
En politiko, to quo komencas pro timo 
kustumale finas en foleso. 

— Samuel Taylor Coleridge 


4 



1 

Inter Italia, Austria, e Slovenia situesas du 
mikra republiki kustumale obliviata da la 
moderna mondumo. En la felica e tranquila 
lando Serenno, ube la vetero sempre plezas e la 
homi sempre sorgas nur lia propra aferi, Borgo 
esas un de la maxim tranquila urbeti, famoza 
kom loko en qua nulo eventas. Borgo situesas 
este de la centrala montani an la rivi dil fluvio 
Aluva, qua formacas la bordo nacional, e juas 
bela peizaji ed inundi rara ed oportuna. Trans la 
fluvio, ligita a Borgo per du ponti pitoreska, 
situesas l’urbeto Vijnul en Roijna, lando nur 
poke min perfekta kam Serenno. Ita du urbeti, 
Borgo e Vijnul, kune konstitucas speco di urbo 
internaciona. La Roijnani vizitas Borgo por 
kompradar en la butiki e manjar en la eleganta 

restorerii, e la Serennani vizitas Roijna por juar 
la teatri, koncert-hali, e muzei. Tale l’una urbo 
profitas l’altra, ed omni vivas kontente e felice. 

Dum sunlumoza posdimezo en mayo, la 
maxim kontenta civitano di Borgo, la burokrato 
Ugo Onesti, sidis kun glaseto de vino en 
kafeerio e vartis sua spozino e bomatro. Kun 
glaseto de vino e kuketo. La vino esis lokal, 
reda, poke sika, agreabla komplemento di la 
strudel, e sro Onesti komfortoze ridetis. Lua 
rideto plularjeskis kande lua vicinulo Aldo 
Tretta eniris la kafeerio. 

‘Aldo! Nun la dio esas kompleta.’ Onesti 
pulsis stulo ad il kom invito. 

‘Me pensis trovar tu hike.’ Tretta pozis sua 
granda ventro inter la stulo e tablo e regardis 
atenceme la strudel. ‘Tu fortigas tu kontre la 
grand okaziono, ka ne?’ 

‘Yes ya. La seniora filiulo obtenonta diplomo, 
on bezonas sua tota forteso.’ II frapis sua propra 
granda ventro. ‘Ka tu deziras drinkar kun me?’ 

‘Nu ... forsan nur drinketo.... ’ 

Onesti gestis al garsono, qua quik adportis 
glaso ad un de sua maxim frequa klienti. 

‘E kuketo, ka ne?’ 

‘Ho, nu, me ne devas, ma, nu, forsan, nu, 
kuketo ne nocus.... ’ 

‘Certe no. Nur fortigajo,’ grave dicis Onesti. 

‘Mm, nu, forsan tu esas justa.... ’ 

La kuketo adportesis, la glasi levesis. 

‘A la filiulo,’ tostis Tretta. 

‘Danko, danko.’ 

Li drinkis. 

‘Esas granda dio por il, tu komprenas. 11 esas 
nun adulto. II forpulsez infantatra kozi, il 
penseskez pri la futuro. Sato de foleso.’ 

‘Nu, forsan un plusa fola nokto. Rimemorez 
nia propra yuneso.’ 

‘Yes, olim ni esis yuna.’ 

Tretta gustis la strudel. Quale sempre, 
delicoza. ‘Ni donis kelka ridi al diablo.’ 

‘Tu esis mala yunulo, Aldo.’ 

‘Tu esis plu mala! Sempre tu men humiligis.’ 

‘Me! Ha! Aldo, ulfoye me ne kredas to quo 
ekiras tua boko.’ II drinketis la vino. ‘Nur jokaji 
di yunuli, omnu agas talmaniere.’ 

‘Certe. Qua ne agas talmaniere ne esas vera 
yunulo, segun me.’ Tretta triste regardis la 
plado: la strudel ja desaparabis. II levis sua 
glaso. ‘Ma tua Pietro esas bona puero.’ 

‘Lo esas justa. Bona puero. Ne quale ni esis.’ 

La du amiki sidis senvorte dum kurta tempo. 
La Cafe Ris esas tre rafinita kafeerio, qua 
fierigas su pri sua politeso. Ol konformigis su a 
kafeerii en Wien, od adminime a ta kafeerio 
quan la proprietero vizitabis ante duadek yari. 
Kliento povas sidar tam longe kam lu deziras, 
komendinte nur un taso de kafeo o glaso de 
biro. Cafe Ris ne luras turbi. Laboristi preferas 
la Kafeerio Manriko, ube esas sempre turbo e 
multa bruiso. 

‘Ube esas tua Giuliana?’ 

Onesti vekigis su de lua meditado. ‘Hm? Ho, 
el e la matro venos balde. Eli vestizas su.’ 

Onesti pardrinkis sua vino, konsideris 
komendar plusa glaso, decidis no. ‘Nu, quon tu 

opinionas pri ta elekto?’ 

Tretta sospiris. 

‘Yes,’ dicis Onesti, ‘sempre ula skandalo. E 
pri quo? Nulo, absolute nulo!’ 

‘Ube fumo esas ... ’ 

‘Ho, tu e tua fumo. E se esus neregulaji en la 
konti, quon ti signifikus? Nur erori, admaxime 
miskompreno. Askoltez, ta skandalo esas nur 
produkturacho dil jurnali. Yes, ne negez lo. Li 
sizas irgo, irgo, inflas ol quale templico-floro til 
ke ol malodoras. Ridindacha! E nur por vendar 
lia mala shifoni. Nu, enterigez la mortinti e juez 
la heredajo, me dicas. Cakaze ta damnita 
jurnalisti forsan senintence helpos ni. Ca kerlo 
Canale probable remplasos ta idioto Stanko, e lo 
esus vera bonajo. Konsiderante omno, Stanko 
es tote senmerita.’ 

‘Ho, nu—’ 

‘Yes, senmerita,’ Onesti dicis itere. ‘II facis 
nulo, absolute nulo. E nuntempe, kande la tale 
nomita Progresemi atakas—’ 

Tretta ridis. ‘Quon tu dicas!’ 

‘—kande li minacas la vera bazo di nia 
guvernerio, nu!’ 

‘Onesti, tu parolas quale perfekta politikisto. 
Tu devas prizentar tu kom kandidato por la 
parlamento-plaso di Stanko.’ 

‘Ka tu ne kredas me?’ Onesti frapetis la tablo 
per indiko-fingro. ‘La Progresemi ya deziras 
subversar la konstituco per lia fola nocioni pri 
socialismo, chomeso-salarii, ta omna eskombri. 
Liberala sensencaji. Li deziras transformar ni ad 
Francia, yes ya! Fakte, ta skandalo quan Stanko 

kreis divenos bonajo por la Konservemi. Nun ni 
povas enpozar ulu qua represos ta Progresemi 
ed facos ... ulo.’ 

Tretta dicis ridetante, ‘Ni vidos sat balde. 
Advere, Ugo, prizentez tu kom kandidato.’ 

Onesti bufis sua pektoro pro la komplimento 
di sua amiko. II jus decidabis komendar plusa 
glaso de vino, kande sua spozino ed elua matro 
eniris la kafeerio. La du mulieri, tre shika en 
simila blua robi ed chapeli, venis vers ili. Tretta 
ed Ugo staceskis, Tretta reverencis ad eli. 

‘Bona jorno, dami!’ 

‘Belega!’ Onesti dicis. ‘Quala rurano me 
aspektas apud vi belini!’ 

‘Flatanto.’ Giuliana sideskis. La matro, sro 
Sette, adjustigis sua ganti ed anke sideskis pos 
ke Tretta cedis sua stulo. 

II trovis altra stulo. ‘Me ne flatas, 
komprenende, ma me jus dicabis, ke tua Ugo, 
havanta ta ora lango, devas prizentar su kom 
kandidato en ca elekto minacata.’ 

La mulieri ridis. ‘Ne jokez tale!’ sro Sette 
dicis. ‘Ni bezonas lu heme.’ 

‘Evidente vi parolis pri politiko,’ Giuliana 
dicis. ‘Me ne komprenas pro quo. Politiko esas 
nur motivo por disputachi.’ 

Onesti solene dicis, ‘Politiko es ya la devo di 
omna civitani en republiko, mea karino. En 
monarkio forsan no, privata civitano en 
monarkio havas nul influo praktikal. Nek en 
stato totalitara. Ma en republiko—’ 

Tretta klamis, ‘Ka vi audas? Altra diskurso! II 
advere devas prizentar su.’ 

Li ridis. 

Sro Sette dicis, ‘Ma Ugo esas justa, Giuli’. 
Esas devo atencar politiko. Vu, Aldo, sendubite 
vu votos por siorino Nova, ka ne?’ 

II regardetis Onesti. ‘Nu ... ’ 

‘Matro, Matro!’ Onesti protestis. ‘Nia senfina 
disputo,’ il explikis a sua amiko. 

‘Mea bofiliulo esas tro yuna rimemorar quale 
ni vivis pos la milito. Se il travivus tatempe ... ’ 

‘Yes, Matro, imaginez.’ 

‘Se il konocabus tala dii, se il vidabus amasi 
de hungreganta homi, homi senkulpe 
neemployata, se il ipsa ultempe hungregus ... ’ 

‘Me hungregis,’ Onesti dicis per santa mieno. 

‘Ho yes!’ E1 tushis lua pancho. 

‘Me decidis komendar plusa glaso de vino, 
karino,’ dicis Onesti a Giuliana. ‘Ka vu deziras?’ 

‘No, mea amo, ni ne havas sata tempo. 
Regardez la horlojo. Aldo, vu savas to quo 
eventas hodie.’ 

‘Ho, yes, me gratulas vi.’ 

‘Vua nevino anke ganos diplomo hodie, ka 
ne?’ 

‘No, no, ne til la venonta yaro.’ 

‘Ka ne? Ed el esas tante granda. Tante bela!’ 

Tretta staceskis. ‘Danko.’ 

Onesti anke staceskis. ‘Yes, me supozas, ke ni 
devas irar.’ II pozis moneti adsur la tablo. ‘Til 
rivido, Aldo.’ 

‘Adio. Adio, siorini.’ 

Exter la kafeerio, Giuliana prenis la brakio di 
Onesti. ‘Nun, Ugo, ni hastez. Ni ne tardesez.’ 

‘Me advokos taxio.’ 

Sro Sette dicis, ‘Ho, esas tante bela dio, ni 
promenez. Ni havas sata tempo, adminime mi- 
horo.’ 

‘Yes, ni promenez,’ dicis Onesti. II nun sentis 
la konsequo dil vino e pensis, ke kurta promeno 
helpos. ‘Venez, mea karino, Matro, ni irez 
alonge la fluvio til strado Oprava. Me kompros 
flori por via chapeli.’ 

Giuliana dicis anxie, ‘Nu, ni ne flanez.’ 

‘Certe no.’ 

Li promenis, ne tro rapide, preter la libro- 
vendisti ube studenti konversetas e flirtas; 
preter la du Indiana restorerii situita l’una apud 
l’altra quale kunjuntita jemeli (ma ta plu weste 
esas plu bona); preter la Roijnana tabako- 
vendisto ube Onesti kompras sua diala sigaro. 
La printempala suno brilis, la venteto suflis 
freshe de sua voyajo trans la fluvio. 

‘Ube es Vito?’ Onesti questionis. 

‘Ulloke, kun amiki. Tu savas, quale yunuli 
esas.’ 

‘Hm. On supozus, ke filiulo povus irar kun 
sua familio por vidar sua propra fratulo ganar 
diplomo.’ 

‘II asistos. Abeli mustas zumar.’ 

‘Pos du yari il anke obtenos diplomo. Me 
esperas. 11 esas ne plus infanto.’ 

‘Mea filii adulteskas.’ 

La manuo di Giuliana tremis sur ilua brakio. 
II presis ol. 

‘Quale le mea,’ kontente dicis sro Sette. ‘Tale 
jiras la mondo.’ 

‘Matro, me pregas!’ Giuliana dicis, ma ridetis. 

‘Me ja sentas me esar tre anciena.’ 

‘Ho! Nur vartez, Giuli’, nur vartez.’ 

An la rivo li haltis dum instanto por regardar 
la barki e bateli pasanta. Hike situesas la 
famoza bazaro, e la stradi esis plena de homi. 
Furgon-korni sonis; vendisti klamegis; Roijnani 
veturiris per kamioni plena de la fragi granda e 
reda qui esas specalaji di lia lando. Tante multa 
agado komercal venigis rideto a la vizajo di 
Onesti, qua laboris kom impost-oficisto en la 
provincala Financ-Ministerio. Singla vendo 
sonis quale tinklado di moneti en la banko di 
lua kordio. II klakis sua fingro-artikli pro pura 
bonhumuro. 

Ulu vokis ad il. Onesti remarkis Karl Mitek, 
Roijnana fabrikisto kun qua sua chefo ofte kart- 
ludis. 

‘Saluto, Mitek!’ 

‘He, Onesti! Bonjorno, siorini.’ 

Giuliana salutis per la kapo. ‘Bona jorno, 
sioro.’ 

‘Bel dio, kad ne? Vi promenas, kad yes? Kad 
vakanco del ofico?’ 

Onesti respondis, ‘Yes. Hodie nia filiulo 
ganas la diplomo, do ni iras al skolo.’ 

‘Gratuli! Bonege!’ Mitek pozis sua polexi en 
sua poshi. ‘Esas marveloza. Mea Elena anke 
ganos sua diplomo, ma restas du plusa semani 
en la skolo. Me supozas, ke nia pueri Roijnana 
lernas plu kam le via.’ 11 ridis. ‘Nia infanteti 
adulteskas.’ 

‘Giuliana jus dicis lo, ka ne, Giuli’?’ 

‘Yes, me dicis lo.’ 

‘E vu, Mitek, pro quo vu ne esas che vua 
fabrikerio? Ka vu juas festo-dio?’ 

Mitek ridetis vers la cielo. ‘Ho, no, no. Me 
iras ad kunveno hike, tre grava kunveno.’ 

Onesti erektis sua oreli. ‘Mm? Kun qua?’ 

Mitek sukusis sua fingro. ‘Vu saveskos, vu 
saveskos pos kurta tempo. Dume, mea labii ... 

II facis klozanta gesto avan sua boko. 

Giuliana dicis, ‘Pardonez, me pregas, ma ni 
ya devas hastar, sro Mitek.’ 

‘Certe, komprenende. Me anke devas irar. Me 
nur deziris vin salutar. Itere, gratuli!’ II foriris 
ociligante gaye la brakii e siflante sen melodio. 

Onesti regardis il. ‘Bona kerlo,’ il murmuris. 
‘Por Roijnano. Ka tu audis ta komenturo? Lia 
pueri lernas plu kam le nia. Tre humuroza. Me 
esas kurioza, kun qua il kunvenos.... ’ 

Giuliana prenis lua brakio e fortiris lu. 

Li pasis du stradi ed eniris la flor-merkato, un 
de la maxim favorita loki di Giuliana. La 
printempala flori blindigis la okuli quale juveli, 
e gloriizis la aero per lia parfumi. Onesti dufoye 
sternutis. Sro Sette selektis granda magnolio 
por sua chapelo. Giuliana ne povis decidar 
komprar o blanka rozo o simpla narciso, fine 
selektis kaskado de blanka lilaci. Nun li esis ya 
tarda ed hastis ek la flor-vendeyo vers strado 
Oprava e la gimnazio. 

La gimnazio konstruktesis en Greka stilo ek 
reda briki e granito; sis alta koloni suportis la 
frontono. Super la enireyo, grabita per antiqua 
literi, stacis la moto: De la edukado di la populo 
dependas lafato dil naciono. 

Tre profunda, pensis Onesti. 

La familii di la kinadek-e-du studenti 
obtenanta diplomi ja plenigis la gazono dil 
skolo. Hike ed ibe instruktisti konversetis kun 
genitori. La preside dil gimnazio stacis sur la 
perono presante una pos altra manuo. Giuliana 
cirkumregardis e dicis, ‘Yen Vito. Vito! Hike, 
mea karo! Ha, il ne audas.’ 

‘Ube?’ Onesti strabe regardis la bando 
cirkum Vito. ‘Me ne konocas ta pueruli. Qui es 
lia genitori?’ 

‘Me ne savas. Venez, Ugo, ni salutez la 
preside.’ 

Onesti ne esis tote felica pri la preside dil 
gimnazio. El esis Progresemo, sempre probis 
chanjar la studio-programo segun teorii nova e 
kapricoza. Ma fortunoze la konsilantaro ne 
facile trompesis. Ed il devis konfesar, ke el 
nultempe diskutas politiko kun studenti; el esas 
adminime prudenta. 

Li vartis en serio. Avan li stacis sro Gluck, 
lokala buchisto. L’unu salutis l’altru ed ofris la 
gratuli kustumal. Onesti trovis oportun instanto 
por exkuzar su, e serchis Vito. II transiris la 
gazono adube Vito stacis kun amiki. 

‘Vito.’ 

‘He? Ho, he, Papa.’ 

Onesti grimasis pro ta ‘he’ e dicis, ‘Tua 
matro ed avino vartas.’ 

Vito forsukusis longa hari de sua okuli. ‘Ka 
me mustas?’ 


* Skolestro. 

‘Nun.’ 

L’altra pueri celis ridegi dum ke Onesti 
fortduktis Vito. 

‘Ne disputez koram tua amiki,’ sisis Onesti. 
‘Qui li esas? Me ne konocas ili.’ 

‘Kamaradi de mea klasi.’ 

‘E qui?’ 

‘Nu, l’altulo es Aronne Fazzoli. Ta portanta 
l’orel-binoklo es Ivo Garrani—’ 

‘Garrani?’ Onesti interruptis. ‘Ka filiulo di 
Marcello Garrani?’ 

‘Mm-hm.’ 

La familio Garrani esis advokati e borsisti, 
bone konocata en la chefurbo. Onesti ne plus 
questionis. 

‘Ha, yen la viri!’ vokis la preside. Giuliana e 
sro Sette nun stacis apud l’oficistino. ‘Bona 
jorno, sro Onesti. Saluto, Vito.’ 

‘He,’ murmuris Vito. 

Onesti presis elua manuo e dicis maxim 
amikale, ‘Sro Casoni, me joyas rividar vu. Nu, 
ni nun forsendas altra klaso aden la larja 
mondo.’ 

‘Yes, e me nultempe vidis plu bone auguranta 
klaso. Via Pietro esas advera erudito. II certe 
havos granda suceso che l’universitato.’ 

‘Danko, ni esas fiera pri lu.’ 

Sro Casoni turnis su a Vito. ‘E Vito certe 
sequos la pazi di sua frato, ka ne, Vito?’ 

Vito regardegis sua pedi. 

‘Nu,’ gaye duris la preside, ‘la tempo 
forkuras. Me pregas, enirez e trovez via plasi. 
Ni quik komencos.’ 

La audeyo lente plenigesis. Onesti e Giuliana 
movante tra la turbo salutis ica od ita vicino. 
Pos ke li sideskis, Vito dicis, ‘Me kuros al 
latrino,’ ed esforcis eskapar, ma Onesti sizis lua 
karpo e tiris lu aden sidilo. 

‘Prepensez, Vit’. Tu nultempe pensas! Ne 
esas tempo, vartez.’ 

‘Ma Papa—’ 

‘Nula vorto.’ 

‘Pa!’ 

‘Sideskez e tacez!’ II turnis su a sua spozo. 
‘Giuliana, ube tua filio lernas tala parolado? 
“He” e “pa” e qua savas quo!’ II retroturnis su a 
Vito. ‘Pensez pri tua frato. La preside laudas lu, 
l’omna instruktisti laudegas lu, lu frequentos 
l’universitato, e tu ne audas tala vorti ek lu.’ 

Vito budis. 

Giuliana kalme dicis, ‘Ne desquieteskez, Ugo, 
esas nulo nedecanta en nia Vito. Tale omna 
yuni parolas nuntempe. Esas nur slango.’ 

‘Slango!’ 

‘Omnu parolas talmaniere. Mem Pietro.’ 

Onesti levis sua brovi. ‘Ne a me!’ 

Giuliana ridetis a Vito. ‘E Vito ne itere 
parolos talmaniere, ne a Papa, ka yes?’ 

Vito ridachis. 

‘Ed il ridachas!’ Onesti explozis. 

Lore la preside eniris la ceneyo e la 
ceremonio komencis. 

La rituo procedis quale omna tala ritui. Sro 
Casoni deklamis. La familii aplaudis. Sro Stiero, 
vice-preside, anke deklamis, plu longe kam sua 
superioro. La familii aplaudis. Du studenti 

deklamis tre longe, laudis la stabo, la fakultato, 
la municipala guvernerio, l’urbestro, la 
prezidanto, la parlamento, la glorioza naciono 
ed olua glorioza historio e ne min glorioza 
futuro. La familii aplaudis. Fine la studenti 
recevis lia diplomi, la familii aplaudis e ploris e 
fugis la tre varmega audeyo. 

Le Onesti apene atingabis la pordo kande 
Vito desaparis en vort-vortico. ‘Latrino ... 
rividos vi heme ... Chao!’ La okuli di Onesti 
dilatis su ed il regardis sua spozo. E1 nur 
sukusis sua kapo. Sro Sette klukis la lango. 

Dicis Onesti, ‘Nu, ni trovez Pietro. Un de nia 
pueri ne shamas videsar kun sua familio.’ 

‘Rimemorez quale tu agis kande tu esis 
puero,’ dicis sro Sette. ‘Tale agas omna pueri.’ 

‘Me rimemoras perfekte, ed me agis sempre 
respekteme a mea patro. Me sidis apud il sen 
agitar me. Me dicis “Yes, sioro,” o “Yes, patro.” 
Me askoltis lua bona konsili.’ 

‘E pose facis exakte to quon tu deziris.’ 

‘Nultempe!’ II luktis kontre rideto. ‘Ne se il 
saveskus.’ 

La mulieri ridis. 

Sro Sette dicis, ‘Yen Pietro. Fine! Se me ne 
quik embracas lu, me ne esas avino.’ 

Pietro stacis kun sua amiko Paolo Bassano e 
lua matro, qua posedis la maxim bona bakerio 
en la provinco, populara loko partikulare di la 
yuni, qui ibe manjis kuketi e pani e sandwich-i 
e babilis pos klasi. Sro Bassano esis nealta 
homino, dina, semblante frajila; ma elua manui 
esis pezoza ed reda pro petrisar pasto dum 

multa yari. Elua hararo pala e bruna, nun 
liberigita de sua har-reto, flotis cirkum la vizajo 
quale aureolo. El semblis parolar serioze a 
Pietro. E1 subite haltis remarkante, ke le Onesti 
proximeskis. 

‘Sro Onesti, e la kara siorini! Me gratulas vi 
omna.’ 

‘Danko, e ni anke gratulas vu, sro Bassano. 
Gratuli, Paolo.’ 

‘Danko, sioro.’ 

‘Vi joyas pri via filiulo hodie, ka yes?’ sro 
Bassano dicis. ‘Tante bona yunulo, me esas 
fiera, ke lu e mea Paolo esas bon amiki.’ 

Giuliana dicis, ‘Me timas, ke Piet’ tro ofte 
frequentas vua butiko. Certe il jenas vu.’ 

‘No, tote ne. Fakte, il helpas me, pro ke il igas 
Paolo studiar. II esas vera erudito, Paolo dicas 
lo. Me parius, ke il divenos profesoro.’ 

‘Ka profesoro?’ Giuliana ridis. ‘No, mea 
Pietro esas tro praktikal por tala mestiero. Ma il 
sempre trovis cienco e tala faki interesiva.’ 

Sro Sette dicis, ‘Ho, me ya povas imaginar lu 
kom profesoro. Yes, facile. Lu havas distraktata 
mieno. E tante serioza! Quon tu docus, karo? 
Kad forsan l’anciena Greka linguo? Homeros e 
la mizeri di Agamemnon? “Menin aeide, 
thea ...” Nu, me ne plus rimemoras.’ 

Pietro redeskis. Lu esis alta yunulo, magra, 
pala, tam negracioza ed aminda kam kavalyuno. 
Pro lua alteso, lu ofte abasis sua kapo por de- 
infre regardar homi, pudoroze ma avide, tra 
tufo de blonda hari qua pendis an lua fronto. 01 
luris la manui di omna homini qui renkontris 

lu. 

Sro Bassano pozis sua manuo adsur la brakio 
di Paolo. ‘Nu, nia pueri facos segun lia voli. On 
remas sua propra batelo. Ni nur povas spektar e 
dezirar prospero a li.’ 

Onesti dicis, ‘Bona konsili ne domajus, se li 
askoltus.’ 

‘Komprenende,’ dicis sro Bassano. ‘Sajulo 
savas, ke lu savas poko.’ 

‘Ma ili esas avida irar a lia partii. Quon vi 
projetas, viri? No, ne revelez ol, me ne deziras 
saveskar! Plu bone ke ni oldi restez inocenta.’ 

La adulti ridis, la yunuli regardis l’una l’altra. 

Giuliana questionis, ‘Ka vu klozis la butiko? 
Me ne rimemoras, ka vu ultempe klozis ol?’ 

‘No, la helpanti laboras hodie. Me klozis nur 
unfoye, pos la morto di mea spozo. Vu 
komprenas, vidvino ne ... ’ 

Dum ke la homini interparolis, Onesti fortiris 
Pietro e questionis, ‘Ka tu bezonas ulo? Ka 
pekunio?’ 

‘No, danko, Papa.’ 

‘Ka tu esas certa? Poko ne lezus.’ 

‘Me havas sato, Papa. Ma ... ’ 

‘Hm?’ 

Pietro hezitis. ‘Ma ... me forsan rivenos 
adheme tre tarde ... ’ 

Onesti ridis. ‘Se no, me perturbeskus pri tu! 
Yen, prenez.’ II presis bank-bilieti aden la 
manuo di sua filio. ‘Havez un o du drinkaji por 
me. Ma komprenez, Piet’: sato es plu bona kam 
eceso. Ma tu probable ne komprenos til morge.’ 

Pietro prenis la pekunio e quik celis ol en sua 

posho. Onesti turnis su a la homini, qui babilis 
amikale dum vartar paciente la fino dil patro- 
filiala konverso. 

‘Esas nun la tempo por irar adheme, ka ne?’ 
dicis sro Sette. ‘La dineo vartas.’ 

‘Yes, ni lasez irar la pueri,’ dicis Onesti. ‘Sro 
Bassano, ka vu iras per nia voyo?’ 

‘No, me dankas, sro Onesti. Me havas 
komisioneti. Esis plezuro renkontrar vi. Itere, 
gratuli.’ 

La yunuli forhastis. Onesti e Giuliana 
regardis ili. Giuliana dicis, ‘Me esperas, ke il ne 
amuzos su tro multe. 

‘Giuli’, il es tro serioza por troe amuzar su. 
Forsan canokte il ne esos tro serioza.’ 

♦ 

La dineo konsistis ek terpomo-supo, ganso- 
hepato, porko-kutleti kun vin-sauco, fritita 
fungi, e, pos ke la pladi esis forportita, mielo- 
kuko, fortega kafeo, e por la fiera genitori, glasi 
de prun-brandio. Vito aparis ye la komenco di 
la repasto, dicis nulo dum manjar, e saltis por 
ekirar ante la kafeo. 

Giuliana dicis, ‘Vit’, karo, ka tu ekiras?’ 

Vito murmuris ulo. 

‘Ka tu pasos la bakerio di sro Bassano?’ 

Vito suspekteme regardis el. ‘Ne savas. Nu, 
forsan yes.’ 

‘Se tu vagas en ta vicineyo, demandez, kad el 
havos ta bela tarti matine. Olti plezos por 
repasteto, ka ne, Ugo?’ 

Onesti varsis kremo aden sua kafeo. ‘Certe. 
Irge quon tu deziras.’ 

‘Nu. Se tua patro permisas.... ’ 

Onesti regardis lu. ‘Yes, yes, irez. Ma merkez, 
ke tu ne rivenez tro tarde, Vit’. Ni expektos tu 
ante duadek-e-un kloki. Ante.’ 

‘Oke, oke.’ Vito hastis ek la chambro. 

Liberigita, il vagis tra la urbeto, manui en 
poshi, pedi trananta, shultri laxa. ‘Ante duadek- 
e-un, ante,’ il grunis a su. ‘Quale se me es 
bebeo! Li ne tale imperas Piet’. Piet’ agas 
segunvole, evas nur du yari plu kam me. Pa 
probable donis a lu pekunio por ebrieskar. Jame 
donas a me moneto por irgo. Piet’ ne ebrieskos. 
Perfekta bonkondutulo! Probable nun sidas kun 
paro de gik-i e diskutas la aorista pasiva formo 
di ula Greka verbo. Kande me ganabos diplomo, 
ho, nur vartez!’ 

II pedfrapis stoneto. 

Plura homi marchis en la stradi, ma Vito 
renkontris nul amiko. II marchis senskope, nun 
a la kolino ube kustoza domi situesis en larja 
gazoni e gardeni fantastika, nun al fluvio ube 
barki kontrebatis la warfi e dom-bateb havanta 
lumigita fenestri ocilis nauzeigante sur la aquo. 
II regardis oli dum poka tempo, flaris la pikant 
odoracho dolca e putranta dil fluvio. II jetis 
stoneto aden la aquo. La plaudo vekigis hundo 
en dom-batelo. Ol aboyis iraceme. Vito forvagis. 

II nun marchis preter butiki. II agitis sua 
fingri en sua poshi. Moneti tinkbs. II pensis, Nu, 


* Homi intelektoza, originala, stranja, e mokita da altri. 


21 



me es hike, me ya iros al bakerio, kompros 
kafeo. Forsan Carlo o Rossi es ibe ... II vidis la 
bakerio, e lumo brilis tra la fenestro. 11 adiris e 
probis la pordo. Klef-klozita. II enregardis tra 
fenestro. Vakua! Ube esas omnu? Ha, ibe, en 
angulo, ulu sidas an tablo. E nun venas sro 
Bassano del chambro dop la kontoro. 

Vito levis sua manuo por frapetar la pordo, 
haltis. La ulu an tablo inklinabis su adavane, ed 
Vito vidis, ke lu esis Pietro. Kun Pietro sidis 
yunino. 

Interesiva! Vito glitis furtatre ad altra 
fenestro ed enregardis. II ne antee vidabis ta 
yunino. E1 esis kelke beleta, ma aparis plorir. 
Tre, tre interesiva! Qua el esas? E pro quo kun 
Pietro? 

Pietro e la yunino staceskis e movis vers la 
pordo. Vito quik transkuris la strado aden 
obskura ombro di pordo. Sro Bassano apertis la 
pordo; Pietro e la nekonocata yunino ekvenis. 
Sro Bassano dicis ulo a li, li afirmis per kap- 
signi e formarchis. La brakio di Pietro esis 
cirkum la tayo di la yunino. 

Do, pensis Vito, Piet’ havas sekreto! 

Vito sequis presorgante. La du marchis al 
parko apud la fluvio. Esis nun nokto, la luno ne 
ja elevita, la voyeti apene videbla. Nur kelka 
homi marchis hike. Esis tam quieta kam nur 
printempala nokto povas esar. 

Pietro e la yunino sideskis sur benko avan tri 
fagi. Vito celis su dop la arbori ed askoltis. 11 
audis sospiro, regardis. La yunino itere 
ploreskis. La eciteso di sekreta vidanto quik 

falis de Vito, e lu sentis lakrimi en sua propra 
okuli. Ma il duris regardar. 

Pietro kisis tenere la hararo dil yunino. E1 
tresayis, falis a lua pektoro, e forte kisis lua 
boko. La du amoranti facis un ombro. La kiso 
divenis ulo plu urjanta. 

La boko di Vito apertegesis. II retroe 
shancelis e klozis sua okuli. Kande il itere 
apertis oli, il regardis la steli qui kovris la cielo 
quale frostinta pirotekniki. II extensis sua brakii 
e facis tacema krio. Unesmafoye dum lua yuna 
vivo, il sentis ke la tero rotacas sub sua pedi. 

II kuris adheme. Esis ja pos duadek-e-un 
kloki, pa certe iracos. 

Fricchi, la chefurbo di Serenno, fondesis dum la 
Xlllma yarcento da Rejo Bruno Fricchi II. La 
unesma Rejo Bruno Fricchi esabis chefo di 
bandito-bando qua terorigis monto-vilaji. Fine, 
per la forteso di sua brakii (e per senlimita 
sovajeso), il dominacabis anke plura vilaji en la 
plana lando central. En 1242 ta Rejo Bruno I 
esis ocidita da sua seniora filiulo. Per devoco 
filial, la su-nomizita Rejo Bruno II duris la 
familiala komerco ed augmentis lua posedaji til 
ke il regnis omna landi inter la fluvii Aluva e 
Varna. Kom oldulo evanta quaradek yari il 
divenis paranoyatra ed ocidis sua filiuli, 
spozino, ed elua fratuli, e pose konstruktis 
granda kastelo sur la pinto di Monto Lavi, ube 
nulu e nulo povis atingar il. Fakte, la voyo a la 
kastelo esis tante eskarpa, ke kelka kavali o 
mem muli povis klimar ol, e la granda Rejo 
Bruno II balde mortis pro hungrego. 



Kuzo acensis la trono. Lu konstruktis 
modesta halo an la bazo di Monto Lavi: klimar a 
ta kastelo ne luris lu. Lu rinomizis su 
Malatestino I; ma nula Malatestino II aparis, e 
lor lua morto diversa pretendanti luktis furioze 
dum multa yari por regnar la mikra lando. En ta 
periodo tri homi proklamis su reji dum un yaro; 
un de li regnis nur sep dii. Homino anke regnis 
kurtatempe, la rejino Karmela de santa 
memorio. De santa memorio, pro ke el sklavigis 
plu kam 2 000 homi por konstruktar belega 
katedralo. La katedralo ankore stacas, la 2 000 
sklavi esas ante longatempo mortinta, anke la 
rejino. Civila disputi fine cesis kande sekundara 
kuzo, qua nomesis Carlo, okupis la trono. 
Nepreciza e fora parento di le Hapsburg, il juis 
longa vivo, e genitis multa filii, la plu-multo de 
li idioti naskala. 

Talmaniere nacioni kreesas. 

L’urbeto Fricchi pokope kreskis dum yarcenti 
e la kastelo pokope krubs. Ma olua severa 
fasado ankore frunsas sua fronto super la stifa 
puero usurpanta. En la yaro 1841, revoluciono 
shanceligis la lando. La regnanta rejo, Carlo VII, 
fugis anhelante al kastelo e restis ibe dum du 
semani. La populi eventuale kalmeskis, la trono 
cesis shancelar, la rejo retrovenis montrante plu 
multa digneso kam il montrabis fugante. Tamen 
progreso esas nekontestebla, ed en 1921 lua 
pos-nevulo, Rejo Attilio II, abdikis e retretis a 
Paris por juar su. Per granda pompo la lando 
nomis su republiko. 

L’unesma ago di la nova repubbko esis 

konstruktar pavita voyo a la ruinita kastelo por 
lurar turisti, qui nultempe advenis. 

La nuna prezidanto esis Bobo Zanni, olima 
direktanto di krayon-fabrikerio qua bankrotis; 
proprietanto di karbon-magazino qua parbrulis; 
e posedanto di futbal-esquado qua nultempe 
ganis. II esis populara prezidanto pro ke il 
efektigis nulo sat bone. 11 esis bela viro, havanta 
hararo dika e griza, impresiva nazo Romana, e 
pronta rideto quan lu povis acendar od extingar 
quale lampo. 

Nun la lampo esis extingita. La prezidanto 
pazis de l’una latero di sua lit-chambro a l’altra. 
Lua konsilanto, Reno Pucci, sidis serene sur la 
lito e manjis sukraji unope. La prezidanto 
barbuliis e balbutis, lua maniero kustumal por 
inspirar pensado. Ofte ta furio tante timigis 
asocii ke unu od altru injeniis ed inventis bona 
ideo pro pura paniko. Ma la konsilanto Pucci ne 
esis inspirata. 

‘Ta vakua kapo!’ Zanni bramis. ‘Stanko, ta 
preske nefuncional idioto! Kaptita portanta 
sangoza manui, dum la maxim mala tempo por 
ni! E por quo? Kad pekunio? Ho, no, to esus tro 
simpla, nulu sucius pekunio. Por muliero, nur 
muliero, quale damnit infanto!’ 

‘Ed pekunio,’ Pucci dicis. ‘Ne obliviez, ke lu 
uzis publika pekunio por sua aventuro.’ II triste 
sukusis sua kapo. ‘Tre desneta.’ 

‘Kaptita, e ne esis sat prudenta mem negar la 
akuzajo!’ 

‘Desfacila, pro ta video.’ 

‘Ma me suportis il! Me kampaniis por ta 

folulo! La jurnali ja ligas me a ta sordidajo, 
insinuas shokanta ed absurda kozi. Li preske 
akuzas, ke me rezervis la hotel-chambro! Lua 
spozino, el es la kulpanto, el facis omno! Kad el 
ne povus ignorar ol, adminime dum kelka 
monati? No, el volas divorcar, ed ... ed el 
anuncas to a la jurnali!’ II falis aden sidilo. 
‘Partiso-fideleso ne plus existas.’ 

Pucci remarkis, ke sua sukraji esas 
parmanjita. 

‘Specal elekto,’ la prezidanto jemis. ‘Dum la 
maxim mala tempo!’ 

“Sive elekto sive ne, ne esas tote mala, ke 
Stanko esez forpozita,’ dicis Pucci. 

‘Ne mala? Stanko es stultulo, yes, ma il esas 
bona partisano. Flexebla. Sempre votas segun 
mea komandi. Nun ni mustas dresar altra 
idioto. E pro ke la jurnali nomas ica trublo 
Konservema skandalo, la Progresemi forsan 
ganos! Damninda jurnali. Damninda jurnalisti! 
Li incitas la populo nur por vendar lia fetida 
shifoni. Ta hieni mordas rato ed ululas quaze li 
mortigis leono.’ 

‘Ne trublez vu, li esas facile manipulita. Ni 
distraktos li per altra osto.’ 

‘Quo? Se li nur ne deskovris ta idioto Stanko 
... Ica specal elekto venas dum la tempo maxim 
mala. Se la Progresemi ganus ta plaso ... ’ 

‘Neprobable,’ dicis Pucci. ‘En l’estala provinci 
la Progresemi ne esas populara. Canale esas 
bona kerlo, preske honesta, lu ne kaptesos 
facinta malajo, o mem bonajo. Caprio ne esas 
provinco importanta, havas nur un senatano, ta 

populo ne havas historio di aktivismo. Nu, se la 
skandalo eventabus en Ostino ... ’ 

Zanni tremis. ‘Ne jokez pri to. Ta damnita 
studenti!’ 

‘Kalmigez vu.’ Pucci serchis per grosa manui 
en sua omna poshi ma ne trovis mem un 
sukrajo. II grunis ed haulis su a sua pedi. Ilua 
chera vestaro esis rugoze kaptita en la falduri di 
sua enorma korpo. Pucci esis groteske grosa, 
ma sua kapo esis mikra, preske senhara, glata e 
blanka quale biliardo-bulo perchita sur kuseno. 
II pauzis por rekuperar la respirado. ‘Ni 
inventez diversiono. Irgo konvenos. Forsan ul 
aktoro mariajeskos o divorcos.’ 

‘Dicez nulo! Me volas savar nulo, nulo. Me 
mustas restar exter omno. Ne devas existar 
mem la maxim mikra sugesto di influo de me. 
Me fidos a tua decido. Se tu humiligas me ... tu 
stacos sole, Pucci.’ 

‘Quale sempre,’ Pucci murmuris. 

‘Qu° ? ’ 

‘Vu es tarda. La ministrar-kunveno.’ 

La prezidanto regardis sua karp-horlojo. 
‘Damnite! Nu, lasez li vartar, senmerit idioti. Li 
jame facas to quon me demandas. Vaghi, Luca, 
l’altri — tote senmerita.’ Dum ica kurta tirado 
Zanni hastis ek la lit-chambro. Pucci sequis tam 
rapide posible. 

Exter la pordo stacis yuna homino. El donis 
etuyo e mantelo al prezidanto. ‘Haltez, sinioro!’ 
el klamis, ‘extere esas jurnalisti! Pektez la 
hararo.’ 

‘Deo duople damnez omno! Me dankas tu, 

Angelica. Ni ne permisez, ke la hundi videz me 
tale.’ II pektis sua hararo. ‘Quale me aspektas?’ 

‘Metez la rideto.’ 

La lampo acendesis. 

‘Bonege, sinioro.’ 

Zanni turnis su a Pucci. ‘Angelica es la nura 
homo quan me darfas fidar.’ II suspekteme 
regardis la konsilanto. ‘Pronta! ’ 

Angelica apertis la pordo. Extere minacanta 
zumo quik kreskis a mujo kande esamo de 
raportisti remarkis la prezidanto. Esis nur dek o 
dek-e-du raportisti, ma en Serenno to 
konstitucis esamo. La prezidanto ekiris. 

‘Sinioro Prezidanto! Sinioro Prezidanto! La 
Stanko-skandalo, quon vu facas?’ 

‘Sinioro Prezidanto! Quanta pekunion Stanko 
furtis?’ 

‘Sinioro Prezidanto! Pro quo Stanko restas 
nearestita?’ 

‘Sinioro Prezidanto!’ 

Quaze ne audir la questioni, Zanni dicis gaye, 
‘Bona jorno, mea amiki, bona jorno!’ II marchis 
aden la esamo, paniko dop lua okuli. 

‘Kad es vera, ke vu kompris avion-bilieto a 
Brazil por Stanko?’ 

‘Bona jorno!’ 

‘Sinioro Prezidanto, kad esis vu qua imperis, 
ke Stanko negez omno?’ 

‘Bona jorno!’ 

Pucci pozis su inter prezidanto ed esamo; un 
de lua multa talenti esis lua granda maso: nulu 
povis cirkumirar il. 11 movis lente vers la 
vartanta limuzino. Zanni, preske celita dop la 

konsilanto, ridetis e salutis per manu-signi. 
Angelica Bosco, la sekretario dil prezidanto, 
agis kom dopa gardo; ma el esis mikra e 
senexperienca, rezolvema ma ne muskuloza, e 
jurnalisto, quale hieno sentanta febleso, 
preterglitis el. 

‘Sinioro Prezidanto!’ La jurnalisto shovis 
mikrofono vers la vizajo prezidantal. ‘Quon vu 
dicas pri ta Konservema katastrofo?’ 

Prezidanto Bobo Zanni jiris a la audacoza 
homino. La rideto extingesis. 

‘Kad katastrofo? Ka vu dicis katastrofo?’ Per 
lua tota digneso, il respondis, ‘Ka vu opinionas, 
ke la defektoza judiko-povo di un homo sapas 
nia tota partiso? Ka vu pensas, ke la alegata 
kulpi di un homo — me dicas alegata, ni ankore 
esas naciono en qua homo konsideresas 
inocenta til ke on pruvas lu kulpoza — ke la 
alegata erori di un homo koruptas la tota 
grupo? Se yes, un fraudanta jurnalisto esus la 
ruino di vi omna, ka ne?’ II facis superba 
mienacho: du semani antee jurnalisto de la 
Posto Nacionala deskovresis publikigir frauda 
fakti en artiklo-serio. La prezidanto ofte ridegis 
pro to. 

La jurnalisto ne jenesis. ‘Vu es la chefo dil 
Konservema Partiso, partiso qua proklamas su 
esar l’arbitrero dil mori nacional. Senatano 
Stanko esas Konservemo, lua miskonduto 
deshonorizas vi omna—’ 

‘No!’ tondris Zanni. ‘Absolute ne! Sive ca 
akuzaji esas vera, sive ne, la Konservemi esas e 
sempre esos homi de la maxim alta etiko.’ 

‘Do vu nomas la Progresemi senetika?’ 

La prezidanto kolde regardis la jurnalisto. 
‘Me ne prizas la tono di ta questiono.’ 

E1 levis un brovo. ‘Pardonez me, Sinioro 
Prezidanto. Questionar esas mea ofico. Anke 
mea devo. Tale funcionas la jurnalaro en libera 
lando. Forsan vu oblivias.’ 

Quik la rideto riacendesis ed il forturnis su. 

‘Amiki, pro quo vi embuskas? Vi savas bone, 
ke ni ofras jurnalar-konfero ye—’ 

‘Dek-e-kin kloki,’ susuris Angelica. 

‘—ye dek-e-kin kloki, sat frue, ke vi povos 
editar via jurnali. Me volunte respondizos omna 
racionoza questioni tatempe. Nun se vi 
permisus, me esas tarda por tre grava ministrar- 
kunveno.’ 

Pucci quik marcheskis. Zanni e la sekretario 
rangizis su dope. La pordo di la limuzino 
apertesis e li eniris. La automobilo mujante 
forhastis. 

La jurnalisti deskunvenis. Un de li haltis 
apud la audacoza homino. 

‘Se vu duras parolar talmaniere, Anna, la 
olda kapro proskriptos vu del palaco. On ne 
dicas tala kozi.’ 

‘Me dicas tala kozi, Davide.’ E1 pakigis sua 
registro-mashino aden shultro-sako. ‘Ulu 
mustas. Me ne audis vorto ek vu, Davide.’ 

II ridetegis. ‘Kad omno standas bone che La 
Voco di Populo ?’ 

‘Sempre tro multa laboro, tro poka tempo. Ka 
che la PostoT 

‘Ho, bone, yes. Quankam ta trublo pri Benno 

e lua artiklachi obskurigis nia yarala festo. Un 
mala pomo ... ma Zanni rimemorigis ni pri to, 
pro vu.’ 

E1 snortis. ‘Ta homo odias irgu qua ne 
aceptas lua sterko. II ne proskriptus me, ne 
audacus. 11 savas tro bone, quale me skribus pri 
to. Ho, se il facus lo! Qual artiklo me redaktus!’ 

‘Sempre vu agitas.’ 

‘Yes! La populo bezonas voco.’ 

‘Komprenende. on ne povas fidar a lia propra 
voco. Anna Fadena, Voco dil Populo!’ 

‘Davide Delsano, Voco di Nulo Partikulara!’ 

‘Me dankas vu.’ II reverencis mokante. ‘Ma 
pro quo ofensar Zanni? Mielo kaptas plu multa 
mushi kam vinagro. Partikulare mushi 
prezidantal.’ 

‘Feko kaptas la plu-multo.’ 

II laute ridegis. ‘Quala boko! En qua skolo on 
studias ta linguo?’ 

‘Skolo dil stradi. Tre eminent universitato. 
Multa de nia heroi nacional ibe ganis diplomi. 
Vu certe ne frequentis ol, ne per portar ta shui e 
ta mantelo. Qual elegantulo vu divenas!’ 

‘La shui? Yes, bongusta, ka ne? E la mantelo 
esas da talioro Zupilnik, kad vu konocas lu? En 
strado Oino. Ma forsan ol es un de la kolegii di 
vua alma mater’ 

E1 ridis. 

‘Vu agnoskas mea espritajo. Danko.’ 

‘Ne dicez tro multe.’ 

Li komencis marchar. 

‘Anna, perdez vua obstinema naiveso.’ 

‘Cinikeso esas anke naiveso.’ 

II pensis. ‘Interesant ideo. “Cinikeso esas 
anke naiveso.” Bona. Me skribos ol en mea 
posh-kayero, se vu permisas.’ 

‘Citez la fonto.’ 

‘Mm-hm. “Cinikeso esas anke naiveso....” 
Esas certe bon argumento kontre lo, ma me ne 
havas tempo por inventar ol.’ 

E1 regardis lua vizajo: grosa; tufatra brovi; la 
nazo komencas kreskar bulbo di oldulo. Olim el 
judikis lu bela, ma tro multa wiskio fluabis sub 
ta nazo. Nun, quankam deziro esis disipita, 
afeciono restis. 

‘Davide, ni irez por drinkajo. Es plura hori til 
la jurnalar-konfero.’ 

‘... No, me dankas.’ 

‘Ka la granda Delsano refuzas drinkajo 
gratuita?’ Elua mieno chanjis. ‘Ha.’ 

II regardis la disto. 

E1 esforcis metar mieno di stalatra desaprobo, 
ma redeskis: quadrata mandibulo, kolda okuli, 
dina labii, omno sapita da reda vangi. 

‘Nu. Komencas. Qua imperis, ke vu evitez 
me?’ 

II ne respondis. 

‘Pardonez. Certe nul impero bezonesas. Mea 
naiveso parolis.’ 

‘Ma ... nu ... ’ 

‘Bone. Me komprenas perfekte. Nu. Me 
rividos vu ... ultempe. Chao!’ 

E1 formarchis. 

II regardis sua chera shui. ‘Fek’.’ 

♦ 

En la limuzino, Prezidanto Zanni destensis 
su. ‘Filii di hundi. Li omna es filii di hundi! Ka 
mea pantaloni esas integra?’ 

La altri nekomprenante regardis il. 

‘La hundi mordetis mea pedo-koli,’ il 
explikis. 

Li quik ridis. 

Zanni frapetis la ledra tapiso. ‘Nur pensar, 
nelonge antee me omnadie marchis al ofico.’ 

Pucci grunis. ‘Automobilo plu multe 
konvenas.’ 

‘Yes ya, tre konvenanta.’ II tremis. ‘Imaginez, 
se me marchus al palaco e ta hundaro sequus 
me totavoye! E ta damnita insolentino! Quo es 
la nomo?’ 

‘He? Ho. Fadena. Anna Fadena.’ 

‘Quale me obliviis? E1 sempre skrachas per 
sua kat-ungli.’ 

Angelica dicis humile, ‘Pardonez me, 
sinioro.’ 

Pucci quik afirmis, ‘Malega eroro. Ma la 
prezidanto perfekte traktis el. Vundita 
inocenteso, etikala digneso, perfekta respondo.’ 

‘Ne mala, ka yes?’ La prezidanto brilis fiere. 
‘E sen skriburo. Me sempre povis pensar 
surpede. Ma to esis ya eroro, Angelica. Ne itere 
facez tal erori.’ 

E1 montris apta penitenco. 

‘Ne blamez tu. E1 havas nek shamo nek 
politeso. Nelonge antee ta jurnalisti respektoze 
traktis me, quale civiliziti. Me tote ne 
komprenas, omno chanjas. Pucci, ka me engajez 

korpo-gardisto? Quale l’Usana prezidanto?’ 

La grosa vizajo di Pucci expresis vakua 
surprizo. ‘Forsan.... ’ 

La okuli di Angelica larjeskis. ‘Ma Sinioro 
Prezidanto, se vu engajus korpo-gardisto, vu 
certe semblus esar min amikal. A1 populo, me 
intencis dicar. Li ja—.’ E1 subite klozis sua boko. 

‘Quo ja?’ dicis Zanni. 

‘Me pregas, pardonez me, sinioro. Ma on 
dicas ke ... ke vu fieracheskas.’ 

Zanni grimasis. ‘Fieracha! Me!’ 

E1 quik duris, ‘Se vu engajus gardo, vu 
erektus muro inter vu e vua populo. Forsan vu 
aparus timoza. Certe vu ne timas, vu timas 
nulo, evidente, ma forsan semblus ... ’ 

Pucci dicis serioze, ‘Semblo esas grava.’ 

‘Yes,’ dicis Zanni, ‘semblo esas ya grava.’ 

Pucci dicis, ‘Ni forsan konsideros korpo- 
gardisto. Tamen, plu bone evitar tala situesi.’ 

La prezidanto afirmis per kap-signo. ‘Morge 
ni iros ek la servist-enireyo.’ 

‘Bon ideo.’ 

La voyajo a la Palaco Federala duris nur dek 
minuti; la palaco situesas min kam du kilometri 
de la domo dil prezidanto. Li proximeskis la 
palaco ed Angelica anhelis. 

‘Quo?’ questionis la prezidanto. II regardis la 
palaco. ‘Deo duople damnez li!’ 

Avan la portalo dil palaco vartis esamo de 
plu kam duadek raportisti. 

Pucci dicis lakonike, ‘Tale Serenno eniras la 
moderna komunikad-epoko.’ 

Angelica respiris desfacile. ‘Me ne savis, ke 

tante multa jurnalisti esas en Fricchi!’ 

‘Me ne savis, ke tante multa jurnalisti esas en 
Serenno! Pucci!’ Zanni kriis. ‘Quon ni facez?’ 

‘Li ja vidas ni. Se ni forveturiras, la kap-tituli 
esos, “Prezidanto Zanni forkuras.” Li opinionus, 
ke ni celas ulo. Ne bona.’ 

‘Ne bona, ne bona! Damnite! Me ja parolis a 
li unfoye, to devas satisfacar la hieni. Pro quo li 
ne satisfacesas?’ 

Angelica tushis respektoze lua brakio. ‘Vu 
mustas, sinioro. Ni mustas.’ 

La prezidanto regardis Pucci. Pucci afirmis 
per kap-signo. Zanni flexis la muskuli di sua 
maxilo. ‘Apertez la pordo.’ 

La pordo apertesis. La limuzino quik 
cirkondesis da aboyanta hundaro. 

‘Sinioro Prezidanto! Sinioro Prezidanto!’ 

Zanni sisis del angulo di la boko, ‘Notez 
nomi. Omna nomi. E morge, korpo-gardisto.’ II 
pasis ek la limuzino. ‘Bona jorno!’ 

Fine la tri eskapis aden la palaco. Gardisto, 
pos apertir e klozir la pordo, salutis per fingro a 
brovo. ‘Saluto, Sinioro Prezidanto. Belega dio. 
Pok eciteso extere, ka ne?’ 

Zanni severe regardegis lu longe. La gardisto 
dicis a su, ‘Quale on dicas, fieracha.’ 

‘Quo?’ aboyis la prezidanto. 

‘Nulo, sinioro.’ 

La prezidanto turnis su a Pucci e grondis, ‘Ne 
plus.’ 

‘Esis nur mala chanco. Ma vua aplombo 
kustumal—’ 

‘Tacez!’ 

Pucci tacis. 

Zanni marchis tra la koridoro. ‘Mea noti! ’ 

Angelica trotanta dop lu tiris pagini ek la 
etuyo. ‘Hike!’ 

II sizis oli. ‘Pucci, venez!’ 

II pazegis a la kunveno-chambro. Pucci 
pezoze sequis. 

Angelica lente iris aden sua ofico. El pozis 
sua etuyo adsur la skrib-tablo e sideskis. 
Sekundi pasis. Subite el kovris sua vizajo per 
amba manui e ploreskis. La plorado duris dum 
un tota minuto. Pose el bruske forbrosis la 
lakrimi, mungis su, ed apertis la etuyo. 

La ministri esis ja kolektita cirkum la granda 
tablo en la kunveno-chambro. Li babilis 
eciteme. Kande Zanni e Pucci eniris, li turnis su 
vers ili. 

La prezidanto aboyis, ‘Bona jorno!’ ma quik 
surprizite regardegis. La ministri sidis en vesti 
tordita, harari desordinata, vizaji pala, okuli 
larja, timoza ed iracema. ‘Quo eventis?’ 

‘Raportisti!’ li kriegis. 

‘Kad vi anke?’ 

‘Li aparis ek nulo!’ dicis Mauro Luca, paco- 
ministro: mikra grasulo, kalva, mankanta ed 
inteligenteso ed prudenteso. Pura milito- 
fanatikulo, il evitabis milito-servo per la influo 
di sua patro. Nekapabla prepensar plu kam kin 
minuti, il esas la perfekta homo esar chefo dil 
militistaro nacional. 

‘Esis atako, real atako!’ anhelis Dionisios 
Vaghi, financ-ministro: viro havanta nigra 
hararo malgre ke il evas plu kam kinadek yari 

(on suspektas, ke il tintas ol). Dina, preske 
magra, il traktas la kaso nacional kom sua 
propra e kontestis omna spenso, exkluzante sua 
salario. Naskinte richa, produkturo di la maxim 
bona skoli, tam streta en sua opinioni kam sua 
shultri, il nultempe havabis original ideo, pro ke 
il nultempe agnoskis bezono por ol. 

‘Ka ne esas lego kontre tala brutaleso? Pro 
quo ni esas ministri, se la legi ne shirmas ni?’ 
bramis Eufemia Frusoni, stat-ministro: evanta 
quaradek yari, havanta ferma mandibulo, 
mikrega boko, preske neexistanta nazo, ed okuli 
poke straba, el ne esas belega homino ma, plu 
precize, bonaspekta. Unike inter la ministri, 
elua griz-bruna hararo restas en bona stando; ol 
sidas quale kasko sur la kapo. Genioza 
profesoro ante ke el esis nominita, el ofte 
traktas sua kolegi kom studenti, studenti ne tro 
inteligenta. Takto ne esas elua forta talento. 

‘Quon vi dicas? Parolez plu laute! Mea 
baterio falias,’ kroasis Umberto Fedoro, sekreti- 
ministro: evanta okadek yari, tam velkita kam 
anciena terpomo. Okuli reda e kava; nazo simila 
a kultelo, ofte gutifanta. Amiko dil patro di 
Zanni, surda, probable senila, konseque sua 
negrava ofico, por ke il ne nocez irgo. 

Yen la ministraro di Serenno. Singlu bona 
Konservemo, singlu respektinda, singlu 
nominita da Zanni por nuligar debo. 

Zanni grunis. ‘Quo divenas nia lando?’ 

‘Esas nova epoko, sinioro,’ dicis Pucci. 
‘Nepolita epoko.’ 

‘Terorinda!’ Ea prezidanto sinkis aden sidilo. 

‘Nu, siniori, vi komprenas klare la problemo. Ta 
idioteso di Stanko makulizas ni omna. Ni 
decidez to quon facar. Ni mustas quik pinchar 
la burjono di ca afero.’ 

‘Burjono!’ dicis Frusoni. ‘Ol ja florifas!’ 

Vaghi dicis, ‘Ni mustas tacigar ta jurnalisti. 
Ka ne esas lego por haltigar la publikigado di 
tala sterko? Ka ne esas lego por timigar li?’ 

‘Enkarcerigez li,’ Luca sugestis. ‘Enkarcerigez 
li omna.’ 

Pucci negis per kap-signo. ‘No, ni ne darfas, 
sinioro Luca. To esus neprudenta. Se ni atakus 
la jurnali irgamaniere, li kontre-atakus per kap- 
tituli. La jurnalari en altra landi rangizus su 
kontre ni.’ 

La prezidanto klozis sua okuli. ‘To signifikus 
kaoso, absoluta kaoso. Ni ne volas, ke l’okuli dil 
tota mondo regardez ni. Ne nun, ne kande ni 
mustas ganar elekto.’ 

‘E ta prestajo del Banko Mondal,’ dicis Vaghi. 

Luca riganis sua equilibro. ‘Yes, la prestajo. 
Ni ne obliviez ta prestajo.’ 

La altri kalmigis su pro la vorto prestajo. 

La prezidanto cirkumregardis. ‘Ube es Salo?’ 

La altri facis nedistingebla bruisi. 

Zanni bramis. ‘Bonege! Ministrar-kunveno e 
la vice-prezidanto ne asistas. Yen nova krizo 
por la guvernerio, ed ube es la vice-prezidanto?’ 

‘He?’ Fedoro kriegis. ‘Plu laute!’ 

‘Me parolas tam laute kam me intencas 
parolar! Ka vu deziras, ke ni omna surdeskez 
quale vu? Ho! Kad irgu savas, ube esas la vice- 
prezidanto? Ka no? Bone! Ni procedos sen lu. 

Pucci!’ 

‘Yes, sinioro.’ 

‘Tu es mea chef-konsilanto. Konsilez! Quon 
tu sugestas?’ 

Pucci pozis sua manui adsur la tablo, fingri 
delikate enlineigita. ‘Ni klarigez la problemo. La 
Konservema Partiso intence prizentis su dum 
yari kom gardanto di etiko e bastiono di 
financala prudenteso. La Stanko-skandalo 
kompromisas la partiso, unesme, pro ke il esis 
kaptita kun homino en agado senetika, duesme, 
pro ke il uzis publika kapitalo por sua peko. II 
certe perdos sua plaso en Parlamento e la kazo 
procedos a judicio. Do plaso tradicionale 
Konservema esos vakua. La Konservema Partiso 
nun juas skarsa majoritato en parlamento. 
Specal elekto eventos, e quankam la provinco 
Caprio esas historiale konservema, populara 
desafeciono povus movar I’equilibro politikal. 
Se Progresemo ulmaniere ganus la vakua plaso, 
o mem plu nepenseble, se Socialisto o 
Komunisto ganus ol, ni certe trovus ni en tota 
halto. Kad lo esas koncize la situeso?’ 

‘Klara rezumo di lo evidenta,’ dicis Zanni. 

Pucci kalme duris. ‘Vu, Sinioro Prezidanto, 
povas nominar remplaso segun nia konstituco, 
ma to esus neprudenta. La jurnali ja esforcas 
ligar vu al skandalo. La provinco anke povas 
nominar remplaso, ma li forsan nominos 
Progresemano por kalmigar popular opiniono.’ 

‘Ni quik mustas agar,’ dicis Luca. 

‘Me ne konsilas interfero en decidi 
provincal,’ kontredicis Pucci. ‘Mem diskrete. 

Deskovro esus katastrofo.’ 

‘Ma l’elekto ... ’ 

‘Elekto esus la maxim sekura voyo.’ 

La altri expresis repugneso. 

‘Me dicas, ke elekto esus maxim sekura por 
ni. Caprio provinco esas historiale konservema, 
ed elekto-kampanio adminime duros ok semani 
pos decido por depozar Stanko, sata tempo por 
ke la publiko obliviez e la skandalo e sua iraco. 
Tamen, se la jurnalaro duros skribar pri la 
Stanko-sordideso, se li shovos ol adavan la 
publiko, l’elekto forsan finus desavantajoze por 
ni.’ 

Frusoni interruptis. ‘Ni mustas haltigar li!’ 

‘Yes, ma neremarkite. Diret agado incitus 
l’iraco dil populo, dil internaciona socio, e ni 
perdus ta prestajo del Banko Mondal. No. Ni 
volas, ke la jurnalaro helpez ni, ne impedez ni.’ 

Fedoro shokis la tablo per pugno. ‘Helpez! 
Kad il dicas, ke la jurnali helpez ni?’ 

‘Ne impedar esas helpar, sinioro Fedoro. 
Obliviar Stanko esas anke helpar. Ka vu 
komprenas?’ 

‘Ni komprenas,’ Zanni dicis nepaciente. ‘Ni 
omna komprenas. To quon ni ne komprenas 
esas: Quale?’ 

‘Me ja informis vu, Sinioro Prezidanto. 
Diversiono. Ni bezonas diversiono por lurar la 
jurnalaro de la skandalo. Tale altra guvernerii 
dominacas lia jurnalari. Nu, pro ke nia 
jurnalaro komencas agar quale olti en Francia, 
Germania, Usa, ni lernez de nia kolegi plu 
experiencoza.’ 

La prezidanto pensis. ‘Mmm. Oke. Quala 
diversiono?’ 

Pucci levis sua shultri. ‘Irgo konvenus. Ulo 
sat interesanta e sat grava, ke ol retenus atenco 
dum tota elekto-kampanio. Mem plu bona, se ol 
igus la partiso aspektar bona ed igus la 
Progresemi aspektar mala.’ 

Zanni afirmis per kap-signo. ‘Bonege. Ka 
sugesti?’ 

Nulu parolis. Li sidis, kunikli vartanta hundo. 

Pucci staceskis. ‘Sinioro Prezidanto, esas dek- 
e-kin kloki.’ 

‘Duople damnite! Jurnalar-konfero! Quon me 
dicos?’ 

‘Vu havas la noti quin Angelica preparis.’ 

La prezidanto tushis sua posho. ‘Yes, hike.’ 

‘Vu esas pronta. Ni irez.’ 

Zanni staceskis. Lua sidilo stridis sur la 
marmora pavimento. 11 dicis minacante a la 
ministri, ‘Vi! Pensez! Me expektas genioz idei 
kande me retrovenos. Diversiono! Yen via 
tasko. Pucci, venez.’ 

Li ekiris. La ministri bufis lia vangi e sospiris. 

La jurnalar-chambro esis ja plena de homi. 
Evidente la jurnali, radio-stacioni, e mem la 
televizion-stacioni sendabis multi por saveskar 
to quon la prezidanto dicos. Sur estradeto esis 
lekto-platformo, tableto, aquo-karafo e glaso. 
Dope, de orala stango, pendis la standardo di 
Serenno: tri orea steli sur verda plano. La bruiso 
en la chambro ebuliis til ke Pucci aparis tra la 
dopa kurteno e marchis a la lekto-platformo. 

‘Bona jorno, siori. Bonvenez a la Palaco 

Federala. Me joyas vidar vi omna, pos tro longa 
tempo.’ 

La jurnalisti, qui stacabis plu frue avan o la 
palaco o la domo dil prezidanto, ridetegis. 

‘Ni invitis vi adhike por diskutar recenta 
evento desquietiganta. Vi posible ja audis pri 
oL’ 

La jurnalisti itere ridis. 

Prezidanto Zanni askoltante dop la kurteno 
respiris plu facile. Ta grosulo ya savas quale 
traktar turbo, il pensis. Forsan me transvivos 
ica torturo. Se ni nur povas trovar diversiono! 

La Domo Provincal en Borgo esas olda fortreso, 
konstruktita ek la griza petro lokal, havanta 
fenestri alta e streta originale uzita kom 
defenso kontre armei od revoltanta rurani. 
Floro-buxi de anemoni pozita an la fenestri 
apene mildigas la sever mieno dil fasado, ma la 
populo kustumas ignorar ta timinda edifico, 
quale on oblivias la ledeso di onklulo qua havas 
hari sprosifanta de nazo ed oreli. Avan la 
Domo, en la Olda Merkato, aquo fluetas en la 
skultita fonteno dil heroo Samoso Savodri, qua 
en 1542 dum la Anabaptist-revolto salvis la 
urbeto per incendiir ol. To esis artoza ruzo: la 
ago certe igis l’Anabaptisti perdar lia intereso 
pri ca loko. Weste del Domo esas la kirko di 
Santa Athos, santulo pri nulo. La kirko ostentas 
pri experta koro qua ofte kantas en omna parti 
di Europa. Este situesas la Banko Federala, 
konstruktita ek vitro ed stalo, tre moderna: 



kolda dum vintro, varmega dum somero; tante 
leda, ke kompare ad ol la Domo Provincala 
semblas miraklo di pureso estetikal. 

Omna labor-dio Ugo Onesti iras per 
tramvoyo de sua apartamento a sua ofico en la 
Domo Provincala, ed omnafoye, desembarkinte 
an strado Vanzetti e transirante al Barilo, sua 
kordio levas su pro ta glorioza vidajo: la fasado 
kadavral, la fenestri quin nula sunlumo 
trapasas, la giganta portalo quale levponto di 
kastelo. Ma hodie la kordio levis su min alte 
kam kustumale. II ne dormabis bone. Vito 
rivenabis tarde, qua incitis disputacho. Pietro 
rivenabis mem plu tarde, pos un kloko, ma 
evidente ne drinkabis plu kam un o du biri. II 
aspektis tre triste. Pro quo? II ne dicis. 11 
retrodonis la pekunio ad Onesti ed iris aden sua 
lit-chambro. Onesti ipsa drinkis plura brandii. 
Fine dormeskinte, il sonjis. Sonjar esis tre 
stranja por il. II ne juis la experienco. Do lua 
ventro esis acidoza, lua kapo doloris, lua afabla 
temperamento esis plata. II odiis ta atesti, ke il 
ne esas ankore yuna. 

II salutis lua kolego, Emilio Stasi, qua 
questionis, ‘Do, quale standas nia fiera papa? 
Ka la filio sustenis la honoro familial?’ 

‘Ne tam multe kam la patro,’ Onesti dicis. 

‘Ho! Tala dio, he? Nu, preparez vu. La 
kancelero venos. Me jus saveskis.’ 

Onesti jemis. ‘Pro quo? II ne ofte venas.’ 

Stasi levis sua shultri. ‘Qua savas? Ma esas 
babilo ... ’ 

Onesti quik erektis sua oreli. ‘Babilo. Quon 

on dicas?’ 

‘Ulo granda brasesas.’ Stasi parolis nelaute, 
quankam nulu ecepte ili esis en la chambro, e la 
muri dil Domo esis tante dika, ke ulfoye li ne 
povis audar mem l’una l’altra en la sama 
chambro. ‘Kad vu konocas la fabrikerio di 
Dante?’ 

‘L’armiferio, yes, komprenende.’ Ta 
fabrikerio employis la maxim multa laboranti 
en la provinco; Dante esis tre importanta 
komercisto en Borgo. Bona Konservemo, 
malgre ke il ne intrikis su en politiko. 

‘On dicas, ke il vendos ol.’ 

‘Ka vere?’ 

Stasi pozis fingro an sua nazo. ‘On dicas, ke il 
mustas vendar.’ 

‘Me ne surprizesas,’ dicis Onesti. ‘II sufris 
recente. Komendi abrogita, du granda klienti ne 
rinovigis lia kontrati. E la konsilantaro negis 
lua demando por prestajo.’ 

‘Yes, yes, ma pro quo li negis ol?’ 

‘Pro quo?’ 

‘Me ne savas lo vera, ma—’ 

‘Ma?’ 

‘Ma me audis, ke esus avantajo por ulu se ta 
prestajo ne eventus.’ 

‘Hm.’ 

‘Yes, hm, ya. E me ne savas lo vera, ma on 
dicas, ke ta du granda klienti qui ne rinovigis 
kontrati esis konvinkinta ne rinovigar da la 
sama homo qua konvinkis la konsilantaro negar 
la prestajo.’ 

‘Ha.’ 

‘Yes. Ha.’ 

Onesti klozis sua okuli e fricionis oli forte. 
‘Me ne prizas tal agado.’ 

‘Ho, no, esas tre mala, tre mala.’ 

Onesti iris a sua kontoro. Tala agado 
augmentis la acido en lua ventro. Dante esas 
bonulo, il pensis, malgre sua komerco. La 
mondo bezonas armi, do ulu mustas fabrikar 
armi. Esas plu bona, ke bonulo quale Dante 
fabrikez tala kozi kam senskrupulo. E maxim 
bona, ke la komerco restez hike en Caprio e 
profitez la provinco. 

La silk-vestita ventro di Kancelero Utero pre- 
iris lu tra la pordo jus kande Onesti e Stasi 
metabis lia manteli por ekirar a repasteto. Li 
reverencis. 

‘Bona jorno, Sinioro Kancelero!’ li kriis 
koratre. 

‘Nula protokolo, siori,’ la kancelero dicis 
bonhumore. ‘Nula ceremonii pro me. Ni omna 
laboras por la stato. Me nur vizitas. Hiere me 
dicis a me, “Masimiliano, vu ne recente vizitis 
ta bonuli en l’imposto-departmento, ta sustenili 
di nia guvernerio provincal, ti qui posibligas 
omno.” Ube es la chefo?’ 

‘Che kunveno en Fricchi, Sinioro Kancelero,’ 
respondis Stasi. 

‘Ho, yes. Me audis pri to. Ni ne permisez, ke 
la chefurbo obliviez ni, ka ne?’ 

‘No, Sinioro Kancelero.’ 

Kurta silenco sequis. 

Subite Onesti gestis a sidilo. ‘Pardonez ni, 
Sinioro Kancelero! Me pregas, sideskez.’ 

‘Danko.’ 11 sideskis pezoze. ‘Vi anke, siori, 
sideskez, sideskez.’ 

Onesti e Stasi quik adtranis sidili e sideskis. 

Kurta silenco sequis. 

Kancelero Utero frapetis sua ventro. ‘Nu.’ 

La du oficisti inklinis su adavane. 

‘Nu, quale standas l’ofico?’ 

‘Bone! Tre bone!’ li respondis. 

‘Yes, tre bone,’ balbutis Stasi. ‘Omno 
ordinata. Kad vu deziras inspektar la 
dokumentaro?’ 

‘Per Deo, no! Ha. Me tote fidas a vi, 
komprenende. Esas nenecesa kontrolar vi quale 
skolani.’ II ridis. Onesti e Stasi anke ridis. ‘Me 
joyas, ke omno standas bone. Ni omna 
komprenas l’importo di ca departmento por la 
provinco.’ 

‘Yes, danko,’ li dicis. 

‘Nula imposti, nula stato, ka yes?’ II ridis. 

‘Yes ya.’ Li ridis. 

‘Do.... Ma, forsan vi audas rumori pri 
problemeto qua trublas la superiori.’ 

Onesti e Stasi cesis lia ridado. 

‘Certe esus problemo, se nia granda sistemo 
di guvernerio sufrus pro manko de pekunio, ma 
tal eventi venas ed iras, on ne sucias. E ca 
vendo di la fabrikerio ... ’ 

Li aspektis apte astonita. 

‘... solvos omno.’ 

‘Pardonez me, me pregas, Sinioro Kancelero,’ 
Onesti dicis inocente, ‘ma me ne komprenas. 
Qua vendo?’ 

‘Ha, vi ne audis.’ La kancelero semblis tre 

sensucioza. ‘Ta armiferio, vi konocas ol, exter 
l’urbeto. 01 preske falias, me informesas, ma 
fortunoze ulu ofras komprar ol. Sucesoza 
komercisto. Per lua jenerozeso, nia laboristi ne 
perdos lia laborado, la provinco ne perdos 
granda parto di sua imposto-bazo, la bilanco 
bilancesos, omno standas bone. La komprado 
finigesos morge. Komprenende, por posibligar 
ta afero, ni furnisas la stimulili kustumal e 
renuncos diversa imposti por ta nova 
proprietanto dum kin yari.’ 

La boki di Onesti e Stasi larje apertesis. 

La kancelero senexprese regardis li. 

La boki klozesis. 

‘Me sendos kopiuri dil dokumenti morge 
posdimeze. Traktez oli nemediate, ka yes? 
Bone. Nu!’ La kancelero staceskis. 

La du oficisti saltis a sua pedi. 

‘Ta suficas. Me nur vizitis por kontrolar, ke 
omno standas bone hike.’ 

‘Pardonez, Sinioro Kancelero,’ dicis Onesti. 
‘Ka me darfas questionar, qua kompras 
l’armiferio?’ 

‘Mm? Ho, bonulo, tre bona homo. Ula Mitek. 
Karl Mitek. 

‘Mitek!’ Ha! pensis Onesti. Quala ruzema, 
celema fripono! 

‘Forsan vu konocas lu.’ 

‘Yes, me konocas lu. Pri lu. Per la chefo.’ 
‘Mm.’ 

‘Ma ... lu es Roijnano.’ 

‘Ka yes?’ 

Stasi kuris aden la sequanta silenco. ‘E ni 

vartos la dokumenti por quik traktar oli, segun 
vua komando.’ 

‘Komando! No, me pregas, kar amiki! Ka me 
bezonas komandar la du maxim bona homi en 
la departmento? Ne hastez, ne hastez. Me nur 
bezonas retrohavar ta dokumenti morge ante la 
fino dil dio. Komprenende me ipsa ne sucias, 
ma la superiori... ’ 11 fine remarkis, ke li portis 
manteli. ‘Quanta kloki esas? Ho, me deturnas vi 
de via repasteto.’ 

‘Certe no, Kancelero!’ 

‘Nia tempo esas vua tempo!’ 

‘Ni juas rividar vu omnatempe!’ 

La kancelero adiis ed ekiris. 

Onesti sikigis sua brovo per naztuko. 

Stasi dicis, ‘Nun ni savas, qua subornis la 
konsilantaro.’ 

‘Shut!’ Onesti videtis aden la koridoro ed 
askoltis. ‘Nulu.’ 

Li iris adextere. Amaso de burokrati e 
laboristi serchis repasteto tra la Olda Merkato. 
Onesti e Stasi marchis lente al tramvoyo. 

Onesti dicis, ‘Me ne komprenas. Pro quo 
Mitek, Roijnano, deziras komprar Serenna 
fabrikerio? Ta ruzema fripono! Me renkontris 
lu hazarde hiere e lu esis tam dolca kam kato 
plena de putranta fishi. II revelis nulo, no, tote 
ne, ma il iris por konfirmar ta afero.’ 

‘Komprenende il revelis nulo,’ dicis Stasi. 
‘Kad il riskus omno? Ma me esas kurioza, kad il 
esas la sama kerlo qua facis problemi por 
Dante?’ 

Onesti haltis. ‘Quon vu pensas?’ 

‘Ne pensas, nur esas kurioza. Se on deziras 
aquirar armiferio, e tante chipe ... nu, influar 
klienti ne esas desfacila.’ 

‘Ma pro quo hike?’ 

‘Pro quo ne? Fabrikerio esas fabrikerio. 
Armiferii ne vendesas omnadie. Se on deziras 
pedo-plaso en Serenno, nu ... ’ 

‘Roijnano posedos un de nia komerci. To 
perturbas me.’ 

‘Eventas omnube. Ka vu konocas la nova 
editerio Gulnik Draku? Roijnana. Ta nova 
restorerio an strado Camerra? Anke Roijnana. E 
ne mala, quankam poke sensaporoza segun me. 
Mem lia radio-staciono esas populara. Me 
askoltas ol ulfoye.’ 

‘Yes, me askoltis kelkafoye. Me ne prizas la 
Roijnana linguo, ol grincas mea oreli.’ 

‘Yes, mala linguo, tro multa konsonanti. Ma 
la yunuli prizas la muziko. Mea spozino odias 
ol. Segun me, ol esas pura bruiso. Ma mea 
genitori anke desprizis ta muziko quan me 
askoltis dum mea yuneso. Se li prizabus ol, me 
ne askoltabus! La Roijnani venas, tale standas la 
tempo. Yen vua tramo. Til balde.’ II hastis al 
kafeerio ube il sempre repastetis. 

Ugo Onesti eniris la tramo e dum la kurta 
voyajo regardis penseme la butiki quin il 
pretervehis. Kande la tramo haltis, il preske 
obliviis ekpasar. 

Onesti eniris sua domo e pasis la pordisteyo. 
Esis vakua; siorino Bertucci evidente repastetas 
kun elua multa kati. 11 acensis la eskalero; ol 
semblis hodie partikulare eskarpa. 11 ja flaris 

sua repasteto: fritita kaulo e kielbasa; favorita 
manjajo, ma pro lua acidoza ventro e la recenta 
novaji, ol ne luris lu. 

Le Onesti lojis en apartamento en la duesma 
etajo di edifico an strado Calvino, kelka pasi for 
la Cafe Ris. La apartamento kontenis tri lit- 
chambri, un por Ugo e Giuliana, un por sro 
Sette, ed un por la yunuli; granda koqueyo; 
manjo-chambro; mikra balneyo e latrino; 
salono longa e streta havanta tri fenestri super 
korto en qua tulip-arboro florifis; e libraro- 
chambro kontenanta televiziono e non libri: 
polvoza dicionario, enciklopedio medikala, olda 
poemaro, bundita kolekturo de jurnali quan 
Giuliana kompris pro la marokina kovrilo, e kin 
paper-kovrita krimin-romani. 

‘Ka tu esas, Ugo?’ Giuliana vokis de la 
koqueyo. ‘Me vartis, tu es tarda.’ E1 ekvenis 
sikigante sua manui per avantalo ed pozis sua 
vango por kiso. 

II kisis el. ‘Yes, me regretas. Utero hazarde 
vizitis.’ II iris a latrino por lavar sua manui. 

‘Kad irgo eventas?’ 

‘Ho, yes, ulo eventas. Tu ne kredos quo.’ II 
eniris la manjo-chambro. ‘Ube es omnu?’ 

E1 varsis mineral-aquo aden glaso por il. 
‘Matro repastas che siorino Bolla, Vito ekkuris 
quale se la diablo pikas il, e Pietro vekis nur 
horo ante nun, imaginez! Vestizis su ed ekiris 
senvorte. II tro festis hiere nokte.’ 

‘Ho, il drinkis nulo, me quik remarkis.’ 11 
regardis la plado quan Giuliana pozis avan il. La 
griz-verda kaulo e fritita sociso jacis en grasoza 

flako. Ilua ventro tordis su. Ma kurajoze il levis 
sua kultelo e forketo. 

‘Forsan lu esas nervoza pri l’universitato, 
kompatindo. Ni dineas entre nous. Privata 
festino. Ni drinkez glaso de vino.’ 

Onesti negis per kap-signo, pose dicis, ‘Poka 
reda vino forsan kalmigos mea stomako.’ 

‘Ka tu esas malada? Ne tushez la mineral- 
aquo!’ E1 staceskis, iris aden la koqueyo, 
retrovenis portante du glasi e botelo de vino. 
‘Me avertis tu dum tua quaresma brandio. 
Drinketez ico.’ 

‘Nur guto, karino, me devas laborar.’ 

‘Utero ja venis ed iris, tu povas riskar 
glasedo. Medikamental. Omnakaze, tu sempre 
dicas, ke ta Stasi ofte retrovenas de sua repasto 
malodorante de biro.’ 

‘Yes, ma ne repetez lo.’ 

II levis sua glaso, e la pordo-klosho sonis. II 
tresayis ed hazarde spricigis kelka guti adsur 
sua kamizo. 

‘Per la diablo!’ 

‘Qua-?’ 

‘E komprenende, sro Bertucci ne asistas.’ 

‘E1 repastetas, Ugo, ne esez nebenigna.’ E1 
staceskis. 

Onesti dicis, ‘No, sideskez, karo, me iros. 
Komencez sen me.’ 

‘Pro quo irgu venas dum repasto ... ’ 

II humidigis boktuko, tushis ol a sua kamizo, 
ed iris murmurante tra la pordo. La pordo- 
klosho itere sonis per iritanta insisteso dum ke 
il decensis la eskalero. ‘Yes, me venas. Vartez! 

Mea tota horo disipita.... ’ 

11 atingis la strado-pordo ed apertis ol. Ibe 
stacis Karl Mitek kun yunino. 

‘Sro Mitek! Cielo! Pro quo tala plezuro?’ 

‘Nula vorto!’ Mitek aboyis. 

La vizajo di Mitek esis tam reda kam pomo 
pro iraco. Onesti remarkis, ke Pietro blotisas 
dop Mitek. 

‘Quon vu intencas facar?’ Mitek postulis. 

Onesti regardis sen komprenar. ‘Facar. Pri 
quo? Pietro, quo eventas?’ 

‘Quon vu intencas pri mea filiino e vua 
bastardo?’ Mitek kriegis. 

Onesti kompreneskis. 

‘Vi damnita Serennani! ’ 

‘Papa,’ la yunino pledis. 

‘Quala filiulon vu havas, vu hundo sur du 
gambi, qua facas to kun mea filiineto?’ 

Onesti glutis e dicis delikate, ‘Nun, Mitek, 
kalmigez vu.’ 

‘Kalmigez? Ne imperez me! Serenna asno!’ 

La vizajo di Onesti redeskis. ‘Me dicis, 
kalmigez vu! Ka vu volas, ke la tota strado 
audez?’ 

Kapi ja aparabis supere en fenestri. 

‘Me ne sucias sive vi damnita Serennani 
audas sive ne! Vi omna es filii di hundi! Dicez a 
me nun, nun, quo vu intencas pri vua damnita 
filiacho!’ II furioze spumifis. 

La yunino prenis lua brakio. ‘Papa, me 
pregas, shut!’ E1 ploreskis. 

Pietro reptis ad el, ma Mitek sizis lu e retroe 
shovis lu. ‘Ne tushez el, bastardo! Se me havus 
pafilo, me pafus vu!’ 

La iraco di Onesti eruptis malgre lua granda 
peni. ‘Quon vu dicas? Vu pafos lu, ka yes? Nu, 
vu ne ja posedas ta armiferio!’ 

;qu°!’ 

‘Enirez e kondutez adulte. Vi Roijnani forsan 
agas grosiere che vi, ma en Serenno ni ne lavas 
publike nia linji sordida.’ 

Mitek regardegis. Subite, sen averto, il levis 
sua pugno e frapis la nazo di Onesti. 

‘Papa! ’ kune kriachis la yuni. 

Onesti shancelis. II tushis sua nazo, regardis 
sua fingro, vidis guto de sango. Nur guto, ma 
reala sango. II ne vidabis sua propra sango 
depos plu kam dek yari. La vidajo furiozigis il. 
Senhezite il lansis su a Mitek. La du falis a la 
strado e rulis adibe ed adhike. 

Kurioza hom-amaso quik kolektis cirkum la 
kombatanti. Pietro e la yunino cirkume saltetis, 
kriis neutile, ‘Papa! Papa!’ 

La pordo apertesis e Giuliana aparis 
serchante sua vaganta spozo. E1 vidis e kriachis, 
‘Aye! Ugo! Helpez, helpez!’ E1 remarkis Pietro. 
‘Pietro! Agez! Aye! Dementulo mortigas papa!’ 

Du vicini proximeskis por intervenar, ma 
pugno aparis ek la meleo e frapis un de li sur la 
mentono. Lu falis adsur la pugnanti. Dum ke la 
vicino esforcis ektirar su, lu hazarde pedfrapis 
la tibio dil altra vicino. Ta homo saltetis sur un 
pedo e falis adsur altra homo en la turbo, qua 
falis batante lua genui sur la pavo-stoni. II 

grunis e forshovis la saltetanta homo. Ta homo 
retrofalis inter la kombatanti e rauke kriis. 

Omno divenis generala pelmelo. Vicino batis 
vicino, mulieri kriis a viri, pueri pedfrapis irgu 
proxima. Sro Bertucci pozis sua kapo tra sua 
fenestro e kriachis. Giuliana kriachis, la filiino 
di Mitek ploregis, Pietro esforcis sizar sua patro 
e tirar lu ek la mixit amaso dum eludar diversa 
pugni o pedi frapanta. 

Lore Vito venis alonge la strado. II travagabis 
la parko en qua lastanokte il vidis sua fratulo e 
la nekonocata yunino; pro quo, il ne povis 
explikar a su. Ma il jacabis en la herbi, sidabis 
sur la benko, extensabis su en la brilanta 
sunlumo. Nun il felice marchis e juis la senbaza 
nociono, ke la mondo esas belega e kreita nur 
por il. 

Ta poeziala humoro quik desaparis kande il 
vidis la kaoso avan sua domo. Unesme il vidis 
nur amaso de kombatanta homi, olda e yuna, 
viri e mulieri. Duesme il rikonocis sua matro, 
sua frato, e la nekonocata yunino. Lua patro 
staceskis dum instanto, ma quik retrofalis aden 
la korp-amaso. 

Ecepte kelka kombati inter amiki, Vito 
nultempe vidabis tala vidajo, mem per la 
televiziono. Ol esis, segun irga defino, vera 
sedicio. 

E por konfirmar ta enuncajo, ta-instante 
arivis la policistaro. 

Pucci repozis en varma balno, mikra kapo mi- 
submersita, ventro e mami elevata quale 
arkipelago ek la sapon-aquo. 11 lektis jurnalo, 
artiklo pri armiferii qui sekrete vendabis armi 
ad Afrikana milito-chefi. La milito-chefi pose 
uzis ta armi por masakrar lia propra civitani 
inocenta. II pensis indolente, kad esas irga 
armiferio en Serenno, e se yes, kad ol profitas 
per tala vendado, e se yes, quale la guvernerio 
povus profitar. 

II klimis ek la balnuyo, envelopis su en tre 
granda tualet-tuko, e razis su: il mustas asistar 
recevo-partio che ministro Vaghi. Specal elekto 
nun esis certa, do recevo-partio eventas por 
celebrar la kandidateso di Canale por la plaso 
provincal. Tedanta, groteske tedanta, ma 
neevitebla; Pucci devas certigar, ke Canale facez 
nula stupidajo. Quon Pucci dicos al kandidato? 
Qua vakua komplimenton facar? ‘Me gratulas 



vu, Canale, ke adminime vu ne havas sata 
inteligenteso por kriminar.’ Yes. Bone. 
Memorez lo. 

II faligis la tualet-tuko e nude kushis su adsur 
la lito. La lito esis larja, mola, havis Pucci- 
granda kavo en la centro dil matraco. Dum 
plura minuti il juis beata silenco. Nula 
prezidanto, nula parlamento, nula politikisti. E 
de la ter-etajo venis la komfortiganta soni di 
servisti qui laboras por facar lua vivado plu 
agreabla. II destensis su sen penso en sua 
kapeto. Lua manui vagis a lua ventro ed 
indolente fricionis ol. 

Nur dum minuto. Esis tempo irar a ta tedanta 
recevo-partio che Vaghi. Or, la spozino di Vaghi 
sempre servas bona vino ed ecelanta manjaji. 
Do ... II esforcis levar su, vane. II sizis la bordo 
dil matraco, tiris su, tiregis su, fine sucesis 
haular su a sua pedi. Unfoye il ne esis kapabla 
staceskar e mustis advokar un de la servisti. 
Humiliganta experienco. Lore il vovabis 
komencar exercar; ma taski sempre intervenas, 
e la vovo restas tam obliviata kam promisi a 
votanti. 

II metis pantalono e shui, butonigis sua 
kamizo. ‘Tivodor!’ il vokis. ‘Venez! Nodigez ica 
kravato ante ke me strangulas me!’ 

La partio ja komencabis kande Pucci facis 
sua neremarkita eniro. La domo di Vaghi esis 
vera palaco, multe plu granda kam la domo dil 
prezidanto; la avulo di Vaghi fondabis la 
fervoyo nacional, qua richigis lu, e trompabis la 
Labor-Movado nacional, qua plu richigis lu. La 

portiko havis marmora kareli, marmora 
eskalero, e marmora koloni. Interne, la foyero 
facile kontenis kinadek o sisadek homi. Ultre to 
esis la chefa halo, anke havanta marmora kareli. 
Hike la muri esis kovrita per blua silko. Rango 
de sidili tapisizita per blua silko figurita stacis 
an la muro, ed meze dil chambro pozesis 
enorma tablo ek orea mahagono, pezoze 
charjita per dekedui de saporoza dishi e granda 
glacio-skulturo reprezentanta Ledo e la cigno, 
flako de kaviaro en kavo sur la dorso dil cigno. 
Ne bongusta temo, Pucci pensis, pro la kauzo 
dil elekto. Forsan la skultisto jokis ruzeme. 
Pucci questionos siorino Vaghi pri ta skultisto. 

Manuo kaptis lua shultro. ‘Pucci! Nu, quon 
vu dicas? Ekiras Stanko, eniras Canale. Es bona 
tempo por nova sango en la partiso, ka ne?’ 

Pucci salutis sro Tepe, bankisto, profunda 
fonto de kontributaji a la partiso. ‘Yes, sro Tepe, 
yes, tre bone, se Canale ganus la plaso.’ 

‘Yes, restas multa laboro por ni. Ma me 
nultempe prizis Stanko. Lu ne havas apta mento 
por aferi, nu, nur regardez ica ridinda stando. 
Nenecesa. Poka prepenso facile evitabus tala 
kaoso. Nula mento por aferi.’ 

La bankisto forvagis. Pucci iris al tablo e 
regardis plado de salmono fumizita. 11 gestis a 
garsono. ‘Champanio, me pregas.’ Pucci esis 
sempre jentila a servisti, qui ofte plu profunde 
savis sua mastri kam la mastri ipsa. Altra 
servisto plenigis plado per salmono, kreveti, 
haricots verts kun mandeli. La terpomi aspektis 
delicoza, havanta ebulianta fromajo, lentiginoza 

de dolca papriko; ma Pucci rimemoris sua peni 
acensar de sua lito. ‘No, nula terpomi, danko.’ 

Voco grondis dop il, ‘Ho, prenez terpomi. Oli 
gustas ecelante.’ 

‘Saluto, Galli.’ II afirmis per kap-signo al 
servisto. Alberto Galli esas enemiko politikal, 
Verdulo qua defias omna movo dil Konservemi; 
ma il esas reala gurmando e savas pri terpomi. 

‘Me ne remarkis, ke vu enirabis, Reno. Kande 
vu arivis?’ 

‘Du minuti ante nun.’ 

La voco di Galli rulis apene super la maxim 
profunda profundaji di homal audibleso. ‘Vu 
flotas adhike ed adibe quale plumo en vento. 
Recente vu esas tre celema.’ 

‘Vua desaprobo plezas a me.’ 

‘Reno, mea desaprobo esas nur profesional.’ 

‘Nur spiono quale vu respektas juste mea 
talenti.’ 

Sugesto di rideto pleis cirkum la dina labii di 
Galli. II prenis kreveto e mordis ol til la kaudo. 
‘Vu komprenas, ke me jokas.’ 

‘Komprenende. Vu esas komediisto. Me nur 
esperas uldie vidar vu sur ceneyo.’ 

La labii kurvis pluse de un milimetro. ‘Me 
sempre prizis vu, Reno. Malgre nia diferi, ni 
esas ya frati en nia kordii.’ 

‘La cielo interdiktez lo!’ 

‘Mem se vu ne audacas konfesar to. Kad me 
esas justa?’ 

Pucci questionis per la okuli. 

‘La terpomi.’ 

‘Ha. Yes, yes, delicoza. Forsan tro multa dolca 

papriko.’ 

Galli formarchis. 

Pucci pensis, Pro quo il asistas? Probable 
serchas kreviseturo, febleso explotachebla, en la 
hom-armaro di Canale. Per cielo, plusa nokto 
dum qua me mustas salvar la honoro dil partiso. 
Me devas trovar Canale ante ke ta olda kapro 
atingas lu. II certe flatachos Canale ad citebla 
imbecilajo. Multa flatacho ne bezonesas. 

11 esforcis levar forketedo de salmono a sua 
boko, ma delikata manuo tushis lua brakio. 

‘Siorino Vaghi! Bona vespero, e komplimenti. 
Splendida festino.’ 

‘Danko, Sioro Konsilanto.’ Siorino Vaghi esis 
primtipo di damo kosmopolita ed altaranga: 
dina til anorexio, kirurgiale yuna vizajo qua 
flotis super velkita kolo, mieno kalma e rejala 
subversita da akra rideto ganita dum vivo di 
imperar inferiori. 

“‘Sioro Konsilanto”?’ 

‘Permisez ironio. Ironio sustenas me dum 
tota nokto plena de jentila fervoro. Vu jame 
vizitas nuntempe.’ 

‘Mea laborado prenas plu kam mea omna 
tempo.’ 

‘Tale on dicas. Zanni ne povas nodigar sua 
shu-laci sen vua saja konsilado.’ E1 tiris il for la 
tablo. ‘Venez e konversetez. La plu-multo di ca 
homi ne interesas, mem kom marioneti.’ 

II drinketis la champanio. ‘Ne omnu. 
Exemple, on invitis Galli.’ 

‘Neeviteble.’ 

‘Kad vu invitis il?’ 

‘Certe, stultulo. Nulu eniras sen invito, nia 
korpo-gardisti esas le maxim kapabla. Pro quo 
ne invitez lu? La socio di Fricchi es tante magra 
... Omnakaze, la Verdi ne havas sata povo ke ni 
neglijez li, nur tri plasi en Parlamento. Paolo 
Soavi anke asistas, del Socialisti, e Marina 
Gatalpo de la Liberigo-Ligo. Li venas por 
studiar sua superiori.’ 

E1 turnis su a duo pasanta, oldulo qua 
marchis brakio en brakio kun tre belega, tre 
yuna yunino, preske puerino. ‘Ho, Roberto, 
karulo! Mea karino, tante ravisanta robo! 
Franca, ka ne? Ol lumigas la chambro, ma ne 
tante brilante kam ta belega rideto!’ La duo 
preterpasis. Siorino Vaghi komentis nelaute, 
‘Olda hundo e sua bonbono. Me nultempe 
rimemoras elua nomo. E pro quo? E1 ipse 
probable ne rimemoras ol. Tam densa kam 
persiko-kerno. Adminime el savas quale kaptar 
stultuli olda ed richa. Vi viri, vi sempre falas 
avan bela vizajo e volunta korpo.’ 

‘Stanko, certe.’ 

E1 ridis, sono di tinklanta kristalo. ‘Stanko es 
folulo, komprenende, omnu savas lo, do pro 
quo on suprizesis? Me ne povas imaginar, pro 
quo lua spozo facis tante multa agito pri lua 
amor-afero. Se esus me, me joyus, ke il serchis 
amuzo altraloke.’ 

Pucci preske sufokis per salmono. 

‘Ma ne omna viri esas idioti. Mea Dionisios 
nultempe sospiras por amuzi infantal. Se il agus 
talmaniere, me savus bone quale traktar lu. E 
vu, Reno, vu havas bona kapo. Vu jame mem 

flirtas, segun mea informanti. Fakte, on 
desquieteskas pri vu.’ 

‘Pri me!’ II parmanjabis la kreveti dum elua 
diskurso. ‘Nulu pensas pri me. Me esas 
nevidebla. Preske ne existas.’ 

‘Ne parolez stulte. La partiso ne funcionus 
sen vu.’ 

‘Nun vu parolas stulte.’ Ma il ridetis pro 
kalma fiero. 

E1 presis su a lua shultro kusenatra. ‘Sempre 
esas vi tacema homi qui savas ube on enterigis 
la kadavri. Venez, vu devas salutar nia nova 
kandidato. Lu parolas tro multe.’ 

‘Kad nervoza?’ 

‘Lu ne havas sata intelekto por esar nervoza. 
Perfekta politikisto: virala korpo, bela vizajo, e 
dop ta kozi nulo, nulo. Yen nia nova kavaliero. 
Me nun livos vu, kara Reno, me ne havas plusa 
admiro spensebla.’ 

Dario Canale stacis meze di mikra turbo. II 
florifis en la lumo di publika atenco. Ilua reda 
vangi esis konstriktita en perpetua rideto, il 
ardoroze presis la manui, e lua blonda kapo 
saltetadis sencese: portreto di ambicio su- 
kontenta. 11 stacis plu alte kam l’altri. Esas 
bona, Pucci pensis, homi prizas altuli, fidas a li, 
probable pro timo. Mutoni adoras pastori. 

Galli esis proxim la turbo ed akute questionis 
segun okaziono. Pucci pluproximeskis ed 
askoltis. 

‘... unesme ni restaurez fido a la partiso, 
komprenende,’ Canale dicis. Lua voco tremis 
emocoze. ‘La nediskreteso di Stanko 


63 



shanceligas la publika konfido. Certe multa 
homi ne reaktas talmaniere. Li komprenas, ke 
un neprudenta ago ne nocas l’omna bonaji quin 
nia partiso efektigis ... -gas. Ma importas, ke ni 
agez rapide e su-fidigante por riganar ... fido.’ 
Larja rideto. 

Brave! Pucci pensis. Tota frazo sen falio. 
Mikra mispazo ye la fino, ma la rurani prizos lu. 

‘E duesme?’ La nelauta baso-voco di Galli. 

Canale regardegis, hano koram neexpektita 
foxo. ‘Duesme? Ho, yes, duesme! Nu, duesme, 
ni ... ni justifikez ta fido, kam sempre. Fidinde.’ 
Plu larja rideto. 

Ne mala, Pucci pensis. 

‘En parlamento me intencas retroguidor nia 
lando al voyo de qua ca trivialajo distraktas ni: 
l’alta etiko di nia partiso. Per kurajoza 
konservemeso, audacoza prudenteso, e respekto 
por nia glorioza pasinto, e ... e sana egardo por 
nia glorioza futuro, ni montrez al populo, ke ni 
esas e sempre esos la nura guidanti apta por la 
naciono.’ 

La turbo aplaudeskis spontane. 

‘La Progresemi ne komprenas, ke la mondo 
es danjeroza loko,’ deklamis Canale. ‘Profunde 
danjeroza loko. Omnube esas krimino, violaco, 
milito, homeosexualeso, famino, cikloni, 
senlegeso, homeosexualeso, senetikeso, 
dekado.’ 

Omna okuli regardis la kandidato. 

‘La Progresemi ne komprenas. Li deziras, ke 
la guvernerio donez pekunio ad povri, ad 
hungranti, ad oldi, ad omni ecepte ti qui maxim 

multe meritas ol: nia militistaro, industrii, 
policisti. Sen ti, omno krulos, omnu sufros, e 
richi e povri, e sani e malademi, ed oldi ed yuni, 
ni omna kune. Nur ni, la Konservemi, 
komprenas l’ampleso dil danjero. Nur ni timas. 
La Progresemi semblas timar nulo! Ma ni 
Konservemi timas omno. E pro to, ni povas 
konfrontar danjeri. Ti qui ne timas ne povas 
guidar. La timanti esas la vera heroi! Amiki, me 
certigos, ke timo guidos ni aden la futuro, 
futuro qua esos same kam nia pasinto, kande 
nulu timis. Adube me duktos la provinco. 
Adube ni ya duktos la naciono!’ 

Freneza aplaudo. Pucci regardis poke 
astonite: membri dil partiso gutanta lia propra 
retoriko! Ma, il pensis, ta folo ya havas talento 
natural. On mustas egardar lu. Irge quo esos lua 
futuro en la naciono, lu certe havos futuro en la 
partiso. Tala fanfaronado pleos bonege dum la 
kampanio. Forsan mem un o du pepiti en ta 
fango esos uzebla kom populara frazi. 

Canale rekuperis sua respiro. ‘Ka vi savas, ke 
hiere, en Borgo, en pacema e mikra Borgo, esis 
sedicio?’ Konsterneso. ‘Yes, advere. 01 
komencesis da du viri e kreskis ad reala sedicio. 
Imaginez! Ed un de la du esas impost-oficisto! 
L’altru esas komercisto de Roijna. Ne 
kriminanti, no, ne yunachi, ma du respektinda 
homi incitis ta sedicio. Tala mondo, ube nun 
impost-oficisto facas sedicio! Mem nia solida 
borgezani ne esas imuna kontre l’etiko-dekado 
cirkondanta ni. Quo sequos? Ka sacerdoti 
kombatos en la stradi? Ka pueri batos avi? Ka 

homeosexuali instruktos en nia skoli?’ 

Pucci forvagis a privata angulo. Yes, il pensis, 
Canale havas talento. Quankam il evidente 
poke pensas pri homeosexuali. Ma ta naraco pri 
sedicio, pri impost-oficisto ... interesiva. E 
l’altru esas Roijnano. Ube? Ka Borgo? Per 
inferno, ube esas Borgo? Borgo, Borgo ... 

II trovis servisto. ‘Telefono, me pregas. 
Privata.’ La servisto senvorte duktis il al studio- 
chambro di Vaghi e klozis la pordo dop il. Pucci 
quik remarkis la silenco en la chambro: il apene 
audis la parti-bruiso, pro ke la muri di la domo 
e la tapisi esis tante dika. Ha, richeso. 

II telefonis, vartis. Dormoza voco respondis. 

‘Angelica, ka vu konocas Borgo?’ 

‘Quo-hm? Sioro Pucci?’ 

‘Yes, Pucci hike. Ube es Borgo?’ 

‘Burger?’ 

‘Borgo. En la provinco di Canale. Caprio.’ 

‘Me regretas, me dormis.’ E1 ocitis. ‘No, me 
nultempe konocis Borgo.’ 

‘Saveskez ube ol esas. E saveskez pri sedicio 
ibe, hiere. Incitita da Roijnano ed impost- 
oficisto.’ 

‘Roijnano.’ 

‘Yes, Roijnano,’ il paciente repetis. ‘Me ne 
savas, kad ol importas o ne, ma inquestez. Me 
decidos qua detali ni bezonos.’ 

‘Me telefonos a Rosselli.’ Nun profesionala, 
dormo parfinita. ‘II trovos polic-raporto.’ 

‘Bonege. Explorez la jurnali, forsan es artiklo. 
Sedicii certe ne eventas omnadie en Caprio. 
Telefonez a me.’ 

‘Ube vu esos? Ta partio—’ 

‘Heme, pos noktomezo. Me restos hike 
nuntempe.’ II ripozis la telefonilo. Sen kauzo 
ilua pensaji retroiris al artiklo quan il lektis pri 
arm-vendi en Afrika. 

II ekiris la studio-chambro ed extere trovis 
Galli vartanta. 

‘Vua puero havas talento por vakua retoriko. 
O kad vu instruktis il?’ 

Pucci sospiris. ‘Galli, kad vu ne konocas irgu 
altra hike?’ 

‘Nulu tante amuzanta. Oportas surveyar la 
rivali.’ 

‘Rivali! Qua rivali? Hike en Serenno, ni omna 
esas felica familio.’ 

‘Havanta interesiva anomalaji genetikal. Do, 
vu ne instruktis lu?’ 

‘Me nultempe antee parolis a lu.’ 

‘Interesiva. Quin de lua frazi vu furtos por 
Zanni?’ 

‘II ya havas vorto-talento, ka ne? Do nia 
komun enemiki darfos suciar.’ 

Galli ne ridetis. ‘Ni Verdi havas nul enemiki. 
Ni respektas omnu. Amas omnu. Nia maxim 
aminda traito.’ 

Pucci permisis su ridar. ‘Omnakaze, vi Verdi 
ne posible ganos l’elekto provincal.’ 

‘Omno esas posibla por ni Verdi. Ni fidas a la 
racioneso dil populo.’ 

‘Quale me dicis, neposible.’ 

‘Herbo sprosifas mem tra betono.’ 

‘Herbachi, forsan.’ Li eniris la halo. ‘Ma ni ne 
volas, ke nia chosei peceskez.’ 

‘Vu anke havas vorto-talento, Reno. Pro quo 
vu nultempe kandidatesas?’ 

Siorino Vaghi riaparis portante du glasi de 
champanio. ‘Yen vi amba!’ E1 donis glaso a 
Galli. ‘Mea du maxim intim amiki! Alberto, me 
serchis vu omnaloke, ka vu konocas sro 
Morucci? Ka no? Konoceskez el, el adoras la 
Verdi! El esas vejetaranto, tre stupida, tre richa, 
absolute deziregas donar sua pekunio a valoroz 
entraprezo. Venez, o Soavi kaptos el. Me 
promisis introduktar el ad importanta membro 
di vua karega partiso.’ E1 sizis lua kudo e 
fortiris lu. Pucci taceme tostis el. 

Ulu adiris. 11 turnis su e trovis Vaghi. ‘Sinioro 
Ministro, bona vespero.’ 

‘He, Pucci. Adela salvis vu, ka yes? Galli 
tante tedas.’ 

‘Amuzanta homo.’ 

‘Tam amuzanta kam kadavro. Se lu esus nia 
verda futuro, me preferus poluteso.’ II duktis 
Pucci al drinkajo-tablo e komendis du jini. 
‘Forjetez ta champanio, ol ne plezus a porko. 
Gustez la jino. De Nederlando ipsa. Nu, quon vu 
opinionas pri la nova yunulo?’ 

‘Bonulo. Parolas bone. Paro de ligno-kavaleti 
quan il kavalkas, ma ni ajustos il.’ 

‘On prizas il en la ruro. Me anke prizas il. II 
rimemorigas me pri me dum mea yuneso.’ 

Yes, il anke esas asno, pensis Pucci. 

‘II anke esas idealisto,’ dicis Vaghi. ‘Ma on 
adulteskas ultre tal idei, danko a Deo. Mondo 
plena de idealisti... nesuportebla!’ 

Pucci ne pensis pri idealisti, ma pri Vaghi. Ne 

malulo, ma stupida. Richa e stupida. Sucesoza 
ed stupida. E se la mondo donas richaji a 
stupiduli, forsan esas plu bona esar stupida. 
Tala pensi depresis Pucci, qua ne esis stupida. II 
komprenabis depos sua infanteso, ke il laboros 
politikale, do questionis su, qua partiso esos 
maxim sucesoza ed maxim probable duros? La 
respondo esis: sendubite la Konservema Partiso. 
Preske omna homi esas naturale konservema. 
Kande la tempi esas bona, homi deziras oli 
durar: Konservema. Kande la tempi maleskas, 
homi deziras esar richa por transvivar: 
Konservema. Ergo, la Konservemi kustumale 
guvernas e guvernos, tam longe kam la mondo 
partigesas inter richi e povri, vinkanti e vinkati. 
Sajo ligas su a vinkanti. Do esez Konservemo. 

‘Quala mieno!’ Vaghi dicis. 

Pucci tiris su ek sua revado. ‘Ube es Canale?’ 

‘Ibe, apud la fonteno. Adela gardas il.’ 

‘Bonega homino.’ 

‘E1 ordinigas me. Pluso me ne volas dicar.’ 
Vaghi sospiris pro nostalgio por desordino. ‘Sen 
bona spozo, quale on avancos? Ne tala spozo 
quale to di Stanko, komprenende. E1 esas 
advera kato.’ 

‘Pro ke el furiis pro lua trompado?’ Pucci 
celis sua jino e ritrovis sua champanio. 

‘Furio esas komprenebla, me supozas. Ma el 
trompis ni, la partiso. Adela nultempe agus 
talmaniere. E1 forsan ocidus me, se el trovus ke 
me adulteris ... fakte, me certesas. Ma el ocidus 
me injenioze, diskrete.’ II regardetis sua 
spozino. ‘Me parolez min laute.’ 

‘Canale es celibulo, ka ne?’ 

‘Hm, yes. Fiancita.’ 

‘Ha. Bonege.’ 

‘Sempre vu prepensas, ka ne? Ka vu facos 
prezidanto ek il?’ 

‘Zanni es prezidanto e restos prezidanto, ton 
me certigos.’ 

‘Ne povas restar prezidanto por sempre. 
Canale ne esus mala. Bela homo. Havas omno 
necesa. Od... vu?’ 

Pucci ridis laute. ‘Me! Me nule havas tal 
ambiciono.’ 

Nun Vaghi ridegis. ‘Ho, no, certe no! 
Absolute ne!’ 11 sizis la netushita jino di Pucci e 
foriris. ‘Ka vu havas irgo ecepte ambiciono!’ 

Pucci esis shokita. Ambiciono! No. Nur por 
altri. Mem lua matro avertabis, ke lu tendencis 
desaparar dop altra homi. ‘Reno, Reno,’ el ofte 
pledis, ‘tu es decanta homo. Ne esez humila, ne 
esez modesta. Modesteso ne pagas!’ El 
nultempe komprenis politiko, ube homi dop la 
ceneyo ofte tenas plu multa povo kam la vizaji 
avan la kameri, e sempre plu longe transvivas. 

Canale, ankore cirkondata da admiranti, 
proximeskis. 11 extensis manuo a Pucci. ‘Sro 
Pucci! Me tre joyas trovar vu hike! Ni ne 
renkontris depos vua vizito a Reviza, du yari 
ante nun.’ 

‘La konsakro dil nova choseo, yes, me 
rimemoras.’ 

Canale videble bufis fiere, pro ke la chefa 
konsilanto dil prezidanto rimemoris tala 
trivialajo. II parolis laute por ke omnu audez, 

‘Do, ka vu opinionas, ke ni vinkos?’ 

‘Havante vu kom kandidato, yes. Ni ne 
posible povos perdar. La prezidanto ipsa dicis 
camatine, ke il ne povis trovar plu bona homo 
por tante grava tasko. Ni audas multa bonaji pri 
vu, sro Canale. Tre multa.’ 

Stacante dope, Galli palpebragis. 

La vespero duris sucesoze e Pucci ekiris jus 
ante noktomezo. Heme il trovis mesajo de 
Angelica. 11 hezitis: esis tre tarda ed il ja 
vekigabis el unfoye. Ma il telefonis. E1 quik 
respondis. 

‘Sro Pucci.’ 

‘Ka nulu altra telefonas tante tarde?’ 

II preske audis, ke el redeskis. 

‘Me havas vua informo.’ 

‘Bonege. Parolez.’ 

‘Esas advere nulo. La afero komencis pro ke 
la filiulo di Onesti—’ 

‘Onesti?’ 

‘Ugo Onesti. Impost-oficisto. Lua filiulo 
gravidigis la filiino di la Roijnano. Mitek, Karl 
Mitek, fabrikisto. Mitek iraceskis, pugnofrapis 
Onesti, Onesti frapis lu, pokope altri eniris la 
kombato. La policistaro ne projetas akuzaji. Tre 
triviala. Me ne komprenas pro quo vu—’ 

‘Nulo esas triviala. Quon Mitek fabrikas?’ 

‘Hm.’ 

Paperi susuris. 

‘II posedas fabrikerio en Vijnul. Fabrikas 
frigorizili, furneli, altra aparati. Recente signis 
kontrato por komprar armiferio.’ 

La okuli di Pucci plularjeskis. ‘Armiferio! 

Ube?’ 

‘En Borgo.’ 

‘Borgo!’ II chanjis la telefonilo del dextra al 
sinistra manuo. ‘Ecelante! Donez a me 
kompleta raporto matine. Me venos frue. Me 
dankas vu, Angelica. Dormez. Til morge.’ II 
ripozis la telefonilo. 

Roijnano kompras Serenna armiferio e nun 
atakas Serenna impost-oficisto. Pucci sentis lua 
fingri e pedfingri tingleskar. 

Diversiono! 

La kontoro dil Posto Nacionala situesas an la 
Placo Centrala en Fricchi, trans la strado del 
gardeni dil Palaco Federala. La kontrasto inter 
la palaco e la moderna edifico charmas. Hike, 
rokoka florifado imitanta la Palacio Nacional de 
Queluz; ibe, buxo spartana e grimasanta, sen 
ornamenti, lakonike leda, montranta nur la 
desestimo dil arkitekto por beleso. Hike, sur la 
tekto, neo-Romana skulturi, homajo al fondinti 
dil repubbko; ibe, simpla pluvkanali qui 
trempas preterpasanti dum la minima pluvado. 
Plura desegno-libri mencionas (laudante o 
kondamnante) ica miraklo di moderneso. Dum 
tri semani ulsomere homo qua nomas su instal- 
artisto kurtenizis la tota konstrukturo per 
enorma gudro-telo oranjea. Ta instalo projetesis 
durar dum sis semani; ma la laboristi en la 
Posto-e difico plendis, ke li ne povis respirar e ke 
la oranjea lumo instigis kapdolori. La artisto 



reaktis pasionoze kontre ta insulto a sua arto. 

En ta edifico plu kam cent homi — raportisti, 
redakteri, editeri, sekretarii, sendpueri — 
laboris sencese por jetar novaji al populo di 
Serenno. Ek ta homi abneganta, la maxim 
abneganta esis Enzo Nazario. Primtipo de harda 
jurnalisto, il komencis sua kariero che la Posto 
evante dek-e-kin yari kom sendpuero, gradope 
avancis ad imprimisto, kompostero, imprim- 
probero, raportisto, kolumnisto, redakter- 
helpanto, chef-redakter-helpanto, e fine atingis 
la alta rango di chef-redaktero dil pagino 
politikal. II stacis alte de 1,52 metri; pezis 113 
kilogrami; portis dika orel-binoklo tra qua sua 
okuli aparis tam granda e facetoza kam ti di 
musho; havis 37 griza hari sur sua kapo (sua 
spozino kontis oli diale) ma abundanta hari 
kreskanta ek sua naztrui, oreli, e pektoro. Ilua 
voco grincis quale roto-bandaji sur gravio pro 
sigareti, ed il tusis, e sputis, e sniflis, e snortis 
quale sencesa simfonio. Ti qui laboris che la 
Posto nultempe vidabis rideto sur ta vizajo. 

Nazario jus destruktabis la ego di yuna 
raportistino per kurtigir lua maestro-verko de 
3 000 vorti ad artikleto de 700 vorti, kande 
zumis sua interkomunikilo. 

‘Quo.’ 

‘Fausto telefonas,’ dicis la voco dil sekretario. 

‘Yes.’ 11 pulsis la mutilita manuskripto al 
jurnalistino. ‘Sendez ol quik a kompostisto.’ 
Nazario remarkis aprobe ke ekirante el ne 
ploras. 

II prenis la telefonilo. ‘Nazario hike.’ 

La voco respondanta sonis bonhumore. 
‘Nazario, bona jorno! Hike Fausto. Quale vu 
standas, mea amiko?’ 

Nazario acendis sigareto e sugis violentoze. 
‘Quon me facos por vu, Fausto?’ 

‘Sempre direte ad aferi. Ka ni ne babilas?’ 

‘Nul tempo. Quon vu volas?’ 

Pauzo. ‘Vu vundas me, Nazario. Advere 
vundas me. Me prizas babilado.’ 

‘Pardonez. Senintence. Nun haltez pri la feko 
e jetez a me la karno.’ 

Fausto ridis. ‘Me havas ulo quan vu posible 
deziros imprimar. Hodie.’ 

‘Neposible.’ 

‘Posibligez ok’ 

‘Quon Pucci volas imprimar?’ 

‘Historio del urbeto Borgo.’ 

Nazario snortis. ‘Tre interesiva. Parolez.’ 

Fausto faligis sua gaya tono. ‘Roijnano volas 
komprar fabrikerio en Borgo. Armiferio. La 
provinco grantis imposto-stimulivi. Ma ca 
Roijnano pugnofrapis impost-oficisto, bonulo, 
Ugo Onesti. Komprenez? On dicas, ke ta Onesti 
saveskis pri deshonesteso en la negocio, e do 
Mitek, la Roijnano, atakis lu. Advera sedicio en 
la stradi. Ka vu ne opinionas, ke la populo 
saveskez?’ 

‘Partikulare se Progresemo intrikesas.’ 

‘Esas Caprio. Nula Progresemi.’ 

‘Do, nur pro publika spirito vu ofras ta 
novajo.’ 

‘Me sugestas, ke vu explorez.’ 

‘Ed imprimez hodie, ante kontrolar la fakti.’ 

Nazario fricionis sua fronto. ‘Posible morge.’ 

‘Hodie.’ 

‘Neposible. Ja kompostis la vesperal edituro.’ 

‘Formovez ulo.’ 

Nazario sospiris. ‘Me supozas, ke es skriburo 
pri ta afero.’ 

‘Nu, hazarde, me jus redaktis raporto por la 
prezidanto. Omna detali inkluzita.’ 

‘Ta detali qui konvenas.’ 

‘Vu vundas me, Enzo.’ 

‘Faxez ta raporto, me kontrolos ol ante ke 
l’edituro es imprimata.’ 

‘Du kolumni.’ 

TJn.’ 

Pauzo. ‘Un e duimo. Unesma pagino.’ 

‘Triesma.’ 

‘Duesma.’ 

‘Neposible. Triesma o nulloke.’ 

Pensema pauzo. ‘Dextra kolumno.’ 

Nazario konsideris. ‘Oke. Dicez a Pucci, ke ol 
aparos en l’edituro vesperal.’ 

‘Ne venas de Pucci.’ 

‘Certe no.’ 

Fausto susuris. ‘De plu alta rango.’ 

Nazario facis desagreabla bruiso simila a 
ridado. ‘Nulu es plu alta kam Pucci.’ 11 ripozis la 
telefonilo. 

Nazario meditis. Quo signifikas ca tedanta 
historio a Zanni? 11 mustis mantenar bona relati 
kun la palaco od il nultempe havos novaji de li. 
II decidis donar a li quaracent vorti, inventar 
kaptitulo sensignifika, ed imprimar ol sub la 
falduro. 

Qua asignar por ta artiklacho? Bezonas ulu 
afabla qua skribos nur necesa kontenajo. II 
konsideris elta novico qua jus livabis. No, el esis 
certe iracoza, forsan volus pruvar su, forsan 
facus tro multa ek ta historio. L’artiklo bezonas 
on plu experiencoza politikale qua komprenas 
nedicita fakti, skribas rapide, ed oblivios la 
afero pos kin minuti. 

Davide Delsano prizis Nazario, mem 
respektis il. Kande Nazario advokis, lu iris 
volunte, gaye frapetis la pordo ed eniris sen 
vartar respondo. 

‘Hola, Chefo. Quon vu havas por me?’ 

‘Yen historio.’ Nazario donis la faxita pagino 
a Delsano. ‘Kontrolez tam multa fakti kam 
posible, skisez per vua stilo. Quaracent vorti. 
Sedicio en Borgo. Inter Roijnana fabrikisto 
nomita Karl Mitek ed impost-oficisto nomita 
Ugo Onesti. Mitek atakis.’ 

‘Borgo.’ Delsano ridis. ‘Kad irgu atencas 
Borgo?’ 11 regardis la kap-lineo sur la faxuro. 
‘Ho. Ulu ya trovas ol interesiva.’ 

Nazario afirmis per kap-signo. ‘Fausto.’ 

‘Fausto.’ 

Nazario desmetis sua orel-binoklo, miope 
regardis Delsano. ‘Yen l’inklino: ta Roijnano 
kompras fabrikerio hike, ganas imposto- 
stimulivi, ma atakas impost-oficisto. Pro quo 
atakar ta qua donas stimulili, sen ke ta homo 
deskovris ulo plu bone ne deskovrita? Emfazez 
la Roijnano. Evidente freneziulo, malhumoroza, 
violentoza. Anke la komerco fabrikas armi. 
Posible ligez ol al artiklo di Krenek pri l’arm- 

vendi ad Afrika. 

Delsano skribis. ‘Ne esas necesa veturirar a 
Borgo, ka yes?’ 

‘Nul tempo. Donez l’artiklo ante dek-e-kin 
kloki.’ 

‘Chefo!’ 

‘Triesma pagino. Quaracent vorti.’ 

Delsano ridetachis. ‘Kad on deziris la duesma 
pagino?’ 

Nazario rimetis sua orel-binoklo. ‘Sub 
falduro. Ne tro multa detali. Obtuza, ma 
sugestiva.’ 

‘Quale vu dicas.’ Delsano ekiris ed haltis 
penseme en la koridoro. Fausto egalas Pucci, 
Pucci egalas Zanni. Hm. 11 hastis a sua kontoro 
dum lektar la faxuro. 

Komencez per la policistaro en Borgo. La 
telefono sonis dekfoye ante ke on respondis 
ocitante, ‘Policeyo, qua vokas?’ 

‘Yes, saluto. Davide Delsano hike, de la Posto 
Nacionala, saluto. Kun qua me parolas?’ 

La policisto dicis suspekteme, ‘Ka nu?’ 

‘Yes, jendarmo—?’ 

Hezitante la jendarmo dicis, ‘Ochs.’ 

‘Bonege, Jendarmo Ochs, me dankas vu. Me 
telefonas pri incidento eventinta du dii ante 
nun, kombato inter Roijnano ed un de vua 
samurbani, ul Onesti. Ugo Onesti.’ 

Plu suspekteme, ‘Ka nu?’ 

‘Me deziras la fakti. Quo precize eventis?’ 

Longa hezito. ‘Vu es raportisto?’ 

‘Che la Posto Nacionala, yes,’ Delsano 
respondis poke nepaciente. 

La policisto dicis forte, ‘Pro quo vu serchas 
fakti?’ 

Delsano sospiris. ‘Me redaktas artiklo.’ 

‘Me savas nulo.’ 

Ha. ‘Nu, qua savas?’ 

‘Me ne savas.’ 

‘Ka vu ne havas raporto pri—?’ 

‘Ne savas.’ 

‘Bonege! Permisez me parolar kun vua 
chefo.’ 

‘Ne asistas.’ 

Davide represis aboyo. ‘Kande lu rivenos?’ 

‘Ne savas.’ 

‘Nu. Bonege! Do, me volas, ke vu skribez 
mesajo.’ 

‘Procedez.’ 

‘Ka vu skribos?’ 

‘Procedez.’ 

‘Me nomesas Davide Delsano. D-e-l-s-a-n-o. 
Posto Nacionala. En Fricchi. Telefon-numero 2- 
43-539. Ka vu komprenas?’ 

‘Yes.’ 

‘Ka vu donos la mesajo a vua chefo?’ 

‘Yes, yes.’ 

‘Ka vu skribis ol?’ 

‘Esas altra telefon-voko.’ 

La jendarmo ripozis la telefonilo. 

Delsano bruisoze frapis sua skrib-tablo. 
‘Rurano! Ulo avancas ibe. Quon lu celas? Ca 
tasko esos plu desfacila kam me pensis. Quon 
agar nun? La policisti evidente ne helpos. Plu 
bone me irez rekte al fonto.’ 11 prenis la 
telefonilo. ‘Yes, telefon-numero en Borgo. 

Impost-komisiono. No, provincal.’ II askoltis, 
skribachis la numero. ‘Danko, konektez me, me 
pregas.’ 

II vartis. La telefono sonis trifoye. Nelauta 
voco respondis. 

‘Impost-komisiono, Oficisto Stasi parolas, 
qua vokas?’ 

Delsano skribis ta nomo. ‘Ha yes, sro Stasi, 
saluto. Me deziras parolar kun sro Onesti.’ 

Longa pauzo. 

‘Hola?’ 

Stasi dicis, ‘Nu, pardonez, ma ka me povas 
helpar vu?’ 

‘Yes, danko, me deziras sro Onesti. Ka me 
havas la justa kontoro?’ 

Pauzo. 

‘Hola, ka vu asistas?’ 

‘Yes, hike.’ 

‘Ka me ne havas la justa loko?’ 

‘No, no, ol esas justa. Nu, forsan ne. Qua 
parolas?’ 

Delsano preske kriis, ‘Hike Davide Delsano. 
Me deziras sro Onesti.’ 

‘Ha, me regretas, sro Onesti ne asistas.’ 

‘Kande il retrovenos?’ 

‘Nu, fakte ... hm ... il ne retrovenos.’ 

Delsano erektis sua oreli. ‘Ka ne?’ 

‘Fakte,’ Stasi dicis nevolunte, ‘fakte, il ne 
laboras hike. Ne plus, me intencas dicar.’ 

Delsano siflis. ‘De kande?’ 

‘Hiere. Fakte, ta afero—’ 

‘Yes?’ Delsano dicis avide. 

Stasi abrupte haltis. ‘Qua vu esas precize?’ 

Delsano pensis rapide. ‘Amiko.’ 

‘Amiko. Do vu ja savas.’ 

‘No, no. Ha ... me ... me esas en Fricchi dum 
ca lasta dii, me ne savas irgo. Me audis pri 
kombato, do me komprenende telefonas ... ’ 

‘Ha. Nu, es mizeroz afero, ya mizeroza. 
Kompatinda Ugo! Ne nur saveskar pri sua 
filiulo, ma desengajesar, nu, mizeroza!’ 

‘Desengajesar! Ma pro quo?’ 

‘Pro la pugno-kombato, komprenende! II esas 
perfekta laboristo en la komisiono, e ta 
freneziulo de Roijna, la patro dil yunino, il 
komencis la kombato. Unesme pugnofrapis, on 
dicas. Ugo ne esis blaminda.’ 

‘Mizeroza,’ Delsano murmuris. ‘E ka pri la 
filiulo?’ 

‘Ho, me ne volas babilar, ma se vu ya ne ja 
audis ... ’ 

‘No, me audis nulo. Quale nomesas la 
yunulo?’ 

‘Quo?’ 

Delsano frapetis sua kapo. Idioto! 

Stasi akute questionis, ‘Qua vu esas?’ 

‘Quale me dicis, amiko.’ 

‘Amiko! E ne mem savas, ke lua nomo esas 
Pietro! Ugo sempre parolas ta nomo, il es tante 
fiera. Dicez quik, qua vu esas!’ 

Delsano akrochis la telefonilo. Damnite! 
Quala stupidajo! 11 ne facabis eroro tante 
stupida depos sua yuna dii. E ta burokrato 
povus revelar omno, omno! 

II pensis, levis la telefonilo. ‘Yes, me deziras 
numero en Borgo. Ugo Onesti, me ne savas lua 

adreso. Onesti. U-g-o. Yes!’ II skribachis, 
akrochis la telefonilo, telefonis. La lineo sonis 
okupate. II vartis dum minuto, itere telefonis. 
Ankore okupata. 11 vartis dum kin minuti. 
Ankore okupata! Ed ankore okupata pos mi- 
horo. 

Restis nun nur duadek minuti por prizentar 
l’artiklo. II nervoze frapetis krayono, prenis la 
faxuro e rilektis: 

Ante du dii en Borgo, Caprio Provinco, 
pugno-kombato eventis inter la provincala 
impost-oficisto Ugo Onesti e Roijnana 
komercisto, Karl Mitek. La Roijnano Mitek 
konfrontis Onesti surstrade ed asertis, ke la 
filiulo di la supramencionita Onesti 
kompromisis la filiino di Mitek. La argumento 
violenteskis kande Mitek frapis Onesti. Ta 
evento rapide envolvis la tota vicineyo e 
policisti intervenis. La du kombatanti 
arestesis kun kelki altra. 

Sequanta inquesto revelas, ke ta Roijnana 
komercisto, Karl Mitek, recente kontratis por 
komprar armiferio en Borgo en suspektinda 
cirkonstanci. La nuna posedanto, Marcus 
Dante, koaktesas vendar pos plura renversi 
di fortuno, inkluzante perdeso di du 
importanta klienti. Informanti sugestas, ke 
Mitek forsan esas implikita en ta renversi ed 
en altra eventi, exemple, komendi abrogita, 
plendi pri servado, mem minacata procesi 
kontre la supramencionita Dante. Agado di 
Mitek en ta aferi ne ja konstatesas. Anke 
existas suspekto, ke la supramencionita 
Mitek forsan subornis oficisto od oficisti 
provincala por imposto-stimulili. 

La du kombatanti esis balde liberigita sen 
akuzi. 

Delsano rapide kontis: nur 160 vorti. E tro 
multa ‘supramencionita’-i. II quik komencis 
mashinskribar furioze per sua komputoro. Pos 
dek-e-kin minuti il prizentis sua artiklo a la 
kompostisto ed iris a bone meritata dineo 
alkoholoza. 

La Posto esis imprimita ye quar kloki duimo. 
Sur la triesma pagino sub la falduro aparis lo 
sequanta: 


Kombato personala revelas 
enemikeso internaciona 

Jovdie en la urbo Borgo, Caprio 
Provinco, pugno-kombato emptis inter 
Serennano e Roijnano, evento qua forsan 
havos konsequi intemaciona. Lokala impost- 
oficisto Ugo Onesti atakesis da Roijnana 
komercisto Karl Mitek, qua akuzis, ke la 
seniora fdiulo di Onesti gravidigis la filiino 
di Mitek. Mitek atakis, unesme per vorti, 
pose per pugnofrapi. La kombato quik 
divenis sedicio e la celata enemikeso 
intemaciona inter la vicina urbi Borgo ed 
Vijnul esis revelita. Policisti quik esis 
advokita ed arestis la du kombatanti e plura 
altri. 

Borgo esas situita an la estala bordo rekte 
trans la fluvio Aluva de la Roijnana urbo 
Vijnul. On tradicionale estimas ta du urbi 
kom exemplo di la bona kooperado 

intemaciona. Per ed komerco ed kulturo, la 
du urbi juas simbioso profitoza. Ma sub ta 
surfaco bolias indigno ed rankoro dum multa 
yarcenti. 

Sequanta inquesto revelas la malodoroza 
fango sub nia modema komerco. La 
Roijnana fabrikisto Karl Mitek recente 
kontratis por komprar armiferio en Borgo en 
suspektinda cirkonstanci. La nuna 
posedanto, Marcus Dante, esas koaktata 
vendar pro multa renversi, exemple, du 
importanta klienti abandonis il. Plura klienti 
abrogis komendi, altri plendis pri la servado 
di la fabrikerio, o mem minacis la posedanto 
per frivola procesi. Pro tala problemi ed nun 
posibla bankroto, la nuna posedanto, la 
supramencionita sro Dante, grande minigis 
la vendo-preco di sua fabrikerio. La agado di 
Mitek en ta suspektinda aferi ne ja 
konstatesas. 

Tensa relati duras en Borgo, ube homi 
timas, ke forsan nia lando pacema esas 
manipulata da altra Roijnani senskrupula. 
Rumori trakuras la stradi, e plura Roijnana 
komercisti en Borgo nun expozas ostentoze 
la standardo di Serenno por kalmigar anti- 
Roijna sentimento. 

Restas multa questioni en ta afero. Ka la 
sedicio advere esis incitita da Mitek pro 
kauzi pure personal? O kad il forsan timas 
ke Onesti, alta funcionero en la imposto- 
komisiono, ulmaniere deskovris pruvi pri agi 
nelegala? Kad celata e do nelegala agi 
extensas mem a la kancelero pri imposti, ta 
funcionero qua maxim nefatigeble laboris 

por aranjar imposto-stimulivi por la 
kompranto di la fabrikerio? E maxim grave, 
pro quo la Roijnano Mitek, qua ja nun 
posedas profitoza aparat-fabrikerio en sua 
propra patrio Vijnul, deziras komprar 
armiferio, fabrikerio en la lando Serenno? 

Omna homi arestita dum la sedicio esis 
liberigita sen akuzi. La Roijnano Karl Mitek 
quik retroiris a Vijnul, ube on anticipas 
inquesto. Sro Onesti esis desengajita nejuste 
de sua ofico e ne esis atingebla ante 
imprimo-tempo. 

Leo Fazi, chef-redaktero di la semanala 
jurnalo La Voco di Populo, jetis Funesma parto 
di la vesperal edituro dil Posto trans la chambro 
ad Anna Fadena. E1 sidis an kaduka skrib-tablo 
e mashinskribis per Adler skribmashino enorma 
ed anciena. Anna kaptis la jurnalo e regardetis 
kurioze Fazi. 

‘Lektez,’ dicis Leo. 

;qu° ? ’ 

‘Sub la falduro. Delsano.’ 

Anna lektis rapide. Leo regardis la mikra 
ofico: sordida, male lumizita, aerofluoza, nur tri 
chambri en la triesma etajo di magazino an 
strado Marconi, apud la warfi. Ma ol esis 
nechera, proxim bona delikatajo-restorerio, e, 
pos plu kam dek yari, sat komfortoza. 

Anna levis sua shultri. ‘Nu?’ 

Fazi pulsis su for la olda pordo pozita sur du 
dokument-kabineti qua servis kom skrib-tablo, 
kompost-tablo, dineo-tablo, konfer-tablo, ed 
ulfoye lito. ‘Ne la kontenajo. La stilo. Lektez 

itere.’ 

E1 rilektis. ‘Vu esas justa, ne sonas quale la 
vakua linguo di Delsano. Sonas quale buletino 
guvernerial.’ E1 regardis il. ‘Ho.’ 

‘Yes. Pro quo la guvernerio deziras imprimar 
tal artiklo? Pro quo skribar pri ta Roijnano 
quaze kriminanto? Pro quo ne citar ta Onesti, o 
Mitek, o mem policisto? E ta ridinda babileto 
pri “enemikeso internaciona”!’ 

‘Kad on deziras enemikeso?’ 

‘Ton ni lernez.’ 

Anna frunsis sua fronto. ‘Me ne kredus, ke 
Davide pozus sua nomo a buletino guvernerial.’ 

Fazi trovis mapo inter la dokumenti sur sua 
skrib-tablo. ‘Ka vu deziras voyajeto?’ 

E1 ridetis. ‘Ka trans la monti?’ 

‘La Aluva es tre bela dum ica sezono.’ 

‘Me ne veturiris exter l’urbo depos multa 
monati. Quante fora es l’urbeto?’ 

Fazi tracis lineo sur la mapo. ‘Nur 110 
kilometri. Ne longa voyajo.’ 

‘Me preferas irar per treno.’ 

‘Vu bezonos automobilo. Vu mustos kurar 
omnaloke por trovar homi qui parolos. Anke 
irez a Vijnul, vizitez le Mitek. Quik forirez. Li 
avancigas ica afero por ula kauzo.’ 

‘Oke. Ho! Morge es la jurnalar-konfero dil 
komitato, li anuncos la akuzaji pri Stanko.’ 

Fazi pensis dum minuto. ‘Bonege. Vu esos en 
Borgo, saveskez la reakto lokal. Es la kapo di lia 
senatano sur la hako-bloko.’ 

‘Mala vorto-selekto,’ Anna ridis. ‘Qua asistos 
la konfero?’ 

‘Me sendos Samuel.’ 

‘Tro yuna.’ 

‘Bona exerco por lu. Ni registros l’audio dil 
konfero, talmaniere lu perdos nulo.’ 

‘Me esas kurioza,’ dicis Anna kolektante sua 
kozi, ‘quala reakto ni incitos, kande li saveskas 
ke ni facas explorado en Borgo?’ 

Onesti sidis senmove en sua salono. Sunlumo 
brilis exter la fenestro; la kurteni esis klozita, il 
vidis nulo. Urbo-bruiso sonis en la strado; la 
fenestro esis klozita, il audis nulo. Dum lua tota 
vivo, il nultempe chomis. Dum lua tota vivo, il 
nultempe tante shamis. Lua hemo komfortoza e 
felica divenabis karcero, loko en qua lu celis su 
de la severa e mokanta okuli di sua amiki, di 
sua vicini, di omni, omni. 

La horlojo sur la tablo lente tiktakis, 
mezurante la nesondebla tristeso di lua vivo. 

Giuliana regardis lu de la koqueyo-pordo. E1 
faldis sua brakii e forturnis su. Sro Sette sidis an 
la tablo, vakua kafe-taso avan el. ‘Ho, Matro, 
me ne savas quon facar.’ 

‘II havis terorinda shoko, Giuli’. Du shoki. 
Mem plu forta homi abatesus. Ma nia Ugo 
rekuperos.’ 

‘Ne per sidar e regardar la pavimento.’ 



Giuliana sideskis e tushis sua propra taso. ‘Tu 
konocas lu, Mama. Quante fiera il esas. Sen 
laboro, quon il facos? Laboro esas lua anmo. Ed 
ica hororinda informajo pri Pietro ... Lakrimi 
pikis elua okuli. ‘Mama, me ne komprenas, 
quale me vekas omnadie.’ 

Sro Sette firme negis per kap-signo. ‘No! Ne 
ploreskez. Nun ne esas tua tempo por plorar. 
Tua spozo e filio nun bezonas tua omna forteso. 
Se omnu plorus, qua duktus? Giuli’, regardez 
me. Regardez!’ Sro Sette prenis elua manuo. 
‘Omna familii experiencas trista tempi, malega 
tempi, yes, mem plu trista kam ico. Tu bone 
savas lo. Karo, ka tu rimemoras, kande tua papa 
mortis? Tu esis nur infanto, evis nur ok yari. Tu 
ploris sencese. Nu, ka tu rimemoras, ke me 
ploris?’ 

Giuliana pensis. ‘No, me ne rimemoras, 
Mama, ke tu ultempe ploris.’ 

‘Pro ke me ne ploris. Ne avan tu. Ho, me 
ploris omnanokte, dum ke tu dormis. Tu esis 
l’infanto, tu devis plorar, ma me ... me devis 
konsolacar tu. Kande malaji eventas en familio, 
adminime unu mustas esar forta, mustas sizar 
l’evento e ne febleskar. Ugo esas batita, forte 
batita. 11 perdis sua laborado, perdis su- 
respekto. Pietro anke batesis, il eroris ed anke 
perdis su-respekto. Ili bezonas ke tu, tu, Giuli’, 
esez forta, sat forta por ili. Ka tu komprenas?’ 

Giuliana vishis sua okuli per boktuko. ‘Yes, 
me komprenas. Ma, Mama, me anke batesas, 
anke shokesas. Ka nulu esas forta por me?’ 

Sro Sette staceskis ed embracis sua filiino. 

‘Karino, karino, me es sempre apud tu. Tu esez 
forta por ili, e me esez forta por tu. Venez a me 
kande tu ne povas tolerar plusa instanto. Ni 
kune ploros. Ma,’ el susuris, ‘ne kande ili 
audos.’ 

Chomar. Chomar. La vorto jiris tra lua kapo 
til ke ol divenis desagreabla friciono boranta 
trui aden lua cerebro. Chomar. Chomar. Ma 
dum ke la vorto jiris, dum ke la bruiso e 
friciono duris, adminime il ne pensas, ne pensas 
pri la filiulo, ne pensas pri la shamo, la shamo, 
la shamo. Se il pensus ... Chomar. Chomar. 

La telefono sonis. Onesti ne movis. Nulu 
respondis. La telefono sonadis preske sencese 
dum la lasta tri dii, ma nulu en la apartamento 
audacis respondizar. 

En la lit-chambro dil yunuli, Pietro sidis tam 
taceme kam sua patro. Kande la telefono sonis, 
Pietro tresayis, ma ne iris por respondizar. La 
telefono sidis exter la chambro, il ne audacis 
irar adextere. 

Vito spektis. Vito spektabis dum tri dii. 
Kande il trapasis la salono, la patro refuzis 
remarkar il. Kande il eniris la lit-chambro, la 
fratulo refuzis remarkar il. La telefono sonis, 
sonadis, la matro ed avino susuris, til ke Vito 
preske kriegis. 

La telefono itere sonis. 

Vito subite klozis bruisoze sua libro, saltis ek 
sua lito, ed marchis pezoze aden la salono. II 
regardis sua patro. 

‘Fi!’ 

II marchis aden la koqueyo. 

‘Mama!’ 

Giuliana tresayis. ‘Ho! Vito, shut!’ 

‘Me ne shut! Quante longe ni tale duros? 
Papa ne movas, Pietro ne movas, ni omna iras 
pedo-pinte, quale se ulu mortis! Nu, Pietro 
gravidigis sua amantino, do quo? Tala kozi ofte 
eventas, Gianni Peronuto facis lo, li mariajeskis 
e la mondo ne finis.’ 

‘Vito, karo, tu ne komprenas. Ne esas tante 
simpla.’ 

‘Pro quo ne esas simpla? Me dicos pro quo 
ne: pro ke nulu permisas ke esez simpla!’ 

‘Tua patro chomas—’ 

Vito pazis cirkume en la koqueyo. ‘Yes, yes, e 
pro quo? II ne instigis ta kombato, esis ta 
damnita Roijnano!’ 

‘Vito!’ sisis sro Sette. 

‘Me regretas, Avino. Ma pro quo papa 
desengajesis? 11 devas irar al konsilantaro, 
demandez sua ofico, e se li ne cedas, irez rekte 
al guvernero!’ 

Giuliana e sro Sette regardegis. Dum du 
minuti la yunulo dicabis plu kam li kustumale 
audis ek il dum tota semano. 

‘Pietro ploras,’ Vito klamis. ‘ Ploras , Mama! 
Tu ploras! Omnu ploras ecepte pa, il nur sidas. 
Kad ni omna sidos en obskureso til ke ni 
mortos pro hungrego?’ 

Giuliana pensis. Subite el afirmis per kap- 
signo, frapetis la tablo, staceskis. ‘Bone. Yes. 
Bone.’ E1 ekiris. 

Sro Sette ridetis a sua nepotulo. ‘Brave, Vito! 
Me nultempe supozis, ke tu esus ta qua fine 

movigus ni.’ 

Vito, tremanta per emoco, ridetis. 

Giuliana eniris la salono, pozis su avan Ugo, 
manui sur hanchi, e dicis, ‘Ugo. Ugo!’ 

Onesti tresayis quale hundo batita, ma ne 
respondis. 

Giuliana grunis, ‘Hu!’ E1 marchis a la lit- 
chambro dil yunuli, forte frapetis la pordo ed 
postulis, ‘Pietro! Pietro, venez nun!’ 

Onesti regardis la pavimento. 

La pordo apertesis e Pietro, pala, l’okuli reda, 
aparis. ‘Mama? Quo es?’ il susuris. 

‘Ekvenez nun. E ne susurez.’ 

E1 duktis il a la patro. ‘Ugo!’ 

Onesti tremis. 

‘Ho, cesez nun via sensencajo. Ni ne sidos 
senvorte por sempre en ica apartamento. Ka vi 
komprenas? Pos tri dii vi devas aceptar 
l’evento. Nun venas la tempo por haltar su- 
kompato e projetar to quon ni facos. Ka vi 
komprenas? Regardez me parolanta, Ugo!’ 

II ne regardis el. E1 turnis su a Pietro. 

‘Karo, por komprenar omno, tua patro e me 
mustas saveskar precize to quo eventis.’ 

Onesti kovris sua oreli. 

Giuliana sizis lua manui e tiris oli adinfre. 
‘Ho no! Ni mustas saveskar. Askoltez! Pietro, 
parolez.’ 

Pietro dicis nelaute, ‘Nu, vi ja savas.’ 

‘Ne omno. Quale tu konoceskis el?’ 

Ploregi apene celita en sua guturo, lu dicis, 
‘Ni konoceskis che la bakerio. E1 vizitis kun 
amikini.’ 

‘Mm-hm. Qua nomo?’ 

‘Elena.’ 

‘Elena Mitek, ni savas bone la familio-nomo. 
Tu prizis el.’ 

II levis sua shultri. 

‘Ed el prizis tu.’ 

Pietro facis bruiso nedeterminata. 

‘Bone. Do vi du konoceskis l’una I’altra, 
traversis la pazi kustumal, e fine—’ 

‘Mama ... ’ Pietro redeskis. 

‘Nula prudeso, Pietro. Es tro tarda, e tro 
klara. Quo eventis kande tu saveskis pri la ...?’ 

‘E1 ploris,’ la yunulo dicis mizeroze. ‘Me 
pensis, ke me donos ad el pekunio, la pekunio 
quan papa donabis a me, por ke ... Ma me ne 
povis.... ’ 

Giuliana dicis ferme, ‘Ni ne diskutos to.’ 

‘Do ni projetis kune forirar.’ 

‘Forirar!’ Giuliana sizis lua brakio, quale se 
ta-instante il forkurus. ‘Pro quo vi pensis to? 
Adube vi irabus?’ 

‘Ni ne savis. Ni ne decidis. Forsan a Fricchi, o 
Kacni en Roijna. Me opinionis, se ni irus a 
grand urbo, me trovus laborado.’ 

‘Fola yuni, ne plu racionoza kam infanti. 
Certe tu ne supozus, ke ni forjetus tu, ka ne? Tu 
ne es tante fola. Tu plu bone konocas tua patro.’ 

‘Me timis, Mama. Ni timis, ni ne pensis 
juste.’ 11 sideskis. Ilua manui tremis. ‘Ni devas 
forkurir. To omna ne eventabis.’ 

‘Ne parolez tale.’ E1 karezis ilua hararo. 

‘Elena decidis savigar da sua patro pri sua 
gravideso. Me volis esar ibe, kun el.’ 

‘Tre bone, Piet’. Esis bone.’ 

‘Ma la patro frenezieskis! Lu minacis me, 
Elena haltigis lu, ma pose lu marchegis adhike e 
konfrontis papa. Ho, Papa, me regretas omno! 
Me ne intencis irgo!’ 

Onesti ne parolis. 

Giuliana sospiris. ‘Do, ka nun?’ 

Pietro regardis el sen komprenar. 

‘Quon tu deziras? Ka tu amas la yunino?’ 

Pietro shamanta murmuris, ‘Nu ... yes....’ 

E1 ridetis. ‘Bone. Me esperis, ke mea bebeo ne 
amuzas su per la kordii di yunini. Ka tu volas 
mariajar tu kun el?’ 

‘... Forsan ... se el deziras ... ’ 

Giuliana turnis su ad Onesti. ‘Ka tu audas? 
Omno natural. La yunulo havas bon intenci, il 
amas la yunino, ni povas supozar ke el anke 
amas il. Quon tu intencas facar?’ 

Onesti fine regardis adsupre. ‘Me?’ 

‘Yes, tu. Tua filio bezonas helpo, Ugo. Tu esas 
la patro. Helpez il.’ 

Du kapi aparis ye la pordo. 

‘Helpez il,’ murmuris Onesti. ‘Helpez il!’ Lu 
staceskis. ‘Pro quo helpar ta yunacho? Kad il 
helpis me? Respondez! Quale il helpis me? Me 
es desengajita, ka tu obliviis? Me chomas, me, 
impost-oficisto, dek-e-kin yari che ta ofico, dek 
yari por atingar ol, e nun, nur pro la volupto di 
ca yunacho—’ 

‘Papa!’ 

‘Pro ke il ne dominacis su, pro ke il ne 
atencis la maxim baza etiko, o mem la maxim 
baza presorgi, me chomas!’ 

Giuliana vidis, ke Onesti ne plus sidas. E1 
quik movis adavan lua sidilo ed obstruktis ol. 

‘Ruino afrontas ni. Mea familio hungregos, e 
pro quo? Pro ke il ne represis su! Ho, se me 
agabus talmaniere, mea patro batabus me!’ 

Giuliana dicis, ‘Bone. Bonege. Ka tu deziras 
batar lu? Batez.’ 

‘Qu° ? ’ ^ 

‘Mama!’ Pietro anhelis. 

Giuliana dicis al yunulo. ‘Piet’, irez, trovez 
bastono, bona e dika bastono, per qua tua papa 
batos tu.’ 

Ili regardegis el. E1 vartis. 

Onesti dicis, ‘Giuli’ ... ’ 

E1 interruptis. ‘No, tu esas justa. Batez il. To 
esas tua prerogativo kom patro. Filio, irez, 
adportez la balayilo del koqueyo, ol suficos. O 
forsan,’ el dicis ad Onesti, ‘tu preferus uzar tua 
pugni.’ 

Onesti regardis sua filio, qua stacis de 
adminime dek-e-ok centimetri plu alte kam lu. 
Ridacho sonis de la koridoro. 

Onesti grunis. ‘Ka me ne permisesas iracar, 
nur poke?’ 

E1 negis per kap-signo. ‘No, ne plus. Tu 
iracas sat longe.’ 

‘Damninde!’ II probis forirar, ma sro Sette e 
Vito obstruktis la pordo. 

‘Ne esas sezono por dramataji. Nun ni 
decidez to quon ni facez.’ Giuliana tushis la 
brakio di Onesti. ‘Unesme, tu e Pietro pardonez 
l’unu l’altru.’ 

‘Pardonar me!’ Onesti bramis. ‘Pro quo, per 

Deo?’ 

‘Se tu pensus dum instanto, tu saveskus 
perfekte pro quo.’ 

Onesti murmuris. 

Pietro pluproximeskis. ‘Papa ... ’ 

Onesti klemis sua mandibulo e krucumis sua 
brakii. 

‘Papa, me pregas. Me regretas. Me nultempe 
intencis facar tala trubli.’ 

Onesti ne respondis. 

Giuliana pulsis lua shultro. 

‘Hoo! ... ho ... Nu, me anke pardonas tu.’ 

Silenco dum minuto. Giuliana itere pulsis lu. 

‘Damninde! Nu, me anke regretas. Me ne 
devas blamir tu. Ma,’ il dicis a Giuliana, ‘me per 
Deo blamas ta idioto Mitek, e me defias tu 
haltigar me!’ 

E1 ridetis. 

‘Ma pro quo tu ne avertis me, Pietro?,’ dicis 
Onesti. ‘Se me havis nociono quon expektar ... ’ 

Pietro extensis sua manuo. Onesti regardis 
ol. La altri vartis. La patro e filio presis la manui 
ed embracis. 

Aplaudo explozis del pordo. 

‘Line!’ kriis Vito. ‘Tam desfacila kam 
extraktar denti!’ II quik kuris al fenestri e 
desklozis la kurteni. Sunlumo inundis la 
chambro. Li omna palpebragis. 

‘Gratuli, Giuli’!’ dicis sro Sette. ‘Pietro, tu 
havas marveloza matro, ed Ugo, mem se me 
ipsa dicas lo, me donis a tu mirakloza spozino. 
Nun ni esas itere familio, danko al cielo! Me 
advere tedeskis pro la silenco.’ 

Omnu sideskis e regardis Onesti: quar vizaji 
agreable expektanta. La horlojo sur la tablo 
tiktakis. 

Onesti dicis, ‘Quo?’ 

‘Nu, Ugo,’ Giuliana questionis, ‘quon ni nun 
facez?’ 

Ugo jetis sua manui vers la cielo. ‘Me ne 
savas! Pro quo tu questionas me? Tu esas la 
miraklo! Tu inventez ulo!’ 

‘Tu es la patro, esas tua devo. Do.’ 

Onesti barbuliis. ‘Nekredeble! Me chomas, e 
tu postulas, “Aranjez omno!” Lasez me!’ 

Vito saltis ek sua sidilo. ‘To es feko, Pa!’ 11 
quik kovris sua boko per sua manui. ‘Me 
regretas, Avino.’ II itere sideskis. 

Giuliana dicis severe, ‘Ni ne bezonas tala 
vorti, Vit’. Li ne esas aceptata en ica domo. 
Tamen, la sentimento esas apta. Ugo, me 
opinionas, ke ni devas ulmaniere kunigar ta du 
yuni. Ka tu konsentas?’ 

‘Quale?’ 

‘Ni pensez. Elua patro, ta Mitek, me supozas 
ke il ne volunte permisus to.’ 

‘Ho, probable justa!’ 

‘Ka sugesti?’ 

‘Nula sugesto. La kriminanto atakis me. II ne 
parolos amikale.’ 

‘To ne helpas, karo. Pietro, ka tu parolis a tua 
Elena depos ta dio?’ 

La yunulo luktis kontre lakrimi. 

‘Me supozas, ke to signifikas no.’ 

‘La telefono sonadis sencese,’ dicis Vito, ‘ma 
nulu respondizis. Forsan el telefonis. Pro quo vi 

omna tante timis?’ 

‘Tu anke ne respondizis,’ akuzis Pietro. 

‘Me es nur la juniora filio, me havas nula 
yuri.’ 

‘Vi amba tacez,’ dicis Giuliana. ‘Matro, quon 
tu opinionas?’ 

Sro Sette penseme regardis tra la fenestro. 
‘Nu, me ne havas experienco pri diplomaco 
internaciona, ma se la yunino ya esas gravida, 
Mitek eventuale mustas cedar su, me supozas. 
Tatempe, se el ankore amas Pietro ... e pro quo 
ne?’ 

Pietro redeskis. Vito ridachis. 

‘Se el dezirus mariajar su,’ sro Sette duris, ‘ed 
se el ne tro timus sua patro, el laborus por ni. Se 
el ploras nur tam duime multe kam nia Pietro, 
quale ta homo povas refuzar? Do ni nur vartez, 
e la yunino venos a ni.’ 

Vito frapis la brakio di sua sidilo. ‘Komuna 
raciono!’ 

Giuliana dicis, ‘Forsan yes, forsan no. Ulfoye 
fato bezonas pedfrapo a la sedo.’ E1 expektante 
regardis Onesti. 

Lu grimasis, staceskis. ‘Bonege! Bonege! Me 
simple telefonos ta dementulo. “Sro Mitek, hike 
Ugo Onesti, vu rimemoras, ta homo quan vu 
esforcis ocidar. Mea filiulo amas vua filiino, 
quan il gravidigis, do ni invitas vu a dineo. Ka 
venerdio konvenas?” Ho, yes, tre simpla!’ 

‘Yes, tre simpla,’ dicis Giuliana. ‘Telefonez 
nun.’ 

Ugo longatempe regardegis el. Lua vizajo 
purpureskis, lua okuli extensis su de lua kapo. 

Pos granda jemo lu hastis ek la apartamento. 

Giuliana dicis, ‘Nu, adminime il tandem esas 
exter la domo.’ 


♦ 

Onesti atingabis la pordego an la strado ante 
ke lu komprenis sua ago. An la strado, ube irgu 
povas vidar lu! Ho, shamo! Ne nur batita 
publike, ma chomanta. E, pro ke lu livabis la 
apartamento tante senpenseme, sen pekunio en 
la poshi. To ne antee eventis. Ugo Onesti sen 
pekunio! Lu blotisis en la enireyo, mi-turnis su 
por retroirar, ma la pensajo pri la demandanta 
mieni di sua familio haltigis lu. 

Frapeto sur la vitro dil ofico dil pordistino 
tresayigis lu. ‘Bona jorno, sro Onesti!’ 

‘Sro Bertucci!’ 

La oldino ridetis gaye. Grosa kato saltis adsur 
la fenestro-solio. E1 forbatis ol. ‘Quale vu 
standas hodie? Ka vu obliviis irgo?’ 

‘He? No, no, me ne ... me intencis dicar, yes, 
ma ... ’ 

‘Ka vu deziras, ke me telefonez e demandez, 
ke un de la yuni adportez to quon vu obliviis?’ 

‘No! Danko!’ Lu hastis adextere al trotuaro. 

Sro Bertucci ofensita sniflis. 

Lu kurvis sua dorso, kuntiris sua shultri, 
plonjis sua mentono a sua pektoro, e per ta 
negracioza posturo precipitoze fugis. La 
preterpasanti jentile fingis ne remarkar la 
stranje marchanta homo. 

Sunlumo blindigis lu. Trafiko-bruiso surdigis 

lu. La pura aero iritis lua nazo. Singla pazo 
kreskigis paniko. Onesti senespere regardis 
cirkume, vidis la familiara pordo dil Cafe Ris, 
quik eniris. Beata lumi nebrilanta aceptis lu, la 
murmurado di kelka klienti kalmigis lua 
paniko, l’odoro di tabak-fumo rivivigis lu. Hike 
on povas sidar sen pavoro. 

‘Onesti! Ugo!’ 

Onesti strabe regardis tra la obskureso e 
rikonocis Aldo Tretta. Ta bonulo hastis ad 
Onesti e sizis lua manuo. 

‘Fine! Ube tu esis? Dum dii me telefonis, 
sonigis tua pordo-klosho, questionis omnu, 
adube tu foriris? Nulu savis. Ugo, Ugo, tu tante 
perturbis me!’ 

‘Shut!’ Onesti tiris Tretta aden obskura 
angulo. ‘Sideskez! Sideskez! Rapide, ante ke on 
remarkas!’ Onesti pulsis il aden sidilo. 

Garsono preterpasis e dicis, ‘Nu, sro Onesti! 
Me joyas rividar vu. Ka vu esis malada?’ 

Onesti tiris sua kolumo adsuper sua duopla 
mentono. La garsono levis sua shultri e foriris. 

Tretta konfuze regardis lu. ‘Ugo, ube tu esis 
tante longe? Pro quo tu ne respondizis la 
telefono? Fortirez tua kolumo, tu aspektas 
ridinde.’ 

Onesti ne fortiris sua kolumo. ‘Ho, Aldo, es 
terorinda! Se me esus plu febla homo, se me ne 
havus mea familio, me ne savus to quon me 
facabus. Me volas mortar.’ 

‘Quale tu parolas! Ma Ugo, se tu pensis tale, 
pro quo tu ne venis a me? Me, tua maxim intim, 
maxim bon amiko? Esas advere tro mala.’ 

Ugo preske ploreskis. ‘Me regretas, Aldo. 
Quon me povas dicar? Me esis ya frenezioza, 
tote dementa. Depos ta hororinda, hororinda 
dio ... ’ 

Du homuli enirabis la kafeerio e sideskis 
proxime. Pos ke li komendis du kafei, l’unu 
turnis su a l’altru e susuris, ‘He, regardez ibe. 
Kad lu ne esas ta Onesti?’ 

Onesti audis e forte trepidis. 

L’altru susuris, ‘Me ne esas certa.’ 

Li regardegis. Onesti turnis su vers ili ed 
extensis la lango. Li amikale ridetis, respektoze 
salutis per kapi, e rikomencis lia konversado. 

Tretta dicis, ‘Ugo, me tote ne komprenas. 
Quo eventas? Pro quo tu agas tante stranje?’ 

‘Ka tu ne vidis ta du? Li susuras pri me! Ho, 
per Deo, quale me toleros tanta shamo? Me, 
Ugo Onesti, objekto di babilado!’ 

‘Nu, komprenende li—’ 

‘Komprenende! Komprenende, tu dicas! Me 
esas ruinita, Aldo, ka tu ne komprenas? Tote 
ruinita. Mea amiki e vicini shamas pri me, mea 
familio mokesas, e me chomas.’ 

La garsono riaparis e pozis du glasi e botelo 
de konyako sur la tablo. 

Onesti tresayis frenezioze. ‘Ni ne komendis 
irgo! Me ne havas—’ 

‘Komplimenti, sro Onesti,’ dicis la garsono, 
reverencis e foriris. 

‘Quo? Quon to signifikas, komplimenti?’ 

Tretta regardis la etiketo dil botelo. ‘Godet. 
Bonege.’ II apertis la botelo. 

‘No! Me ne povas ... ’ Onesti sisis nelaute, 

‘Me havas nula pekunio!’ 

‘ Komplimenti, Onesti, ka tu ne audis?’ II 
plenigis la glasi. 

‘Ma pro quo?’ 

Tretta levis sua glaso. ‘A nia heroo!’ 11 
glutegis e lekis sua labii. ‘Per cielo, to esas ya 
bonega.’ 

Onesti ne movis. 

‘Nu? Drinkez!’ 

Onesti klozis sua okuli. Per mieno plena de 
divina pacienteso il dicis, ‘Aldo. Parolez a me. 
Pro quo ta garsono adportis konyako? E quon 
tu intencas per ta vorto herooT 

‘Ma Onesti, ni nur gratulas tu.’ 

‘Pro quo?’ 

Nun Tretta regardegis. ‘Ka tu surprizesas? 

‘Surprizesas!’ 

‘Ka tu advere ne komprenas?’ 

Onesti kriegis. ‘Quon komprenas? Me ne 
komprenas irgo!’ 

Tretta vokis laute, ‘Oberto! Adportez jurnalo. 
Irgo suficas.’ 

La garsono quik adportis matinal edituro dil 
Posto Nacionala. Lu ridetis ed itere reverencis 
ad Onesti. Onesti trepidis. 

‘Nun ... Tretta foliumis. ‘Esas certe ulo pri 
... omnadie esas ... ha!’ II montris pagino. ‘Yen. 
Lektez!’ 

Onesti mistifikata lektis. La artiklo titubzesis 
Nova reveluri en la Mitek-kazo. 

‘Kazo?’ dicis Onesti. ‘Kad esas kazo?’ 

Plusa reveluri deskovresas en la afero pri 
Karl Mitek, Roijnana komercisto qua probis 
komprar Serenna armiferio ed atakis la 
Borgana impost-oficisto Ugo Onesti. Ula 
pruvi trovesas, ke Mitek subomis klienti di 
la armiferio por minigar la preco dil firmo. 

Ta deskovraji duktas ad akuzaji inter 
Serenno ed Roijna. On sugestas, ke 
adminime un Serenna funcionero aceptis 
pekunio por rapidigar la vendo, ma Mitek 
negas, ke sro Onesti esas implikata irge 
maniere e duras asertar, ke lia lukto esis pro 
personala kauzi. Tamen ica jumalisto 
saveskis, per kolegi di sro Onesti en la 
Departmento di Imposto, ke Mitek fakte 
probis subornar sro Onesti, e ke la refuzo di 
sro Onesti e la minaco, ke il informos 
autoritati, ya incitis la kombato qua lansis 
ica explorado. Se vera, ica jurnalo salutas 
sro Onesti pro lua honesteso, kurajo, e 
necedema skrupuli. 

Onesti sidis, boko apertita, okuli larja. Lua 
tremanta fingri sizis la glaso e levis ol. Lu 
drinkis la chera konyako sen gustar ol. 

‘Aldo, dicez.’ 

‘Mm?’ 

‘Ka me esas advere dementa?’ 

Tretta ridis. ‘Sempre dramatatra. Pro quo tu 
parolas quale folulo? Pro tu, kriminanto esas 
kaptita e la skandalo esas revelita. Tu es ya 
heroo.’ 

‘Heroo ... ’ Lua kapo jiris, lu ne povis 
rekuperar la respiro. ‘Ma me ne komprenas! 

Mitek nultempe subornis me. 11 iraceskis pro 
Pietro e la yunino! Ho 

‘Ka yes?’ Tretta levis sua shultri. ‘Nu, ankore 
pro tu la bastardo esas kaptita.’ 

‘Me nur saveskis pri la vendo tamatine, del 
kancelero. E Stasi. Stasi!’ 11 rapide rilektis la 
artiklo. “‘Per kolegi,” ol dicas. Ka Stasi dicis ta 
vorti?’ 

Tretta riplenigis la glasi. ‘Ne importas. La 
kriminanto esas deskovrita, esos enkarcerigita, 
il nultempe itere trompos irgu.’ 

‘Karcero!’ Pietro! Quale Pietro e ta yunino 
(quale el nomesas? Elena), quale li kunvivos se 
elua patro jetesas aden karcero? Pietro certe 
ploros. La maxim mala eventi ne parfinas.... 

Fingro tushis lua shultro. Onesti kriachis. 

‘Me regretas, kad me tresayigis vu? Sro 
Onesti?’ 

Homino stacis apud lu. 

‘Quon vu volas? Qua vu esas?’ 

La homino sideskis nesen invito e pozis sua 
shultro-sako adsur la tablo. ‘Vu esas sro Onesti, 
ka ne? Me joyas fine trovar vu. Me serchis vu 
omnube dum du dii. Pardonez.’ E1 extensis sua 
manuo. ‘Anna Fadena, jurnalisto de La Voco di 
Populo. Ka me kompras kafeo por vu? Ho, vu ja 
havas konyako. Hm, Godet, tre bona.’ 

Tretta sukusis sua kapo e dicis jentile, ‘Me 
queros altra glaso ... ’ 

‘No, danko, me laboras. Nu, sro Onesti—’ 

‘Quon vu volas? Ka vu esas raportisto? Pro 
quo vu serchas me?’ 

‘Pro la Mitek-afero, evidente.’ 

‘Me savas nulo!’ 

‘Kalmigez vu, sro Onesti. Me ne deziras 
desquietigar vu. Me ja interviuvis sro Mitek en 
Vijnul, il parolis pri vua filiulo e sua filiino.’ 

Onesti jemis. ‘Ho Deo ... ’ 

Anna ridetis. ‘To ne partikulare interesas me. 
La Voco di Populo ne esas skandal-jurnalo. Ma 
vu remarkas la stranj alegaji quin la televiziono 
e partikulare la jurnali sempre repetas. Me 
volas separar veraji de falsaji. Vu deziras, ke la 
publiko savez la fakti di ta kazo, ka ne?’ 

Onesti riplenigis sua glaso, drinkis. 11 presis 
sua manui kune por haltar tremado. ‘Me ne 
komprenas. Me sempre vivis simple, nur facis 
to quon me devas. Nulu remarkis me. Pro quo 
nun omnu parolas pri me? Pro quo homi 
regardegas me?’ Lua voco plulauteskis pro 
acensanta histerio. ‘Quon me facis male? Pro 
quo me sufras?’ 

Anna tiris posh-kayero, krayono, e mikra 
registro-mashino ek sua sako. ‘Ne esas mea 
fako, sro Onesti, explikar profunda questioni 
filozofial. Ma me promisas serchar la fakti. Me 
anke promisas publikigar strikte to quon vu 
dicas vortope. Pro quo Davide ... pro quo la 
Posto darfas publikigar spekulado pri ta kazo, 
me ya ne komprenas. Ne importas. Lo vera 
kontreagos omna mentii. Vu savas lo vera. Do, 
sro Onesti, me askoltas. Parolez.’ 

‘Ka vu publikigos to quon me dicas?’ 

‘Certe.’ 

‘Ka sen shaminda insinui?’ 

‘Ne esas mea stilo.’ E1 vartis, krayono pozita. 

Per un suflajo Onesti rapide dicis, ‘Me jus 
komencabis mea repasteto e la pordo-klosho 
sonis e me dicis a mea spozino “No karino me 
respondizos ol” e me varsis kelka vino adsur 
mea kamizo e me iris al pordo e ta dementulo 
Mitek esis ibe ed lu kriachis e deklamachis e 
pugnofrapis me e do me pugnofrapis lu e subite 
me vidis policisti omnube e la judiciisto unesme 
imperis ke ni pagez amendi ma forjetis la kazo e 
mea chefo telefonis e desengajis me.’ 

Anna levis sua brovi. ‘... Yes. Nu, ni vidas la 
larja pikturo. Nun ni irez retroe al komenco por 
vidar detali. Kalme ed lente. Me havas multa 
tempo.’ 

Onesti parolis, nelaute ed lente. Ante la fino 
di lua parolado il esis itere kalma. Anna klozis 
la posh-kayero, klikis la registro-mashino, e 
pakis oli en sua sako. 

‘Tre bone. Omno esas klara. Ta rumoro pri 
suborno evidente ne koncernas vu, irgu 
havante okuli certe komprenos. Me ja parolis a 
sro Mitek en la karcero, e to quon il dicis 
konfirmas vua historio. Lu es tre iracoza homo, 
ta Mitek. Me ne povas publikigar la plu-multo 
de lua parolado pri vu, pri la policisti, pri 
l’advokato, judiciisto, nia lando, Europa, la 
mondo, mem pri l’universo. Me esas surprizita, 
ke il ne ja explozis en flava nubo di bilo.’ 

‘Ho, malege,’ dicis Onesti. ‘Mea filiulo amas 
la filiino di Mitek. Se Mitek esas tante dementa, 
quon me facos por Pietro?’ 

‘La filiino semblas esar desfelica. Yes, me 
anke interviuvis el. E la matro. Me ne povis 


106 



trovar vu, do disipis omnamaniere mea tempo. 
Segun mea konsilo, telefonez. Mitek ne povas 
enkarcerigar ta kompatinda yunino por sempre. 
Balde o tarde, il dormeskos.’ E1 staceskis. ‘Me 
devas irar.’ 

‘Ka vu publikigos to quon me dicis?’ 

‘Sur l’unesma pagino.’ 

‘L’unesma pagino!’ 

‘Me sendos a vu exemplero. Komprenende, 
La Voco ne juas la vasta nombro de exempleri 
vendita dal Posto. Ma ni expozos lo vera.’ 

‘Danko. Me dankas vu, sro Fadena.’ 

‘Adio, sro Onesti, sro Tretta. Esis reala 
plezuro.’ E1 turnis su, ma haltis. ‘Advere, ne 
esez destranquila. La jurnalaro prizas irga 
historio sensacional, trovita od inventita. Segun 
li, vendar jurnali es plu importanta kam 
kontrolar fakti. Nuntempe vu es ta historio, ma 
pos un o du monati li tormentos altru e vu esos 
obliviita. Yen mea karto. Se me povus helpar, 
me pregas, telefonez a me. Me facos omno 
posibla. Chao,’ el dicis amikale, e foriris. 

Onesti lektis la karto. La Voco di Populo. II 
nultempe lektabis ta jurnalo. Liberala jurnalo. 
Ma ta raportisto esis tre afabla, atenceme 
askoltabis. II sospiris. 

‘Vu aspektas fatigita, Ugo. Venez, ni irez 
adheme.’ 

Onesti afirmis per kap-signo. ‘Yes. Ni irez 
adheme.’ 11 staceskis e tranis sua pedi al pordo. 
‘Ho, quon me dicos a Pietro? Mea kompatinda 
filio!’ 

Nulo eventis dum la kurta marcho adheme, 

ma plura homi salutis e gratulis Onesti. II 
gradope sentis su min senespera, plu kalma ed, 
atingante sua propra pordo, il preske 
pavonumis. Mem eroranta gratuli komplezas. 

Onesti presis la manuo di Tretta. ‘Danko, 
Aldo. Tu esas ver amiko. Sen tu, me certe 
dementeskus.’ 

‘Ridinde, Onesti!’ Tretta dicis shamigite. ‘Tu 
esas tro racionoza por dementeskar. Tu balde 
esos urbestro.’ 

‘Tu esas olda folulo. Ma ne tam fola kam me.’ 

Li embracis. Tretta foriris. Onesti regardis 
sua fenestro, sospiris, ed eniris. Lu gestis a sro 
Bertucci, qua signifikante ignoris lu e rukubs a 
sua kato. 

Lu timide eniris la apartamento. Giuliana 
quik kuris a lu ek la salono. ‘Ugo! Hike tu esas! 
Me anxieskis. Ho, tu odoras de konyako.’ 

Onesti kisis elua vango. ‘Me regretas, karino. 
Me intencis perdar mea mento, ma vice me 
renkontris Tretta, e nun me esas multe plu 
bona. Tu ne kredos, to quo eventas extere.’ 

‘Tu anke ne kredos, to quo eventis hike,’ 
Giubana dicis ecitate. ‘Nun konjektez, qua 
telefonis jus pos ke tu livis?’ 

Timo tremigis lu, ma lu represis ol. ‘Qua?’ 

‘Videz!’ E1 donis papereto. 

Onesti lektis. ‘Qua? La chefo?’ 

‘Yes, la chefo! II penadis kontaktar tu depos 
hiere, ma komprenende ni ne respondizis. II 
volas, ke tu retrovenez al ofico!’ 

‘Ha!’ 

E1 embracis lu e kisis lua vango. ‘Ho, Ugo, es 

tro bonega!’ 

‘Me quik telefonos.’ Lu iris al telefono. 

‘Omno itere esos bona,’ dicis Giuliana. ‘La 
telefono ne cesas sonar. Gerda telefonis, anke 
Dino. Ho, Ugo, jurnalisto de la Posto Nacionala 
anke telefonis, volas interviuvar tu per 
telefono!’ 

Onesti jiris. ‘La Postol No! Li ne tushos me!’ 

‘Quo? Pro quo ne?’ 

‘Me ne parolos a ta vulturi.’ 

Giuliana levis sua shultri. ‘Anke altra mesajo, 
de ula sro Galli.’ 

‘Galli? Qua Galli?’ II telefonis. 

‘Alberto Galli. Ne dicis pri quo, ma insistis, 
ke tu telefonez quik kande tu retrovenas. Tre 
importanta, il dicis.’ El donis a lu altra papereto. 

Onesti lektis. ‘Galli ... semblas familiara. Me 
ne povas rimemorar ... Saluto, sro Lavolini? 
Yes, yes, Onesti hike. Danko! Danko por vua 
voko. Yes ... Yes, me regretas. Tre desagreabla, 
komprenende, la tot afero, vu certe ne povas 
imaginar, ma advere, nur eroro ... ’ 

Giuliana tenere regardis Onesti. Lua koloro 
esas bona, lua voco esas forta, lua polexo reptas 
aden lua jileto-posho. Elua spozulo rinaskas. 

7 

Angelica Bosco glitis en sua sidilo inter skrib- 
tablo e dokument-kabineto, la telefonilo pozita 
inter orelo e shultro. ‘Yes, sioro,’ el kantis, ‘me 
havas ta informajo. La prizento eventos 19ma 
julio, dek-e-quar kloki. Es nulo, me joyas 
servar. Adio.’ E1 klozis la kabineto, retroglitis a 
sua skrib-tablo, e ripozis la telefonilo. E1 jiris a 
sua komputoro e mashinskribis nur tri vorti 
kande la telefono itere sonis. ‘Kontoro dil 
prezidanto, quale me servus? Yes, sro Cianelli. 
Certe, vartez instante.’ El turnis su a sua 
komputoro, klik-klik-klikis, e dicis, ‘Hotelo 
Giorgio. Nur apetitigivi, me regretas. Es 
plezuro. Me dankas vu. Adio.’ Zumante, el itere 
mashinskribeskis. 

La kontoro di la sekretario di la prezidanto 
esis neta chambreto kontenanta skrib-tablo, 
sidilo sur roti, sidilo por nultempe venanta 
gasti, tri dokument-kabineti, fax-mashino 



(neofte uzata), e du pordi: l’una al koridoro e 
l’altra aden la kontoro di la prezidanto. Sur 
muro pendis flaveskita mapo di Serenno 
imprimita en 1938. Sur la muro super la skrib- 
tablo, ube el povis vidar oli irge kande el 
regardis adsupre, pendis du portreti fotografal: 
l’una montris l’unesma prezidanto dil 
republiko, Guglielmo Tetrazzi, solene eleganta, 
havanta labio-barbo longa e blanka e brovi 
longa e blanka, portanta alta kolumo e kravato; 
l’altra montris Bobo Zanni, vestizita per simpla 
vestaro e striizita kravato. Ica portreto havis 
skribachita autografo, ‘Ad Angelica Bosco, 
sempre ye mea dextra manuo.’ Regardante ta 
portreto, Angelica sentis forta su-fido. E1 ofte 
regardis ol. 

Ante ke el mashinskribis tota frazo, la pordo 
apertesis e Pucci eniris. Angelica ridetis. ‘Bona 
matino, sioro. Bela dio! ’ 

‘Ka yes?’ 

Angelica quik faligis sua rideto. ‘Pardonez.’ 

‘Kad il esas okupata?’ 

E1 regardetis la telefono. ‘Ne uzas telefono.’ 

Pucci dufoye frapetis la pordo di la 
prezidanto ed eniris. 

Angelica sospiris. 

La kontoro di la prezidanto esis granda 
chambro, ma ne tro granda: republiki tendencas 
ne dorlotar lia funcioneri, e mem prezidanto 
esas nur funcionero. La chambro esis bele 
furnisita, la muri mi-panelizita per nigra querko 
e supere kovrita per damasko. Lustro pendis del 
plafono, mikra lustro, ma la prismati esis ek 

reala kristalo, ne vitro. La tapiso venis de 
Uzbekistan, paruzita, tre precoza. La nura mobli 
esis larja querko-ligna skrib-tablo e quar sidili 
aranjita avan ol. Dop la skrib-tablo pendis la 
verda ed orea standardo di la naciono. 

Pucci eniris e trovis la prezidanto reveme 
regardante tra la fenestro, fingro en naztruo. 
Zanni remarkis Pucci, ridetis, ektiris sua fingro. 

‘Bona matino, Pucci! Glorioza matino, ka ne? 
Ka tu ultempe vidis tante bela jorno? Regardez: 
la suno brilas, la cielo es blua, homi preterpasas 
alonge la strado, singlu felica, singlu kontenta, 
singlu kalme juanta sua vivo. Quo esus plu 
bona? Per tala dii ni komprenas la signifiko di 
vivo: nula disputo, nula laboro, nula trublo. 
Kontenteso esas la chefa kozo.’ 

Pucci sideskis pezoze. 

Zanni suspekteme regardis lu. ‘Quo?’ 

Pucci bufis ilua vangi ed eksuflis mint-odoro. 
‘Problemo.’ 

Zanni klozis sua okuli. ‘Parolez.’ 

Pucci movis en sidilo tro mikra por sua sedo. 
‘Roijna abandonas la Mitek-afero.’ 

La prezidanto respiris pro alejo. ‘Nu?’ 

‘Li abandonas omna akuzaji kontre il. Tota 
absolvo. Li trovas nula pruvi suportanta nia 
akuzaji. Li judikas, ke il facis nulo nelegala.’ 

‘Nu?’ 

Pucci ne sospiris. ‘Me explikos. Mitek 
liberigesas. Or, la skandalo esas finita. Or, nul 
skandalo, nul distrakto. Ankore restas sep 
semani til l’elekto.’ 

‘Mm.’ 

‘La proceso kontre Stanko komencos morge.’ 

Longa silenco. La prezidanto itere regardis 
tra la fenestro. La suno nun blindigis lu. La 
preterpasanti iracoze regardis l’una l’altra. 
Zanni frapis sua skrib-tablo. 

‘Damnez omno!’ 

‘Precize.’ 

Pucci sidis taceme dum ke Zanni barbuliis e 
balbutis tra la chambro, ma fine interruptis. ‘Ka 
vu parfinas?’ 

Zanni haltis. 11 ne kustumis audar tala vorti. 

‘Ka vu parfinas?’ 

Zanni konfuze sideskis. 

‘Plusa problemo.’ 

Zanni ploretis. 

‘Kecal dissemos deklarajo camatine. II 
deklaros sua joyo, ke tala senbaz akuzaji esas 
forjetita. II esperos, ke future guvernerii agez 
plu prudente e ne facez grav akuzaji senbaza 
kontre stranjeri.’ 

‘Damnez omno!’ 

‘La deklarajo facesos pos un horo. Me recevis 
ol tra nia fonto en Kacni. La televizion- e radio- 
stacioni balde obtenos ol, li quik anuncos ol, la 
jurnali pose publikigos ol. Imaginez quale li 
uzos ol, nun ke la Stanko-proceso komencas.’ 

Zanni pensis. ‘No. Ne povas.’ 

‘Li dicos, ke ni fabrikis ta Mitek-kazo nur por 
distraktar la populo de la Stanko-proceso.’ 

‘Ma pro to ni ya fabrikis ok’ 

‘Ma nulu devas savar to. To ne esus bona.’ 

‘Ne bona.’ 

‘Ne bona.’ 

‘Es nur deklarajo!’ Zanni bramis. ‘Signifikas 
nulo! Me facas deklaraji omnatempe, nulu 
atencas oli. Ni ignorez ol. Yes, ignorez ol. Se ni 
ignorus ol, homi quik oblivius,’ il dicis avide. 

‘Li oblivias to quon ni volas ke li obliviez. E 
rimemoras to quon ni volas ke li rimemorez.’ 

Zanni diminuteskis. ‘Quon ni facez?’ 

‘Vu ipsa deklaros ta novajo.’ 

‘Quo? Me! Per Deo, pro quo?’ 

‘Ta qua unesme anuncas determinas quale ca 
afero traktesos. Vu dicos, ke Roijna ofensis 
Serenno. Li akuzas, ke ni esas mentieri, li 
intence ignoras nia yusta plendi.’ 

‘Me komprenas. Ma es tro tarda. La hundi 
balde havos ta deklarajo, tu dicis.’ 

Pucci staceskis. ‘Me ja aranjis omno. La 
jurnalaro arivos ante dek minuti.’ 

La prezidanto paleskis. ‘Dek minuti! Ho! 
Angelica! ’ 

Angelica quik eniris, posh-kayero e krayono 
en la manui. 

‘Jurnalisti venas, ube es mea vestono? Quale 
standas mea hararo? Pucci, quon me dicos?’ 

Pucci tiris ek sua posho du skribita pagini e 
donis oli a la prezidanto. 

Angelica trovis la vestono. ‘Vua hararo 
standas perfekte.’ 

‘Regardez la chambro, certigez ke nulo 
importanta restas videbla,’ dicis Zanni lektanta. 
‘Pucci, quo esas ca vorto? Lignito?’ 

‘Me mashinskribos ol por vu,’ Angelica dicis. 

‘Tempo mankas! Lasez me lektar!’ 

Pucci indikis. ‘Emfazez ta lineo, “Ni ne 
permisos, ni ne toleros ta insulto,” hike, ka vu 
komprenas?’ 

‘Yes yes yes yes yes, lasez me lektar! Angel’, 
gardez la pordo, nulu enirez ante mea signalo.’ 
E1 kuris adextere. ‘Pucci, tu asno, pro quo tu ne 
avertis me? E pro quo en mea chambro?’ 

‘La chambro di la prezidanto esas plu 
impresiva, signifikas ke la situeso esas grava. 
Anke, ol esas mikra e ne kontenos multa 
raportisti. Merkez, esez dignesoza. Solena. Deo 
standas kun ni. Vu esas insultata, ma vu esas la 
plu granda homo.... ’ 

Angelica klozis la pordo dop su. Omna- 
instante, nova krizo! E1 kontemplis demisionar. 
Ma la prezidanto, quale il reaktus? Dum plu 
kam du yari el laborabis por il. E1 havis nul 
iluzioni; el savis bone, ke el esas mez-valora 
sekretario. Ma mem la mez-valori havas talenti. 
Elua talento esas traktar prezidanto infantal, 
tiranal, eogista. Qua ofico plu importas kam 
helpanto di la chefo di naciono? Adportar 
kafeo, certigar ke lua hararo standas bone, 
laudar sencese, glatigar tam multa gibi en lua 
voyo kam posible: lo valorigas vivado. 

E1 regardetis su rapide en spegulo celata en 
la skrib-tablo. Elua hararo esis desordinita, 
quale se el marchabis tra hurigano. No, ne 
quale. Precize. 

Zumo venis de la koridoro. Angelica frapis 
sua hararo, glatigis sua jupo, ed iris al pordo. 
Turbo de raportisti portanta fotografili, 

mikrofoni, televizion-aparati plenigis la 
koridoro. 

‘Yes, siori, me pregas, vartez dum instanto. 
La prezidanto finigas importanta telefon- 
konfero.’ 

‘Kun qua?’ ulu kriis. 

‘Kecal?’ 

‘Quon ico signifikas?’ 

‘Pro quo ca spektaklo improvizita?’ 

Dum ke el esforcis inventar frazo 
nedanjeroza, la pordo dil prezidanto apertesis e 
Pucci aparis. 

‘La prezidanto recevas vi nun. Enirez.’ 

La raportisti hastis aden la chambro e 
rangizis su alonge la muri. Zanni sidis an la 
skrib-tablo e fingis lektar dokumenti. La 
televizion-kameristi preparis lia aparati. La 
radio-jurnalisti kontrolis son-niveli. Pucci reptis 
inter li, susuris ad unu, altru, certigis ke la 
kameri kaptez la maxim bona flanko di Zanni. 11 
gestis a Davide Delsano. Delsano facis subtila 
reverenceto. Brilanta lumi subite acendesis, plu 
dazlanta kam la sunlumo. Pucci iris ad Angelica 
ye la pordo. II signalis. La bruiso quieteskis, e 
Zanni regardis solene aden la kameri. Ulu 
signis. 

‘Serenno, me nun aparas por parolar pri 
perturbanta novajo, novajo qua tristigos la 
kordio di omna vera patrioto. Vi omna savas tro 
bone, ke ni recente deskovris, ke Roijnana 
fabrikisto — helpata, me regretas dicar, da 
kelka Serennani senskrupula — subversis nia 
legala procedi e laboris por richigar su. Ica 

fabrikisto subornis stabila komerco por 
komprar ol po ridinde mikra preco. Ma, per la 
kurajoza esforci di heroal impost-oficisto 
provincal, ta krimino esis revelita. Segun 
precedenti legal e la lego internaciona, ta 
Roijnano esis retrosendita a sua propra lando 
por judicio. 

‘Mea bon amiki, me regretas deklarar, ke ta 
kriminanto, Karl Mitek, esas nun liberigita. La 
guvernerio di Roijna refuzas agnoskar nia pruvi 
pri lua krimini, refuzas persequar la afero, ed, 
vundante ni plu profunde, postulas ke Serenno 
exkuzez su pro la akuzaji kontre olua civitano. 

‘Mea bon amiki, me aparas nun avan vi por 
ke vi audez nemediate la respondo quon 
Serenno ofras a tante grand ofenso. Ni ne 
permisos, ni ne toleros tala insulto. Ni ne 
submisos ni a neyusteso, neyusteso qua vundas 
multi de nia propra civitani. Ni ne haltos til ke 
ni submisabos la kriminanto a judicio e ni 
restaurabos la bona nomo di nia bela lando 
inter la socio di nacioni. 

‘Homi di Serenno, me dankas vi por via 
atenco.’ 

Angelica aplaudeskis ta incitanta diskurso, 
ma Pucci kaptis lua manui e forte negis per 
kap-signo. 

La jurnalisti restis taceme dum instanto. Lore 
questioni eruptis. 

‘Sinioro Prezidanto!’ 

‘Prezidanto Zanni!’ 

‘Quon vu intencas—?’ 

‘Ka vu sugestas ke—?’ 

‘Sinioro Prezidanto!’ 

Prezidanto Zanni, per perfekta silenco e 
perfekta digneso, staceskis, marchegis tra la 
turbo, ed ekiris kande Angelica e Pucci hastoze 
apertis la pordo. Li ekiris dop il e klozis la 
pordo. Terorinda bruisego explozis en la 
chambro. 

En la ofico di Angelica, Zanni regardis Pucci. 
‘Quale me agis?’ 

‘Perfekte.’ 

‘Sinioro Prezidanto,’ anhelis Angelica, ‘vu 
esis marveloza! Tante ecitanta! Me esas preske 
pronta marchar al rempari!’ 

Zanni ridetis. ‘Ma Pucci, lektante ol laute, ol 
semblis preske ... minacanta, ka ne? Ni ne 
minacas Roijna, ka yes?’ 

‘No, certe ne, Sinioro Prezidanto. To esas nur 
diversiono. Ta foli babilos pri nulo ecepte vua 
diskurso dum plura dii, e per fortuno ni durigos 
la babilado til pos l’elekto. Pro quo me klamas?’ 

Bruiso intruzis tra la pordo. 

‘Angelica, enirez e pedfrapez ta hundi ek la 
palaco. Ma jentile.’ 

Angelica esis astonata. ‘Ka me?’ 

‘Yes, irez, irez.’ 

Angelica represis la nauzeo qua acensis sua 
guturo. El iris al pordo, respiris profunde, e tra- 
reptis. La jurnalisti quik cirkondis el. 

‘Ube ’s il?’ 

‘II facas tal diskurso e desaparas!’ 

‘Quon il intencas?’ 

‘Kad il deklaros milito?’ 

‘Siori!’ Angelica kriis. ‘Siori, me pregas! II ne 
... to ne signifikis ... me intencas dicar ... ’ 

‘Ube il iras?’ 

Angelica glutis. ‘La prezidanto esas ... il esas 
tre okupata, vi komprenas ... il foriras ... ad 
altra loko. Me ne povas dicar ... ’ 

‘Per Deo, il ya militeskas!’ 

‘No! Siori, ni havos exempleri dil diskurso 
por vi pos mi-horo. Nun, sequez me ... ’ 

E1 probis trairar la turbo, ma la raportisti ne 
movis. Fine Davide Delsano forsis voyeto por 
el. E1 dankis lu per tensa rideto ed iris aden la 
koridoro. ‘Irez tavoye. Bona jorno. Chao.’ 

La jurnalisti plendis. 

‘Chao.’ 

Li lente ekmarchis. 

‘E1 savas quale klozar la boko, ka ne?’ 

‘Tanta arogo!’ 

‘Zanni kreskas tro granda por sua chapelo.’ 

‘Es libera lando, e ta Zanni traktas ni kom 
infanti!’ 

‘Ne respondizar questioni! Kad il pensas, ke 
il es l’Usana prezidanto?’ 

Angelica shokite askoltis ta komenturi. Elua 
stomako tordis. E1 nultempe imaginabus tante 
multa desrespekto. Plu male, ol nun semblis 
yusta. 

Fotografisto portanta aparato pasis. ‘Nu, 
adminime ni havas bona filmo.’ 

Davide Delsano ekiris laste. ‘Danko, siorino.’ 

Surprizita, Angelica babulis, ‘Ho, danko!’ 

Delsano ridetis. ‘Desfacila tasko, traktar ni en 
amaso, ka ne?’ 

Angelica feble ridetis. 

‘Ni omna ne es tante nejentila friponi.’ II 
riverencis ad el e formarchis. 

Angelica sentis, ke elua kordio batas 
dolorigante. E1 klozis la pordo ed inklinis su an 
ol. 


♦ 

La televizion-stacioni dissemis la diskurso di 
la prezidanto dum la repastet-horo, do kelka 
homi vidis ol. La radio-stacioni dissemis ol 
samtempe, ma ti qui ankore askoltis radiofoni 
preferis muziko, do kelki audis. La jurnali 
publikigis ol en vesperal edituri, e dum dineo la 
populo fine audis la timinda novajo. 

Che La Voco di Populo Anna Eadena lansis la 
Posto vers la muro. ‘Ta fruktacho de— !’ 

Leo Lazi regardis milde kurioze. ‘Hm?’ 

‘Quon il ludas? Evidente Mitek es senkulpa, 
mea artiklo pruvis to! Nun ta idioto agas quaze 
invadar Roijna!’ 

Ma La Voco di Populo esis publikigita nur 
semanale, e nulu remarkis la refutant artiklo da 
Eadena. La jurnali e televizion-jurnalisti parolis 
nur pri honoro nacional, shamo nacional, e 
shikanado Roijnana. Pos semano, tale anke 
parolis la populo. 

La Posto remarkis la komenco di la Stanko- 
proceso per du kurta paragrafi en interna 
kolumno sur la kinesma pagino. 

La bakerio di sro Bassano situesas an la avenuo 
Eco, proxim statuo di Generalo Ludovico 
Leopardi sidanta sur granda kavalo. La generalo 
servis sub la komando di Napoleon en Rusia. La 
generalo eskapis la masakro di sua soldati dum 
la batalio di Borodino e pose esis deputato a la 
Wien-Kongreso, ube il cedis triimo di Serenno 
ad Austria. La statuo pozesis en Borgo pro ke la 
generalo naskis ibe, e la Borgani esis fiera ke 
habitanto facis irgo remarkinda. Nuntempe 
nulu rimemoras exakte qua esis Leopardi; 
bronza hufo mankas a la bronza kavalo; bronza 
fingro mankas a la generalo; la piedestalo 
inklinas vertijive. La monumento restas kom 
percheyo por kolombi qui kovras ol per blanka 
dentelo. 

Pietro celis su dop la bronza statuo. II experte 
evitis la ofraji dil kolombi. II ja stacabis ibe dum 
plura hori portanta mizeroza mieno qua vundis 



la kordio di ti qui remarkis il. Esis dek-e-sis 
kloki, e malgre sua rezolvo, il hungris e deziris 
irar adheme. Nur plusa kin minuti, il promisis 
su ... ma amoro ne atencas horloji, e plusa dek 
minuti forfluetis ante ke il turnis su por livar e 
fine vidis el. Elua hararo esis red-bruna en la 
sunlumo, elua vizaj-koloro esis pure e shokante 
blanka. E1 marchis delikate, quale se singla pazo 
dolorigis el, ed penis celar sua ja kreskanta 
abdomino. 

II ekpazis ed advokis, ‘He, Elena!’ 

‘Pietro!’ 

Lia adoleceso haltigis li. Li regardis la cielo, 
l’unu l’altru, la tero, l’unu l’altru, la statuo, 
l’unu l’altru. 

Elena, plu praktikala, fine prenis ilua manuo. 
II redeskis, tiris el al statuo, e kisis el, komence 
pudoroze, pose amoroze. La kisi donis forteso 
ad li. Per kiseti l’unu ritrovis la voyo a l’altru. 

II respiris. ‘Quale tu standas? Ho, Elena.’ 

‘Bone.’ E1 sukusis la kapo. ‘No, ne bone. Papa 
sempre havas mal humoro. Mama ploras. Omno 
es malega.’ E1 ridetis. ‘Ka tu?’ 

‘Plu bone, nun.’ 

E1 ludis per brovo-kontrakto, ma decidis no. 
‘Pro quo tu ne telefonis? Tu es nebona.’ 

‘Me ya telefonis, ma tua patro sempre 
respondizis ... me ne parolis.’ 

‘Me esis certa, ke esis tu. Papa jame permisis 
me respondizar. II es tre iracoza. Imaginez, mea 
papa en karcero!’ 

‘Ed anke la mea!’ 

Li ridis. 

‘Oportas ne ridar,’ Elena dicis. 

‘No.’ 

II embracis ed itere kisis el. ‘Quale tu 
eskapis? Me vartis hike omnadie.’ 

‘Me dicis a mama, ke me mustas ekirar o me 
dementeskus. El ne dicis no, do me ekiris. Ka 
tua patro klefinkluzis tu? Ka tu ne povis venar a 
me?’ 

‘Ma tua patro pafos me!’ 

‘II ne posedas pafilo. Nu, me supozas ne.’ 

‘Ho! Tu volas, ke me mortez pro tu.’ 

‘Esus tre romantika.’ 

‘Por tu! Ne tro romantika por me. Venez.’ 

‘Adube? Ka la bakerio?’ 

‘Yes.’ 

‘Ka tua amiki?’ 

‘Sro Bassano permisos ni sidar en la dopajo, 
apud la forni.’ 

Li marchis trans la strado. Pietro eniris. 
Interne esis du oldini e puero qua presis la nazo 
an la vitro-kabineto ube kuketi expozesis. Sro 
Bassano askoltis la plendi di la du oldini pri alta 
preci di ovi ed oliv-oleo. E1 remarkis Pietro e 
ridetis; sua rideto velkis kande el vidis Elena 
dop il. Pietro gestis a la dopa chambro. Sro 
Bassano afirmis per kap-signo. Pietro ekiris. 

‘Venez.’ II duktis Elena cirkum la angulo. 

La dopa chambro dil bakerio kontenis la 
granda forni e du longa tabli ube sro Bassano e 
la employati petrisis panpasto e tranchis kuketi. 
Apud muro esis turmi di kofri plena de farino, 
nuci, semini, spici. La chambro esis neta, ma la 

aero esis sempre nubizita per farino-polvo. La 
odoro di chokolado bakata igis lia boki salivifar. 

Sro Bassano venis tra la pordo. ‘Me certe 
havos li morge, sro Frigano. Venez cirkum dek 
kloki, li esos freshe del forno. Chao, siorini, 
chao.’ E1 regardis tra la polvoza aero. ‘Do, yen 
vi. Me anxiis, ka me itere vidos vu, Elena.’ El 
embracis la yunino. ‘Ho, videz vu! Tre bela! 
Vua delikata stando konvenas, kompatindo.’ 

Elena redeskis. 

‘Ma advere, mea kari, vi es tro neprudenta.’ 

Pietro dicis, ‘Me regretas, sro Bassano, ma ni 
mustas renkontrar ulloke. Me opinionis, ke—’ 

‘Ho, me ne signifikis, karulo ... plu bone hike 
kam en la stradi. Fidez a me, me sempre joyas 
vidar vi. Ma se altru vidus ... ’ 

‘Pro to ni venis adhike,’ dicis Elena. ‘Se papa 
deskovrus—’ 

‘Me ne pensas pri tua patro.’ 

‘Quo esas, sro Bassano?’ 

‘Li ne komprenas, per cielo! Nu, amo. Ka vi 
ne savas to quo eventas?’ 

Elena kovris sua abdomino per amba manui. 
Lakrimi plenigis elua okuli. 

‘Ho, ne ploreskez, mea karino, ho, sideskez!’ 
Sro Bassano senpolvigis benko per sua 
avantalo. Pietro ed Elena sideskis apud el. 

‘Me ne parolas pri l’infanto. Ma vere, ka vi 
ne savas, quale la jurnali agitas la populo? 
Probable me anxias tro multe, ma me timas ... 
Nu, ni obliviez to. Nun, kara Elena, dicez, quale 
vu standas? Vu aspektas tre sana.’ 

‘Yes, me standas bone. Me ne maladeskas, 
tote ne. Mama dicas, ke el esis malada dum la 
tota gravideso, ma me, no. Ne ja.’ 

‘Bonege. L’infanto evidente esas destinita. 
Nu, quon vi intencas?’ 

Pietro ed Elena regardetis l’una l’altra. 

‘Vi ne parpensis, ka ne? Ankore infanti. Ma 
via infanteso esas pasinta.’ E1 regardis la 
abdomino di Elena. ‘Tote pasinta. Vi intencas 
parturar?’ 

Elena dicis konfuze, ‘Komprenende.’ E1 ne 
konsiderabis alternativo. Nun el pensis kurte ed 
afirmis per kap-signo. ‘Yes.’ E1 regardis Pietro, 
qua vartis anxie. ‘Yes. Ol esos la nia.’ 

Pietro, ja konsiderinte alternativi, respiris 
profunde. 

‘Bonege. Nun ni decidez quale vi du—’ 

Klosho sonis en la butiko. Sro Bassano iritate 
staceskis. ‘Ho, kliento. Barbara ne asistas, me es 
sola, pardonez, mea kari.’ E1 hastis aden la 
butiko. 

Pietro regardetis Elena. Elua belega vizajo 
esis pala. Elua kapo inklinis adavane. E1 
aspektis quale imajo en antiqua ikono. 

Homuli konfrontabis tala futuri dum milion 
yari, anke homini, ed ankore la raso transvivas. 
Do. 

II fricionis sua manui, apertis sua boko, 
glutis. ‘Elena.’ 

E1 ne regardis il. 

‘Elena, ka tu ... forsan ni ... tu komprenas ... 
nu, ka ni mariajez ni?’ 

E1 ankore ne regardis il. 

‘Elena?’ 

E1 dicis nelaute, ‘Ka tu advere deziras to? Se 
tu ne deziras, es oke ’ 

‘Ma ka tu ne deziras?’ 

‘Nur se tu deziras.’ 

‘Ma nur se tu deziras.’ 

E1 ne respondis. 

‘Elena! Ka tu ne deziras mariajar tu kun me?’ 

‘Yes, me deziras. Ma nur se tu—’ 

II haltigis el per kiso. 

Li sidis taceme, audis ke poke surda homo en 
la butiko ne povis decidar komprar kuketo 
abrikota o pruna. Lu fine kompris l’amba 
kuketi. 

Pietro dicis, ‘Quon ni facez nun?’ 

Elena levis sua shultri. ‘Papa tante multe 
iracas. II jame permisos.’ 

‘Pro quo il odias me? Yes, me ne oblivias, ma 
il mustas aceptar ol ultempe.’ 

‘Ne esas nur pri tu ... pri ni. Ma il esis en 
karcero, Pietro.’ 

‘Mea patro anke esis en karcero, ma il ne 
volas, ke tua patro mortez. Me ne supozas.’ 

‘II probable cedos su eventuale. Ma nun ... ’ 

‘Bonege. Do ni mustas mariajar ni sekrete.’ 

Li plenigesis per delicoza tremo aventuroza. 

Elena dicis, ‘Quale filmo.’ 

‘Ka tu havas plu bona ideo?’ 

‘Papa mem plue iraceskos. 11 forsan sufros 
paraliz-atako.’ 

To ne sonis male a Pietro. ‘To ne koncernas 
la patro. Ni mustas mariajar ni, do ni mariajos 
ni. Se necese, ni forkuros.’ 


126 



‘Ho, ni ja diskutis to. Ecepte tu, me ne 
konocas irgu exter Vijnul. Adube ni irus?’ 

‘Me havas onklino en Fricchi. Ma el probable 
ne sekrete recevus ni.’ 

‘E ni havas nul pekunio.’ 

‘Nur sparaji. Ne multo.’ II mordis sua labio. 
‘Ma ni mustas mariajar ni.’ 

‘Quale?’ 

Pietro pensis. ‘En Serenno on mustas evar 
adminime dek-e-ok yari por mariajar su sen 
konsento dil genitori.’ 

‘Me ne evas dek-e-ok ante plusa sep monati.’ 
E1 ridetis. ‘Tu verifikis la lego.’ 

II redeskis. ‘Kad en Roijna?’ 

‘Dek-e-ok. Me anke verifikis.’ 

Kande sro Bassano rivenis, li aspektis tante 
triste, ke el kriis, ‘Ho, mea yuni! Kurajeskez! La 
hano ne ja perdis sua kapo.’ 

Pietro dicis tre solene, ‘Ni decidis mariajor 
ni.’ 

Sro Bassano sideskis apud li. ‘Kad vi esas 
certa?’ 

‘Yes,’ dicis Elena. 

‘Yes,’ dicis Pietro. 

‘Esas serioz afero, mariajo. Pensez profunde. 
Plu profunde kam vi pensis pri... ’ E1 gestis a la 
abdomino di Elena. 

Elena dicis, ‘Ni ja pensis e ni konkordas. Ni 
mariajos ni.’ 

Pietro staceskis. ‘Ma es neposibla! Elena ne ja 
evas sate por mariajeskar sen konsento dil 
genitori. Ed elua patro jame konsentos.’ 


127 



‘Yes, me komprenas.’ Sro Bassano pensis. ‘To 
esas problemo, sendubite. Ma ne nevinkebla. 
Tamen, vi ne devas mariajar vi kontre la volo di 
via genitori. Vi regretus por sempre.’ 

‘Ma quon ni facez?’ Elena dicis senespere. 
‘Papa nultempe permisos. Camatine il dicis, ke 
il volas vidar Pietro pendigata del urbo- 
pordego, quale dum la Mez-epoko.’ 

‘Kad il dicis lo?’ Pietro glutegis. 

‘Me regretas.’ 

‘Tua patro ... komencis Pietro, ma pro elua 
mieno duris feble, ‘... es tre obstinema.’ 

Sro Bassano dicis, ‘Via patri es fieruli. Tala 
fiero genitas multa trubli en la mondo. Ma ho! 
Por separar vi nur pro rankoro! Esus simpla 
yusteso se ... Ho.’ 

La amanti vartis. 

E1 pensis. ‘Forsan ... yes, to forsan suficus.’ 

‘Quo?’ dicis Elena. 

‘Shut. Me telefonos a mea fratino, el habitas 
Gracnul dum multa yari. Se el helpus ... ’ 

Pos ke omno esis aranjita, Pietro ed Elena 
dankis sro Bassano. 

‘Esos sata tempo por danki kande ni 
vinkabos,’ el dicis. ‘Nun es tempo, ke vi irez 
adheme. Esez prudenta, mea yuni. Ne omnu 
esos amikal se vin lu rikonocos. Via trublo nun 
es skandalo nacional.’ 

Pietro furiis. ‘La damninda jurnali! Li inflas 
omno senproporcione. Frenezioze! 

‘Frenezio o ne, tale standas aferi, e tale li 
standos, dum kurta tempo adminime. Se nur 
unu rikonocus vi e susurus en ul oreli... ’ 

‘Fi! Pro quo irgu mem remarkus ni?’ 

‘Gardez vi.’ 

‘Danko.’ Elena kisis sro Bassano sur la 
vango. ‘Mea nova bapto-matro. Til balde.’ 

‘Standez bone, mea karino.’ 

Pietro iris kun Elena a la Suda Ponto. Ibe, en 
obskureso sub turmo ube korniki nestifis ed 
eskombraji esis nultempe forbalayita, li kisis, 
murmuris kelka tenera vorti, e separis su. 

‘Nur du semani, karo,’ li dicis. 

Pietro spektis dum ke Elena hastis trans la 
ponto. II turnis su e lente iris adheme. Kande il 
marchis aden strado Calvino, timo sizis il. II 
deziris pasar la pordo e marchar rekte a 
Venezia; ma amoro ne vinkas hungro, do il 
eniris, salutis sro Bertucci e du kati, ed acensis 
per la eskalero. 

II atingis sua pordo. Ol quik apertesis e Vito 
aparis. 

‘Shut!’ il susuris. ‘Ne enirez la salono. Venez 
aden la koqueyo.’ 

Pietro audis nekonocata voco resonanta de la 
salono. ‘Quo es?’ 

‘Pa havas vizitanto.’ 

Pietro sequis Vito aden la koqueyo. II vidis 
sur la tablo not-libreto, plumo, amaso de libri, e 
botelo de mineral-aquo: nuntempe kustumal 
apartenaji di Vito. 

‘Quo es?’ 

Vito presis orelo al pordo. ‘Shut. Askoltez.’ 

Pietro askoltis, ma la nekonocata voco esis 
tante grava, ke il audis nur murmuranta zumo. 

‘Vit’, dicez, quo es?’ 

Vito anke ne povis komprenar la monologo, 
do sideskis. ‘Me ne savas. Ca homo aparis, 
demandis pa, e pa permisis lu enirar. Pos 
minuto il forsendis mama ed avino. E me. Ma 
me retroreptis.’ 

Pietro snortis. ‘Pro quo tu askoltas sekrete? 
Ka tu ne havas irga tasko plu bona?’ II sideskis. 
La titulo di un de la libri kaptis lua regardo: 
Koruptado Politikal e Krulado Nacional. ‘Quon 
tu lektas?’ 

Vito quik kovris la libri per sua brakii. ‘Ta 
homo qua parolas kun pa es Alberto Galli.’ 
‘Qua?’ 

‘Galli! Ka tu ne atencas irgo ecepte tua 
Roijnanino?’ 

Pietro iraceskis, lakrimi pikis sua okuli. 

‘Ho, feko. Ne povas mem mencionar el sen 
lakrimi.’ Vito iris al pordo. ‘Galli, idioto, Galli! 
La chefo dil Verda Partiso.’ II presis sua orelo al 
pordo e grimasis pro koncentreso. 

Pietro forsukusis la lakrimi. ‘Nu?’ 

Vito grunis, docero avan partikulare stulta 
lernanto. ‘Esas stranja, ke politikisto vizitas pa, 
ka ne? Ne nur politikisto, ma la chefo dil Verdi.’ 

Pietro pensis. ‘Papa es Konservemo.’ 

‘Komprenende.’ 

Pietro anke iris al pordo. 

♦ 

‘Sro Galli, esas ridinda!’ Ugo Onesti pazis 
adavane ed addope en la salono. 

Galli sidis serene sur la sofao. ‘Ridinda? 
Certe no, sro Onesti.’ 

‘Ma me esas Konservemo!’ 

‘Irge quale vu opinionas pri nia Verda 
Partiso, konfesez, ke ni sempre agas racionale.’ 

‘Ma me esas Konservemo!’ 

‘Politiko es equilibro inter raciono ed emoco.’ 

‘Ma me esas Konservemo!’ 

‘Me anke.’ 

Onesti cesis pazar. ‘Ka vu, Konservemo? Ho 
ho!’ 

Galli afirmis per kap-signo. ‘Komprenende. 
Me esis fidela partiso-membro depos mea dek- 
e-kinesma yaro. Ma dek yari ante nun me 
konocis, ke la Konservemi ne plus esas 
konservema. Li divenabis radikali. Do me 
adjuntis me al vera konservemi ed abandonis ti 
qui destruktis la defino di ta vorto. Me divenis 
Verdulo.’ 

‘Ho!’ necerte repetis Onesti. II sideskis. 

‘Yes. Vu komprenus, se vu pensus ed 
abandonus retoriko, quale ta Konservemi celas 
ica fakto. La Konservema Partiso es nun, esas 
depos multa yari, tote radikal. Konsiderez quale 
li administras la aferi di nia lando. Kad on devas 
direktar personal financi segun maniero, ke la 
budjeto ne equilibrez? Certe no. To esus 
neresponsiva. Ma nia nacionala budjeto ne 
equilibris pos ke li ganis povo. Ka to esas 
konservema? 

‘Kad on devus sempre spensar plu kam on 
ganas ed augmentar debaji? Certe no. To esus 
shaminda, ofte mem kriminal. Ma nia nacionala 

pasivo nun esas plu kam sep miliard, ol 
augmentesis plu kam triacent procento pos ke li 
ganis povo. Plu male, nia pasivo kreskas per 
dek-e-kin procento omnayare, preske duople la 
pasiv-kreskado en Usa, e ni ne havas lia 
militistaro. Ka to esas konservema? 

‘Kad on devus mentiar ad amiki, od atakar 
vicini per rumori ed insinui, nur por retenar 
povo? Certe no. To esus peko, ed on qua agas 
tale evitesas ed odiesas da omna decanta homi. 
Ma la Konservema Partiso mentias, sapas 
politikal enemiki per insinui, e senbaze akuzas 
nia vicino Roijna. Ka to esas konservema? 

‘Kad on devus destruktar sua propra hemo, la 
domo en qua on naskis, e per to certigar, ke la 
familio ne havos shirmivo, nur por ganar 
pekunio? Certe no. To esus groteska. Ma la 
Konservema Partiso vendas nia foresti a la 
ligno-industrii por ke li parsegez oli, vendas nia 
farm-agri a la min-industrii por ke li exkavez 
oli, e lugas nia riveri ed aquo-fonti a fabrikisti 
por ke li venenagez oli. Ka to esas konservema? 

‘Vu ipsa esas viktimo di lia radikala konduto. 
Vua personala tragedio, qua devis restir privata, 
li fanfaronadis en la jurnali nur kom diversiono, 
diversiono por tirar atenco for la Stanko- 
skandalo. Talmaniere li profitas per vua 
desengajo, per la shamo di vua filiulo. Yes, dum 
kelka dii li traktis vu kom heroo. Ma nun, 
kande lia fals akuzaji ne standas, li oblivias vu, 
forjetas vu. Lo esas vera, ka ne?’ 

Onesti afirmis lente per kap-signo. 

‘Nun, regardez la Verda Partiso. Ni amas nia 
hemo: la agri, la foresti, la aero ed aqui di nia 
belega lando. Pro ta amo, ni volas konservar ica 
richa resursi, por ke nia lando restez bela por ni 
ed anke por nia yuni, por ke li juez oli e vivez 
bone. Ni ne volunte permisas ke irga kompanio 
o korporaciono destruktez la resursi qui donas 
a ni vivo, nur por personala profito. Do ni 
luktas kontre miopa homi qui volas venenagar 
la aero quan ni respiras, la aquo quan ni 
drinkas. Ni luktas kontre ti qui volas exkavar e 
pavigar la farm-agri en qui nia nutrivaro 
kultivesas. Ni luktas kontre ti qui sensucie e 
senpenseme segas l’arbori qui donas aero, 
ombro, e ligno. Ni luktas kontre ti qui fakte 
volas ocidar ni omna por profitar. To esas 
advere konservema, ka ne? 

‘Pro ke ni amas nia lando, ni volas direktar 
aferi responsive, saje. Do ni postulas racionala 
budjeto, postulas ke necesa spensi esez traktita 
egale. Ma ni anke postulas provizar le olda, le 
febla, ta homi qui havas desfortuno, ta pueri 
orfana, la vidvini qui havas debegaji, ti qui ne 
povas entratenar su en maniero apta por 
civitani di nia bona lando, ube la shamo di unu 
shamigas ni omna. Anke, kontenta homi esas 
tranquila homi, do nia lando takaze restus 
pacoza. Per racionala budjeto, ni fiereskos pri 
nia naciono, nia viv-normo, e suportos la kusto 
di nia responsi sen opresar irgu. To esas advere 
konservema, ka ne? 

‘Ni protektas nia yuri anciena, por ke omna 
homi juez la libereso per qua on sucesas o falias 

segun sua propra kapableso, sekura ke nula 
kompanio o korporaciono, nula politikisto o 
richo, nula policisto o militisto, per richeso, 
senskrupuleso, avareso, o povo di armi, povas 
raptar nia libereso, saneso, e kapablesi por sua 
profito. To esas advere konservema, ka ne?’ 

Onesti konfuzigate regardis Galli. Lu 
nultempe pensabis profunde pri sua 
konservemeso. 01 esis sempre nur parto di lu, 
tam naturala e neexplorita kam ped-unglo o, 
plu bone, kam lua grosa pancho, olqua anke 
nekoncie kreskabis yarope. Fakte, lu nultempe 
explorabis sua opinioni e prejudiki. La 
posibleso, ke lu erorabus pro prekoncepti, 
nultempe enirabis lua mento. 

Sro Galli duris parolar. ‘Qua esas la advera 
konservemo, sro Onesti? Ka ta qua febligas nia 
konstituco, o ta qua shirmas e protektas ol? Ka 
ta qua tenas su super la legi, o ta qua obedias la 
legi ed expektas ke omnu obediez? Ka ta qua 
uzas la richeso di nia naciono kom sua 
personala banko-konto, o ta qua honoras e 
respektas ta richeso, qua komprenas, ke ta 
richeso existas por l’avantajo di omna civitani? 
Ka ta qua destruktas nia legi, nia historio, nia 
futuro, o ta qua protektas nia legi, nia historio, 
nia futuro? Qua esas la advera konservemo? 
Dicez, sro Onesti: Kad vu esas advere 
konservema ... od nur Konservemo?’ 

Onesti sidis taceme dum longa tempo. Galli 
vartis paciente. 

Fine Onesti parolis. ‘Ma ... pro quo me?’ 

Galli ne revelis sua triumfo. ‘Pro quo? Pro 
quo ne, sro Onesti? Vu esas ordinara homo, 
ordinara, inteligenta, ed honorinda homo. Pro 
quo ni ne serchez ordinara, inteligenta, ed 
honorinda homi? Ka ne esas tala ordinara homi 
quin nia lando nun bezonas dum ca perturbanta 
tempi? Vu, sro Onesti, vu povas kontributar. 
Honoro. Komuna raciono. Equilibro etikal. 
Praktikaleso.’ 

Onesti staceskis. ‘Ma esas ridinda! Me, 
Onesti, prizentar me kom kandidato! E kom 
Verdo! Omnu ridus! Yes, me konfesas, me 
flatesas, pro ke vu serchis me. Ma advere ... no, 
advere, esas ridinda. Tote ridindega! Neposibla. 
No.’ 

Galli sospiris. ‘Komprenende, vu konocas vu 
maxim bone. Se vu ne povas suportar la 
tasko ... ’ 

Onesti palpebragis. ‘Ho, me ne dicas, ke me 
ne povas suportar ... ma me jame pensis ... ’ 

‘No, vu esas justa. La vivo publika esas 
granda kargajo. Ol demandas omno, omno quan 
on povas ofrar, e pos ke on donas omno posibla, 
ol demandas mem pluso. 01 esas sakrifiko quan 
on facas a sua naciono.’ 

‘Sakrifiko. Yes, e me ... ’ 

‘Me komprenas, sro Onesti. Esas aferi quin 
vu mustas atencar. Familio quan vu mustas 
entratenar. Ofico quan vu mustas exekutar.’ 

‘Yes, me ... yes, la chefo ofras mea olima 
ofico ... ’ 

‘Ha, olima ofico. Ofico komfortoza, bone 
konocata. Ofico quan vu savas tante bone, ke ol 

esas preske automata. Ofico quan vu povas 
exekutar dormante. Ofico qua demandas nula 
pensado. Ofico facila e sendolora en qua vu 
restos agreable til ke vu evos sate por retretar 
kun honori e pensiono, e pose vivos obliviata.’ 

Onesti regardis lu senespere. 

Galli staceskis. ‘Sro Onesti, se vu decidus ne 
prizentar vu kom kandidato, me respektus ta 
decido. Nulu savas plu bone kam me to quon 
me demandas. Ma me esperas, ke vu adminime 
konsiderez la posibleso. Nia lando bezonas 
homi quale vu, sro Onesti. Me ne mentiez. 
Kande me venis adhike, me pensis trovor 
simpla homo per qua me povas humiligar la 
Konservemi. Ma vice, me trovis viro honoroza. 
E me lore pensis, forsan, forsan la Verda Partiso 
fine trovas ta viro qua chanjos nia nacionala 
politiko. Se ni havus homi quale vu ... ma me ne 
presez. No. Me nur pregas, ke vu konsiderez. 
Konsiderez la posibleso. Sro Onesti, ka me 
povas postular via juro, ke vu honeste 
konsideros la posibleso?’ 

La boko di Onesti beis. 

Galli ridetis preske nevideble. ‘Me dankas vu, 
sro Onesti. Danko.’ 

Galli marchis ek la chambro. Onesti staceskis 
e sequis. Galli haltis avan la pordo e vartis. 
Onesti anke vartis, subite saltis por apertar la 
pordo. 

Galli dicis, ‘Vu havas mea telefon-numero.’ 

‘Yes.’ 

‘Me fidas a vua justa decido. Sro Onesti, 
danko por vua valoroza tempo. Bona jorno.’ 

II lente decensis la eskalero, dorso tam rekta 
kam tampo-stango. 

Onesti regardegis. Pos ke il ne plus vidis 
Galli, il ankore regardegis la eskalero. 

Manuo frapetis lua shultro, ‘He!’. 

Onesti tresayis. 

‘Kalmigez vu, Pa. Quon l’oldulo dicis?’ 

Onesti regardis Vito per mieno tante sen 
kompreno, ke Vito regretis lua joketo. 

Pietro adiris. ‘Papa, quo es?’ 

Giuliana e sro Sette aparis babilante sur la 
eskalero, ma eli vidis Onesti e quik taceskis. 

Giuliana questionis, ‘Ugo?’ 

Onesti klozis sua boko e retroiris aden la 
apartamento. II sideskis ed imperis, ‘Giuliana, 
brandio.’ 

Giuliana regardetis sua matro, sua filii, iris 
aden la koqueyo, e retrovenis portante glaso de 
brandio. 

II kap-sukusis. ‘La botelo.’ 

‘Ugo! Qua esis ta homo? Quon il dicis? Ugo!’ 

Onesti glutis la brandio e retrodonis ad el la 
vakua glaso. ‘Adportez la botelo. Me ebrieskos.’ 

‘Ugo! Ni ne ja mem manjis dineo! Pro quo?’ 

II sukusis la glaso. ‘Pro ke evidente la mondo 
balde finos.’ 

Pos la kurta deklarajo di Zanni, la guvernerio 
Roijnana paleskis e budis e pipiis. Quale traktar 
ta diskurso konfuziganta ma certe minacanta? 
La chef-ministro, lordo Rudolf Kecal, kunvokis 
la ministraro. 

Stat-Ministro Rodet quik postulis invadar 
Serenno, kaptar Zanni, ed anexar la provinci 
estala. 

Generalo Zaglic konsilis diskreteso, pro ke la 
armeo ne havis sata kapitalo por sucesar. ‘Se ta 
Mitek ganabus ta armiferio, e se ni havabus un 
o du yari por preparar, posible yes. Ma ni sufras 
spensado-halto.’ 

‘Quo?’ klamis Rodet. ‘Nekredeble! Pro quo?’ 

‘Ni anke ne pagis la soldati dum un yaro.’ 

‘Nekredeble!’ 

‘Vu ipsa votis por ta halto.’ 

‘Do,’ quik dicis Rodet, ‘Roijna sidas 
neprotektata.’ 



‘Ni povas defensar ni, adminime kurtatempe. 
Ma atakar ... no, no, tote nefacebla.’ 

‘Nekredeble!’ 

Sandor Garnik, sekureso-ministro, dicis, ‘Ni 
afrontez fakti: Zanni ignoras omna protokolo 
internaciona. Tre nepolite. 11 spektas tro multa 
Amerikana televizion-spektakli. ’ 

Kecal turnis su a Jak Vlaamstad, ambasadisto 
a Serenno. ‘Velumstid,’ il dicis (quankam le 
Vlaamstad habitabis Roijna dum tri 
generacioni, la lango Roijnana ne kapablas 
pronuncar senerore ta nomo qua havis sua 
origino en Nederlando), ‘vu savas ta dementa 
Serennani. Quon li facos? Kad ni invadez? O 
kad ni nur reprochez per la kustumala moyeni?’ 

Vlaamstad sidis kalme. e dicis lakonike, 
‘Siniori, la sola bona voyo esas: facez nulo.’ 

Ta dicajo levigis la brovi dil altri. 

‘Nulo!’ klamis Rodet. 

Garnik bufis sua vangi. ‘Nulo! II dicas, “Facez 
nulo”!’ 

Vlaamstad krucumis sua brakii. ‘Nulo.’ 

Generalo Zaglic kom militisto komprenis la 
prudenteso di facar nulo. II levis sua manui e 
kalmigis la ministri. ‘Siniori, me pregas, 
permisez lu explikar.’ 

Vlaamstad vartis paciente til ke li taceskis. 
‘Esas tri motivi facar nulo. Unesme, Prezidanto 
Zanni posturas nur por sua propra populo. II 
deziras pacigar la homi, distraktar li, montrar 
su kom robusta viro. Pro quo nula raportisti 
internaciona asistis la deklarajo? Nur nacionala 
raportisti asistis. Lu ne sucias ta Mitek. Lu 

sucias nur la Stanko-proceso e la specal elekto, 
qui povas destruktar la Konservema majoritato 
en lia parlamento. Lu ne intencas irgamaniere 
agar kontre Roijna.’ 

‘Ho!’ bramis Rodet. 

‘Duesme, me savas ke l’armeo Serenna anke 
mankas armi e kapitalo. Ta armiferio ne 
satisfacis komendo dum plu kam yaro. Ne esas 
altra armiferii en Serenno, e li cesis komprar 
armi exterlanda du yari ante nun.’ 

‘Ka vu esas certa?’ questionis Zaglic. 

‘Absolute certa. Mem Usa ne vendas a li.’ 

Zaglic nekredante dicis, ‘Ne mem Usa?’ 

‘E triesme, ta Mitek esas certe, sendubite, 
nekontesteble kulpoza pri omna akuzaji.’ 

La ministri regardis l’una l’altra. 

‘Kulpoza, me dicas, e me repetas, kulpoza. 
Explori trovis multa nekonsequi en la rakonti di 
ta fripono. Sendubite lu manipulis klienti di la 
fabrikerio, subornis funcioneri, e ni ja savas, ke 
lu atakis ta impost-oficisto. Do se ni protestus 
la deklarajo quan Zanni jetis hiere, lu 
demandus publik explorado. Ni ne aspektus 
bone, partikulare pro ke vu, Chef-Ministro 
Kecal, anuncis ke Mitek esas inocenta e forpozis 
l’omna akuzaji. Esis necesa ke vu dicez lo, 
komprenende, ni ne povas permisar ke stranjeri 
imperez ni.’ 

La altri afirmis per kap-signi. 

‘Do me dicas, facez nulo.’ 

Voto eventis, la decido esis: facez nulo. Rodet 
deklamachis, Garnik quik obliviis la diskuto, la 
mento di la generalo alejesis, e Jak Vlaamstad 

retroiris al ambasadeyo en Fricchi. 

Tamen. 

La famoza Roijnana autoro Sholz, dufoye 
neganinto dil Nobel-premio por literaturo, vidis 
la deklarajo di Prezidanto Zanni che- 
televizione, e sua stuntita fiereso nacional esis 
pikita. II forpozis sua vodko e blasfemis. ‘Ta 
aroganta bastardo, quale lu darfas minacar ni?’ 
II sidis despitante dum ka la televizion-novaji 
duris pri sedicii en Krimea e nova epidemio en 
Madagaskar. II amuzis su per dupliki espritoza e 
vundinta, probis lia beleso, chanjis plura vorti. 
II ridis, ‘Ha ha!’ ed iris a sua skribmashino. 

II ankore uzis skribmashino. II ne fidis a 
komputori: il unfoye lektabis pri autoro qua 
perdis tota manuskripto pro sistemo-falio. 
Anke, uzar skribmashino separis il de la yuna 
generaciono di autori, quin il nomis ociera 
skribacheri, neprofunda diletanti, senvaloroza 
veziketi sur la grand arboro di literaturo qua 
olime fruktifis la maestro-verki di Tolstoi, 
Dostoyevski, Potocki, Mann, e di su ipsa, Sholz. 
Ilua skribmashino esis antiqua Erika fabrikita 
en Germania, e pos multa yari ol ulmaniere 
perdabis la litero C. Min obstinema autoro 
komprabus nova skribmashino, o mem 
komputoro; ma ne la grandega Sholz. Ilua 
romani nun vivis sen irga vorto qua kontenis la 
litero C. Nula karaktero en ta romani ultempe 
dicis od esforcis, portis chapelo o manjis cerizo, 
esis ecelanta o mortis pro kancero o voyajis ad 
Chinia od experiencis paco. Tre moderna. 
Preske Oulipatra. 

II rulis nova blanka pagino aden la mashino, 
stekis fingro aden orelo e gratis, vishis ol sub la 
sidilo, e komencis mashinskribar. 

Hodie per televizion-brodkasto 
pleis nova burleskaj o, ma burleskaj o 
bitra ed obskura, sorto di senhumura 
bufonajo nesondeble populara en nia 
tempo di shaminda malgusto, tempo 
qua evaluas la homaro ne plu alte kam 
amebi en sordid aquo . Dum l’unesma 
akto, Bobo Zanni , timenda prezidanto 
di nia old amiki westal, Serenno, 
j okis supozite esprite, pri un de nia 
homi, anekdoto sen un vera vorto, sen 
mem f ebla simileso ad realeso; ma 
anekdoto ja tro ofte repetita e 
publikigita en kompatinda Serenno . 
Evidente se on parolas mem la maxim 
extrema mentio en ta lando, ed 
repetas ol du- o trifoye, tahomi 
simpla, mol-kordia e mol-kapa kredas 
ol kom evangeliala vereso . Hitler 
justifikata! Fino di l'unesma akto. 

Duesma akto . Sinioro Zanni 
deklaras tre klare, per la solena 
aplombo di mal aktoro, ke sua lando 
ne submisos su a la tale nomita 
insulto quon ni ofris. Tale lu 
deskriptas la verdikto di nia 
yuristi qui liberigis homo senkulpa. 
Zanni ofris nula sugesto pri 
nelegaleso, nul indiko pri neyusta 
emo; lu nur repetas f als akuzaj i . 

Fino dil duesma akto . 

Dum la triesma akto, sinioro Zanni 
(yes, la dramato esas monologo) 
abandonis su a grand e grosiera 
klishuri qui generale signifikas, ke 
Serenno kurajoze refuzos la verdikto 
di nia yusteso-sistemo, konf esos nul 
erori en la akuzaji, e noble ignoros 
realeso . L ' imajo quik movas al 

f luktuanta verd-orea standardo; la 
himno di la lando sonas triumf ale . 

Fino. 

Nun, singla spektanto devas 
konf esar la tedeso di tala humuro . 

Buf ono amuzas dum kelka minuti , ma 
eventuale luababilado shamigos. 
Teatrajo mustas engajar lamento, ma 
ta drame pathe tiqu adi Zanni 
preteriras la limiti di bongusto e 
repulsas pensado. Fakte, se la 
Serennani talmaniere kondutos su dum 
lia Festivalo dil Arti (lia unesma 
festivalo interlandala) , l'autoro 
desesperas pri olua triumfo. 

Ante ke il kompozis la konkluzanta 
paragrafo, Sholz konsideris la salario quan il 
perdos de la Festivalo Internaciona en Fricchi. 
Ma esis mikra salario, ed il aceptis la perdo per 
audacoza movo di sua blanka hararo. 


La autoro esis invitita a ta 
Festivalo dil Arti (il juas poka 
estimo pro sua verki) , ma nun, pos ta 
exemplo di eroroza patriotismo, lu 
regretas , ke lu ne povas exekutar ta 
devo . Plu bone lu restos heme, ube 
adminime lu povos ignorar tala 
spektakli qui of ensas sua tenera 
inteligenteso. Luesperas, ke la 
altra Roijnani invitita a Serenno— 
exemple, f amoza artisti, lapiktisto 
Sendik Bikmon, 1' aktori Vind Kirill 
e Bonham Panik, e la kantisto Ma Bang 
—lu esperas , ke li rikonsiderez, 
restez hike, e ne disipez lia talenti 
avan ti qui (quankam li urjante 
bezonas expozo a bona arto por 
f orpozar la bitra gusto dil povra 
dramati quin li nun sufras) ne ja 

povas estimar o mem komprenar reala 
arto, mem se ol f rapus li sur la kapo . 

Kande ca artiklo aparis en Roijnana Revuo, la 
reakto kreskeskis lente ma persistante. Sholz, 
obliviata depos sua lasta romano, esis nun 
priparolata omnube. Unesme, Vind Kirill, 
famoza aktoro, kurajoze abrogis sua aparo che 
la festivalo, quankam il tale perdis gratuita 
transportado e lojeyo dum kin nokti en la 
kustoza Hotelo Giorgio. Kirill refuzis asistor, do 
Panik anke abrogis sua aparo: li intencabis 
kune plear la famoza Roijnana teatrajo 
avanguarda La Blind Antikristo, dialogo duranta 
quar hori sen intervalo. (Multa homi alejesis da 
ta anuncajo.) Dred Vargl, famoza skultisto, anke 
abrogis sua expozo che la festivalo. Plu tarde 
anke la dansistino Marija Zalewska e sua trupo 
Prometheus Deskatenizita abrogis sua expozo. 

Artisti en altra landi protesteskis. La Sueda 
autoro Johana Karlensdattir deklaris, ke el ne 
transiros la limiti di Serenno til ke Serenno 
formale exkuzabos su. E1 nultempe vizitabis 
Serenno, ne expektis vizitor, ma sua deklarajo 
sonis kom klariono por altri, e la populo fine 
remarkis. 

Nur la populara kantisto Ma Bang refuzis 
partoprenar la boikoto. Per interviuvi el dicadis, 
suflante sigaret-fumo, ‘No, certe me adiros 
Fricchi, pro quo ne, per feko? Me havas mult 
amiki ibe, evidente. Ne omna Serennani es 
fekoza stultuli quale ta anuso Zanni.’ 

Omnadie jurnali imprimis novaji pri la 

boikoto di artisti. Omnadie interviuvi ed artikli 
pri la fiasko kultural esis dissemita. 

‘“Fiasko”!’ kriis Zanni a Pucci per telefono. 
‘Ta vorto, hike, sur l’unesma pagino. Ed esas 
tua kulpo, Pucci, tu idioto! Ta damnita diskurso 
quan tu skribachis ruinis omno. Me dicis, ke ol 
semblis minacanta. Kad me ne dicis, ke ol 
semblis minacanta? Me dicis lo! Ma no, no, tu 
savas plu bone kam me, kompatinda me e mea 
vakua kapo, ho, yes! Mem mea spozino iracas.’ 

La voco di Pucci dicis, ‘Quale standas siorino 
Zanni?’ 

‘Quale el standas? Quale tu pensas? E1 furias, 
tale el standas!’ 

‘Me ne furias,’ grondis siorino Zanni. 

‘Ta festivalo es lua projeto favorita, l’unesma 
festivalo internaciona en Serenno. El deziris, ke 
per ol ni ganez importo kultural. Ma nun la 
duimo del artisti abrogas su.’ 

‘Plu kam duimo,’ interpozis siorino Zanni. 

“’Plu kam duimo. E1 nun mustas serchar 
remplasanti. Ka tu komprenas, Pucci?’ 

‘Tenoro de Kanada,’ dicis siorino Zanni. 

‘E1 mustas aceptar tenoro de Kanada.’ 

‘Koro Bulgariana.’ 

‘Koro Bulgariana!’ 

Siorino Zanni tremis. ‘Marionetisto de Usa.’ 

‘Fakte,’ aboyis Zanni, ‘on ne povas pensar pri 
ta fiasko. Ed ol es tote tua kulpo, Pucci, ne la 
mea, ho no, me ne blamesos. Ni facez ulo!’ 

‘Ni ne povas exkuzar ni,’ dicis la voco di 
Pucci. ‘On regardus ni kom febli. Ni ne cedez 
ni.’ 

‘Ho no, certe no, ni ne cedez ni,’ Zanni 
afirmis. 

La prezidanto e sua spozo veturiris en 
limuzino survoye al opero-teatro. En la avana 
sideyo apud la motoristo sidis la nova korpo- 
gardisto dil prezidanto, enorma viro havanta 
manui granda ed haroza, kolo plu larja kam lua 
fronto, e komfortiganta konvexiguro en lua 
pektor-posho. Lu nomesis Italo Grop, ma la 
prezidanto ne ja enmemorigis ta nomo. II nomis 
lu ‘tu.’ ‘Tu, sideskez ibe,’ od ‘Ne marchez tante 
apude, tu.’ La prezidanto juis, ke tante granda 
homo stacez dop il che jurnalar-konferi, che 
kunveni politikal, o maxim bone, marchante 
alonge la strado. Ol facis granda efekto. II 
aspektis quale reala prezidanto di lando. 

Zanni regardis la Posto en sua manuo. Sur la 
quaresma pagino esis du letri al editero: l’una 
postulis, ke Roijna komencez nova exploro en 
la Mitek-afero; l’altra postulis, ke Zanni 
exkuzez su a Mitek e Roijna, finigez la stulta 
konfronto, ed riatencez aferi guvernerial. 

‘Pucci, ka tu lektis ica du letri en la Postol Li 
darfas nomar to “yusta ed equitatoza”!’ II 
foliumis a la sisesma e sepesma pagini. Artiklo- 
titulo kaptis la okuli. 

Onesti prizentas su kom kandidato sub Verda 
standardo. 

‘Per inferno!’ 

Siorino Zanni nelaute sisis. E1 ja lektabis la 
sisesma pagino. 

‘Pucci!’ 

En la avana benko Grop turnis su senkurioze 

por saveskar, ka la prezidanto asasinesas. 

‘Pucci, tu idioto! Ka tu lektis? Ta asno en 
Borgo, ta ... Onesti ... il prizentas su kom 
kandidato por la plaso di Stanko!’ 

‘Ho?’ Pucci anke ja lektabis la Posto. 

‘Kontre Canale! E kom damninda Verdulo! 
Tu dicis komence, Pucci, ke ta filio di hundo 
esas bona Konservemo, perfekta folo ek qua 
facar heroo, ke il facos to quon ni volos.’ 

‘Bobo, kalmigez tu,’ dicis siorino Zanni. 

‘Es malega. Ta folo nun havas nomo, reputo, 
e ni donos oli ad il! Askoltez! II dicas, “La 
koruptadon di la Konservema Partiso mustas 
ektiresar aden sunlumo ed forjetesar adsur 
sterk-amaso. Tale ni fertiligez nova ordino 
mondala”!’ 

‘Espritoza frazo,’ murmuris Pucci. 

‘Quo? Quon tu dicis?’ 

‘Sonas quale Galli.’ 

‘Damnez omno! Deo damnez omno! Pucci, ol 
ne sonas espritoz a me. Sonas danjeroza, tre 
danjeroza. Se ta bastardo—’ 

‘Ne perturbeskez vu, Sinioro Prezidanto. Ta 
folo prizentas su kom Verdo-kandidato. II ne 
ganos mem dek voti en ta provinco.’ 

‘Ka tu audas?’ Zanni questionis sua spozino. 
Ad Pucci: ‘E kad se il ya ganus dek? Plu kam 
dek? Se il ganus la plaso? Tu ne esis justa pri ta 
deklarajo, pro quo tu esos justa pri l’elekto? Se 
il ganus, nia majoritato esus finita. E se la Verdi 
federus su kun la Progresemi... ’ 

‘Ne perturbeskez vu.’ 

‘Me lektas, ke lu ja havas popular aklamo. 

Askoltez! “La publiko repugnita pro skandali 
aplaudas politikal exterulo havanta reputo sen 
makuli.” La Posto ton dicas.’ 

‘Esas nur la Posto’ 

‘Nur la Posto\ Nia propra jurnalo! Li ne devas 
imprimar tal artikli! Se tu eroras, Pucci...’ 

‘Me ne eroras. Lu es nun Verdulo.’ 

Zanni regardegis la ofensanta artiklo e dicis 
triste, ‘Omno quon ni tushas divenas fango.’ 

‘Esas ruzo di Galli,’ Pucci dicis. ‘Ma pro quo? 
Quon il deziras? II certe savas, ke la Verdi ne 
ganos la plaso. Ta provinco nultempe elektos 
Verdo. Do, pro quo? Se me esus enemiko di 
Konservemi, quon me expektus ganar per tal 
elekto?’ II pensis. ‘Ha.’ 

‘Ha?’ aboyis Zanni. ‘Quo ha?’ 

‘Me komprenas. Por humiligar ni. Se granda 
procento de ti qui kustumale votas Konserveme 
movus al Verdulo ... ’ 

‘Ho Deo. Nulu ganus klara majoritato, la 
plaso restus vakua ... ’ 

‘II esperas negor la rezulti dil elekto.’ 

‘Li asignus ulu, e per popular opiniono 
decidus ... ’ 

‘Komprenende. Do, mem perdante, li ganas. 
Tre humuroza.’ 

‘Ka tu audis, Lauretta? “Humuroza,” il dicas!’ 

Siorino Zanni turnis su al fenestro e regardis 
la nedementa homi extere marchanta. 

‘Pucci, me ne komprenas tu. Ka tu advere 
trovas to humuroza? Nia partiso atakesas 
omnaflanke, ni konfrontas senprecedenta krizo, 
e tu dicas “humuroza”! Pucci, me timas pri tu.’ 

La limuzino haltis avan la Opero-teatro 
Statala, impozanta edifico ek granito, qua 
kontenas tri etaji ed esas ornamentizita per 
granda statui di Gounod, Bellini, Meyerbeer, e 
la indijena kompozisto Lodovico Baldini 
(1843 - 1908). La severa fasado sempre 
trepidigis la prezidanto. II odiis opero. 

‘Ni arivas,’ dicis Zanni, e klozis la telefono. 
La motoristo apertis la pordo e siorino Zanni 
ekpasis. Sur balkonio super la perono dil 
Opero-teatro tri trumpetisti facis fanfari, poke 
desakorde, ma Zanni ne sentis to. II ekpasis, 
manui levita. La dek-e-quar homi qui stacis sur 
la perono aplaudis jentile. Grop shovis su ek la 
limuzino. 

‘Tu, venez,’ imperis Zanni. 

La pastatra vizajo di Grop montris nula 
emoco. II marchis dop la prezidanto e la spozino 
prezidantal. La paradeto iris a la perono. Zanni 
salutis la turbeto, presis manui. 11 susuris a 
Lauretta, ‘Quon ni audas canokte?’ 

E1 respondis susurante, ‘La Masonisto de 
Persia’ La nura opero da Baldini ankore pleata. 

Zanni sospiris. ‘Bonege. Ne tro lauta, me 
povos dormar.’ 

Siorino Zanni prizis opero ne plu multe kam 
sua spozo, ma el esis decidanto pri kulturo en ta 
anguleto di Europa. Pluse, el advere admiris la 
soprano Lucinda Pacetti; el ofte konskriptis lu 
por eventi filantropal, bonega homino havanta 
voco di anjelo e formo di bovulo. Siorino Zanni 
ja dormetabis posdimeze por ke el vigilez dum 
la vespero. 

Interne li acensis la granda eskalero al 
partero ed eniris la lojio rejala. Grop restis en la 
koridoro por gardar la lojio-pordo. La lumi 
diminuteskis, la prezidanto e sua spozino 
sideskis. La direktisto aparis avan la orkestro e 
klimis al estradeto. La audantaro aplaudis. 

Siorino Pacetti eniris la ceneyo tra la kurteni 
en kostumo di Persiana odalisko: terorinda 
vidajo por irga homo normal. E1 pazegis al 
centro dil ceneyo e posturis. Spektanti itere 
aplaudis. Siorino Pacetti reverencis e gestis por 
silenco. La direktisto levis sua batono, e la 
orkestro komencis plear la himno nacional. La 
audantaro nevolunte staceskis. Siorino Pacetti 
kantis. 


Saluto, saluto, belega Serenno! 

Fiere ni kantas vua glorio! 

Ni laudas vua senlimita tereno 
E vua sangoza historio! 

Lampo acendesis, olua lumo ocilis cirkum la 
audeyo, trovis e lumizis la lojio rejala. La 
prezidanto palpebragis e regardis konfuze sua 
spozo. E1 kud-pulsis il. II staceskis. La spektanti 
regardetis kurioze. 

En la partero, homino portanta multa juveli 
aplaudeskis. Altru anke aplaudis. Pose altru, ed 
altri. Zanni esforcis aspektar prezidantale. 
Lauretta staceskis e prenis lua brakio. 

Serenno, la omna bon vertuin vu donas 
Ad omna liberafilio! 

Per espado e sabro ni omna unionas 
Por shirmar la landal familio! 

Aplaudo kreskis til ke on apene povis audar 
la kantistino. Zanni susuris a Lauretta, ‘Per 
Deo, quo eventas?’ 

Levez, levez la standardo! 

Levez ol audacoze! 

Respondez, respondez a la voko, 
Respondez kurajoze! 

Feroce ni luktos, 

Audace destruktos 
Odio, rankoro, ed iraco! 

Pos morto e teroro, 

Pos peno ed hororo, 

Ni restos por sempre en paco! 

Krii levesis, ‘Vivez Zanni! Vivez! Hura!’ 

Lauretta dicis a Zanni, tam laute posible pro 
la bruiso, ‘Li aklamas tu.’ 

‘Quo? Pro quo?’ 

‘Ho, Bobo,’ el sospiris. 

11 trepidis koram la bruiso. Spektanti 
komencis aplaudar ritmoze, e la krii venis, 
‘Zan -ni! Zan -ni! Zan -ni!’ 

Per cielo! pensis la prezidanto. Spontana 
demonstro! II reverencis. Li amas me, il pensis 
surprizite. Regardez, vi Verduli! Vi nultempe 
havus tal ovaciono! 

Siorino Zanni ridetis a sro Pacetti, qua 
informabis el pri aplaudistari. La kantistino 
levis sua bovatra brakii ed aceptis parto del 

aplaudo. 

Grop sole stacis en la vakua koridoro, gambii 
larje extensita, manui kalme krucumita an sua 
tayo. Lu audis la himno nacional e la kreskanta 
aklamo. Lu audis la ovaciono tranquileskar. 
Fine la orkestro komencis plear la uverturo di 
La Masonisto de Persia. Lu klozis sua okuli, e 
pura extazo transiris sua tuberoza vizajo: lu 
amis muziko, lu amis opero, ed precipue lu amis 
Baldini. Ha, nun la famoza polonezo ... 

10 

Vito trakuris la audeyo en la Arsenal-halo 
portante amaso de afishi en sua manui. II 
atingis la ekireyo ed ulu vokis, ‘Vit’! Irez al 
biblioteko, esas sempre liberali ibe.’ 

‘Oke!’ II kuris aden la strado. 

Quik pos ke sua patro desengajesis, Vito 
pobtikeskis. 11 spektis novaji-brodkasti che- 
televizione, ma anke nun askoltis brodkasti per 
radiofono. II lektis libri, pamfleti, broshuri, 
jurnali. II ne tro prizis la Posto o Mondo-Globo; il 
preferis la Observanto Serenna e La Voco di 
Populo. E depos la anunco dil kandidateso di 
Onesti, Vito fervore laboris por la Verda 
Partiso. Nun il dissemis afishi pri debato 
canokte inter Dario Canale, Yolanda Nova, e la 
Verda kandidato, sua propra patro, Ugo Onesti. 

Vito pozis duadek afishi en Kafeerio Madrid, 
duadek ye kiosko, ed hastis al biblioteko. II 
kuris intencoze e kun granda joyo, joyo il ne 



antee konocabis, pro ke il fine havis skopo. 
Unesmafoye en lua yuna vivo, ulo konfidesis ad 
il. Lua patro luktas korupto ed Vito helpas per 
sua propra talenti. 

En la biblioteko, Vito iris al kontoro e 
questionis anhelante, ‘Pardonez! Me havas 
afishi. Ube me povas pozar oli?’ 

La bibliotekisto regardetis Vito desupre sua 
orel-binoklo. ‘Afishi.’ 

‘Pri la grand debato canokte.’ 

‘Politiko. An la fenestro. Ibe ni pozas tala 
sensencaji.’ 

Vito iris al indikata fenestro. Sur larja solio 
jacis amasi de afishi, pamfleti, e broshuri, 
polvizita, kunjuntita l’una a l’altra per araneo- 
teli. Ico anuncis poezio-diskurso sis monati ante 
nun. Ito pregis ke on skribez letri al parlamento 
por ke la biblioteko-budjeto ne diminutesez. 
Altro titulizesis, La Sola Principo es la Vivo- 
Forco. Vito lektis kelka linei: ‘HistoriallSMO, 
AnarkilSMO, MateriallSMO, NegivISMO, 
PozitivISMO, KomunlSMO, RepubliklSMO, 
StoiklSMO, ed omn altra ISMI en la Mondo: nur 
rustizita Ludili, Forjetaji qui ne valoras Nia 
Atenco. La Sola e Vera Duktanta Principo es la 
Vivo-Forco, Omn Altri esas Morto. Ni Vivez nia 
Vivi Intense ed embracez Nia Morti tragediale. 
Ni demandez Omno ... ’ La pagini esis flava e 
makulizita da musho-exkremento. 

Vito sniflis. Nu, evidente ne bona loko por la 
kar afishi, nulu trovos oli ibe. 

Vito cirkumregardis, ridetachis, ed eniris la 
librari-rangi. Sur singla tabulo il pozis afisho 

ube on neeviteble trovos ol. II esis pozonta la 
lasta afisho kande voco tresayigis il. 

‘He, tu, puer’. Qual feko es to?’ 

Vito quik turnis su. 

Yunulo sidis ye l’extremajo dil pasvoyeto, 
yunulo havanta longa hararo, tri-dia barbo, e la 
maxim granda manui quin Vito vidabis. Bona 
vizajo, mem bela, ma sordida. Intencale sordida. 
Rezolveme sordida. Lu portis nigra jerzeo 
lacerita, armeo-pantalono qua pendis de la 
hanchi, armeo-jileto, e lu odoris rance. Semblis 
ke il penis aspektar danjeroza. 

Lu tenis un de la afishi. ‘Debato, hm? Qua 
partison tu reklamas, he? Ka tu es bona 
Konservemeto?’ 

Vito respondis iracoze, ‘No! Me es Verdo.’ 

La yunulo afektacante ridetachis. ‘Ho, Verdo! 
Admirinda! Ha! Nu, adminime tu havas idei 
politikal. Stupid idei, ma plu bona kam nulo.’ 

‘Quo es mala pri Verdi?’ 

‘Quo es bona? Yen la reala questiono.’ La 
yunulo extensis su ed ocitis. ‘Omna partiso esas 
semo di neyusteso aquizita per la sango di 
kredanti.’ 

Vito grimasis. ‘Quon lo signifikas? Sonas 
quaze ol venas ek libro.’ 

La yunulo levis un brovo. ‘Yes. Ek libro. Oke, 
me tradukos aden mea propra vorti, ma ne 
anticipez poezio. Partisi esas aranjita nur por 
augmentar la povo di sua membri kontre ti qui 
es exter la partiso e la generala publiko. Olti es 
logikal surkreskaji di la falianta sistemo 
patriarkal-materialista. Komprenas? Se l’arboro 

putras, la frukto anke putras. Yen logiko.’ 

Vito facis nejentila sono. ‘Lo ne es logiko, ma 
metaforo. Metaforo ne es argumento logikal. 
Omnakaze, tua analogio es falsa, pro ke frukto 
segun defino ne povas putrar til pos ke ol 
maturesas, ergo putrant arboro ne povas 
fruktifar putranta frukto.’ 

La yunulo levis amba brovi. 

‘Qua partiso tu membresas?’ Vito postulis. 

‘Kad me ne dicis, ke omna partisi putras? Me 
ne membresas irga damnita partiso. Me es 
individuo, me konstitucas mea propra partiso. 
La homala partiso, to es me.’ II jetis la afisho 
vers Vito. Ol flotis al pavimento quale mortanta 
papiliono. ‘Kande tu matureskabos, ni parolos 
itere.’ 

Vito redeskis. ‘Se tu ne toleras refuti, no, ni 
ne parolos itere. E se tu es exemplo di 
matureso, me ne hastos adjuntar me a ta 
distingita kompanio!’ 

La yunulo ridegis. ‘Oke, oke. Me es teorial 
asno, e tu men povas citar. Quale tu nomesas, 

’o’ 

puer ! 

‘Ne nomez me puer’, asno!’ 

La yunulo ridetis danjeroze. ‘Dicez lo itere.’ 

Vito esforcis ma ne sucesis celar rideto. ‘Me 
nomesas Vito. Vito Onesti.’ 

‘Onesti? Ta homo qua prizentas su por la 
Stanko-plaso, ka ne? Quale il nomesas? Bluto? 
Blago?’ 

‘Ugo! Ugo Onesti! Mea patro,’ Vito dicis 
fiere. 

‘Quante trista por tu. Do partiso-membreso 

es ya heredal. Vi suportas mea teorio, ke la 
homi simple perpetuigas la partisemo ideologial 
di sua genitori, sive pro genetikala pre-inklino 
sive pro pur ocieso. Ho, ne agitez tu,’ il dicis 
moligante, ‘me ne insultas tua patro. Me jame 
vidis lu. Nenecesa. Milioni exakte simila 
existas.’ 

‘Tu ne savas pri feko!’ 

‘Ho, me certe savas pri feko. Feko es mea 
experta savo-fako. Me prognozos. La papa evas 
cirkume kinadek yari. Havas tro kelka hari e tro 
granda ventro. Portas vestaro, mem dum libera 
jorni. Opinionas, ke familio importas maxime, 
ma disipas liber-tempo en bistri kun amiki, ube 
lu drinkas e diskutas grav aferi quon lu ne 
komprenas. Ka me es justa?’ 

Vito budis. 

‘Mm-hm. Me nur surprizesas, ke lu es Verdo. 
Tal idioti es kustumale Konservemi. Stranja.’ 

‘II esis Konservemo, tu es justa, il esis sempre 
Konservemo. Ma ta partiso debochesas, li omna 
es furtisti ed adulteranti quale ta Stanko. La 
chefo ipsa dil Verda Partiso konvinkis il 
prizentar su.’ 

‘Interesiva. Quala kambion il facis?’ 

Vito frunsis la fronto. ‘Tu pensas ke tu esas 
tante inteligenta. Qua tu es?’ 

‘Sergio.’ 

‘Sergio—?’ 

‘Nur Sergio. Me ne bezonas familio-nomo. La 
mondo esas mea familio. Omnakaze, familio- 
nomo es tro danjeroza.’ 

‘Pro quo danjeroza?’ 

‘Tro simpla por policisti. Do, Sergio.’ 

Vito facis mieno grandege sensucia. ‘Ka la 
policisti chasas tu?’ 

‘Li chasis me, ed itere chasos me. Ma hodie 
me ocias.’ II itere ocitis. ‘Se tu advere volas 
luktar bona kombato, ne disipez tua tempo per 
stupid afishi. Olti ne efektigas irgo. Nur agi 
importas.’ 

‘Qual agi?’ 

‘Probable es tro frua parolar pri tala kozi. Me 
ne konocas tu. Tu forsan havas cerebro dop ta 
beleta vizajo. Forsan. Ma me ne pozas mea vivo 
en la manui di puer’.’ 

Vito sniflis ed liveskis. 

‘Se tu havas cerebro, tu volas lernar.’ 

Vito retroturnis su. ‘Quon lernar?’ 

Sergio sukusis longa hari de sua okuli granda 
e bruna. II studiis la puero quale amanto studias 
amato por decidar to quon lu unesme tushos. 
‘Komencez per Bakunin. Pose Kropotkin, e 
Stirner, Nieuwenhuis e Debord. No, no, li es 
certe ultre tua nuna intelekto. Komencez 
simple, o tua kapo explozos.’ 11 tiris krumplita 
jurnalo ek dopa posho, jetis ol a Vito, qua 
negracioze kaptis ol. ‘Komencez per ico.” 

Vito lektis la titulo. Nigra Standardo. 

‘Pose, se tu dezirus durar nia konverso, venez 
a nia renkontri. Che 1’ Verda Kakatuo. Ni 
apertos tua okuli. O se to timigas tu, retrovenez 
hike. Me prizas la biblioteko. Es bona loko por 
dormeto.’ 

Vito jiris sur sua pedi ed livis la biblioteko. 
Qual asno! il pensis. Punko! Longa hararo, ne 

razas su, vesti revolucional, quale mal aktoro. 
Ed lu malodoras. Lu esas nur romantik 
afektacanto, uzas politiko vice poezio kom 
posturo. 

Ma Vito ne forjetis la Nigra Standardo. 11 
pozis ol aden sua posho, pos faldir ol por celar 
la titulo. 

Vito retrovenis al Arsenal-halo ube turbo de 
laboristi preparis la debato. Teknikisti ordinis 
mikrofoni e kameri. La debato dissemesos per 
televiziono unesmafoye en Caprio. Ilua patro 
aparos che-televizione. Ibe esis la patro sur la 
ceneyo. Ulu indutis kosmetikaji adsur lua 
vizajo. 

Ka la patro portas kosmetikaji? 

‘Saluto, Vito.’ 

Vito vidis sro Ladena, la jurnalisto de la Voco. 

‘Saluto, siorino. Ka vu raportas la debato?’ 

‘Certe. Ni mustas informar la publiko pri nia 
nova politikisto. Se ni ne ofte pozus lua nomo 
avan li, homi quik oblivius.’ 

‘Homi ne es tam stupida kam vu opinionas,’ 
dicis Vito. ‘Pardonez.’ 

Anna ridetis. ‘Bona respondo de yuna 
certeso. Nu, me anke fidas al populo, Vito, ma 
me havas poke plu multa experienco kam vu. 
Kredez me, esas plu bona rimemorigar li. Ofte. 
Quon vu facas?’ 

‘Me pozis afishi tra l’urbo. On fakte dissemos 
ol per televiziono!’ 

‘Yen kameri. Nur stacioni lokal, ma la reto 
nacional dissemos ol plu tarde. Esas granda 
novajo, ke Verdo fine avancas kontre 

Konservemo.’ 

‘Yes! Ni extirpos la korupto qua—’ 

‘Esas nenecesa konvinkar me.’ E1 forpozis 
sua shultro-sako. ‘Ka vu advere pensas, ke vua 
patro extirpos korupto?’ 

‘Komprenende. Pa es tre honesta, me jame 
eskapas lu. Lu sempre savas, kande me agas 
male.’ 

‘Nu, ni certe bezonas lu en Fricchi. Ma plu 
grav aferi dependas de to.’ 

Vito afirmis per kap-signo. ‘La tota bazo di 
nia guvernerio, yes. Ta Stanko-proceso, on nur 
parolas pri la amoratino. Quaze nur sexuo 
importas! Oportas inquestar ta publika pekunio. 
Ma no! Se la Konservemi restus, Zanni trompus 
ni omna. Me timas, ke il militeskos.’ 

Anna trusis sua kapo. ‘Ka vu advere timas 
milito?’ 

‘Ka vu ne timas? Me ne volas esar militisto!’ 

‘Dicez, Vito, ka vu irgafoye skribas?’ 

;qu° ? ’ 

‘Me pensas, ke vu redaktez artiklo pri vua 
sentimenti.’ 

La vizajo di Vito brilis. ‘Ka me?’ 

‘Pro quo ne? Nur simpla artiklo.’ 

‘Ka por la VocoT 

‘Fazi probable aprobus. Esus efikiva, montrus 
quale vi yuni opinionas pri ta aferi. 01 pruvus a 
ni oldi, ke vi omna ne disipas tempo per mala 
muziko e komputor-ludi. Komprenende, me ne 
promisas publikigo.’ 

‘To esos bonega!’ Vito dansis eciteme. ‘Me, 
publikigita! Ma me jame skribis irgo ecepte por 

la klasi. Me ne savas quale komencar.’ 

‘Komenco esas sempre maxim desfacila. Do 
komencez quale vu parolis, pri Zanni e milito. 
La koruptado dil partiso. Kande vu havas 
skriburo, me lektos ol.’ 

‘Me quik komencos!’ II kuris al ceneyo. 

Anna ridetis quale se el vidis su kom yunino, 
fervoroza, avida, pronta por atakar la mondo, 
forbalayar sordideso e plubonigar omno. Nu, el 
ne esas ankore yunino, e pos longa laborado, la 
mondo ankore ne plubonigesis. Ma el ankore 
havis fairo en su, el ankore volis sukusar la 
mondo e prizentar lo vera. Ma la mondo tante 
multe laboris por evitar lo vera ... 

Davide Delsano eniris la halo e serchis sidilo. 
Surprizita, el iris ad il. 

‘Saluto, Davide. Vu vizitas la desnobla klaso.’ 

‘Anna! Pro quo vu—? Fola questiono. 
Komprenende vu asistas, Verdulo kandidatesas. 
Quale vu standas?’ 

‘Kustumale. Vu aspektas tante sucesoza! 
Quala vestaro. Konvenar Zanni konvenas vu.’ 

II grimasis. ‘Me esas tro fatigita por batalio, 
danko.’ II faligis sua mantelo e bagajo. 

‘Ho. Me supozis, ke ancien amiki povus 
komencar nemediate la boxado afabla. Se ni 
ankore restas amiki.’ 

‘Nu, me regretas. Se uli saveskus, ke me 
frateskas kun radikali, mea kariero falius. Ma, 
se ni esas diskreta ... ’ 

Anna sospiris. ‘Me odias la politiko.’ 

‘Ha!’ 

‘Adminime la politiko personal e karieral. Se 

vu laborus por la publiko vice por vu ipsa ’ 

‘Itere ta olda disputo. Vu bone savas, ke la 
publiko ne interesas me. Pro quo vu sucias pri 
me? Vu traktas amikale Gallioti e Rubini e 
l’altri del Posto, e li esas bona Konservemi.’ 

La voco di Anna plulauteskis. ‘Pro ke vu 
forsan esabus ulo plu bona, plu—’ 

‘Ho yes. E me forsan esabus astronauto, se 
altaji ne pavorigus me. Ma la Konservemi havas 
grand avantajo kontre vu.’ 

‘Quo?’ 

‘Li ne sucias pri to quon on kredas, 
kondicione ke on obedias.’ 

Anna ridis. 

‘Irgakaze, me es tro fatigita por traktar 
fanatiki.’ II extensis su; lua dorso krakis. ‘La 
trenvoyo adhike es tre kruda, ka ne?’ 

‘On adaptas. Me veturiris per automobilo 
cafoye.’ 

‘Ka vu freque venas adhike?’ 

‘Mm, yes, recente.’ E1 amikale tushis lua 
brakio. ‘Ka vu deziras kafeo ante la komenco? 
O ka vu timas videsar kun me, mem en la ruro?’ 

II regardis cirkume e ridetis. ‘En Borgo, no. 
Me konocas nulu qua aparus hike. Kafeo esos 
bonega. Kad on havas kafeo en Borgo?’ 

‘Tre bona kafeo, direte de Turkia, tante forta 
ke vu ne povos dormar dum la debato. Venez.’ 

Li marchis alonge la pasvoyeto. 11 dicis, 
‘Kande komencos la cirko?’ 

‘Ante horo.’ El prenis ilua brakio. ‘Abasez 
vua kapo, me ne volas ke altri saveskez, ke me 
frateskas kun l’enemiko.’ 

Vito iris a sua patro konversanta kun Aldo 
Tretta. Tretta dicis, ‘Ma developado ekonomial, 
Ugo! Quale ni expansus per tala sistemo?’ 

‘Nu—’ 

Sro Galli sidante proxime respondis, ‘Tre 
simple, sro Tretta. La fabrikerii konvertesez a 
nov industrii. Exemple, la petrol-kompanii 
transformos su a rinovebla energio-sistemi, 
sunala, ventala, ter-termala. Olti plu profitos li 
mem kam petrolo. Omnakaze, li mustos agar 
eventuale, kande petrol-resursi diminutesos. 
Plu bone komencar nun.’ 

‘Ma la kusto!’ Tretta protestis. ‘Konvertar 
fabrikerii, ed automobili, e domi ... ho, to 
postulas tote nova energio-sistemo!’ 

‘Se li komencabis triadek yari ante nun, 
kande la problemo agnoskesis ... ’ 

‘Ma li ne komencis! La kusto—’ 

‘Kusto es neevitebla, sro Tretta. Li adaptez o 
mortez.’ 

‘Askoltez sro Galli, Aldo, il es tre inteligenta,’ 
dicis Onesti. 

‘Pa,’ Vito dicis. ‘Papa.’ 

‘Ha, Vito!’ Onesti palpebragis. ‘Quon tu 
opinionas? Ka me ne aspektas quale film- 
aktoro?’ 

‘Vu aspektas stranje, Papa.’ 

‘Hoho!’ 

La kosmetikisto rede fardizis la vangi di 
Onesti. ‘Vu aspektas marveloze por kamero. 
Regardez adsupre ... bone. Nun, quon facar ek 
ta nazo?’ 

Vito grunis ed foriris. 

‘Lasez mea nazo,’ Onesti dicis timante. ‘Ol 
sempre konvenas.’ 

‘Ta terpomo! No, sioro. Mea reputo sufrus.’ 

‘Terpomo?’ Onesti regardis strabe la tale 
nomita saliajo. 

‘Nur videz.’ La kosmetikisto indikis. ‘To. E 
to. E ... nu, la tota kozo.’ Lu esis kalvulo 
portanta vitra okulo olqua regardis adsinistre, 
adsupre, od ulfoye retroe aden la kapo. ‘Do, ni 
avancez!’ 

Tretta sospiris. ‘Me ne toleras vidar pluso. 
Chao, Ugo. Ni renkontros pose. Ugo.’ 

‘Hm?’ 

Tretta sukusis sua kapo. ‘Tu komprenas, ke 
me ne tote konkordas tua ... nova pensado. Ma 
me deziras a tu fortuno.’ 

‘Danko, Aldo. Juez la spektaklo.’ 

Tretta ekiris e trovis sidilo en la halo. 

Onesti sidis taceme dum ke la kosmetikisto 
magiis. II ne troe timis aparar per televiziono o 
debatar politikisti experiencoza, quankam ante 
nur du semani, unesmafoye diskursonte avan la 
publiko, il preske esvanabis. Galli kaptabis lu 
ante ke lu falis, susuris aden lua orelo, ‘Kredez 
me, la mutoni ne povas pavorigar vu,’ e pulsis 
lu al estradeto. Onesti regardegis la sepadek-e- 
du vizaji longatempe. Subite, miraklatre, lua 
boko apertesis, la lango movis, e la diskurso 
tante ofte repetita esis parolata. La vizaji 
destensis su. Parolante, il sentis, ke povo 
pokope plenigis sua anmo quale varma brandio. 

Nun il ridetis. “Pro quo Canale havas tante 
multa kompani?’ 11 gestis per la mentono vers 

la Konservema kandidato qua sidis meze di sua 
propra kosmetikisti. 

‘Konservemi bezonas plu multa helpo,’ Galli 
respondis. 

Onesti ridis. ‘Lu semblas nervoza. Pro quo? 
Lu experiencis plu multe ca agado kam me. 
Regardez!’ 

Canale eksaltis sua sidilo e kuris aden la 
latrino dop la ceneyo. 

‘Triesmafoye.’ Onesti afirmis per kap-signo. 
‘Kompatindo.’ 

Galli kurioze regardis Onesti. Ta homo esis 
bona selekto, il pensis. Naturala politikisto del 
publika tipo. Neutila dop la kuliso, ube esas la 
vera laboro, ma utila sur la ceneyo, ube rideto 
plu importas kam cerebro e su-konfido plu 
importas kam kontenaji; sur la ceneyo, avan ta 
dormema mutoni qui supozas, ke li advere 
importas. Maxim grave, komprenende, lu esabis 
Konservemo. Multa Konservemi ja dicabis, ke li 
nun konsiderus votar por Verdo, vidinte Onesti 
kom exemplo. 

‘Ube es la Progresemo?’ Onesti questionis. 
‘E1 es tarda. Kad el ne savas la komenco- 
tempo?’ 

‘E1 venos.’ 

‘Mea bomatro sempre parolas pri el. Nova 
venas de Princi, ka ne? Me nultempe vidas 
artikli pri el en la jurnali.’ 

‘La Progresemi ne expektas multo.’ 

‘Yes, Caprio sempre votas por Konservemi.’ 

‘Sro Onesti,’ la kosmetikisto plendis, ‘ne 
parolez! Ka vu deziras, ke vua nazo aspektez 

quaze ol kreskas ek vua brovo?’ 

‘Me regretas.’ Onesti palpebragis a Galli, ma 
Galli regardis Canale retrovenanta del latrino. 
Lu esis pala. Pro quo? Quo eventus se la 
kompatindulo kurus de la ceneyo dum la 
debato? Ka kompato ganos punti por lu? 

‘Ka tu havas tua noti?’ il subite questionis. 

‘En mea posho. Ed hike.’ 11 frapetis sua kapo. 

‘On ulfoye oblivias, avan la kameri.’ 

‘Forsan, forsan ne. Me nultempe aparis per 
televiziono. Nu, unfoye, en audantaro di ludo- 
spektaklo. Ha, mea familio!’ 

Giuliana e Pietro enirabis la halo e movis tra 
la turbo vers la ceneyo. Giuliana acensante la 
gradi dicis, ‘Ugo, tu esas belega! Quale film- 
aktoro.’ 

La kosmetikisto fiereskis. 

‘Interesiva, he?’ dicis Onesti. ‘Pietro, quon tu 
opinionas?’ 

Pietro regardis hororante sua patro. 

‘Ma ube es matro?’ 

Giuliana forbrosis pudro-makulo de lua 
vestono. ‘Extere.’ 

‘He?’ 

‘Siorino Nova diskursas extere pri ul grava 
kozo e mama askoltas. Ha, el venas.’ 

Sro Sette pauzis hike ed ibe por salutar amiki. 
Kande el atingis la ceneyo, el ridetis ad Onesti 
ed ignoris sro Galli. ‘Do, ka tu es pronta por tua 
debuto?’ 

‘Yes ya. Me timis, Matro, ke tu ne venos.’ 

‘Nultempe, mea karo. Me tote joyas por tu.’ 

Galli dicis, ‘Siorino Nova diskursas extere, ka 

ne? E1 devas preparar por la debato. Ni preske 
komencas.’ 

Sro Sette sniflis. ‘E1 forsan preferas parolar a 
sua populo kam suciar pri kosmetikaji.’ 

‘Ma tu ne ofensesas, pro ke nia Onesti 
aspektas tante bone, ka ne?’ 

‘Certe no, sro Galli.’ 

‘Matro esis fidela partisano di sro Nova dum 
multa yari,’ Onesti dicis. ‘Nun el forpozas tala 
kredi.’ 

Sro Sette ne respondis. 

Galli staceskis. ‘Nu, me trovos mea plaso.’ 

Onesti tresayis. ‘Ni komencas?’ 

‘Ne esez nervoza.’ 

‘Ho,’ Onesti dicis necerte, ‘me ne es nervoza.’ 

‘Regardez rekte aden la kameri, tale tu 
semblos sincera.’ 

La kosmetikisto regardis la rezultaji. ‘Ne tro 
mala, ne mala.’ 

‘Lasez me vidar.’ Onesti sizis la spegulo, timo 
ja obliviata. 

Galli ridetis ed livis la ceneyo. 

Giuliana dicis, ‘Ube es mea Vito?’ 

‘Hike,’ Vito dicis venante ek la ombri. II 
gestis a sidili ye la sinistra latero dil ceneyo. 
Homino e du homuli, la spozino di Canale e la 
spozulo e fratulo di Nova, ja sidis ibe. ‘Ibe ni 
sideskez.’ 

‘Kad sur la ceneyo? Ho, me devis metir plu 
bela robo.’ 

‘Tu aspektas belete, Mama,’ dicis Vito. 

‘Nu, danko, mea karulo!’ Giuliana respondis, 
surprizite pro la komplimento. 

‘Irgakaze, li ne montros ni. Venez.’ 

Onesti kriis, ‘Giuliana! Ka tu ne deziras a me 
fortuno?’ 

‘Ugo!’ E1 hastis a lu e kisis lua vango. 

‘Atencez la kosmetiko!’ kriis la kosmetikisto. 
Lu foriris iracoze. 

‘Ni esas tre fiera pro tu, karulo,’ dicis 
Giuliana. 

‘Kurajeskez, Pa,’ Vito dicis, ‘e ne obliviez: 
rekte al kameri.’ 

‘Quale Galli. Ni anke prizentos ta puero kom 
kandidato uldie, ka ne, Giuliana?’ 

‘Cielo interdiktez lo!’ 

‘II esos prezidanto. Me guidos unesme, Vit’, e 
tu atakos la rempari. Ni fondos dinastio!’ 

Le Onesti sideskis. Giuliana remarkis la 
Nigra Standardo en la posho di Vito. ‘Ho, bone, 
jurnalo. Me ne lektis jurnalo dum du dii, me 
esas tante okupata. Tante multa konferi a qui 
sro Galli sendas me! Me ne savas to quo eventas 
en la reala mondo.’ E1 tiris la jurnalo ek la 
posho di Vito. 

Vito quik sizis ol. ‘Ne es jurnalo, Mama! Ol es 
... es pamfleto politikal quan me recevis del 
Konservemi.’ 

‘Ho, me ne deziras to! Politiko, me havas sato 
de politiko. Pro quo tu havas Konservema 
pamfleto?’ 

‘Por saveskar la komploti dil enemiki.’ II 
shovis la Nigra Standardo aden ilua vestono- 
posho. 

‘Bona ideo,’ dicis sro Sette. 

‘Ma ube es nia jurnali? Me pagis la abono- 

preco kelka monati ante nun.’ 

‘Qua esas?’ Pietro subite indikis homo 
parolanta a sua patro. 

‘He?’ Vito regardis. ‘Esas Domagio. Ka tu ne 
rikonocas lu? Televizion-komentisto.’ 

‘Domagio?’ dicis Giuliana. ‘II aparas plu alta 
che-televizione.’ 

‘II prezidos la debato. Tro konservema segun 
me, il ne agos senpartiseme.’ 

Pietro grimasis. ‘Tu parolas quale politikisto. 
Ta homi esas profesional, li savas lia devi.’ 

Vito rulis sua okuli. ‘Tu es tante naiva. Tu 
studias e studias, ma tu savas nulo. Me ne 
surprizesas, ke tua amantino gravideskis.’ 

Pietro frapis la shultro di Vito. Sro Sette quik 
intervenis. ‘Pietro, cesez. Vito, lo esis tre 
nejentila. Exkuzez su.’ 

Vito dicis sensucie, ‘Regretas.’ 

‘Ho, tre totkordie. Ulfoye me ne kredas, ke vi 
advere esas frati. Kande ni esis yuna, mea 
fratino e me nultempe ... ’ 

La frati sospiris pro komenco di bone 
konocata historio. 

Anna e Davide rieniris e trovis plasi en la 
unesma rango apud altra jurnalisti. Li regardis 
la chambro. 

‘Granda turbo,’ Anna komentis. 

‘Ol ganis bona reklamo, pro la brodkasto.’ 

‘Ne en la Posto’ 

La bruiso en la halo duris til ke la lampi 
vaciletis. Omni sideskis. Meze dil ceneyo la tri 
kandidati stacis an pupitri. Dextre esis tablo por 
la prezidero. Sinistre sidis la familii dil 

kandidati. Alonge la facio dil ceneyo esis dek-e- 
du mikrofoni, centre en la chambro pozesis la 
televizion-kameri, moderna Gorgoni qui povas 
transformar, ne karno a stono, ma gananto a 
perdanto, suceso a falio. 

Fine teknikisto signalis, la lampi desbriligis, e 
sro Domagio staceskis. La spektanti aplaudis 
jentile. 

‘Do,’ dicis Davide, ‘komencas la spektaklo.’ 

Anna kud-pulsis il. 

En sidilo en la triesma rango, Galli faldis sua 
manui e regardis sua favorato. Nu, il pensis, la 
komedio komencas. 

Sur la ceneyo, Ugo Onesti pensis, Regardez 
rekte la kameri, regardez rekte la kameri... 

Giuliana pregis, Mea kara Deo, ne permisez 
mea Ugo foligar su. 

Pietro pensis, Ho, me ne deziras esar hike ... 

Vito spektis avide. Nun, il pensis, komencez 
la atako. Ruinez ta kriminanti! 

Sro Domagio parolis. ‘Danko, danko. Bona 
vespero de la Arsenal-halo en Borgo. Me esas 
Sigismondo Domagio, prezidero. Ica debato 
facas evento historial por la provinco: l’unesma 
politikala debato en Caprio dissemita per 
televiziono.’ 

La audantaro aplaudis. 

‘Nia tri kandidati esas Yolanda Nova di la 
Partiso Progresema; Dario Canale di la Partiso 
Konservema; ed Ugo Onesti, di la Partiso Verda. 
La debato duros un horo. Ni observos la 
sequanta regub: Singla kandidato prizentos 
deklarajo duranta du minuti. Questioni sequos. 

Ni permisez nonadek sekundi por la respondo e 
sisadek sekundi por la refuti de l’altra 
kandidati. Fine, singla kandidato prizentos 
deklarajo konkluzanta qua duros ne plu kam du 
minuti. Ta tempo-limitin ni strikte observos. 
Kandidati ne devas parolar rekte a l’altri. Nur 
me prizentos questioni. 

‘Nun, sen plusa parolado, ni komencez. Sro 
Nova, me pregas, vua deklarajo komencanta.’ 

Ye la sequanta matino du kap-tituli aparis en 
la jurnali matinal: en la Posto Nacionala 

Triumfo por Konservemi en Borgo 
En La Voco di Populo 

Verdo-Triumfo en televizion-debato. 

La ministri sidis an la granda tablo. E sidis. E 
duris sidar. Esis pos duadek-e-du kloki. Li 
regardegis lia imaji en la speguli pendanta en 
nichi inter la koloni. Eufemia Frusoni lente 
frapetis sua fingro-ungli sur la tablo. Umberto 
Fedoro ronkis jentile. 

Mauro Luca fine dicis, ‘Nu, kad lu venos o 
ne?’ 

‘Se ne, me havas kelka rara vorti por lu,’ 
grondis Frusoni. 

Vaghi ridis. ‘Ne tro rara, nam lu ne 
komprenos.’ 

‘Me havas vorti quin mem lu ne 
miskomprenos. Me savas plura lingui.’ 

La pordo apertesis e Prezidanto Zanni eniris 
hastoze. Dop il venis Pucci, plu lente, e pos ili 
trotis Angelica portanta krayono e papero- 
bloko. E1 reptis a sidilo en angulo ed esforcis 
esar nevidebla. 



‘Siniori, bona vespero,’ dicis bruske la 
prezidanto. ‘Me dankas vi— Ube esas Salo?’ 

Umberto Fedoro vekis violentoze. ‘Pro quo vi 
susuras? Parolez plu laute!’ 

Zanni aboyis, ‘ Ube es Salof 

Fedoro tresayis. ‘Ne tante laute.’ 

‘Katastrofo frapas ni ed ube es la vice- 
prezidanto? Kad irgu savas?’ 

Pucci dicis kalme, ‘II diskursis en Utrizia 
canokte, retrovenos morge matine.’ 

‘Ho. Nu. Ni komencez.’ 

Angelica skribeskis. 

‘Unesme, pri ta olima Konservemo qua nun 
audacas kandidatesar kontre Canale.’ 

Luca triste murmuris, ‘Chanjar partisi ... tre 
mala.’ 

‘Danjeroza! Multi aprobas, tro multa. Homi 
en Caprio nomas lu heroo, e to esas la kulpo di 
Pucci.’ 

Pucci retenis mieno atenceme enoyanta. 

‘Ni mustas rektifikar ta eroro. Ka sugesti?’ 

Eufemia Frusoni dicis, ‘Vu facis to. Vu ne 
konsultis ni. Vu agis sen ni, e nun, kande eventi 
maleskas, vu postulas, ke ni salvez vu.’ 

La prezidanto severe regardis el. E1 retroe 
severe regardis. 

Pucci rapide dicis, ‘Me konfesas mea kulpeso, 
quankam nulu povis previdar tante abomininda 
komplikuro, ke tala homo prizentus su kom 
kandidato, e kom Verdulo. Tamen me aceptas la 
blamo.’ 

‘Danko, Reno Pucci, por tandem konfesir. Ma 
ni disipas la tempo, quale sempre. Me itere 

postulas, ke vi omna sustenez nia partiso ed 
inventez maniero por certigar, ke ca provincal 
idioto ne ruinez ni.’ 

La ministri regardis lia shui, amuzis su per 
krayoni, regardetis lia imaji en la speguli. 

La prezidanto gronis. ‘Vi omna es senvalora! 
Per la diablo! Esas nepensebla ke Verdulo — 
Verdulo! — ganus. Ne nur Verdulo, ma, maxim 
male, olima Konservemo! Ni mustas haltigar lu. 
Pucci, ka ne esas sordidajo quon ni povas 
trovar? Peketon ni povas explotar?’ 

Pucci negis per kap-signo. ‘Nulo. Ne mem 
trafik-amendo. Lu es perfekte ordinara homo.’ 

‘Ordinara! Quala ordinara homo ne eroris 
dum sua tota vivo? Per Deo, kad irgu es tante 
obtuza? Ulo mustas existar. Nulu esas tote 
honesta.’ 

‘Ni famizis lu, Sinioro Prezidanto. Se ni nun 
atakas lu, ed ante l’elekto provincal... ’ 

‘Uzez altru, komprenende, qua ne havas 
evidenta liguro a ni. Quale ni facis pri Della 
Porte. Sendez ulu adibe por trovar irgo uzebla. 
Nulu remarkas raportisti, trovar sordidaji es lia 
mestiero. Ta homulo del Posto ... Delsano? Lu 
esas helpema. Postulez, ke lu trovez ulo 
shamiganta pri ta damnita ex-Konservemo. Se 
lu trovas nulo, inventez ulo. Skandalo, Verda 
skandalo quan ni povas kreskigar,’ il dicis felice 
pro sua preska joko. 

La okuli di Angelica plularjeskis, elua 
krayono pauzis. 

‘Plusa skandalo okupos homi dum ca sencesa 
proceso,’ Zanni dicis. ‘Omnakaze, me expektas 

rezultaji. Bone, to esis l’unesma punto. Duesma 
punto: la afero pri Mitek. Pucci havas informajo 
interesiva pri ta bastardo. Pucci.’ 11 sideskis. 

Pucci ne staceskis. ‘Konocato en Roijna 
informis me, ke ta Mitek ya subornis Serenna 
burokrato provincal, ni ne ja savas qua, ed anke 
preske certe subornis klienti dil armiferio. Ton 
ni savas. Ton la Roijnana guvernerio savas. 
Vlaamstad, l’ambasadisto, private konfesis to. 
La questiono esas, quale uzar ta informajo.’ 

La ministri regardetis l’una l’altra. Angelica 
vartis, krayono en aero. 

Luca fine dicis, ‘Ka ne esas plu bona ignorar 
ca leda afero? Lu subornis ulu, do quo? 
Talmaniere komerco funcionas. Ni omna 
lubrifikis la rot-dentari ulfoye. Inquesto esus 
danjeroza. Quo eventus, se ni deskovrus ke 
Konservemo subornesis? La populo ja oblivias 
ta afero.’ 

‘Li oblivias to quon ni permisas li obliviar!’ 
bramis la prezidanto. ‘E me ne permisas ke irgu 
obliviez Mitek til ke ni paruzos lu. Li povos 
obliviar pos ta damninda elekto, ma til lore me 
decidas, ka vu ne komprenas? Rimemorez la 
Stanko-proceso! Se ni perdus ta plaso, la 
Progresemi e la Verdi formos majoritato. E se li 
havus majoritato, quale li traktus ni? Quon li 
inquestus?’ 

La ministri timis; ne pro la pikturo piktita da 
Zanni, ma pro la furio en lua okuli, la salivo qua 
spumis de lua labii. 

‘Nun,’ dicis Zanni, ‘quale uzar ta informo? 
Nu?’ 

Frusoni respondis. ‘Nu? Quon vu intencas 
per ta “nu”? Quon vu expektas? Ta Mitek agis 
poke nelegale, do, nu? La afero esas finita, 
Sinioro Prezidanto. Durigar ol nur facos ni 
ridinda.’ 

La okuli di Zanni streteskis. ‘Finita, he? Ma la 
proceso di Stanko ne esas finita. Ni ne ja 
certigas Felekto provincal.’ 

Vaghi tushis sua mentono. ‘Kad esas reala 
pruvi?’ 

‘Certe esas pruvi! Ka vu ne askoltis Pucci? Li 
ipse konfesis, ke lu esas kulpoza! Del fonto!’ 

Pucci regardis la plafono. Ta fonto esis 
sekretario dil ambasadisto Vlaamstad, homino 
quan il kustumale subornis por novaji 
interesiva. Ma esas nulo prizentebla a judiciisto. 

Frusoni demandis, ‘Altra landi demandos 
aktuala pruvi. Ka vu ya havas pruvi, Sinioro 
Prezidanto?’ 

‘Ni havas pruvi, damnez omno! Ni havas 
pruvi ke la Roijnani facas foli ek ni.’ 

‘Ante procedar, me volas vidar ta pruvi.’ 

‘Ne importas. Quon ni nun facos importas!’ 

Eufemia Frusoni murmuris, ‘Ne importas, ho, 
tre bone!’ 

‘He? Ka vu defias me?’ Zanni sisis. Lua vizajo 
hardeskis, lua okuli brilis per stranja lumo. 
Depos la demonstro en FOpero-teatro, du plusa 
demonstri eventabis: la unesma dum diskurso 
che komerc-konfero — la tota audantaro 
staceskis kande il eniris e voco-salutis il; la 
duesma dum vizito che puereyo en Griba 
Provinco — la pueri prizentis naive leda plako 

portanta la vorti ‘Defensez nia frontieri.’ Ta 
demonstri esis sekrete aranjita da Pucci, e 
kreskigis la fieracho di Zanni. II sentis su plu 
forta, plu populara, plu heroatra. 

‘Me nur demandas—’ 

‘Se vu defias, ekirez.’ 

E1 beis. ‘Quo?’ 

Forsan kelke tro heroatra, pensis Pucci. 

‘Ekirez,’ repetis la prezidanto. ‘Se vu ne 
stacas por me, vu stacas kontre me. Me ne 
permisas, me ne toleras perfido.’ 

Pucci klozis sua okuli koram ta eko di sua 
retoriko. 

Frusoni paleskis. ‘Perfido?’ 

‘Ka vu ekiras?’ 

Vaghi dicis kalmigante, ‘Sinioro Prezidanto, 
evidente sro Frusoni ne intencis ... tala parolado 
esas nenecesa... ’ 

‘Vu anke, Dionisios?’ Zanni turnis su vers ta 
ministro. ‘Ka vu deziras parolar? Ka me mustas 
trovar nova financ-ministro?’ 

Vaghi anke paleskis. 

En la angulo, Angelica regardis per larja 
okuli. E1 nultempe vidabis la prezidanto tante 
iracoza. II ofte blasfemis, barbuliis, balbutis, 
recente divenis plu postulanta, plu decidanta 
kam antee. II decidis mem se es nulo decidar. 
Exemple, il imperabis, ke la palaco-guardani 
movez de ca pordo a ta pordo. 11 imperabis, ke 
la netigisti vakuigez paperachuyi camaniere, ne 
tamaniere. Unfoye il stacabis apud la shultro di 
Angelica e diktis letro literope. Ma nun ... 

Zanni staceskis, pozis sua manui an la tablo. 

‘Do, ni decidez quale uzar ta informajo. Ka vi 
komprenas?’ 

Omna ministri, mem Fedoro, afirmis per kap- 
signi. 

‘Bone. Ni konkordas. Angelica.’ 

La sekretario tresayis tante multe, ke el 
preske lasis falar la papero-bloko. ‘Yes, Sinioro 
Prezidanto!’ 

‘Efacez ta lasta diskuto.’ 

‘Yes, Sinioro Prezidanto.’ 

‘Historio ne bezonas arkivi pri nia neofta 
deskonkordi.’ 

‘Yes, Sinioro Prezidanto.’ 

Zanni sideskis. ‘Nun, quale ni traktez ta nova 
informajo? Roijna refuzas agnoskar la akuzaji, 
do ni devas agar. Ni devas procesar.’ 

Vaghi apertis sua boko, klozis ol, itere apertis 
ol. ‘Pardonez me, ma Mitek es Roijnano.’ 

‘Ni rimemoras ta fakto, Sinioro Ministro.’ 

‘Me intencis dicar, ke lu ne es civitano di 
Serenno.’ 

‘Inteligenta dicajo evidenta.’ 

Vaghi glutis. ‘Lu es stranjero.’ 

‘Ka ni povas supozar, ke vu havas emo?’ 

Vaghi necerte gestis. ‘Nu, to signifikas, ke ni 
ne povas agar. Ni ne havas l’autoritato. Ni nur 
povus persequar civila proceso en judicieyi 
Roijnana. To ne efektigus ... ’ 

‘II es kriminanto.’ 

‘Forsan, forsan, ma ni ne havas l’autoritato. 
Ni ne povas reptar aden Roijna por sizar lu.’ 
Lua okuli plularjeskis pro ta neintencata 
sugesto. 

La altri tacis timante. 

‘Bona punto.’ Zanni dicis a Pucci, ‘Quale ni 
povus adportar ta fripono aden Serenno?’ 

La ministri anhelegis. 

Zanni iraceskis. ‘Me ne sugestas furtar lu, 
idioti! Ka vi pensas, ke me sendos trupi trans la 
limiti por un homacho? Pucci, quale lu volunte 
rivenus a Serenno?’ 

Pucci anke sentis profunda shoko, ma sua 
mieno ne chanjis. ‘Forsan ... esas posibla.’ 

‘Durez.’ 

‘Hm. Ni forsan ... invitus Mitek a kunveno.’ 

La vizajo di Zanni rozeeskis. ‘Invitar lu. To 
plezas a me.’ 

Pucci dicis plu aplombe, ‘Yes. Ma esos 
nenecesa procesar.’ 

‘He?’ 

‘Se lu nur konfesus pri la akuzaji per maniero 
quon ni povus uzar ... ’ 

‘Ka?’ 

‘Nu, exemple, se lu konfesus, ke la burokrato 
quan il subornis ne esis Konservemo.’ 

Zanni ridetis. ‘Bonege! Konseque ni 
konfuzigas la Progresemi. Ma, kad esas ya irga 
Progresemi en Borgo?’ 

Pucci dicis tre kalme, ‘Esas Verdo.’ 

L’altri duris tacar. 

Zanni saltis ek sua sidilo. ‘Belega! Du fishi 
per un hoko! Pucci, tu es genioza!’ 

Pucci permisis su mikra rideto. 

Vaghi dicis, ‘Ma se la homo ne venas?’ 

Pucci levis sua shultri. ‘Lu venos, se ni ofros 
to quon lu deziras.’ 

;qu° ? ’ 

‘Exemple, l’armiferio.’ 

Silenco. 

‘Mitek ja penis ganar ta fabrikerio, legale o 
nelegale, e spensis multa pekunio. Lu certe ne 
deziras perdar la spenso. Lu venos. Por ganar la 
fabrikerio, lu konfesos to quon ni deziras.’ 

‘Ma ni ne povas permisar la vendo,’ la 
prezidanto dicis. ‘La jurnali parmanjus ni.’ 

‘Dante preske bankrotas. Centi de laboristi 
desengajesos, granda impost-fonto desaparos, 
se la fabrikerio klozus. Mitek deziras la 
fabrikerio. Mitek salvos ol. Ol esas maxim grava 
por la populo. E por certigar omno, ni ne 
kompletigos la kontrato til pos l’elekto.’ 

La prezidanto pulsis su for la tablo. ‘Ka tu 
advere opinionas, ke to sucesos?’ 

‘Ho, yes.’ 

La ministri vartis. 

Zanni afirmis per kap-signo. ‘Bone. Es finita. 
Kad on sugestas irgo plusa?’ 

Nulu audacis parolar. 

‘Decidita. Pucci, aranjez kunveno tam balde 
posible. E ne obliviez Delsano. Sendez lu a 
Borgo. Diskrete. Irgo deskovrebla helpos ni.’ II 
staceskis. ‘Kad altra aferi?’ 

Nulu parolis. 

‘Ni komunikos kun vi pos ke ni aranjabos la 
Mitek-kunveno. Bona nokto.’ II ekiris. 

Angelica quik staceskis ed ajile hastis dop il. 
Pucci staceskis, reverencis a la ministri, e 
sequis. La pordo lente klozis su. 

La ministri ankore sidis. Sekundi pasis pedo- 

pinte. 

Tandem Luca parolis. ‘II tote dementeskas.’ 

‘Shut!’ sisis Vaghi. ‘On forsan askoltas.’ 

‘Askoltas?’ Luca cirkumregardis timante. 
‘Nulu asistas!’ 

‘Mem briki en la muri babilus, se li profitus.’ 

‘Damninde ... ’ Luca susuris. 

Eufemia Frusoni susuris, ‘Siniori, me ne 
povas parolar pri to quon ni jus vidis. Ni irez ad 
loko plu privata.’ 

Vaghi susuris, ‘Bon ideo.’ 

Fedoro susuris, ‘Me ne povas audar.’ 

‘Ni dicis nulo,’ Vaghi dicis laute. ‘Tote nulo. 
Ni ekirez, mea amiki. Me bezonas drinkajo.’ 

Frusoni staceskis. ‘Forta drinkajo.’ 

La altri afirmis per kap-signi e staceskis. 

Angelica trotis dop Zanni, qua pazegis tra la 
koridori eksputanta imperi. II nun aspektis tre 
yuna. Ilua vangi esis reda, ilua okuli brilis: 
profeto del dezerto ilqua jus deklamis 
komplezanta anatemo. 

Zanni aplaudis felice. ‘Ka tu vidis, Pucci? 
Mutoni! Li omna es mutoni! Quale me abatis 
Frusoni, ta hundino, el sempre defias me. Nu, 
ne plus!’ 

Angelica neremarkite iris aden sua propra 
chambro. E1 sideskis an la skrib-tablo. E1 audis 
la prezidanto han-kantanta sua triumfeto. E1 
komencis mashinskribar sua noti, frapis la 
klavaro dil komputoro, frapegis plu e plu forte 
por inundar ta sencesa voco. 

Pos duadek gaya minuti, Zanni ocitis e 
deziris a Pucci bona nokto. Italo Grop, qua 

vartabis paciente dum la tota nokto, forpozis la 
libro quan il lektis — sat bona tradukuro di La 
Voyaji di Gulliver — e sequis la prezidanto tra la 
koridori al limuzino. Zanni joyoze dicis a la 
granda homo, ‘Belega nokto, ka ne?’ 

Grop montris nula emoco. ‘Danko, sinioro.’ 

‘Dum tala nokto, viro povas vinkar la 
mondo.’ 

Grop jentile ne respondis. 

Zanni sospiris. Grop apertis la automobil- 
pordo e la prezidanto enreptis. Grop pulsis su 
aden la avana sideyo e vekigis la motoristo. 

Pucci restis en la kontoro dil prezidanto. La 
eventi dil nokto resonis en lua kapo. Lu pensis, 
Quon me facis? Quon me kreis? La respondi ne 
esis tolerebla. 

Lu audis bruiso en la extera kontoro ed 
apertis la pordo. 

Angelica tresayis. ‘Ho, sro Pucci! Me supozis, 
ke vu ekirabis kun la prezidanto.’ E1 tordis sua 
hari per fingri. 

Pucci dicis tenere, ‘Es tre tarda, Angelica. 
Irez adheme. Vua noti vartos.’ 

E1 ridetis nervoze. ‘Se me ne agas rapide, me 
oblivias omno.’ 

Se esus posibla, pensis Pucci. II afirmis per 
kap-signo e klozis la pordo. ‘Bona nokto,’ il 
dicis al pordo. ‘Bona nokto.’ 

II sidis an la skrib-tablo dil prezidanto e levis 
la telefonilo, presis la cifro-plako, vartis kalme 
dum ke la telefono sonis dufoye, trifoye, 
quarfoye, kinfoye. II fricionis sua okuli, gratis 
sua nazo. 

Ulo respondis. ‘Hmyes?’ 

‘Delsano.’ 

Senhezite: ‘Pucci. Quon me facos por vu?’ 

‘Telefon-voko amikal, Delsano.’ 

‘Ye ... noktomezo.’ 

‘Ka tante tarde? Me regretas, me ne remarkis. 
Me telefonos morge.’ 

‘No, no,’ Delsano dicis ocitante, ‘parolez. Me 
askoltas.’ 

‘Quale vu standas?’ Pucci duris la sharado. 

“Standas bone. Poke fatigata.’ 

‘Ha.’ 

‘Me raportas pri la festivalo. Tre interesiva. 
Me interviuvas l’artisti, telefonas a li irgube li 
habitas tra la mondo, do me laboras nokte e 
jorne. Siorino Zanni omnadie deziras nov 
artiklo. Hiere me interviuvis teatral direktisto 
de Finlando, lua aktori pleos Noh-a teatrajo. 
Finlandani prizentas teatraji Japona... ’ II ridis. 
‘Ed hodie me interviuvis marionetisto Usana.’ 

‘Ka lu parolas la Serenna linguo?’ 

‘Certe no. Apene parolas l’Angla. Me apene 
komprenis lu. Lu paroladis sencese pri teorii 
estetikal quale “objekti-pleo” e “la marioneto 
kom maskilo” e “ka marionet-teatro esas teatro 
vivant o teatro mortint?” Me dicas, kompozar 
bon artiklo de tala forjetaji bezonas vera 
skriptisto.’ 

Pucci regardis la obskureso tra la fenestro. 
‘Yes, yes, vu es komprenende la justa homo por 
tala taski. E pro ke vu mencionis artikli... ’ 

II preske audis, ke Delsano klozis rezignante 
sua okuli. 

‘Yes,’ Delsano dicis. 

‘Me ne audacas preskriptar vua laboro, 
komprenende, ma forsan es bona ideo inquestar 
Ugo Onesti.’ 

‘La specal elekto, hm. Pro quo?’ 

‘Nu, me audas perturbanta rumori.’ 

‘E vu ofras oli a me. Danko. Quon vu volas, 
ke me skribez?’ 

‘No, no, Delsano, me ne diktas. Ma ... se vu 
voyajus a Borgo, vu probable saveskus agadi 
interesiva, quin vua lekteri avide glutos.’ 

‘Me ja voyajis a Borgo. Ibe esas nulo 
interesiva. E la festivalo—’ 

‘Siorino Zanni joyos, se vu inquestos ta 
Onesti.’ 

Taco desafabla sequis. 

‘Nu,’ Delsano dicis bruske, ‘se me mustas irar 
a Borgo, me devas dormar, ka ne?’ 

‘Ho, me regretas. Me vekigis vu.’ 

Delsano ne negis lo. 

‘Do me nun dicas bona nokto. Parolar kun vu 
esas sempre plezuro, Delsano.’ 

‘Yes, Pucci. Bona nokto.’ 

Pucci ripozis la telefonilo. II extensis su en la 
sidilo dil prezidanto. La sidilo grunis. La bruiso 
del altra chambro cesabis. Angelica ekirabis. La 
Palaco Federala esas tranquila. Nul altru asistas 
ecepte gardisto qua probable dormetas. 

Pucci forprenis un shuo per pedo. La odoro 
familiara di lua pedi sudoranta acensis 
komfortigante a sua nazo. 11 forprenis la altra 
shuo. La sisado di trafiko noktal exter la 

fenestro kalmigis quale sono di mar-ondi. Pos 
minuto, Pucci dormeskis. 


♦ 

Davide Delsano ne dormeskis. II furiis e 
blasfemis e gestis obcene. 

‘Gros asno!’ Lua pikturi klakis an la muri. 
‘Irez a Borgo! Kad me ne havas plu bon aferi 
atencar?’ Lua silka pijamo fluktuis cirkum lua 
gambi. ‘Filio di hundo! Klikas la fingri ed 
imperas, saltez! Se me nur povus pozar mea 
manui cirkum ta grasa kolo ... Porko! No, me 
insultas porki.’ Lua nuda pedi pak-pak-pakis 
sur la pavimento, puf-puf-pufis sur la chera 
tapiso de Turkio. ‘Ho, me ya joyus pedfrapar ta 
mola rumpo! “Davide, cesez via omna labori, 
kurez al mondo-fino quale bona puero!” 
Giganta ventro! Ka me es hundyuno? Me esas 
Delsano! Chefa raportisto dil Posto Nacionala, 
damnez lu! Ka lu pensas, ke lu posedas me?’ 

Lu falis aden sidilo. 

‘Yes.’ 

Lu sidis en obskureso. La steli movis lente en 
cielo qua ne suciis la fola vanitato di homi. 

Davide Delsano ne esas homo qua 
kontemplas kozi universal. Segun lu, l’universo 
komencas e finas en lu. Lu laborabis dum yari 
ed atingabis la somito di sua profesiono. Lu 
naskis en vilajo provincal, filio di automobil- 
laboristo e stenografisto. Lu frequentis sat bona 
skolo e tre bona universitato; ibe lu konoceskis 
amiki qui glatigis sua voyo. Un de li helpis lu a 

jurnalo provincal en Faustina. Lu balde esis 
remarkita pro artiklo-serio pri kontrabandisti 
lokal. La plura minaci recevata profitis: lu 
movis al Posto en Fricchi, e nultempe pensis pri 
la pasinto. 

Lu ganis kelka premii, lua artikli pluboneskis. 
Lu developis stilo afable espritoza, qua celis 
manko di profundeso. Nun la guvernerio 
remarkabis lu, e kande ol bezonis diskreta 
notico, revelata informajo, rumoro pri peki di 
adversulo, lu joyoze servis. Lu skribis rapide, 
facile. Chef-redaktero Nazario esis felica, la 
proprietanti dil jurnalo esis felica, la lekteri esis 
felica. Ergo la tapiso de Turkio, la silka pijamo, 
la apartamento en la duadekesma etajo an 
bulvardo Guarrera sude del Placo Central. 

‘No!’ lu klamis. ‘Me ne iros a Borgo! Ta 
fosato. Quale on toleras habitar ibe? Apene 
tolerebla restorerii, mizera bakerio, tota manko 
di kulturo, e ta hotelo! Me ne travivus plusa 
nokto en ta lito. No! E me havas Finterviuvi. 
Morge la tenoro Kanadana. No, me ne iros. 
“Inquestez ta Onesti,” ho ve, esas nulo en ta 
homo! Ma ta Pucci ... Me trovos altru por irar. 
Qua me sendos?’ 

Malgre yari che la Posto, lu havis kelka amiki 
inter la stabo. Fakte, nulu ecepte Nazario e la 
proprietanti dil jurnalo multe prizis lu. Lu 
mustas trovar ulu bezonanta oportunajo, yuno 
ambicioza qua deziras famo. II pensis; il neofte 
remarkis sua kunlaboranti. 

Un vizajo aparis en lua mento, vizajo di 
iracoza homino qua ploreskis ekveninte la 

kontoro di Nazario. Quale el nomesas? 

La voco dormoza qua respondizis lua telefon- 
voko sisis, ‘Quoooo? He? Saluto. Maria hike.’ 

‘Maria Santata?’ 

‘Yes, hike Maria Santata.’ El vekis nevolunte. 

‘Hike Davide Delsano.’ 

Elua voco quik chanjis a konfuzeso 
komplezema. ‘Ho, sro Delsano!’ 

‘Me regretas telefonir tante tarde. Me vekigis 
vu.’ 

‘No ... yes ... vu ne vekigis me, sro Delsano. 
Me nur dormetis.’ 

‘Pardonez, siorino.’ Delsano esis charmanta. 
‘Ma la afero es tre grava e ne vartos til morge. 
Ka vu laboras pri ul projeto nuntempe?’ 

‘Ka projeto? Ho. Yes, me redaktas artiklo pri 
kloaki municipal. Nazario imperis ke—’ 

‘Kloaki, hm, interesiva. Dicez, Maria, ka vu 
deziras raportar pri politiko nacional?’ 

‘Nacional.’ 

‘Yes, nacional.’ 

‘Nu, me— Ma, yes! Certe! Nu, qua jurnalisto 
ne deziras—’ 

Delsano ridetachis. ‘Vu konocas ta specal 
elekto en Caprio Provinco, ka ne? La skandalo 
pri Stanko.’ 

‘Yes, Stanko, me lektis pri to.’ 

‘Bonege. Me esperas, ke vu helpez me. Me 
nun raportas pri la festivalo, multa interviuvi, 
certe vu lektas l’artiklo-serio. Ma me saveskis 
pri ulo perturbanta quan me ne povas ignorar. 
Ka vu povas irar ad Borgo por inquestar?’ 

‘Sro Delsano! Quon inquestar?’ 


187 



‘Esas rumori pri ta ... ha. Ka vu esas 
partisano?’ 

E1 hezitis. ‘Partisano. Komprenende. Me esas 
... Konservemo?’ 

‘Ha! Me esis justa, vu esas la perfekta 
raportisto por ca laboro. Me ipsa irus, se 
posible, ma la festivalo ... vu komprenas. Me 
quik pensis pri vu. Vua skriburi multe impresis 
me. Ica afero en Borgo esas bon oportunajo por 
vu.’ 

‘Ka vu lektas mea artikli?’ 

‘Ho, ni remarkas vu, Maria.’ 

‘Me joyoze helpos. Sro Nazario expektas la 
kloak-artiklo, ma... ’ 

‘Me aranjos omno. Vu mustas livar morge.’ 

‘Morge.’ 

‘Frue.’ 

‘... Bone.’ 

‘L’unesma treno departas ye sis kloki.’ 

‘... Me abordos.’ 

‘Bonege. Komprenez, co esas tre grava tasko, 
forsan la maxim grav afero cayare.’ 

‘Ka yes?’ 

‘Deskovrez la fakti pri Ugo Onesti.’ 

‘Onesti.’ 

‘La Verdulo.’ 

‘Me komprenas.’ 

‘Inquestez profunde. Trovez to quon Onesti 
celas. To quo facas lu neapta por parlamento. 
Funde, nulu esas inocenta.’ 

Silenco. 

‘Se vu trovos nulo, nu ... kom Konservemo,’ 
il dicis delikate, ‘vu komprenas to quo 

necesesas.’ 

Yes, sro Delsano. Me ya komprenas.’ 

‘Bonege. Vu certe trovos ulo. Qualmaniere ne 
importas.’ 

‘Yes, me ya komprenas.’ 

Delsano ridetis. ‘Nu, me lasez vu dormeskar.’ 

‘Me abordos la treno ye sis kloki.’ 

‘Tre bone. Arivinte en Borgo, telefonez me 
che 1’ kontoro. Me guidos vu a homi qui 
helpos.’ 

‘Danko, sro Delsano. Me gratitudas pro 
l’oportunajo.’ Ma elua voco ne precize expresis 
gratitudo. ‘Me sempre studias vua artikli.’ 

‘Danko, Maria. Til morge. Bona nokto.’ 

‘Bona nokto.’ 

Delsano dormeskis felice. Lu ne iros a Borgo. 
Lu ne dormos en ta bas-ranga hotelo. E lu 
helpas yuna raportisto, quale altri helpis lu. Es 
bona sentimento, helpar yuno. E1 telefonos 
morge, ye neoportuna tempo, naturale, to esas 
la preco quan mentoro pagas. Canokte lua lito 
esas charmante mola, e se il dormos kelke tarde 
morge, il vekos freshe por l’interviuvo kun ta 
tenoro de Kanada. 

12 

Sro Sette adiis sua amikino Lena Bolla exter 
restorerio. Eli juabis bona repasteto e 
konversado, precipue pri la kandidateso di Ugo 
e quale ol disruptis la familio. Nun esis dek-e- 
quar kloki; Lena ya babilas. Sro Sette senskope 
vagis la strado Camerra, regardis la fenestri dil 
butiki, juis la brileganta sunlumo. E1 kustumale 
havis rutino: matine, taso de kafeo kun Giuliana 
e pose la menajo-laborado; jornomeze, 
repasteto heme o kun amikino; posdimeze, 
vizito al biblioteko, od cinemo, od butiki, od la 
stabeyo di sro Nova, ube el telefonis o plenigis 
kuverti. Nu, el ne plus povas laborar ibe, pro ke 
Ugo kandidatesas kom Verdo. 

Verdo! Qua imaginus? Esis ta Galli qua 
konvinkis lu. Konvertis lu. Ho yes, esas bona ke 
Ugo itere okupas su, maxim bone ne kom 
Konservemo. Ed on mustas konfesar, ke il 
sucesas. II ya havas politiko-talento, astonante. 



Nia simpla e dolca Ugo, qua nultempe agis plu 
politikale kam diskursar dum dineo e repetar to 
quon il audis per televiziono. E1 ipsa, Grazia 
Sette, esus plu kredebla politikisto! 

E1 stacis nun an strado Oprava, kontresinse 
de sua intencita voyo. Pro quo el vagabis 
cavoye? Subite el pensis: Me ne deziras adirar 
heme. 

Stupida. Pro quo ne dezirar adirar heme? 
Dementa! 

Ma el ne deziras adirar heme. E1 ne deziras 
renkontrar la bofiliulo. Ma el tenere amas lu. 
Ugo esas bona homo, tre bona homo, Giuliana 
ne povus selektir plu bona homo. Esas 
nultempe trublo inter li. Lu egardas sro Sette 
kom sua propra matro. Esas la kulpo di ta Galli, 
ta blaminda Verdulo, qua reptis aden lia felica 
domo quale serpento e tentis Ugo. Kande Ugo 
esis Konservemo, el facile kontredicis lua 
sensencaji olda e vakua. Lia disputi esis sempre 
komfortigante stimuliva. Ma kom Verdulo ... 
quale disputar? E1 ne povas kontredicar lua 
sensencaji nova e vakua. Tre konfuziganta. 

Voco interruptis ta meditado. ‘Pardonez me, 
siorino. Ka vu bezonas helpo?’ 

Sro Sette remarkis yunino portanta nigra 
robo e vestono, bruna hararo ligita dop la kapo. 
‘He? Ho, no, danko.’ 

‘Vu aspektas perturbata.’ 

‘No, tote ne, multa danki.’ Sro Sette rapide 
tushis elua hararo, certigis ke ol restis en bona 
stando. ‘Me nur ... pensis.’ 

‘Ho, pardonez. Ka me jenis vu?’ 

Afabla yunino. Beleta vizajo vakua e 
netushita qua nun afliktas tante multa yuni. 
Nule distingebla. Ma beleta. 

‘Certe no. Me surprizesas, ke irga yuno 
remarkus ni oldini. On ne expektas tal afableso 
nuntempe.’ 

La yunino ridis. ‘Ni omna ne esas egoisti kun 
smartfoni sempre en la manui. Me poke 
anxiis ... nu, ke vu lezos vu.’ 

Sro Sette konfuze regardis la yunino, regardis 
la cirkumajo: el trovis, ke el stacas sur la 
promeneyo super la fluvio apud la barilo. E1 
hastoze retropasis. ‘Ho! Ho, no! No, me nur 
meditis, karino, nur pensis. Cielo!’ E1 pozis 
manuo adsur sua sino. 

La yunino itere ridis. ‘Ne desquieteskez, me 
pregas! Me esis fola.’ 

‘Nu, poke melodramatatra. Ma esas agreabla, 
ke vu salutis me.’ El forturnis su. 

La homino dicis quik, ‘Pardonez, siorino, ma 
forsan vu helpos me. Me serchas kafeerio. La 
Cafe Ris. An strado Calvino. Ka vu konocas ol?’ 

‘Cafe Ris? Komprenende. Me habitas apude. 
Venez, me duktos vu. Quala koincido!’ 

‘Yes, koincido,’ la yunino dicis. 

‘Ka vu deziras marchar? Me marchas 
omnube kande la vetero esas bona, quale hodie. 
Exerco yunigas.’ 

‘Me es ja tre tarda. Ni marchez.’ 

‘Bonege. Dum mea yuneso me bicikliris, ma 
nun la genui dolorigas me. Oldeskar es ya 
malega.’ 

Li marchis alonge la fluvio. Pasinte plura 

stradi, la yunino dicis, ‘Se me ne troe 
explorachas, pri quo vu meditis? Ye la 
promeneyo. Semblis ke la mondo falabis adsur 
vua kapo.’ 

Sro Sette redeskis. ‘Ka yes? Pri nulo grava, 
advere. Pura foleso. Afero personal qua ne 
interesus vu.’ 

‘Se vu deziras parolar ... ’ 

‘Me ne volas tedar vu.’ E1 tenegis sua burso 
ed agnoskis, ke el ya deziris parolar. 

‘Nu, se la afero esas tro personala ... ’ 

‘Nu, personal, yes, ma anke publika. Mea 
bofiliulo kandidatesas por parlamento.’ 

‘Ka vere? Ka Dario Canale?’ 

‘Ne Canale, no, danko a cielo. Ho, me ne 
intencis dicar—! No, mea bofiliulo esas Ugo 
Onesti, la Verdo-kandidato.’ 

‘Ho yes. Impresoza.’ 

‘Tale me supozas. Ma la familio trublesas.’ 

‘Kad vu ne juas la vivo publika?’ 

‘Ho, me sempre agis politikale. Me protestis 
ofte. E me ankore helpas la Pro—’ 

‘Yes?’ la yunino dicis avide. 

Sro Sette dicis, ‘Me protestis por omna bona 
kauzi. Por libereso, kontre milito.’ 

‘Admirinde. Yuni ne agas politikale.’ 

‘Me ofte dicas lo. Politiko nun interesas kelka 
homi. Nu, mea nepoto, poke.... ’ 

‘Ma pri vua bofiliulo. Me supozas, ke vu esas 
fiera pri lu.’ 

‘Ho yes! Me es ya fiera! Ugo es bonega 
homo, bona viro, mem tro jeneroza. Ma ... ’ E1 
hezitis. ‘Ma me esas Progresemo.’ 


193 



‘Ka yes?’ 

‘Me es Progresemo. Komprenez, Progresemo, 
ed nia Ugo nun kandidatesas kom Verdo. Quon 
me facez? Me deziras helpar lu, ma quale negar 
mea propra principi?’ E1 levis sua shultri. ‘Esas 
tre desfacila.’ 

‘Ma vu certe votos por lu, ka ne? Vu votos 
por Verdo?’ 

Sro Sette ne respondis. E1 marchis plu e plu 
lente, fine haltis. El dicis ferme, ‘Me ... no. No. 
Me devas retenar mea principi, ka ne? Me 
mustas. Altre, pro quo havar principi? Me votos 
por sro Nova. Yes.’ E1 marcheskis rezolveme. 

‘Brave!’ dicis la yunino. ‘E ka vu dicos lo a la 
bofiliulo?’ 

Sro Sette reaktis hororigite. ‘Per Deo, no! Me 
nultempe dolorigus lu. Kompatindulo. Ha, ni 
esas hike.’ 

‘Hike?’ 

‘La Cafe Ris, yen ibe, trans la strado.’ 

La yunino regardis ol. ‘Ho, yes. La parolado 
esis tante interesiva, ke me preske obliviis. Nu, 
danko, sioro.’ 

‘Me volunte helpis.’ 

E1 ridetis. ‘Ho, vu ya helpis, tre multe. Adio.’ 

‘Adio, karino.’ 

La yunino transiris la strado ed eniris la 
kafeerio. Sro Sette iris al domo. Afabla yunino, 
el pensis. Se plu multi similesus ad el... 

La apartamento esis kaoso: nelavita vesti 
jacis sur la pavimento, sordida pladi restis sur 
sidili, sur tabli, sur la pavimento. Sro Sette 
sospiris. Giuliana, kom spozino dil kandidato, 

asistis kunveni ed publika eventi preske tam 
ofte kam Ugo. Ho! sro Sette pensis, me ne mem 
netigas la domo, ma vagas la stradi, plendas pri 
mea fato, esas konfundita kun su-ocidanto! 
Shaminda. E1 quik desmetis sua jaketo e retroe 
rulis la maniki. Komencez en la koqueyo, 
Grazia. Laboro forsendos sensencaji. 

Vito sidis an la koqueyo-tablo apud amaso de 
libri. La avino enirante, il tresayis e quik klozis 
la libro lektata. ‘Avino!’ 

‘Me joyas ke altru esas hike, Vit’. Me timis, 
ke vi omna diskursas.’ 

‘Mama asistas kunveno ye kombat-klubo di 
homini.’ II turnis la libri por celar la tituli. ‘Pa 
itere interviuvesas che-televizione. Me ne savas, 
ube es Pietro.’ 

Sro Sette metis avantalo. ‘Bone. Helpez me 
netigar. Se li omna laboras, ni anke laborez. 
Komencez en la salono. Me lavos ica pladi. Ho 
ve, esas tante multa!’ 

‘Ma me devas irar ad—’ 

‘Adube?’ 

‘Ulloko.’ 

‘Ka tu anke? Ed evidente la fato dil mondo 
dependas de tu.’ 

‘Nu, ol importas a me.’ II levis la libri. 

‘Kande tu devas irar?’ 

‘Duadek kloki.’ 

‘Nu, nun es jus dek-e-kin!’ E1 laveskis pladi. 
‘Ni povas netigar la tota domo ante dineo.’ 

‘Ma me mustas lektar ... ’ 

‘Hm? Quon tu lektas?’ 

Vito balbutis. 

‘Qua libri? Ka lecioni?’ 

‘Me komencos en la salono!’ 

II hastis ek la koqueyo. En ilua chambro il 
pozis la libri aden sua shultro-sako: La Komono 
di Paris da Kropotkin, Organizado di Socio e La 
Vestibulo (ja paruzita) da Mirbeau, La Socio dil 
Spektaklo da Debord, e du chipe imprimita 
jurnali, Abatez Omno! e Kontrea Poziciono. II 
ekiris por netigar la salono. 

Plado krustizita per olda terpomi jacis sur la 
pavimento apud sidilo. Forketo esis pozita dop 
kuseno. Du glasi e plura tasi esis celita en omna 
parto dil chambro. Kuliero e bolo glutinema 
jacis inverse sur tablo. Vito amasis oli ed iris 
vers la koqueyo, ma la kuliero falis e glitis 
adsub sidilo. II blasfemis, inklinis su, vidis ulo 
sub la sidilo, ed ektiris amaso de jurnali, plu 
kam dek exempleri dil Suno Vesperala. Mama 
esabis kurioza, pro quo la familio ne recevis ica 
jurnali, ma la familio esabis tro okupata ed el ne 
telefonis la jurnal-kontoro. 

La pordo apertesis ed Pietro eniris. 

‘En bona tempo,’ Vito dicis. ‘Helpez. Avino 
decidis netigar la tota domo.’ 

Pietro quik remarkis la jurnali e paleskis. 
Lore pazo sonis de la eskalero dop il. Giuliana 
aparis. 

‘Ho! Quala dio! Ta judoistini es dementa, eli 
preske surdigis me per kriar “haye!” ed “hoi!” 
ed “ay-ya!” Pietro, Vito, karuli! Vi amba hike.’ 

Pietro sizis la jurnali e kuris preter sua matro 
al eskalero. Giuliana regardis surprizite. 
‘Karulo, adube—?’ 11 desaparis. E1 levis sua 

shultri ed eniris la apartamento. ‘Omnu es 
sensenca nuntempe. Vit’, quon tu facas?’ 

‘Ni netigas.’ 

‘Nekredeble! Ka tu netigas? Do, politiko ne 
esas tote senvalora.’ E1 desmetis sua mantelo. 
‘Ma pos ta homini, nulo surprizas me.’ 

‘Kad li atakis tu?’ 

‘Me ya timis lo. Unesme me prizentis ta 
diskurso da sro Galli. 01 sucesis sat bone, ma 
me ne prizas diskursar. Me povas parolar dum 
hori, Deo savas, ma diskurso ne esas natural. 
Nulu juas oli, nur toleras oli kom devo. La 
homini questionis, e me ya kapable respondis, 
ma pose! Pose li metis blanka pijami ed 
komencis posturi tordita. Li insistis, ke me 
partoprenez, ma me jentile exkuzis me. Do li 
cirkondis me quale Bakanini, salteskis quale 
grand e blank akridi. Nur spektar exhaustis me. 
Se me ne konocus sro Corelli inter li, me 
timabus. Ube es mama?’ 

‘En la koqueyo. Audez la pladi klakanta.’ 

‘Me ne povas audar irgo pos tala matino. Me 
nultempe povos audar. Adio muziko. Adio 
tenera voci di mea filii.’ E1 iris aden la koqueyo. 

Onesti rivenis por dineo, tam fatigita kam 
sua spozo e, pos elua netiganta frenezio, sro 
Sette. ‘Ha,’ il dicis, ‘fine dineo che ni! Regardez 
ta sociso e kaulo! Tam belega kam paco-pakto 
pos milito.’ II tranchis la kielbasa ed mastikis 
felice. ‘Splendida! Me ne tale manjis por 
repasteto. La fritaji esis abomininda, apene 
manjebla. Ma me mustis ridetar e manjar. Yes, 
Giuliana, poka vino, danko. Nun me povas 

destensar me e juar la vivo dum kelka hori. 
Quala feliceso, ni omna sidas ensemble. Stranj 
evento! Galli evidente ne remarkis ca lakuno en 
mea kalendario. Me esis kurioza, ka me itere 
vidus vi omna.’ 

Giuliana riplenigis lua glaso. ‘Ugo, precize to 
desquietigas me. Se tu ganus l’elekto, se tu irus 
a Fricchi, a parlamento, kande ni esos kune? 
Kande ni manjos kom familio?’ 

‘Ma karino, se me ganus, vi omna evidente 
irus kun me a Fricchi.’ 

Omnu haltis mi-mastikante. 

Onesti regardis la quar vizaji stonatra. ‘Quo?’ 

Giuliana glutis. ‘Kad ni irus ad Fricchi?’ 

‘Komprenende. Quon tu pensis?’ 

‘Nu, me ne ... Me pensis ... Me ne savas to 
quon me pensis, ma certe ne ke ni omna 
translojus kun tu a Fricchi.’ 

Vito klamis, ‘Ka me mustas habitar Fricchi?’ 

‘Mm-hm.’ Onesti sorgeme pozis kaulo ed 
sociso ed mustardo sur sua forketo. 

La okuli di Vito larjeskis. ‘Ma, skolo!’ 

‘Esas skoli en Fricchi. Tre bona skoli, mem 
plu bona kam ti qui esas hike.’ 

‘Ma ... ma ... ’ 

‘Ho, Ugo,’ Giuliana dicis, ‘ni ne tirez Vito ek 
skolo kande il tante balde ganos la diplomo!’ 

Onesti regardis li perplexe. ‘Es plu kam du 
yari ante ke il ganos diplomo. Pro quo vi 
plendas? Ni ne livos Borgo por sempre. Me esos 
reprezentanto provincal, evidente me habitos 
hike. Ma dum ke parlamento kunsidas, ni 
habitos Fricchi. Ka vi opinionis, ke me lojos sole 

dum la tota vintro e nur vizitos vi somere? 
Giuliana, tu komprenas, ke kom parlamentano 
me gastigos funcioneri, ed asistos partii e festi. 
Tu anke asistos kun me. E kande ni gastigos, tu 
frapos ta superb urbani per tua luxoza kielbasa.’ 

E1 regardis sua plado. ‘Me ne supozis ... ma 
me ... ’ E1 lasis falar sua forketo. 

‘Giuliana!’ 

‘Pardonez me. Me es tro fatigita.’ E1 staceskis 
ed iris aden la koqueyo. 

Vito saltis ek sua sidilo. ‘Me mustas irar!’ II 
kuris a sua chambro. 

Onesti klamis, ‘Haltez, yunulo! Adube tu—’ 
Ma Vito ja desaparabis. ‘Vito, me repetez, 
adube—’ II audis, ke Vito hastoze ekiris la 
apartamento. ‘Vito!’ Lapordo klozesis bruisoze. 

Onesti regardis la restanta familiani. ‘Kad 
esos plusa malhumoro ante la desero?’ 

Vito marchis rapide adnordweste del fluvio, 
aden voyeti streta e tordita ube la edifici esis 
antiqua e la apartamenti esis chipa por lurar la 
kelka universitani e stranjeri dil urbeto. Vito 
neofte vizitis ta vicineyi, nultempe nokte, 
nultempe sole. Odori spicoza e nekonocata di 
stranja manjaji flotacis ek la fenestri. Homi 
havanta obskura vizaji sidis en pordeyi e 
fenestri, babilis per nekomprenebla lingui. Vito 
pensis, Omno parolata per altra lingui sonas 
quale disputo. 

Krepuskulo reptis de l’anguli, klimis la muri, 
luris insekti e bestietachi ek lia kaverneti, bestii 
qui kuris cirkondata da nubi de pulci ed akari. 

Vito ektiris la krumplita exemplero dil Nigra 

Standardo ed itere lektis la adreso: Vicolo 
Pennone, 29. Desnobla loko! La strado es tante 
streta, ke per extensar sua brakii, il preske 
tushis la opozanta muri. Flava lumo de strado- 
lampo lumigis nur sate por montrar la 
obskureso. Ma se Kropotkin povis travivar yari 
en Rusa karcero, Vito ya povas marchar tra 
obskura stradeto. 

II trovis la edifico. Reda lampo lumizis la 
muro, sub ol pendis insigno. La neklara literi 
espelis La Verda Kakatuo. Nepreciza makulo 
super oli probable olime piktis ta fablatra ucelo. 
La pordo esis infre la nivelo dil strado, ye la 
fundo di slimoza gradi. 

Nu, pensis Vito, oke. Pordi ne ipse apertas su. 
II decensis ed eniris. 

La drinkeyo esis granda kelero havanta 
nealta plafono trabizita. Sigaret-fumo pikis la 
okuli. Esis odoracho di biro. 

Vito sentis sua kordio forte batanta. Yen la 
reala mondo, il pensis, centro di la proletariaro. 

Triadek o quaradek homi sidis an tabli ed an 
la drinkajo-tablo; li fumis, drinkis, parolis, 
disputis, sendubite komplotis terorinda krimini 
kontre la stato. Danjeroza homaro, multa labio- 
barbi, plura barbi mem sur kelka homini. Reala 
vivo ek romano da Dostoyevski. 

La pordo apertesis dop il e yunino eniris. E1 
portis nigra jupo e vestono. Elua bruna hararo 
esis ligita dop elua kapo. E1 regardetis il e 
preterpasis. 


200 



II sequis el adinter la tabli. Marchante vers la 
dopajo dil chambro, il askoltis peceti di 
konversi. 

An tablo sidis du homuli qui esis perfekta 
imaji di Trotski. Un de ili frapis per pugno la 
tablo e dicis per fervoro revolucional, ‘No, no, 
no! Maria Callas esis e sempre esos la maxim 
perfekta Tosca!’ 

‘Tebaldi,’ l’altru respondis kalme. 

‘Callas!’ 

‘No, Renata Tebaldi.’ 

‘Vu ne savas feko pri l’opero!’ 

‘Me savas bone, ke ta bovino Pacetti ne povas 
trovar bona tono.’ 

L’una homulo ridegis. ‘Vu es ya justa!’ 

Vito ne komprenis un vorto. An altra tablo 
tri tre dina homini sidis. Unu dicis, ‘E1 ne havas 
bongusto. Imaginez, el portis rozea shui e blua 
jupo, ka tu kredus lo?’ 

‘Hororinda.’ dicis altru. ‘E1 es tante 
stranjega.’ 

‘Quaze el laboras por esar baroka,’ dicis la 
triesma. 

An altra tablo, homulo portanta barbo ed 
hararo longa e grasoza diskursis a du homini. 
‘Aguirre da Herzog, ka vi konocas ol? Klasiko. 
Maxim bona filmo, sen egalo. Kontenas ceno 
qua kaptas la tota miasmo politikal di la 
duadekesma yarcento ... ’ 

Alta viro portanta nigra kamizo e ledra 
pantalono subite aparis avan Vito quale la furio 
di Deo. ‘He, puer’, quon tu facas? Quante tu 
evas?’ 

‘Duadek yari.’ Vito grimasis. 11 nultempe 
facile mentiis. 

‘Ho, duadek, ya. E me es l’elfo dil drinkeyo.’ 

‘Nu, dek-e-sis, oke? Me evas sate. Irgakaze, 
me ne drinkos. Me nur serchas la Nigra—’ 

Voco vokis, ‘Mea yuna politikisto!’ La granda 
viro movis e revelis Sergio, la yunulo de la 
biblioteko. ‘Tu ya venis! Probable kom spiono. 
II aspektas spionatre, ka ne, Olmsted?’ 

‘Aspektas quale punko.’ La viro foriris. 

‘Tu ne es spiono, ka yes?’ Sergio questionis. 

‘No! No, me venis por ... ’ 

‘Por quo?’ 

‘Por saveskar pri tu. Vi. Via grupo.’ Kolda 
sudoro fluetis alonge lua dorso. ‘Me lektas—’ 

Sergio ridetis. ‘Mm. E pose tu raportos al 
papa pri nia nelegal agado, por ke lu kaptez ni 
avan l’elekto.’ 

‘Me ne agus tale! II ne savas pri vi. Mem ne 
savas, ke me venis.’ 

Sergio sukusis sua longa hararo cirkum sua 
vizajo Byronatra. ‘Kalmigez tu, me jokas. II 
nultempe ganos.’ 

Vito respondis indigne, ‘Nu, me opinionas, 
ke il ya ganos! Esas tre multa homi qui nauzeas 
pro la krimini dil Konservemi ed—’ 

‘Haltez!’ Sergio klamis. ‘Se tu diskursos, plu 
bone al grupo. Ni havas ta tablo.’ 

II duktis Vito a longa tablo ube sidis sep 
homi. Yunino havanta la maxim blanka pelo e 
la maxim nigra hararo quin Vito ultempe 
vidabis regardis e streteskis elua okuli. E1 dicis a 
Sergio, ‘Qua es ta bubeto?’ 

Vito nekoncie extensis su sur sua ped-punti, 
preske atingis la mentono di Sergio. 

‘He, ’miki,’ dicis Sergio. 11 frapis la shultro di 
Vito e shovis la puero adavane. ‘Yen la puero 
del biblioteko pri qua me parolis.’ 

Kalvulo havanta griza barbo dicis, ‘Ha. Nova 
favorato.’ 

Vito redeskis. Sergio anke redeskis, ma Vito 
ne remarkis to. 

‘Ne esez kruela, la puero studias politiko.’ 

Viro portanta dika orel-binoklo levis glaso de 
biro e tostis, ‘Ad un de la kelki.’ 

‘Politiko, he?’ dicis homino. ‘E naturale tu 
venas por studiar l’anarkiisti.’ 

Vito dicis, ‘Nu, me havas nul prejudiki... ’ 

‘Tre bone,’ dicis plu evoza homino. E1 evis 
probable same kam ilua matro e fumis bruna 
sigareto. Vito ne expektabis olda homino, o 
fakte irga homini, inter anarkiisto. 

La griz-barbulo pozis glaso aden la manuo di 
Vito. ‘Biro.’ 

‘Me ne ... ’ 

‘Sideskez.’ La homo tiris Vito al benko. ‘Ne 
atencez Carlotta, el sempre agas desagreable a 
nekonocati, ma pos ke tu konoceskas el, tu 
trovos, ke el esas reala hundo. Quante tu evas?’ 

‘Nu ... dek-e-sis.’ 

‘Bonege, legala. Drinkez.’ 

Vito afektace ridetis. ‘Tu atencas legi?’ 

‘Ho, feko. Ni ne violacas legi nur pro ke ni es 
anarkiisti, puero.’ 

‘Ne senskope,’ dicis Carlotta. 

‘E ni ne volas afliktar la Verda Kakatuo. Es 

bona loko, li permisas ni kunvenar hike. Ni ne 
volas perdar ol. Saluto!’ 

Vito drinketis la biro. Ol esis bitra, ed il tusis. 
Sergio ridis e ripozis la glaso ad ilua labii. ‘Ka tu 
ne ja drinkis biro?’ 

‘Yes ... ya.’ Vito anhelis. ‘Ma co ’s tre forta.’ 

‘Bona biro Serenna,’ l’oldulo dicis. ‘Plu forta 
kam ta birachi Belga. Febla urino.’ II vakuigis 
sua glaso, klakis la labii, e sizis la krucho. ‘Ta 
biro advere mordas. Drinkez, puero, biro 
dolcigas politiko.’ 

Vito itere glutis. 

‘Quale tu nomesas?’ 

Sergio respondizis, ‘Onesti.’ 

‘Vito Onesti,’ Vito dicis. 

L’oldino exhalis acerba fumo-nubo. ‘Onesti, 
Onesti... ’ 

‘La patro kandidatesas kontre Canale.’ 

‘Kom Verdo,’ Vito dicis fiere. 

La anarkiisti ridis. 

Sergio pozis sua brakio cirkum la shultri di 
Vito. ‘Es oke, puer’. Ne mokez, homi! Omnu 
komencas irgamaniere.’ 

‘Es vera, ya,’ dicis la griz-barbulo. ‘E kande 
irgu nova vizitas nia kunveni?’ 

‘Nur kande Sergio trovas beleta puero,’ ulu 
dicis. 

La okuli di Vito plularjeskis. 

Sergio fortiris sua brakio. 

‘Tu es plezure aceptata,’ dicis la griz-barbulo. 
‘Permisez me riplenigar tua glaso.’ 11 sizis la 
krucho e varsis biro sur la tablo. ‘Damnez me. 
Garsono! Ube es Giuseppe? Giusep’, plusa 

krucho! Me nomesas Pietro Giometti.’ II sizis la 
manuo di Vito e forte presis ol. 

Vito grimasis pro ta forteso. ‘Mea fratulo 
nomesas Pietro.’ 

‘Bonege! Ni esos fratuli. Me esos la seniora.’ 
II jemis. ‘Tre, tre seniora.’ 

Sergio arufis la hararo di Vito. ‘Fratuleto dil 
anarkiisti.’ 

Vito retrotiris su. 

‘Ni aranjos, ke tu esez arestita.’ Sergio levis 
sua glaso. ‘Saluto, VitT 

Vito ridetis pudoroze ed anke levis sua glaso. 

An apuda tablo, la yunino portanta bruna 
hararo ridetis sekreta rideto, pozis kelka banko- 
bilieti adsur la tablo, ed ekiris la kelero. Extere 
el ektiris smartfono. ‘Sro Delsano? Yes. Vu ne 
kredos. To certe suficos ... ’ 

♦ 

Ye la sequanta matino la famibo Onesti sidis 
kune por dejunar. Giuliana portis pladi al 
eviero, sua matro juis duesma taso de kafeo. 
Vito ankore ocitis super paneto e shinko- 
loncho. Lu aspektis verde. Pietro pleis per sua 
forketo, tiris shinko adhike ed adibe sur sua 
plado, manjis nulo. 

‘Vito,’ dicis Giuliana vishanta la tablo per 
humida tuko, ‘ka tu esas malada? Piet’, manjez 
ta shinko, ne tormentez ol. Yen la konsequi, 
kande vi pueri retrovenas tante tarde. Ugo, 
parolez ad ili.’ 

Onesti enmemorigis diskurso por asembluro 


205 



tamatinal; pos la asembluro il voyajos a 
Lindoro, vilajo en la sudala parto dil provinco, 
por diskursar ad asocio di melkisti kustumale 
konservema. ‘Hm? Quo? Giuli’, me mustas 
lernar ca diskurso.’ 

‘Altra diskurso, yes, tre grava, ho yes, dum 
ke tua du filiuli vagas tra la stradi quale sovaji 
til jornesko. Dicez, ke ni ne toleras tala 
konduto.’ 

‘Ni ne toleras tala konduto.’ 

Vito ridachis. 

‘Ne ridez,’ Giuliana imperis. ‘Me esas tre 
iracoza. Evanta dek-e-sis yari e tu rivenis heme 
ye du kloki, e malodoris de biro!’ 

‘Me es legal,’ Vito dicis, digneso vundita. 

‘Ne segun me.’ 

‘Ne drinkez itere,’ Onesti murmuris. 

‘Es legal.’ 

‘Qua lego permisas puero drinkar til du 
kloki?’ Giuliana dicis. ‘Montrez ol en ta libri 
quin tu sempre lektas.’ 

Vito abasis sua kapo doloranta. 

‘E tu, Pietro, ube tu esis lasta-nokte?’ 

Pietro regardis sua matro. Subite lua boko 
apertesis, sua vizajo koloreskis quale creme de 
menthe, e lu stumblis vers la latrino. 

‘Pietro!’ Giuliana regardis sua spozo. ‘Quo 
eventas en mea familio?’ 

Onesti ne regardis adsupre. ‘Probable sufras 
morgala nauzeo.’ 

‘Morgala nauzeo!’ 

‘Ka tu ne dicis, ke il drinkis?’ 

‘Vito drinkis! Me ne flaris irgo de Piet’. Bona 

Deo, ka mea amba filiuli divenas alkoholiki?’ 

Vito fendis la paneto, mastikis parto. ‘Me 
drinkis nur du biri,’ lu murmuris. 

‘Giuli’,’ dicis Onesti, ‘un o du biri ne domajos 
la puero. Me drinkis mea unesma biro evanta 
dek-e-quar.’ 

‘E regardez tu.’ 

Onesti komprenis la mieno di sua spozino, 
‘Askoltez tua matro, Vit’. Tu es ankore tro yuna 
por tala konduto.’ 

Pietro retrovenis aden la koqueyo, sideskis e 
drinketis kafeo. 

‘Pietro, karulo, ka tu esas malada?’ 

‘No, me standas bone.’ 

‘Tu ne aspektas bone,’ Vito komentis. 

Pietro desafable regardis lu. ‘Me mustas 
ekirar. Me rivenos tarde.’ 

‘Tarde pro quo?’ Giuliana questionis. ‘Adube 
tu—?’ 

Pietro sizis sua vestono ed ekiris. 

Decensinte la eskalero, lu trovis sro Galli ye 
la kontoro dil pordistino. ‘Bona matino, sro 
Galli.’ 

‘Ka vua patro esas heme?’ Lua voco esis 
remarkinde alta camatine, preske baritonatra. 

‘Yes, sioro. Me regretas, me es tarda. Enirez.’ 
Lu iris al strado. 

Galli hastis adsupre. Pietro ne ferme klozabis 
la pordo dil apartamento ed ol apertesis sub la 
frapado di Galli. II enpasis e vokis, ‘Ugo? Ka vu 
asistas?’ 

Onesti aparis en la koridoro, bok-tuko en 
manuo. ‘Hola? Galli! Enirez, enirez. Ho, vu es ja 

en. Vu venas frue, me ne ja expektis vu. Ka vu 
dejunis? Enirez e manjez ulo—’ 

Galli haltigis la vorti per shovar jurnalo ad 
Onesti. ‘Ka vu lektis to?’ 

Onesti faligis la bok-tuko e sizis la jurnalo. 
‘La Posto ? No, me lernas ta diskurso.’ 

‘Lektez.’ 

‘Qu° ? ’ 

Galli piketis la jurnalo per fingro. ‘Ibe.’ 

Onesti lektis. 

Familio ipsa di kandidato 
ne votos por il 

Ugo Onesti, Verdo-kandidato en specal 
elekto en Caprio Provinco, luktanta vane 
kontre la populara Konservemo-kandidato, 
Dario Canale, laboras sub plusa charjo: Sua 
propra bomatro anuncis, ke el ne votos por 
il. Dum interviuvo exkluziva, sro Grazia 
Sette, bomatro di Ugo Onesti, konfirmis, ke 
el votos por altru. Dicis sro Sette, ‘II 
kandidatesas kom Verdo. Me deziras helpar 
il, ma quale ignorar mea propra principi?’ 

Sro Onesti ne esis trovebla por respondo. 

Onesti regardis Galli. 

Galli dicis, ‘Tre interesiva. Ya tre interesiva. 
La Posto es la boko dil Konservema Partiso, pro 
quo ol publikigas tala babilado? Li timas, 
evidente timas.... ’ 

Onesti dicis nelaute, ‘Ka matro advere dicis 
lo?’ 

‘Quon li timas? On nur uzus tala taktiko se 

on opinionus, ke ni ya povas ganar l’elekto.’ 

‘Ma kad el advere dicis lo?’ 

Onesti lente turnis su ed eniris la koqueyo. 
Vito dormetis an la tablo, Giuliana varsis plusa 
taso de kafeo, sro Sette lavis sua taso. Giuliana 
ridetis, lore remarkis la mieno di sua spozo e ke 
sro Galli eniras dop lu. 

‘Sro Galli? Ugo, tu ne dicis, ke il arivos tante 
frue. Ka vu deziras kafeo, sioro?’ 

Onesti dicis, nekustumale grave, ‘Matro, pliz, 
explikez ico.’ 

Sro Sette turnis su de la eviero, tenante taso e 
tuko. ‘Hm? Quo, karo? Tu aspektas tam malada 
kam Vito. Ka la shinko esis desfresha? Ol gustis 
bone—’ 

II levis la jurnalo, montris la titulo. ‘Kad ico 
esas vera?’ 

E1 inklinis su adavane ed lektis, lore lasis 
falar la taso. Ol rulis adsub la tablo sen krevar. 

‘Mama!’ kriis Giuliana. 

Sro Sette kovris sua boko. ‘Me ne komprenas. 
Qua skribis ol?’ 

Giuliana sizis la jurnalo, lektis rapide, 
susuris, ‘Ho, Mama.’ 

Vito vekis. II regardis sua matro, extensis 
manuo, e prenis la jurnalo ek elua laxa fingri. 

‘Qua skribis ne importas,’ dicis Onesti. ‘Ka tu 
dicis lo a raportisto?’ 

Lakrimi plenigis elua okuli. ‘Ugo, mea karo, 
kredez me—’ 

Ugo ne plulautigis sua voco. ‘Matro, me ne 
iraceskos. Ma me mustas savar.’ 

E1 glutis. ‘Ugo, mea filio ... me sempre estimis 

tu kom mea propra filio ... me ne mentios. Me 
ya pensis lo. Yes, es vera. Me amas tu tante 
multe, e me preske decidis forjetar mea laboro 
por la Progresemi e votar por tu. Tu savas bone, 
quale to signifikas a me. Me nultempe celis mea 
pensi politikal. Ma me juras, karo, me juras, ke 
me nultempe babilis a raportisto!’ 

‘Ni forsan povus uzar lo,’ Galli murmuris. 

‘Ma tu ya dicis to ad ulu, Matro,’ dicis Onesti. 
‘Me sempre juis nia disputi politikal, me 
nultempe regretis oli. Ma parolar a raportisto, e 
dum ca tempo ...’ 

‘Yes,’ Galli dicis a su, ‘probable to efikus.’ 

‘Ma me nultempe ... nu, me babilis a Lena, 
komprenende, dum repasteto ulfoye. Ma el ne 
repetus.... Me nultempe deziras dolorigar tu, 
Ugo, me ... ho!’ 

E1 sideskis. 

‘Me nun rimemoras. Ta yunino! Me ya 
mencionis ulo pri to ad el.’ E1 sizis la jurnalo de 
Vito. ‘Yes, me dicis ta vorti. Ho, kad el esis 
raportisto?’ 

‘Qua yunino?’ Galli questionis. 

‘Hiere me renkontris yunino apud la fluvio. 
E1 demandis la voyo al Cafe Ris. Naturale me 
montris ol, me irgakaze esis rivenante adheme, 
ed el... ho, me es fol oldino, tante fol oldino!’ 

‘Quo eventis?’ 

‘Me stacis sur la promeneyo, apud la barilo. 
Me pensis pri tu, Ugo, pri tua kandidateso, me 
pensis quale votor, ed el proximeskis e dicis 
vorti tante stranja.’ 

‘Quon el dicis?’ Galli duris. 

E1 redeskis. ‘E1 dicis, ke aparis, ke me jetos 
me aden la fluvio.’ 

‘Mama!’ Giuliana kriis. 

‘E1 es tante afabla, tante jentila ... ’ 

Vito siflis. ‘Tre ruzoza.’ 

Galli afirmis per kap-signo. ‘Injenioza. E vu 
komprenende revelis vua kordio a ta jentila 
yunino. Pro quo ne? Tote nekonocata, vu 
nultempe rividos el, semblis esar tam sekura 
kam konfeseyo. Ya tre injenioza.’ 

Onesti abasis sua kapo. Sro Sette extensis 
manuo vers il, retrotiris ol. Lakrimo kursis 
alonge elua vango. 

Galli klakigis sua fingri. ‘Nu, to ne esas 
katastrofo. Ni povas uzar lo. Se ni anuncus ... 
hm ... yes, se ni anuncus publike ke sro Sette ne 
votos por vu, pro ke el havas principi tam nobla 
kam la vua ... hm ... yes, ed komprenende, kom 
vera Verdulo, vu forte estimas la principi 
politikal di altri. En libera lando singlu devas 
votar segun sua propra principi, partikulare en 
vua propra familio.’ 

Vito itere siflis. ‘Ka to efikos?’ 

‘Ni probos hodie che l’asembluro.’ 

Onesti sospiris. ‘Me ja lernis mea diskurso.’ 

‘Esos kurta, nur un o du frazi. Ni ne emfazos 
ol. Nenecesa, ol es tote natural segun nia propra 
principi. Me skribos kelka frazi. Me rivenos 
ante horo.’ II hastis ek la apartamento. 

La familio restis an tablo. Sro Sette regardis 
Onesti. Giuliana ne regardis el. Onesti regardis 
la pavimento. Mem Vito sidis taceme. 

♦ 


Pietro sidis en la bakerio. II esforcis drinkar 
kafeo, ne povis. Entuziasmo e paniko tordis sua 
kordio. Quale naskis ica baroka evento-serio 
pro simpla amoro por Elena? 11 amas el. Tote 
inocenta ago, amorar bela yunino. Ma pro ke il 
amoris Elena, li koitis; pro ke li koitis, el 
gravideskis; pro ke el gravideskis, elua patro 
iraceskis; pro ke il iraceskis, il atakis papa; pro 
ke il atakis papa, papa desengajesis; pro ke papa 
desengajesis, il nun kandidatesas. E nun Pietro 
balde ... 

Nun esis la instanto dum qua il posible dicus 
a su, Haltez. Pensez. Mem simpla agi havus 
neintencita konsequi hororinda. Pensez ante 
agado. 

Ma pensinte tante logike, emoci nun kaptis il. 
Hodie esas lua mariajo-dio. 

Sro Bassano advenis. ‘Kompatindo, vu 
aspektas mizeroze. Ka vu regretas?’ 

‘No! No. Me volas ... vu savas. E1 tardesas, ka 
ne? Qua tempo es?’ 

‘Es ne ja dek kloki, el ne tardesas.’ El 
regardetis tra la fenestro. ‘Fakte, el venas frue.’ 

La pordo-klosho tinkletis ed Elena eniris. 
Pietro quik staceskis e sizis elua manuo. Li 
kisis. 

‘Bona matino, spozulo.’ 

‘Bona matino, spozino.’ 

Sro Bassano apene represis lakrimi. 

Elena dicis ad el, ‘Bona matino, onklino.’ 

Sro Bassano pozis fingro avan sua boko. ‘Ne 

jokez, karino, ne hike. Ni ne ja sucesas. Se ulu 
saveskus ... nu, l’autoritato ne favorus. Me 
preparos me, vartez kin minuti. Ka vu deziras 
ulo? Ka vu hungras?’ 

Elena sideskis. ‘No, danko. Me ne povas 
manjar.’ 

‘Anke ne Pietro,’ sro Bassano dicis. ‘Regardez 
ta pasteto netushita.’ E1 iris aden la dopa 
chambro. 

Elena karezis ilua manuo. ‘Quale tu standas?’ 

‘Bone, bone.’ 

II regardis Elena. E1 regardis il. Li tenis manui 
plu ferme. 

‘Kad esis desfacila advenar? Ka tua familio 
suspektis?’ 

‘No, nule. Papa ekiris tre frue, dicis ke il 
havas sekreta kunveno.’ E1 rulis sua okuli. 
‘Omno es sekreto catempe. Limuzino arivis por 
lu. Mama ne atencis me, tote ne, do me simple 
ekmarchis. Pro to me venis frue.’ 

‘Bonege.’ 

‘Ka tu?’ 

‘Nul problemo. Vito, ta pueracho, hiere trovis 
ta jurnali quin me celabis, ti qui publikigis nia 
mariaj-anunci.’ 

‘Ho, no!’ 

‘Pro quo on mustas publikigar oli dum du 
tota semani? Me sizis oli ante ke lu povis 
lektar.’ 

‘Fortunoze.’ 

‘Me devis forjetir oli, ma me ne volis ... ’ 

E1 ridetis pro ilua superstico. Li regardis 
l’una l’altra. II dicis, ‘Tu aspektas bonege.’ 

‘Tu es pala. Pietro, ka tu es certa, ke ni... ?’ 

Paniko kuris trans ilua vizajo. ‘Yes! Ka tu?’ 

E1 ridetis. ‘Me amas tu.’ 

II ridetis. ‘Me anke amas tu.’ 

Sro Bassano riaparis portanta mantelo. ‘Nu, 
ni komencez l’aventuro. Ka vi esas pronta? Vu 
aspektas absolute ravisanta, karino! Me 
expektas ploror.’ 

La tri livis la bakerio. Dop li marchis yunino, 
yunino havanta bruna hararo ed smartfono, 
neremarkinda e neremarkita. 

Li marchis nerekte al Urbo-domo por ke nulu 
remarkez li. Limuzino preterpasis li dum ke li 
transiris la Olda Merkato. Olua pasajanti ne 
remarkis la nervoza homino o la du tremanta 
yuni; li laboris tro multe pri la diskurso Onesti 
deklamos en Lindoro. 

‘Kom Verdulo,’ Onesti repetis, ‘me ne 
expektas, ke omnu pensez quale me o kredez to 
quon me kredas. Kom Verdulo, me respektas 
omna opinioni, mem se me ne konkordas kun 
oli. Mea kara bomatro komprenende ... ’ 

‘... komprenende esas homino autonoma ed 
inteligenta,’ Galli suflis. 

‘... komprenende esas homino autonoma ed 
inteligenta, do lua opinionin ed principin me 
egardas maxim respektoze.’ Onesti sospiris 
triste. ‘Me supozas, ke lo es vera. Ma ol ankore 
tristigas me.’ 

‘Enmemorigez,’ imperis Galli. 

La limuzino iris adsude ek la urbeto tra agri 
matureskanta ad rekolto, preter frukt-arboreyi 
fruktifanta, aden la monteti. Esis nur 853 

habitanti en la vilajo Lindoro, la plu-multo esis 
povra melkisti e rigida Konservemi, malgre ke 
la Konservemi ignoris li. 

‘Kad la Konservemi atencas vi?’ Onesti tenis 
la pupitro e regardis la duimo dil habitanti di 
Lindoro. ‘Li augmentas via imposti ma 
diminutas l’imposti dil richi. Li restriktas la 
maniero per qua vi permisesas kultivar rekoltaji 
ed enstabligas via brutari. Li limitizas la preci 
por via melko ed fromajo ed cereali. Li negas lia 
promisi augmentar subsidii, por ke via rekoltaji 
esez profitoza en merkati internaciona. Dum la 
pasinta yaro, hike en Lindoro, tri farmisti perdis 
lia lokaco-kontrati e bankrotis!’ 

Uli inter la audantaro afirmis per kap-signi. 

‘La Konservemi retenas la kapitalo por 
l’edukado di via pueri. Nur quar semani ante 
nun, hike en Lindoro, parto di via skolo krulis 
pro ke pekunio mankas por repari. Klasi nun 
esas instruktata en via urbo-domo!’ 

Plura homi en la audantaro triste sukusis sua 
kapi. 

‘Es shaminda! Yes, la Konservemi sempre 
promisas protektar vi, protektar vi kontre 
krimini. Segun li, existas senlimita serio de 
kriminanti e teroristi! Ma li ne protektas. Li 
plenigas vi per timego nur por richigar su e sua 
intimuli. Li tormentas vi per terorinda eventi, 
quin li dicas forsan eventus, se li ne regnus. La 
Konservemi traktas vi kom infanti qui timas 
ombri. Li supozas, ke se vi sempre timus, vi ne 
remarkus lia mentiado ed falsa promisi. Ma vi 
savas plu bone. Vi vidas klare, vi komprenas. 


215 



Me ne ja konocas farmisto qua ne komprenas 
realeso. 

Multi en la audantaro ridetis. 

‘Amiki, me ipsa esis Konservemo. Me ipsa 
askoltis ta diskursi, askoltis ta olda klishuri, ta 
fatiganta sentenci, me ipsa konkordis. E kande 
li imperis me timar, timar exterlandani, timar 
kriminanti, timar povri, timar homi qui havas 
stranja religii o nula religio, me timis. Ma uldie 
me subite komprenis: ta Konservema politikisti 
timas preske omno!’ 

La audantaro ridis. 

‘Quale ti qui timas omno protektus ni? Quale 
ti qui tremegas shirmus vi? Ka vi volas, ke 
poltroni gardez nia lando? Ka vi volas, ke 
poltroni diktez nia vivi e l’edukado di nia filii, 
dum ke li gradope desfaciligas nia laboradi, 
gradope desfaciligas nia entrateni? Ka vi volas, 
ke li agez libere dum ke via amiki, via vicini, vi 
ipsa bankrotas e via skolo krulas cirkum via 
filii?’ 

Aplaudo. 

La limuzino hastis a Borgo. Onesti fricionis 
sua ventro pro rinovigita bonhumoro. ‘Me facis 
ne male, ka ne, Galli? Es bona diskurso, tre 
bona diskurso. Ka vu prizis mea improvizajo? 
Pri poltroni?’ 

‘Bonege.’ 

‘Me ne surprizesos ganar kelka voti ibe. Voti 
en Lindoro esos vera triumfo. Beleta vilajo, 
poke kaduka. Ne mala repasteto. Kad es vera 
pri ta skolo? Kad ol advere krulis? Shaminda. 
Ka ni iros ad altra farmisti?’ 

Kande la limuzino eniris Borgo la smartfono 
di Galli zumis. ‘Hike Galli.’ 

Onesti pretextis ne askoltar. 

‘Quo? No. Me trovos ol.’ Galli forpozis la 
telefono. 11 dicis al motoristo, ‘Trovez kiosko.’ 

Onesti questionis, ‘Quo es?’ 

Galli indikis addextre e dicis al motoristo, 
‘Adibe.’ 

La limuzino haltis avan kiosko. La motoristo 
ekiris, kompris jurnalo, donis ol a Galli tra la 
fenestro, sideskis, ed itere eniris trafiko. 

Esis edituro vesperal dil Posto Nacionala e 
super neklara fotografuro, evidente facita per 
telefono, la unesma pagino deklamis la titulo 

Filiulo di Verdo-kandidato 
esas Anarkiisto 

Onesti esvanis. 


♦ 

Sro Bertucci kriachis kande la pordo 
apertesis e la motoristo tranis Onesti tra la 
pordo al eskalero. 

Giuliana audis bruiso ye la pordo dil 
apartamento, vidis sua spozulo senkoncia en la 
brakii dil nekonocato uniformizita, e kriachis. 
‘Aye! II es mortinta! Me predikis, ke ta elekto 
mortigos il! Ugo, mea kompatinda Ugo!’ 

La motoristo faligis Onesti adsur la sofao. Sro 
Sette eniris de sua chambro e kriis, ‘Ho! Quo 
eventis?’ 

Galli eniris havante mieno di la maxim multa 
repugneso. II lansis la jurnalo ad el. E1 quik 
lektis, kriachis, ‘Ho!’ e falis aden sidilo. 

‘Mama!’ Giuliana, qua genupozis apud 
Onesti, staceskis e kuris al matro. 

‘Regardez!’ 

‘Quo? Ha ... ha ... aye!’ 

E1 sinkis aden sidilo. 

Galli taceme regardis la ruino dil familio 
Onesti. Nur mankis la kulpoza filio, e lu quik 
eniris. Vito enpozis sua kapo de sua chambro- 
pordo. Lu portis en un manuo paper-kovrita 
edituro di Anarkio da Malatesta. ‘He,’ lu dicis, 
‘pro quo ta bruiso?’ 

Galli krucumis sua brakii. ‘Nu. Ka vu esas 
fiera? Vu ruinis vua familio.’ 11 rapide sizis la 
libro ek la manuo di Vito. ‘Ha! La mortigilo!’ 

Vito grimasis. ‘Quon vu dicas?’ 

‘Videz!’ Galli triumfale montris la libro a la 
adulti nekomprenanta. 

‘Donez to a me!’ klamis Vito, per plu multa 
timo kam defio. 

La motoristo anhelante (tranar Onesti 
adsupre du longa eskaleri ne esas facila tasko) 
kolektis la fabnta jurnalo e donis ol a Galli. 
Galb apertis ol e shovis ol adavan la vizajo di la 
puero. 

Vito paleskis, facis stranja bruiso, ‘Go go go.’ 

‘Yes,’ Galli aboyis, ‘go go go, vu feketo! vu 
ruinis vua patro. Vu mortigis vua matro. Vu 
probable freneziigis vua avino. Vu destruktis la 
Verda Partiso. Yen l’anarkio quan vu deziras!’ 

Vito falis aden sua chambro e bruisoze klozis 
la pordo. 

Galli iracoze pazegis al sofao, forte frapis 
dufoye la vizajo di Onesti. Onesti grunis. 

‘Vekez, vu! Ne dormetez! Ni mustas salvar la 
situeso!’ 

Onestijemis. ‘Quo ... quo ... ’ 

‘Ne esas tota katastrofo,’ Galli murmuris. ‘Me 
ne permisez! Mustas esar salvado ... ’ 

Onesti palpebragis. Koncio rivenis, e kun ol 
pikanta memorajo. ‘Ho mea Deo!’ 

‘Ho ya vua Deo! Pro quo vu ne informis me, 
ke vua fruktacho repugnanta esas Deo-damnita 
anarkiisto?’ 

‘Anarkiisto! Mea Vito jame—’ 

‘Jame? Lu lektas Malatesta! Lu asistas 
kunveni di anarkiisti! Regardez la fotografuro!’ 

‘Me ne kredas—’ 

‘Quale salvar ni? Quale extingar ta fairo?’ 

Onesti dicis timante, ‘Kom Verdo me 
respektas omnu—?’ 

‘Asno! Nulu respektas anarkiisti! Ni mustas 
dicar, ke lu esis spiono, ke lu trompis li ... ’ 11 
regardetis cirkume. ‘Ube esas la televiziono?’ 

‘He?’ 

‘Me mustas saveskar, kad ol ja dissemesas 
per televiziono. Ube es ol?’ 

‘En la libraro-chambro. Ni ne multe spektas 
la televiziono.’ Galli ja irabis aden la koridoro. 
Onesti rapide sequis lu. ‘Kad lo efikos? Forsan il 
ya spionis ... ’ 

‘Tacez.’ Galli frapis la televizionilo. ‘Ube 
novaji? Ha.’ 

Televizion-jurnalisto dicis, preco di 
petrolo levesas a 94 euri po barelo. Ta 
augmento domajos politikale la chefi di Francia 
e Germania havanta aprobo-gradi historiale 
basa. Lokale, la specal elekto ...’ 

‘Damnez omnu!’ dicis Galli. ‘Li ja savas!’ 

‘... nova reveluri. Quik pos la shokanta 
deskovro ke la filiulo dil Verdo-kandidato Ugo 
Onesti—’ 

Onesti jemis. 

‘Shut!’ 

‘—esas membro di anarkiisto-grupo, quale 
raportita dal Posto Nacionala ... ’ 

Giuliana e sua matro aparis ye la pordo. 
‘Ugo?’ Giuliana plendis. 

‘Shut!’ sisis Onesti e Galli. 

‘... on jus saveskis, ke hodie la seniora filiulo 
di Ugo Onesti mariajeskis en la Borgal Urbo- 
domo kun la filiino dil kriminanto Roijnana 
Karl Mitek. La atako da Mitek iniciis skandalo 
internaciona. On nun questionas, ka ta atako 
esis fakte komploto inter la du homi por 
faciligar la kariero politikal di Onesti.... ’ 

Nulu movis. La jurnalisto babilis neaudite. 
Galli regardegis la televiziono. Ugo regardegis 
Galli. Giuliana e sro Sette tenegis l’una l’altra. 

Pos longa tempo, Galli dicis, ‘Nu. E tale 
omno finas.’ 

13 

Tamatine, dum ke la familio Onesti dejunis; 
dum ke Vito sufris la konsequi di sua unesma 
bona biro e Pietro sufris pro la venonta marcho 
al Urbo-domo; dum ke Galli intrigis por nuligar 
la artiklo pri sro Sette; dum ke ta omna eventi, 
Karl Mitek, komercisto Roijnana, eniris 
limuzino Serennana. II iris a maxim grava 
kunveno kun la prezidanto di Serenno, lua chef- 
konsilanto Pucci, e la tota ministraro. II ne 
revelis lo a sua spozino od filiino; fakte, il ne 
parolabis a sua filiino dum semani pro elua 
shaminda agadi e pro la falio di sua aferi, direta 
rezultajo di elua peko. Se el ne falabus sub ta 
damninda Onesti filiacho, se el ne gravideskus, 
se ... 

Nun la prezidanto ipsa advokabis lu, sendabis 
limuzino por vehigar lu private e sekrete ad 
Fricchi. Tre interesiva. Tre kontentiganta. La 
folulo evidente agnoskas sua erori, penos 



pacigar lu e talmaniere kalmigar la tensi 
internaciona quin il instigabis. Forsan il donus 
gratuite la fabrikerio! Nu, esus simpla yusteso. 
La fabrikerio esas la lua, lu spensis tante multa 
pekunio e tempo e peni por ol. Lu meritas 
publik apologio. Akuzir lu, kalumniir lu! Lu 
itere iraceskis, esis tentita klamar, Haltigez 
l’automobilo! Retroturnez ol! Lu certe ne 
kunvenos kun ta porki Serenna, damnez li 
omna al inferno! 

Lu rimemoris la pekunio. Nu, ne kondamnez 
sen askoltar. Permisez li facar lia diskurseti. Ica 
politikisti, li esas fieracha. Publik apologio 
restas ultre lia kapableso. Kad apologio ultempe 
trapasas la labii di politikisto? Ma se lu ganus la 
fabrikerio, lu pardonus li. Lu montrus, ke 
Roijnano savas bone quale jentilulo kondutas 
su. 

Ma ka lu povas fidar a ta bastardi? Quankam 
lu ne parolabis pri la emo di ca voyajo, lu 
donabis a sua spozo kuverto ed imperis, ke el 
apertez ol nur se lu ne rivenabos ante 
noktomezo. 01 kontenis e la invito al kunveno e 
noto da lu, qua imperis, ke el telefonez a la 
advokato. Esis tam delicoza kam spiono-filmo, 
lu tre multe juis la intrigo. Lu plue juos sua 
triumfo kontre Prezidanto Zanni, e maxime 
juos ta fabrikerio. Pro quo ta Serennani sucias 
kelka stimulivaji? Tale komerco funcionas. 
Surprizo demonstras naiveso. Nur idioti quale 
ta Serennani iraceskus pri tala kozi. 

La exkurso esis agreable. La benko esis ledra. 
La fenestri esis obskura vitro. Telefono pendis 

sub la fenestro separanta la pasajanti e la 
motoristo. Anke esis mikra pordeto apud la 
telefono. Lu probis ol, trovis butono, pulsis, la 
pordeto apertesis e revelis mikra boteli de aquo, 
biro, vino, mem wiskio, ed glasi, ed anke paketi 
de fromajo, nuci, bona pano, kelka kuketi. 

Nu! Malgre omno, ta Serennani savas 
komforto. Lu apertis botelo de biro e paketo de 
kuketi e destensis su por juar la exkurso a 
Fricchi. Lu montrus a ta Zanni quale on devas 
agar, quale komercisto sucesas. Kande lu fine 
ganabos la fabrikerio ... Lu balde dormeskis. 

La limuzino haltis; il vekis tresayante, ‘Kad 
ni esas hike?’ La limuzino haltabis pro trafik- 
lumilo. ‘Ha,’ il murmuris, ‘ni es ja en Fricchi. 
Yes, ibe la Banko Central, me rimemoras ol. 
Nur kelka minuti til ke ni arivas. Ube es mea 
etuyo?’ 

La limuzino ne haltis avan la Palaco Federala 
ma iris aden stradeto dop la palaco, nevidebla 
de la strado. La motoristo ekiris ed apertis la 
dopa pordo. Mitek ekpasis. 11 regardis ibe 
forjetajeyo; ol ne odoris de rozi. Streta pordo 
apertesis e grosa homo havanta mikra kapo 
aparis. 

‘Sro Mitek, voluntez enirar.’ 

Mitek eniris la palaco. ‘Qua vu esas?’ 

‘Reno Pucci. Bona posdimezo, sro Mitek.’ 

‘Me joyas konoceskar tu.’ 

‘Anke me.’ Lua voco ne expresis pura joyo. 
‘La prezidanto e ministraro vartas. Voluntez 
venar kun me.’ 

Pos tante longa exkurso, Mitek unesme 
deziris uzar latrino, ma Pucci movis neexpektite 
rapide e lu mustis hastar. Mitek sequis tra plura 
koridori sinuifanta, adsupre per un eskalero ed 
adinfre per altra, til ke lu ne savis, ka lu ankore 
restis en la palaco o ka ulmaniere lu 
retromarchis totavoye a Vijnul. ‘Es sat granda, 
kad ne?’ lu dicis. 

Pucci ridetis polite. 

Fine li pasis tra larja pordo aden chambro 
grandioze ed abundante rokoka. Vasta tablo 
pozesis meze dil chambro. Cirkum ol sidis tri 
homuli e du homini. 

Opozite stacis la prezidanto, Bobo Zanni. 

La pordo klozesis susurante. 

‘Sro Mitek,’ dicis la prezidanto, ‘bona jorno. 
Me pregas, sideskez.’ 

Sis vizaji kolde regardis lu. Lua aplombo 
vacilis, ma Mitek, filiulo di Mitek, borgezano del 
sepesma generaciono, ne esis facile konsternita. 
Lu dicis, ‘Ante komencar, esis tre longa voyo e 
me deziras rivivigar me.’ 

La prezidanto dicis polite, ‘Ho, me regretas. 
Me supozis, ke sro Pucci ja sorgis vu. Vu ne 
konocas nia ministri. Permisez me prizentar li. 
Addextre de vu sidas sinioro Eufemia Frusoni, 
stat-ministro.’ 

Mitek reverencis, e pensis pri ta latrino. 

‘Apud el, Dionisios Vaghi, financo-ministro. 
Mauro Luca, paco-ministro. An mea dextra 
manuo, mea sekretario, Angelica Bosco.’ 

Mitek sentis la efekto di la biro drinkita en la 
limuzino. II decidis insistar pri la latrino tam 

balde kam la prezidanto cesis ta senfina 
introdukti. 

‘Hike Umberto Fedoro, sekreti-ministro. Vu 
ja konocas sro Pucci. Me exkuzas l’absenteso dil 
vice-prezidanto. 11 es en Washington, Usa, pro 
stat-afero. Vu probable savas, pro quo ni invitis 
vu.’ 

Kad la homacho nultempe lasos me uzar 
latrino? pensis Mitek. Lu sospiris e sideskis en 
la sola vakua sidilo. Pucci stacis dop lu. 

‘Recent eventi pri vu e vua lando profunde 
perturbis me. Me konsternesas pro semblanta 
miskomprenaji inter du tante bon amiki, vua 
bela Roijna e nia propra belega Serenno. Vu 
sendubite komprenas, ke mea devo esas 
protektar Serenno kontre violaci di nia legi.’ 

Mitek stretigis sua okuli e krucumis sua 
gambi. 

‘La sencesa boyado dil jurnali, la senfina 
babilado del televiziono, konfuzigas la kazo e 
mixas simpla fakti kun stranja rumori, til ke on 
forsan erorus od agus hastoze.’ 

Mitek afirmis per kap-signo. 

‘Ma diskuto kalma e racionoza certe igos ni 
agnoskar nia erori e rektifikar oli.’ 

Mitek krakis sua fingri. Frusoni grimasis. 

‘Ka vu deziras kafeo?’ 

‘Quo? Ho, no, danko. Ma me deziras—’ 

‘Segun vua volo. Nun, al afero.’ 

Mitek pensis, Per Deo, finigez la apologio ed 
parolez pri pekunio! Me ne pardonos vi tro 
balde. Me boliigos vi sat longe, ke vi minigez la 
preco. 

‘Ni supozas, ke vu spensis multa pekunio pro 
negociado pri nia armiferio nacional.’ 

‘Juste,’ dicis Mitek. ‘Tala kozi ne es chipa. Ma 
ol es komerco privata, ne nacio—’ 

‘E ni anke supozas, ke vu ne deziras perdar ta 
kolokajo.’ 

‘Anke juste.’ 

Zanni ridetis stranje komplezante. ‘Bone. Ni 
konkordas. Sro Mitek, mea ministri konsilas, ed 
me felice aceptas, ke esus nejusta se vua projeto 
falius. Anke la naciono profitus, se la fabrikerio 
ne falius. Do ni afirmas, ke la guvernerio 
aprobos la vendo. Ni ofros nul obstakli.’ 

Mitek esis pronta dicar ulo apte granda. 

Pucci pozis papero e plumo adsur la tablo 
avan Mitek. 

Zanni dicis, ‘Pos ke ni havas vua signaturo 
sur ta konfeso, ni permisos la vendo.’ 

Mitek, qua extensabis manuo a to quon lu 
supozis esar kontrato, haltigis sua manuo en la 
aero. ‘Pardonez?’ 

‘Ni permisos la vendo.’ 

‘No, l’altra frazo. Ka konfeso? Qua konfeso? 
Quon vu intencas?’ 

La rideto dil prezidanto restis ferma. ‘Yes, 
pos ke vu signatabos ta konfeso.’ 

‘Konfeso pri quo?’ 

Zanni dicis inocente, ‘Nu, konfeso pri vua 
krimini, komprenende.’ 

La okuli di Mitek kontraktis. ‘Krimini! Qua 
krimini?’ 

Zanni regardis Mitek. ‘Ho, sro Mitek, 
forpozez vana protesti. Ni esas adulti, ni ne 
deziras teatraji.’ 

‘Me itere questionas, qua krimini?’ 

Zanni sospiris. ‘Pro ke vu insistas: Unesme, 
vu subornis klienti por domajar sro Dante. 
Duesme, vu subornis funcionero por impost- 
avantaji. Triesme—’ 

‘Filio di hundo!’ kriis Mitek. La krio resonis 
tra la chambro. ‘Vu trompis me, adportis me 
hike, e nun akuzas?’ 

‘Sro Mitek,’ dicis la prezidanto, ‘ne uzez tala 
vorti. En nia lando, jentilulo ne parolas tale 
koram homini.’ 

Sro Fusoni tusis. 

‘Me esperis, ke nia negocio procedus plu 
agreable. Ka vu deziras agar infantatre? Do me 
parolos klare. Ni havas pruvi. Vu subornis 
klienti dil fabrikerio por ke li nuligez komendaji 
e plendez sen kauzi. Vu mem subornis la 
kontisti por ke li falsigez registri. Ni anke havas 
pruvi ke vu subornis impost-oficisto provincal. 
Sen vua signaturo, ni akuzos vu publike—’ 

‘Me konfesas nulo! Me negas omno!’ 

‘—ni akuzos vu publike,’ bramis la 
prezidanto, ‘per nia judicieyi segun nia propra 
legala proceso. Ka vu komprenas?’ 

Mitek regardegis. 

Zanni teatrale supresis sua emoco. ‘Ma, se vu 
signatus ta konfeso, ni forpozus proceso legal e 
permisus vendo di ta fabrikerio.’ 

Mitek regardis la vizaji avan il. ‘Se me 
signatus ico, vi ne akuzus?’ 

‘Precize. Signatez konfeso ke vu subornis 
Onesti por—’ 

'Quo!’ 

Mitek rapide lektis la papero. Lu balbutis 
senvorte dum instanto, regardis Zanni astonate. 
‘Tale vu ludas!’ 

Audebla pop sonis de la mandibulo dil 
prezidanto. La ministri sidis tam senmove kam 
la marmora pavimento sub lia pedi. Pucci 
pluproximeskis la sidilo di Mitek. 

Mitek esis su-yustoza homo. Su-yusteso esas 
la maxim danjeroza peko, pro ke ol plezas 
maxim multe ed sustenas omna altra peki. La 
su-yustoza homo povas facar mem la maxim 
hororinda krimini ed ankore retenar felica 
koncienco, certa ke lu esas absolute justa, ke 
omna altri esas absolute nejusta, e ke Deo ipsa 
aprobas lu. 

Pluse, su-yusteso sempre duktas a venjo. Do 
Mitek esis venjema homo. Punisar ta qua 
domajis il esis ne nur devo, ma anke plezuro. 

Altrakaze il joyus implikar Onesti. Ma pro ke 
il esis fiera e su-yustoza homo, il ne volunte 
obedius irgu. Quale asno pulsita, il rigidigis sua 
gambi e refuzis movar. 

Mitek lente e sucieme laceris la konfeso ad 
mikra peceti. 

La vizaji dil ministri turnis al prezidanto. 

Zanni frapegis la tablo per l’amba pugni. ‘Ka 
vu defias?’ il kriachis. 

Mitek krucumis sua brakii sur sua pektoro e 
levis sua mentono. ‘Me konfesas nulo. Me ne 
kriminis. Me subornis nulu. Me certe ne 

subornis ta Onesti. Lua filiulo esas bersil- 
despolianto e filio di putranta hundo, ma Onesti 
esas honesta homulo, Deo damnez lu. Me ne 
ludas politikale. Me es komercisto.’ 

La voco di Zanni sonis danjeroze grave. 
‘Mitek, prezidanti ne ludas.’ 

Luca susuris a Vaghi, ‘Quo nun?’ 

La prezidanto quik regardis quale bazilisko. 
Luca mikreskis. 

‘Nu, sro komercisto,’ sisis Zanni. ‘Bone. Sen 
ta konfeso vu nultempe ganos la fabrikerio. Vu 
perdos vua tota kolokajo.’ 

‘Me ja amortisis ol. Me transvivos.’ 

‘Vu eroras pensante ke vu povas defiar me. 
Vu ya signatos!’ 

Pucci pozis altra papero avan Mitek. Esis 
kopiuro di la konfeso. 

Mitek aboyis, ‘Me ne es un de vua febla lakei, 
Sinioro Prezidanto. Me ne signatos!’ 

‘Ne audacez defiar me!’ La eki resonis en la 
chambro, defi-ar, defi-ar, defi-ar. 

Mitek staceskis. ‘Me evidente restas hike tro 
longe. Sinioro Prezidanto, Siniori Ministri — 
adio.’ 

II turnis su al pordo. Pucci obstruktis la voyo. 

Zanni sideskis, terorinde kalma. ‘Sro Mitek, 
nulu ekiros ica chambro til ke vu signatas ta 
konfeso.’ 

La ministri kune anhelis. 

Mitek turnis su. ‘Lasez me ekirar.’ 

Zanni pozis l’una manuo sur l’altra. 

‘Vu ne darfas!’ 

Zanni ne movis. 

‘Me es Roijnano!’ 

Zanni ridetis kolde. 

‘Ka vu es dementa?’ Mitek kriis. ‘Vu ne 
povas enkarcerigar me!’ 

Pucci pozis kolda manuo sur la shultro di 
Mitek. ‘Me pregas, sideskez, sioro.’ 

Mitek regardis il frenezioze. 

Vaghi dicis, ‘Zanni, kad es saja—’ 

Sovaja regardeto tacigis lu. 

‘Me pregas, sioro, sideskez.’ Pucci presis lua 
shultro. 

Mitek lente sideskis. 

‘Nun,’ imperis Zanni, ‘vua signaturo.’ 

‘Me volas telefonar a mea ambasadeyo.’ 

‘Signatez.’ 

‘Nultempe. Me nultempe signatos ta mentio!’ 

Zanni vartis. Silenco plenigis la chambro 
quale nociva nubo. 

Angelica tante multe trepidis ke el ne povis 
tenar sua papero-bloko e krayono. E1 tre 
sorgoze pozis oli adsur la tablo. E1 respiris 
rapide, neprofunde. La tablo fluktuis avan elua 
okuli. E1 esis kurioza saveskar, se el esvanos. E1 
pozis sua manui sub sua kruri por kalmigar oli. 

Mitek klamis, ‘Dementulo! Vu ne povas! 

Zanni vartis. 

Mitek krietis quale muso sub la ungli di kato, 
sono lu ne kustumis audar ek sua propra 
guturo. Lu regardis la tablo, la vizaji dil 
ministri, la muri. Lu remarkis, ke esas nula 
fenestri en ta chambro: ta lumizita kozi inter la 
koloni quin lu supozis esar fenestri esis speguli. 
Lu respiris desfacile. 

Lu dicis nelaute, ‘Me bezonas urinifar.’ 

Zanni vartis. 

Pucci movis sua doloranta pedi. La longa dio 
duris. 

Siorino Felicia Mitek movetis e jemis, ‘Karl?’ El 
vekis: el itere dormeskis sur la kanapeo. To esas 
recente mala kustumo. Ma la romano quan el 
lektis tedis, stulta rakonto pri senetika ma 
seduktiva spiono e la patrioto vertuoza qua 
amoras lu; milito minacas, ka la vertuoza 
patrioto deskovros lua sekreto? Nun esis 
obskura exter la fenestri e quanta kloki esas? 
‘Elena,’ el vokis. ‘Karl?’ 

E1 iris aden la koqueyo, regardis la horlojo. 
Pos noktomezo! Dubito titilis el. E1 hastis tra la 
domo, ‘Karl? Elena? Karl!’ Servistino aparis 
portanta chambro-robo, vizajo kremizita. E1 
ocitis. ‘Siorino? Kad irgo eventas?’ 

Siorino Mitek haltigis su avan la servistino. 
‘Ube es Karl? Ube es mea filiino? Ube es omnu? 
Nulu esas hike!’ E1 forhastis. La servistino 
regardis, levis sua shultri, e retroiris aden sua 
lito. 



Siorino Mitek ne esabis sola, tote sola, dum 
plu kam dek yari. Servisti sempre asistas, 
komprenende, ma li ne importas. Nur Karl ed 
Elena importas, ed el ne esis separita de li amba 
samtempe depos ke Elena evis ok yari, kande 
Karl voyajis a kunveno ed Elena vizitis sua ge- 
avi; tanokte Felicia dormetis tre bone en 
nekustumala privateso. 

Nun el ne savis ube esas Karl od Elena. La 
ge-avi mortabis multa yari ante nun, elua filiino 
devas restar heme. Partikulare pro elua stando. 
EKarl... 

E1 rimemoris la kuverto. Karl dicabis, ‘Nur 
apertez ol se me ne rivenabos ante noktomezo.’ 
Tatempe el konsiderabis to kom drolajo ek un 
de elua fola romani. ‘Ho Karl, pro quo tu agas 
quale James Bond? Dicez adube tu iras.’ 

‘Agez segun mea instruciono.’ Ta viro prizis 
sua misterieti. Esis recente tro multa misterii. 

E1 iris aden la salono e traserchis la tablo, la 
kanapeo, dop la kuseni, ma ne trovis la kuverto. 
E1 iris aden la koqueyo, traserchis la tablo, la 
kabineti, mem la frigorizilo e furnelo. Nulo. 
Jeno minacis divenar paniko. Ube el pozabis ta 
kuverto? Pensez! E1 traserchis la foyero, la lit- 
chambro, la armori, la eskalero, la balno- 
chambro. Nulo. Nun esas un kloko. Ube esas 
Karl? Ube esas la kuverto? La universo 
komplotas freneziigar el. 

E1 rieniris la salono e sideskis. Ulo dolirigis 
el; el sidabis adsur la romano. E1 staceskis, levis 
la libro, preske jetis ol, ma vidis ulo blanka inter 
la pagini. La kuverto! El uzis ol kom marko- 

rubando. Se ol esus serpento ... 

E1 laceris la kuverto ed ektiris la du pagini. 
La noto, skribita da Karl, kontenis lo sequanta: 
‘Felicia, se tu lektas ta vorti me evidente ne 
retrovenis ante noktomezo. O tu esis kurioza ed 
apertis ol malgre mea impero damnez tu.’ Ho, 
ta viro! E me preske obliviis ta kuverto. ‘Ma se 
esas pos noktomezo e me ne ja retrovenis, quik 
telefonez ad Eckmann. Donez a lu la letro 
inkluzita. Dicez a lu, ke lu telefonez a 
Vlaamstad. Li komprenos. Karl.’ 

Plusa misterio! el pensis. Me nultempe lektos 
altra spiono-romano. 

La letro inkluzita imprimesis sur dika papero 
ornizita per la sigluro dil guvernerio Serenna. E1 
ne povis lektar la Serenna linguo, ma 
komprenis kelka vorti, ‘prezidanto’ e ‘kunveno.’ 
Paniko florifis. 

Esis tre tarda, esis nejentila, ma Karl 
imperabis, do el telefonis al advokato Eckmann. 
Maxim ofte Felicia Mitek obediis la imperi di 
sua spozo; relate tala homo, obediar esas plu 
facila. E fakte, el ne ofte deziris defiar lu. Kande 
li konoceskis l’una l’altra, li agnoskis nekoncie 
ke l’unu trovabis en l’altru perfekta 
komplemento, ta qua imperas e ta qua deziras 
obediar. Siorino Mitek nultempe postulis, 
neofte plendis, e rare pensis, ke la spozo povas 
erorar. Segun el, il sempre agas yuste, decante, 
etikale, saje; e se il ulfoye fanfaronas od furias, 
nu, omna homi havas defekti. Ta atitudo plu 
faciligabis la recenta semani. 

La telefono sonis plurfoye til ke rauka voco 
grunis. ‘Hmhe?’ 

‘Kranz,’ siorino Mitek dicis nelaute, ‘me 
regretas vekigar vu tante tarde, ma ulo 
eventas.’ 

‘Quo? Qua? Felicia?’ 11 tusis. ‘Quanta kloki 
esas?’ 

‘Pos un kloko, me advere regretas.’ 

‘Ho. Ne exkuzez vu, Felicia, me expektis, ke 
vu telefonos.’ 

‘Ho, danko al cielo! Do Karl informis vu—’ 

‘Karl? No, me vidis per televiziono.’ 

Teroro sizis el. ‘Per televiziono! Ho Deo, pro 
quo? Kad il mortis? Kad acidento eventis?’ 

‘He? Quo? Quo pri Karl? Ube il esas?’ 

E1 histeriale balbutis, ‘Ma pro to me 
telefonas! Me ne savas ube il esas! Quon vu 
vidis per televiziono?’ 

‘Nu ... pri la mariajo, komprenende.’ 

‘Qua mariajo? Me telefonas pri Karl.’ 

‘La mariajo di Elena, evidente.’ 

La mento di siorino Mitek divenis tam vakua 
kam papero senskribita. 

‘Felicia? Felicia, ka vu esas ibe?’ 

E1 sufokis. 

‘Felicia! 

‘Mariajo!’ el kriachis. ‘Elena ne mariajeskas! 
Quon vu dicas pri mariajo?’ 

‘Ka vu advere ne savas? Ol esas raportita 
omnube, quale vu ne savas?’ 

Siorino Mitek glitis lente de la kanapeo a la 
tapiso. E1 ne povis sentar sua manui e pedi. 

‘Me ... me ne regardis la televiziono canokte. 

Me lektis, me dormetis. Quon vu dicas?’ 

‘Me supozis, ke vu telefonas pri... Nu, to quo 
finas esas finita. Nun Elena—’ 

‘E1 ne esas hike! Me ne vidis el depos 
dejuno, e nun vu dicas, ke el mariajeskis! Ho, 
Kranz, ube es el?’ 

‘Probable en Borgo kun sua nova spozo.’ 

‘Qua spozo? Qua furtis mea bebeo?’ 

‘Per Deo, Felicia, quan vu pensas? Pro to on 
raportas. E1 mariajis su a ta Pietro Onesti. Ka vu 
supozas, ke esus altru?’ 

‘Aye!’ 

‘Felicia? Felicia, ka vu es ibe? Felicia!’ 

Felicia jacis senkoncie sur la tapiso, kapo 
trusita inter la kuseni dil kanapeo, la telefonilo 
trusita inter elua mami. 

Kande el rikoncieskis, la vizaji dil servistino e 
Kranz Eckmann pendis super el. ‘Ho,’ el jemis, 
‘ulo pikas me.... ’ 

Fa servistino tiris la telefonilo de la mami di 
sua mastrino e kun la advokato levis el adsur la 
kanapeo. Fa servistino adportis glaso de wiskio. 
Eckmann fricionis la karpi di Felicia. 

Drinkinte, siorino Mitek questionis, ‘Kranz, 
pro quo hike? Ni parolas per telefono.’ 

‘Vu esvanis.’ 

‘Esvanis? Me jame esvanis dum mea tota 
vivo.’ E1 rimemoris la konversado. ‘Elena!’ 

‘Ne hike, yes, me savas. Ne esvanez itere.’ 

‘No, no. Mea kompatinda filio!’ E1 ploreskis. 

‘Me ne komprenas, quale vu ne savis.’ 

La servistino tordis sua manui. ‘Siorino, ni 
saveskis per la televiziono, ma ne audacis 

parolar. Ni pensis, ke vu certe ja savis.’ 

‘Quale el mariajeskus?’ Felicia jemis. ‘Ube? 
E1 esas nur infanto! E1 ne evas sate por 
mariajeskar sen nia konsento, e ni absolute ne 
konsentis. Mea kompatinda bebeo!’ 

La servistino varsis plusa wiskio. Siorino 
Mitek forshovis la glaso. ‘No, me ne prizas to, 
donez a me schnapps.’ 

La advokato staceskis per serio de kraki e 
kliki. ‘Segun mea kompreno, ul Serennanino 
havas fratino qua habitas Roijna. E1 asertis su 
esar l’onklino di Elena e signatis la licenco. La 
damninda funcionero ne kontrolis.’ 

‘Ho, es hororinda, hororinda! Karl mortigos 
el. II mortigos me! II mortos pro paraliz-aceso. 
Karl!’ el kriachis rimemoranta. 

‘Ed ube es Karl?’ questionis Eckmann. 

‘Pro to me telefonis! II ne retrovenis!’ 

‘Ne retrovenis de ube?’ 

‘Matine il ekiris tre frue, limuzino advenis, il 
donis noto.’ E1 desesperante serchis la noto e 
letro, trovis oli inter la kuseni. La advokato 
rapide lektis, pensis, e sizis la telefonilo, qua 
esis ankore varma pro sua lojo inter la mami di 
siorino Mitek. 

Felicia tenis ilua maniko. ‘Ube es Karl? Quo 
eventis? Quo esas en ta letro?’ 

‘Kalmigez vu, Felicia. Probable nulo eventis. 
Ma me timas ... ’ 11 dicis a la telefonilo. ‘Yes, 
hike Eckmann. Esas probable novajo pri ta 
Mitek-afero. Yes. No, ne pri la mariajo, pri 
Mitek, Mitek ipsa. II desaparis. Yes. Recevis 
invito de Zanni a kunveno. Limuzino. Donis 

noto a sua spozino, evidente suspektis. Nu, vu 
konocas ta Mitek, quale mulo ’ 

Felicia tenegis kuseno sur sua pektoro. Dum 
min kam un horo elua tota mondo krulabis. 
Dum ke el dormis! E1 nultempe dormos, el savis 
ke el nultempe itere klozos sua okuli. 

La advokato dicis, ‘Yes. Me quik venos.’ 11 
akrochis la telefonilo e turnis su a Felicia. ‘Me 
iras.’ 

‘No, ne livez me!’ 

‘Kalmigez vu. Ulo certe eventas, ni ne savas 
quo, ma paniko ne helpos. Me jus telefonis a 
Vlaamstad, l’ambasadisto a Serenno. 11 audis 
rumoro pri Farmiferio—’ 

‘Ta fabrikerio, ta damninda fabrikerio!’ el 
kriis. ‘Ta fabrikerio ruinigos ni.’ 

‘Tacez. Esez kalma, omno dependas de to 
quon ni nun agas. Zanni invitis il ... se Mitek 
volunte transiris la limito ... ’ 

Glacio pikis elua kordio. ‘Quon vu dicas?’ 

‘Nulo. Vlaamstad evidente suspektis ke 
Zanni probus ... Komprenez, ulo mala forsan 
eventas.’ 

‘Karl!’ 

‘Fortigez vu, Felicia. Ni savas nulo. Forsan 
esas nulo mala, forsan simpla acidento—’ 

‘Aye!’ 

‘Me signifikas, ke forsan ta limuzino nur 
paneis—’ 

‘Aye aye!’ 

‘Felicia, me pregas! Per Deo, probable nulo 
eventis. Certe nulo eventis, Zanni esus demento 
se lu ... Karl probable balde enmarchos tra la 

pordo. Se yes, telefonez a me che Vlaamstad. 
Yen la telefon-numero.’ II rapide skribachis sur 
la libro e shovis la kuverto e letro aden sua 
posho. ‘Me telefonos kande me saveskas irgo. 
Chao.’ II ekhastis. 

Siorino Mitek restis aturdite sur la kanapeo. 
La servistino stacis en angulo ed regardis per 
okuli larja ed ecitita. 


♦ 

Dume Mitek sidis velkite an la granda tablo 
en la kunveno-chambro. Lu tante tedesis, ke 
mem sua veziko ne dolorigis lu. 

Nun restis en la chambro nur Pucci ed 
Angelica e Prezidanto Zanni; la ministri livabis. 
Eufemia Frusoni unesme livis; ye dek-e-ok kloki 
el staceskis ed anuncis, ‘Me ekiras.’ 

‘Sideskez,’ Zanni imperis. 

‘Me ne sideskos,’ el respondis kalme. ‘Me ne 
aprobas tala foleso, ne plusa minuto.’ 

‘Sideskez!’ 

‘Vu es dementa, Bobo, tote dementa. On ne 
kaptez stranjero o retenez lu. Certe ne en la 
Palaco Federala.’ E1 marchis vers la pordo. 

‘Se vu pozos pedo exter ta pordo,’ Zanni 
kriis, ‘vu ne plus esos ministro!’ 

‘Apertez ca pordo,’ el komandis Pucci. 

‘Pucci!’ avertis la prezidanto. 

Pucci staceskis, iris al pordo, pozis la klefo 
aden la seruro. 

‘Pucci, Deo damnez tu!’ 

II turnis la klefo. 

Eufemia imperis per kap-signo. II apertis la 
pordo, el pasis adextere. 

‘Frusoni! Retrovenez! Me ruinos vu, Frusoni! 
Vu nultempe laboros en Serenno! Me parruinos 
vu! Frusoni!’ 

Pucci klozis la pordo dop el e turnis la klefo, 
ektiris ol, faligis ol aden sua posho. 

Pos plusa horo, Fuca livis. Fa sama minaci 
resonis tra la chambro, tamen la pordo esis 
apertita ed itere klefklozita. 

Pos du plusa hori Vaghi e Fedoro staceskis 
kune ed iris al pordo. Zanni kriachis, ‘Vaghi! Ne 
audacez livar, vu damnita rato! Sideskez nun! 
Nun, ka vu audas? Nun!’ Sputajo spricis ek lua 
labii ed makuletizis la tablo. 

Vaghi ne respondis. Fedoro exhaustite dicis, 
‘Me es tro olda por tal agadi.’ Ili livis. 

Pucci klefklozis la pordo. Tafoye il ne 
forprenis la klefo ek la seruro. 

Nun restis nur Pucci, Zanni, Angelica, e 
komprenende Mitek. Dum tri hori nulu parolis. 
Fa quar homi sidis, regardante la tablo, la muri, 
la pavimento, ma nultempe l’unu l’altri. Mitek 
dormeskis, vekigis su per ronkar, itere 
dormeskis. Esis pos noktomezo. 

Subite Angelica faligis su adsur la tablo. ‘Me 
ne povas pluse subisar! Me ne povas, ne povas! 
Ne pluse! Per Deo, lasez ni ekirar! Me pregas, 
pregas, pregas!’ E1 krulis sufokante. 

Astonite, Zanni tenere tushis elua dorso. 
‘Angel’?’ 

E1 tresayis e falis a la pavimento sovaje 
regardante lu. ‘Ne tushez me! Monstro! 

Monstro! Pro quo vu facas to? Vu es prezidanto, 
ne kriminanto! No, vu ya es kriminanto! 
Monstro! Monstro!’ E1 anhelis, ne povis 
rekuperar sua respiro pro ploregar. 

Zanni regardegis el. Lua pelo grizeskis, lua 
okuli redeskis, lua mandibulo pendis laxe. II 
regardis Pucci. 11 regardis Mitek. La vidajo di la 
Roijnano, hararo desordinita, vestaro krumplita, 
okuli injektizita, furiigis il. 

‘Ekjetez el!’ Zanni kriegis. ‘Nun! Perfidino!’ 

Pucci hastis cirkum la tablo, sizis Angelica 
per brakio, levis e tranis el al pordo. Lu 
desklozis la pordo ed ekpulsis el. La koridoro 
resonis per elua krii. Pucci klozis la pordo. 

Zanni grunis, ‘Trahizanti, omnube trahizanti. 
Me ne falios. No! Me es ankore la prezidanto, 
per la dei! Me esas ya la prezidanto!’ 

Pucci spektis. 

‘Damnez la nepatriota rebeli! Komunisti! 
Mitek!’ II turnis su rapide al kaptito. ‘Vu filio di 
morboza debochistino, signatez ta konfeso!’ 

Mitek respondis rauke, ‘No.’ 

La vizajo di Zanni nigreskis. Fairi brilis en 
lua okuli. II sisis a Pucci, ‘Tu! Restez hike til ke 
ta hundo signatas, ka tu komprenas?’ 

Pucci afirmis per kap-signo. 

‘Ne livez!’ 

Pucci afirmis per kap-signo. 

Zanni respiris profunde, rektigis sua kravato, 
glatigis sua hararo, marchis dignoze al pordo, 
ed ekiris. 

Mitek e Pucci regardis l’una l’altra. 

Pos longa tempo Pucci staceskis ed pazis 


241 



cirkum la chambro. 11 haltis avan un de la 
speguli e regardis sua imajo. 

Mitek pozis sua kudi adsur la tablo e sua 
pulsanta kapo aden sua manui. 

Pucci lente turnis su, retroiris a sua sidilo 
apud la Roijnano, e sideskis. Nelaute, delikate, 
quaze parolante a su, il murmuris, ‘Es tarda. Me 
dormeskos. Yes. Me dormeskos. Me kustumale 
dormas profunde. Mem se pafilo pafus, me 
probable ankore dormus. Ka la prezidanto 
klefklozis la pordo? Me ne savas. Me es tro 
fatigita por saveskar. Me nun dormeskas.’ II 
kushis sua mikra kapo adsur sua brakii ed 
intence klozis sua okub. 

Mitek regardis. 

Pos plura minuti Pucci ronkis konvinkante. 

Tra fatigo e desespero, Mitek fine komprenis. 
II staceskis doloroze e reptis a la pordo. II sizis 
la pordo-butono. Pucci ne movis. Mitek tre 
lente apertis la pordo ed pasis aden la koridoro. 
Silenco. Nulu. II regardetis Pucci. Pucci ne 
movis. 

Mitek kureskis. La pordo klozis susurante. 

Sospiro venis ek la konsilanto. 

Per bona spiono-movi lernata de filmi, Mitek 
reptis tra la Palaco Federala. Ye omna angulo il 
haltis, regardetis, hastis cirkum ol. 11 fugis de 
ombro ad ombro. Nulu esis en la koridori, nulu 
en la kontori. Nur unfoye il audis bruiseto ed 
quik celis su en chambreto; nulu advenis. La 
chambreto esis latrino, e malgre sua pavoro, il 
ne plus povis ignorar la longa hori di sua 

kapteso. 11 uzis la latrino. Per rinovigita kurajo 
il duris sua eskapo. 

Fine il trovis pordo al extero e cirkonspekte 
ekiris la palaco. Nun esis un kloko, la stradi di 
Fricchi esis silencoza, nur kelka automobili 
pasis. Mitek vizitabis Fricchi nur dufoye, il ne 
savis adube kurar. Adnorde, adsude, adeste? II 
ne povis kurar totavoye a Vijnul. Ube es la 
Roijnan ambasadeyo? 

Polic-automobilo proximeskis. Mitek celis su 
dop kiosko. 


♦ 

Ye un kloko Anna Fadena livis la kontoro di 
La Voco di Populo. Anna e Fazi laborabis tra la 
nokto por kompostar la nuna edituro. E1 ocitis 
ed iris a sua automobilo, antiqua Trabant. 
Amasi de vesti, not-libreti, paperi, shui kovris la 
benki. La spegulo pendis nefixigite. Ma la lumili 
funcionis, e pos plura vana probi la motoro 
grondis ed klikis, fumo explozis ek la tubo, ed el 
forveturiris. 

Turninte la automobilo aden strado Baldini, 
el quik vidis homo kuranta stranje alonge la 
trotuaro. II saltetis, glitis, saltetis, glitis, ma tre 
rapide. E1 lenteskis ed remarkis, ke la homo 
portis nur un shuo. Dementulo, el pensis; ma la 
jurnalist-instinto alerteskis. Forsan krimin- 
viktimo, o furtisto fugante policisti. Lu pasis 
sub strado-lampo ed el vidis lua vizajo. 

Anna frenagis. La olda Trabant kriachis. E1 
apertis la fenestro e vokis, ‘Sro Mitek!’ 

Mitek krietis ed hastis aden ombro. Lua 
omna osti ed artiki doloregis, lua muskuli 
konstriktis, lua respirado esis kultelo en la 
pulmoni. Lu ne ankore esis yuno, ca kurado tra 
la stradi mortigos lu, lu mem perdabis shuo. 
Kad on nun venas por rikaptar lu? 

‘Ho! Me ... me ri... me rikonocas vu!’ 

‘Yes, Anna Fadena, La Voco di Populo. Me 
interviuvis vu plura semani ante nun. Ma pro 
quo vu kuras? Ube es vua shuo?’ 

Lu hastis al automobilo. ‘Hel ... hel ... helpez 
me! Ho! Helpez me!’ 

‘Quo? Komprenende me—’ 

‘Portez me fore! Quik! O li rikaptos me!’ 

E1 inklinis al altra pordo ed apertis ol, sizis la 
kozi de la benko e jetis oli aden la dopa benko, 
dume regardante suspekteme la ombri. Mitek 
ensaltis. E1 embragis e la automobilo rapideskis. 

‘Nun parolez. Quo eventas?’ 

Mitek celis su sub la fenestro. ‘Hastez! Ho 
Deo, hastez!’ 

Anna rezistis la kontagio de lua paniko. ‘Sro 
Mitek, dicez, quo eventas?’ 

‘Irez irez irez!’ 

‘Adube? Dicez to quo eventis, tale me 
komprenos adube ni irez. Pro quo vu esas en 
Fricchi? Me ne opinionus, ke vu audacus venar 
adhike.’ 

Lu ridegis histeriale. ‘Me itere ne audacos 
irgo! Damnita lando! Damnita prezidanto!’ 

‘Prezidanto! Quo pri la prezidanto? Zanni?’ 

‘Yes, ta dementulo, ta marchanta pesto! Mem 
lua propra homi nomas lu monstro. Ho, hastez! 
Vehigez me al ambasadeyo!’ 

E1 parolis kalmigante. ‘Vu es nun sekura. 
Kalmigez vu. Me ya vehigos vu al ambasadeyo. 
Respirez profunde e parolez. Quo eventis.’ 

‘Vua damnita prezidanto kaptis me, to 
eventis!’ 

Itere Anna frenagis. La kompatinda Trabant 
trepidis ed haltis. E1 turnis su a Mitek e dicis, 
‘Repetez lo, me pregas.’ 

‘II kaptis me! Furtis me! II postulis, “Konfesez 
ke vu subornis Onesti.” Me ne subornis Onesti!’ 

Anna pensis rapide. E1 embragis inverse, la 
automobilo kriachegis ed movis retroe. E1 turnis 
la guvern-roto, embragis, ed hastis retroe 
alonge la voyo per qua li venabis. 

‘Adube ni iras?’ Mitek questionis. 

‘A l’ambasadeyo,’ Anna dicis tra sua denti. 
‘Ma unesme ni iras a mea kontoro.’ 

‘Kontoro?’ 

La pasata strado-lampi lumizis elua rideto. 
‘Kompatinda Fazi. Nun il mustos rikompostar la 
tota unesma pagino.’ 

15 

Le Onesti, o la plu-multo de li, kolektesis en la 
koqueyo. Giuliana sidis an la tablo, okuli e nazo 
reda. Ugo anke sidis, vizajo vakua. Sro Sette 
stacis an la eviero e fingis lavar plado, ma 
advere fluigis la aquo nur por dronigar la 
sencesa voco di Vito. Vito pazegis cirkum la 
chambro. 

‘Es komploto dil konservemi radikal ed 
imperialista. Me expektis tal atako. Li observis 
ni omna, sequis ni omnube por trovar irgo 
uzebla kontre ni.’ 

‘Ube es Pietro?’ Giuliana plendis. ‘Ube es 
mea filio? Pro quo il fugis, pro quo il dicis nulo? 
Ho, mea kompatinda filio! ’ 

‘Ma me ne komprenas,’ dicis Onesti, ‘quale la 
jurnali deskrovis to ante lua propra patro?’ 

‘La richa Konservemi havas la pekunio, 
pekunio egalas povo, ni omna aplastesas sub la 
pugno dil diktatori. Li incitas omna homi 



spionar l’una kontre l’altra.’ 

Giuliana dicis, ‘Tua damninda politiko! Me 
sucias nur mea Piet’. Kad il manjas? Kad il es 
sekura? Kad il havas pekunio?’ 

‘Vi ne komprenas,’ Vito babilis, ‘vi refuzas 
komprenar, kustumal reakto borgezal, 
nultempe agnoskar la reala kulpanti, nur 
plendar e pregar, pregar e plendar. Tale li 
vinkas, tale li evitas judicio. Nur pensez logike, 
li klare—’ 

Onesti saltis ek sua sidilo. ‘Ni ne askoltos tua 
deklamaji, tu! Co omna komencis pro tu e tua 
maligna anarkiisti! ’ 

Vito dicis inocente, ‘No, Pa, ol komencis pro 
avino. E1 dicis ke el ne votos por tu, ka tu ne 
rimemoras? 

‘Ho!’ Sro Sette lasis falar plado, la maxim 
neta plado en la mondo pos tante multa lavado. 
E1 tiris sua avantalo avan sua vizajo ed ekkuris. 

Giuliana dicis iracoze, ‘Vito, quon tu facas? 
Tu ruinas tua familio!’ 

Vito ploreskis. ‘Me ne intencis!’ 

E1 sizis lu, embracis lu violentoze. ‘Mea 
kompatinda filio, tacez, shut. Filio? Ube es mea 
filio?’ E1 ploregis. Vito ploretis. 

Onesti kriis, ‘Quala familio! Omnu dementa, 
omnu agas precize por destruktar me! Pietro 
gravidigas sua amikino, e qua esas l’amikino? 
Filiino di maniiko, ne nur maniiko, ma maniiko 
richa ed stranjera. II ne nur shamigas ni, no, ma 
preske incitas milito! E tu!’ II apuntis Vito per 
akuzanta fingro. ‘Tu adjuntas tu a teroristi!’ 

‘Li ne es teroristi!’ dicis Vito. ‘Li es anarkiisti. 


247 



Li ne agas, nur parolas.’ 

‘Mem mea propra bomatro trompas me. Nur 
mea spozino ne domajis me, probable nur pro 
ke el ne ja havis oportunajo!’ 

Giuliana kriegis indignoze. 

‘Ma el surdigos me! Nu. Bone. Vi omna 
vinkas. Se vi omnu dementeskas, bone, me anke 
dementeskos. Askoltez! Me deklamas. De nun 
me, Ugo Onesti, oficale esas dementa. Me, Ugo 
Onesti, deklaras me esar lunatiko. Me desmetos 
mea vestaro, metos oranjea robo e dansos kun 
le Hare Krishna-ani. No, plu bone, me iros nude 
aden la stradi, me kantos rok-n-rol e dansos la 
uga-buga, e mea ventro granda e grosa springos 
hub hub hub! Me kultivos barbo tante longa ke 
ol kovros mea bifurko, e me lavos mea vizajo en 
flaki e shampunos mea kelka hari per briko. Ed 
omnu indikos me e dicos, “Yen Onesti, olime 
simpla impost-oficisto, ma lua familio 
dementigis lu.’” 11 sideskis. 

Giuliana staceskis. 

‘Adube tu iras?’ Onesti questionis. 

‘A la televiziono. Forsan on parolas pri mea 
Pietro. Adminime li informesas pri nia filii!’ E1 
ekiris. 

‘Televiziono!’ Onesti klamis. ‘Me nultempe 
itere regardos televiziono! 01 ruinis ni. Quale li 
saveskis ante me? Quale? E tu!’ 

Vito reptante ek la koqueyo haltis. 

‘Adube tu iras? A tua terorist-amiki? Quale 
tu konoceskis ta kanalii? Vito, Vito!’ il jemis. 
‘Ne pluse shamigez tua kompatinda papa. Me 
pregas! Me ne povas tolerar pluso. Me ne es sat 

forta. La tota mondo atakas ni. Ho Deo, Deo ... ’ 

Vito regardis konsternate sua patro. Onesti 
sidis tante dronita da su-kompato, ke Vito ne 
povis intervenar. II ekiris la chambro. 

La elektrala bramado dil televiziono sonis de 
la libraro-chambro. Vito iris ek la apartamento. 

Vito ne intencis itere vizitar la grupo del 
Nigra Standardo. Yes, esar inter adulti amuzabis 
lu; il juis esar traktata kom adulto racionoza e 
ne kom infanto, mokar e jokar e drinkar biro 
unesmafoye. Gisela, la yunino havanta blanka 
pelo e nigra hararo, el esis interesiva karaktero. 
E Sergio ... nu, il ne savis precize quale pensar 
pri Sergio. Ma fakte, la grupo ne luris. Lia 
politikala teorifado esis komplexa ma senskopa, 
lia iraco esis sentimentacho, e lia granda 
pasiono rezultis en nulo plu grava kam plusa 
drinkaji. 

Ekirinte la domo, Vito regardetis addextre ed 
adsinistre. Nulu. II marchis lente, regardis la 
pavaro pro la naturala ma senbaza nociono, ke 
se il vidus nulu, nulu vidus il. II retroregardis 
ofte por kontrolar, ke nula raportisto sequas. 

11 vagis, felica esar exter la domo, felica ne 
audar o plorado o jemado o ta damninda 
televiziono. La cielo esis nuboza, venteto suflis 
freshe e la kelka preterpasanti ne diskutis 
politiko. 

Senintence il trovis su avan la biblioteko. 
Bona loko por juar paco ed silenco ed 
anonimeso. II eniris e marchis vers la lekto- 
chambro, la rangi de jurnali, ma forturnis su. II 
deziris nula jurnalo. Hodie il deziris festo de 

politiko e novajoe mem pensado. 11 eniris la 
librari e serchis bona libro, komika romano, od 
ecitema rakonto pri heroi e monstri e jungli e 
stranja tribui. Tale il transvivos ica mala dio. 

II lektis tituli, ektiris plura libri, regardis 
imaji di leoni e panteri, militisti e sovaji. II iris 
cirkum angulo. 

Sergio sidis apud fenestro. ‘He, Vit’,’ il 
salutis. ‘Quale tu standas pos ta biri?’ 

Vito surprizesis, ma ridetis a su. Do, il pensis, 
pro to me vagis al biblioteko. 

‘Standas bone. Poka morgala nauzeo.’ 

‘Drinkar esas talento. Quale politiko.’ 

‘Yes.’ 

‘Pri politiko, Vit’, hm, tu incitis tumulto en la 
jurnali. La Nigra Standardo nultempe ganabis 
tante multa reklamo.’ 

Vito redeskis. ‘Me regretas. Jurnalisto sequis 
me.’ 

Sergio ridetis oblique. 

‘Li anke sequis mea avino. Mem mea fratulo.’ 

‘Ho, me savas. Ni omna spektas televiziono. 
Tua tota familio es tre okupata. Kad nulu restas 
che hemo?’ 

Vito probis ridar. 

‘La Verda Kakatuo ejektis ni.’ 

Vito glutis. ‘Ho.’ 

‘Ni mustas restar neremarkite pokatempe.’ 

Vito susuris, ‘Me regretas.’ 

Sergio levis sua kapo. ‘Ne es tua kulpo. Ni 
anarkiisti sempre persekutesas. Omna homi 
konsideras ni kom ocidanti, dementa bombifisti, 
frenezioza bastardi. Forsan ni es dementa.’ II 

snortis akre. ‘Fine, esar anarkiisto on mustas 
kredar, ke homi povas kooperar, e kunvivar, e 
kunlaborar paceme. Ke ni ne bezonas mortigar 
l’una l’altra por transvivar. Forsan kredar lo es 
ya dementa.... ’ Lua bela vizajo esis tristoza. 
‘Do. Quon tu lektas?’ 

‘Nulo. Me disipas tempo.’ 

‘Lektez Gibbon. Interesiva similesi inter ni e 
l’anciena Romani.’ 

‘No. Me ne volas pensar. Omno nun es tante 
stranja ... ’ 

‘Yes, yes. He, puer’, me ne insultas tu, ma ... 
tu probable devas irar. For me. Se ulu vidus ... ’ 

‘Ho. Oke.’ Vito retropasis. ‘Me regretas. Bon 
ideo. Oke.’ 

Sergio turnis su a la fenestro. 

Vito abasis sua kapo e forreptis. 

Extere, la nubi esis nun basa ed obskura; la 
griza muri dil edifici sufokis il. Vito pasis la 
bakerio di sro Bassano. La butiko esis klozita, la 
fenestri nelumizita. Bonege! pensis Vito, 
Yusteso! Elua foleso detrimentas el. E1 facis 
falsa deklaraji, elua fratino asertis su esar 
onklino di ta yunino. E1 esez enkarcerigita. Oke, 
oke, forsan el ne meritas karcero, quankam el 
violacis lego. Ma legi ne importas, yusteso 
importas. Ma legi ya importas, o quale on savas 
pri quo es yusta o neyusta. Ma el ne intencis 
domajo. Me anke ne intencis domajo. Ma el ya 
ruinis ni omna. Ma me anke ruinis ... 

Ma ma ma ma ma! Omno es tro komplexa! 
Plu facila se la mondo esus piktita nigre e 
blanke. On fine povus komprenar omno! Ma el 

ya ruinis omno. La intrigo malodoras quale 
Gotika romano. Nur mankas venjema lordo od 
infama monako, noktomezala fugo, e sekreta 
komunikaji; tale ni havus la omna klishuri. 

‘Psit!’ 

Vito tresayis. Despito plenigis il. Ho ve, 
sekreta komunikajo. 

‘Psit!’ 

Ombro movis dop la statuo di Generalo 
Ludovico. ‘Psit, Vit’!’ 

‘PietV kriis Vito. 

‘Tacez! Ka tu anuncus ad omnu? Venez, ante 
ke on vidas.’ 

Vito iris a la statuo. Apud Pietro stacis la 
Roijnanino, nervoza, tre beleta nun, pro ke el ne 
ploras. 

‘Piet’, tu kulo.’ Vito kurte embracis sua 
fratulo, movis retroe, pozis sua pugni adsur sua 
hanchi, e quik dicis, ‘Quon tu nun facas? U1 
foleso, sendubite. Me regretas, damzelo. Damo. 
Ni ne ja introduktesas. Tu es mea bofratino, ka 
ne?’ 

Elena ridetis. ‘Elena, fratuleto.’ 

‘Vito, fratineto.’ 

‘Shut!’ Pietro sizis il por tranar il aden la 
ombro. 

‘Sorgez pri mea kamizo,’ Vito reprimandis. 

‘Tacez!’ 

‘Komprenez, kara frato, tu ne plus povas 
imperar me. Pa jame indikos tu a me kom la 
senkompara vertuo-modelo. Ne plus me audos, 
“Pro quo tu ne agas quale Pietro?” Ho no! Tu 
eroris, eroris grande.’ 

Pietro aspektis malada. ‘Tu savas.’ 

‘Komprenende me savas. Kad irgu ne savas? 
L’urbeto savas, la naciono savas, la tota mondo 
savas!’ II klukis sua lango. ‘Tu ruinis la familio.’ 

‘Me!’ Pietro kriis. ‘Tu! Kaptita kun anarkiisti! 
Terorinde!’ 

‘Quale tu saveskis?’ 

‘Per televiziono.’ 

Vito beis. ‘Piet’! Ka vi spektis televiziono 
dum la mariaj-nokto?’ 

Pietro redeskis til sua oreli. Elena, fricionanta 
sua pedi doloranta, ridetachis. ‘Advere, Vito, on 
ne povas celebrar dum omna minuto.’ 

Nun Vito redeskis. 

‘Omnakaze, ni evidente ja juis la miel-tempo 
ante mariajo.’ 

Vito ridis. ‘Tu e me bone konkordos.’ 

‘Quale standas la familio?’ Pietro questionis. 

‘Quale tu pensas? Papa deklaras, ke el 
dementeskos e dansos nude en la stradi. Mama 
ploras. Avino ploras. Pietro, tu devas irar 
adheme o ni dronos en lakrimi.’ 

Pietro sideskis sur la piedestalo. ‘Ni ne povas. 
Se ni irus irgaloke, la policisti venus e 
forprenus Elena.’ 

‘Es nur civila delikto, li ne enkarcerigos vi. 
Tu ja mariajeskis. Mem se li forprenus el, li ne 
separus vi longatempe.’ 

‘Li povas nihiligar nia mariajo. Elua patro 
certe probos to.’ II severe frunsis la fronto. ‘Me 
ni permisos to.’ 

Elena egale severe prenis ilua manuo. ‘No.’ 

‘Od elua patro mortigos me. Omno es 

senespera.’ 

Vito levis sua shultri. ‘Do vi naturale 
intencas forkurar.’ 

Pietro saltis a sua pedi. ‘Adube? Ni ne havas 
pekunio. Me bezonas laborado. Quale? Quon ni 
manjos? E1 parturos balde!’ 11 sukusis sua kapo. 
‘No, es senespera. La tota mondo odias ni.’ 

Vito rulis sua okuli. ‘Ho yes, la tota mondo 
odias vi. La tota mondo atencas nulo ma du fola 
yuni. Nu, vi facis to. Vi mariajeskis sen 
konsento dil familii, ka yes? Tante romantika!’ 
il mokis. ‘Nun vi havas nur la romantikeso vice 
varma lito e tri repasti omnadie. To esas tua 
foleso, ne ta infanto! Romantik idei. Se tu ne 
esus romantikulo, Piet’, tu ne amoreskus 
stranjerino, tu ne quik koitus el — pardonez, 
fratineto — tu ne celus lua gravideso, e maxim 
grave, tu ne mariajeskus sekrete. Ka tua studio 
pri la Greka e Latina lingui ne informis tu pri 
logiko? Me sempre pensis ke tu esas inteligenta 
e racionoza, mem tro racionoza. Ma nun ni 
saveskas, ke tu es nur sentimentemo e me es la 
racionalisto! Nu, me explikos: Tu pensas per 
tua bifurko, ne per tua cerebro, e por celar to de 
tu, tu facas revi romantika. Ne mem felica revi, 
ma revi tragedial! Nun realeso intruzas su. Vi 
facis mariajo romantika ed havas nul pekunio. 
Saluto, romantikeso! Yen la desfelica amanti! 
Romeo e Giulieta, Tristan ed Isolda, Ginevra 

5 

e ... 

‘Li omna mortis,’ Elena interruptis. ‘Ni ne 
volas mortar.’ 

‘Askoltez mea konsilo. Pensez!’ 

Elena respondis, ‘Me ne juis tua analizo, pro 
ke Pietro e me advere amas l’una l’altra. Ni ne 
nur pensas per nia bifurki, quale tu dicas.’ 

‘Me regretas,’ Vito dicis. 

‘Ma ni ya ruinis omno, totavoye. Irge qua 
malajo eventis, ni facis ol plu mala.’ El turnis su 
a Pietro. ‘Pro quo tu ne dicis, ke tua frato es 
tante inteligenta?’ 

‘II ne es. 11 askoltas sua amiki, ta anarkiisti. 
Per li tu obtenis ta feko intelektal, ka ne?’ 

‘Li ne es mea amiki!’ La voco di Vito flugis 
tam alte kam to di puereto. ‘Me vizitis li unfoye, 
nur unfoye!’ 

Pietro kovris lua boko per manuo. ‘Oke, oke, 
me ne akuzas.’ 

Vito forshovis lua manuo. ‘Omni persekutas 
me! Me vizitis l’anarkiisti neofensiva, do me 
nun es kriminanto! Tu mariajeskas kun filiino 
dil homo qua batis pa, ed omnu ploras, “Ho ve, 
ho ve, mea kompatinda bebeo! Ube esas mea 
Pietro!”’ 

‘Ka advere?’ questionis Pietro. 

‘Yes, advere! Oke. La mondo es neyusta. Me 
devas kustumeskar pri to, se me esus sempre 
justa. Nu, ni irez adheme.’ 

‘No.’ 

‘Pro quo ne?’ 

Pietro abasis sua kapo. ‘Li iracos.’ 

‘Ho cielo! Ka me ne jus dicis, ke li ploras?’ 

‘Nun li ploras, ma pose ... ’ 

Elena dicis, ‘Ni mustas irar ulloke, Piet’. Ni 
ne povas irar ad mea hemo, papa mortigus tu.’ 

‘Mem se li iracos,’ dicis Vito, ‘quale li agos 
kande li vidas el? Li forshovos l’una l’altra por 
rukular ad el.’ 

Pietro respiris profunde, afirmis per kap- 
signo, e la tri marchis a strado Calvino. Pietro 
hezitis ye la pordo. Elena kisis lua vango, e li 
acensis la eskalero. 

Atinginte la apartamento, Vito vokis laute, 
‘He, Mama!’ Nulu respondis. Li eniris. ‘Mama?’ 

Li audis bruiso en la libraro-chambro. 
‘Ankore ta damninda televiziono,’ Vito susuris. 
‘Venez, ni surprizos li.’ 

‘Ho no,’ susuris Elena. ‘Li forsan esvanus.’ 

Vito esas ja ye la pordo dil libraro-chambro. 
Pietro glutis fortege e prenis la manuo di Elena. 
Li regardetis aden la chambro ed haltis 
astonate. 

Sro Sette stacis avan la televiziono. Dop el 
dansis — dansis! — Giuliana. Onesti saltis 
cirkum sua spozino quale flamenko-dansanto, 
frapadis la pavimento per sua vestono, e 
frapetis per la taloni neritmoze. Dop omnu esis 
sro Galli, papero-bloko e plumo en sua manui. 
II skribachis furioze. 

Li vidis la pueri. 

‘Ho!’ kriis Giuliana. E1 haltis en mi-pirueto e 
kuris a Pietro, sizis lu per embraco qua preske 
krakis sua osti. ‘Piet’, mea Piet’!’ 

Onesti faligis la vestono ed hastis a lu. ‘Mea 
filio, mea bona filio, e regardez! Nia bofiliino!’ II 
kaptis la manuo di Pietro e sovaje presis ol dum 
ke il embracis la suprizita Elena. 

‘Fine!’ sro Sette dicis. ‘Ube vi esis, vi raskali? 

Ka vu esas la spozino? Ho, quanta beleso! 
Giuli’, el es belega, ka ne? Ma venez, sideskez! 
Ugo, Giuli’, lasez el sidar! E1 es certe 
exhaustita.’ 

Galli proximeskis portanta larja rideto. ‘La 
prodigema pueri rivenas, ed en bona tempo! 
Nun ni povas komencar.’ 

Vito stacis en stuporo. 

La matro ed avino tiris Elena al sofao e donis 
ad el kuseni. Li adportis aquo e lakto e kuketi. 
Onesti tenis Pietro per la shultri e dansigis lu. 

Subite Vito klamis, ‘Haltez!’ 

La adulti turnis su ad il. 

‘Quo es? Pro quo vi dansas? Pro quo vi ne 
ploras? Quo eventas?’ 

La adulti ridis. 

Galli dicis, ‘Ek la boki di pueri.’ 

‘Nia fonto di sajeso,’ Onesti ridis. ‘Sempre 
praktikal, sempre racionoza.’ 

Lo pavorigis Vito. ‘Vi omna dementeskas!’ II 
hastis al pordo. ‘Me telefonos al policisti!’ 

Galli ridis. ‘Quala jokisto.’ 

‘No, no,’ Pietro pledis. ‘Dicez, pro quo vi agas 
talmaniere?’ 

‘Ka vi ne saveskis?’ Galli dicis. ‘Ka vi ne 
lektas jurnali? Precipue La Voco di Populo. Ta 
bonega Voco di Populo\ Yuni nuntempe ne 
atencas politiko.’ 

Vito represis deziro strangular la oldulo. 

‘Quo?’ Pietro questionis. 

Giuliana dicis ad Elena, ‘Ne suciez, karino, 
tua genitori balde venos.’ 

Elena paleskis. ‘Quo? Adhike? Ho Deo!’ 

‘Yes, karino. Sro Galli, voluntez telefonar a 
l’ambasadeyo ed informez li.’ 

‘Nemediate, kara damo.’ 11 ektiris smartfono. 

Vito sizis la pordo-fosto kom sustenilo. ‘Me 
itere questionas, per inferno, quo eventas?’ 

Onesti dansis ad il ed felice embracis il. 
‘Omno es parfinita, mea filio, tote ed absolute 
parfinita! Od plu juste, omno komencas. Ta 
idioto Zanni esas ruinita! ’ 

Pietro regardegis. ‘Hu?’ 

‘Me itere kandidatesas, e me ganos la plaso, 
yes ya, esos triumfo!’ II kantis, ‘Onesti es 
parlamentano, -tano, Onesti es parlamentano, - 
tano!’ 

Galli kovris la telefono. ‘Ka parlamentano? 
To esas nulo. Ni prizentos tu kom kandidato 
por prezidanto!’ 

Vito dicis, ‘Prezidanto.’ 

‘Certe! Pos ke Zanni esas forjetita.’ 

‘L’unesma denuncita prezidanto di Europa. 
Historiale,’ fiere dicis sro Sette. 

‘No, mea kara Grazia, ne oblivez Paxas di 
Lithuania.’ 

‘Ho yes, Paxas, yes,’ el dicis gaye. ‘Nu, 
l’unesma reala prezidanto denuncita.’ 

Galli amikale regardis Onesti dansanta. ‘Via 
patro es heroo nacional, ed il restos tale, me 
promisas.’ 

La yuni regardegis. 

‘Vi ne komprenas. Ma la novajo kuras 
omnube! Ta kriminanto Zanni furtis tua patro, 
siorino Mitek. Ho, me dicez, siorino Onesti.’ 

‘Papa! ’ Elena kriachis. 

‘Es bona, karino,’ Giuliana dicis. ‘II eskapis.’ 

‘E kuris rekte a La Voco di Populo.’ 

‘Me quik abonos ol,’ Onesti juris. 

‘Ma ma ma ma,’ balbutis Vito, ‘ma vu itere 
kandidatesas?’ 

‘Kara Karl deskrovis la komploto,’ Onesti 
explikis. ‘Ta asno Zanni, il probis koaktar tua 
patro konfesar ke lu subornis me. Me! Nur por 
ruinar mea kandidateso. Imaginez! Pro quo irgu 
subornus me? Nu, la tota komploto esas 
revelata: il esforcis subornar l’elekto, il sendis 
spioni por sequar e mentiar pri ni omna. Esis 
tote Zanni!’ 

‘E Pucci, ne obliviez Pucci,’ dicis Galli. 

Onesti frapetis la pavimento per sua taloni, 
rat-at-at-ata, ‘Pu-Pu-Pu-Pucci!’ 

‘Pucci esas la cerebro di Zanni.’ 

‘La cerebro esas mortinta! Vivez la cerebro!’ 

‘Tua patro esis viktimo,’ Galli dicis. ‘Ho, il 
havas bonega futuro politikal.’ 

‘Ka Zanni esas arestita?’ Vito questionis. 

‘No, no, certe no, on ne arestas prezidanti. II 
naturale respondis, ke la skandalo esas nur 
miskompreno, ke ol esas komploto kontre lu. 
Ma la populo ne itere kredos lu. Regardez, 
pueri. Via patro forsan esos la nova prezidanto 
di Serenno!’ 

Onesti frapetis per la taloni, rat-at-at-at. 

Vito siflis. 11 evidente disipabis sua tempo 
fanfaroninte pri raciono. Plu bone kultivir 
kompreno pri lo absurda. 

16 

En la felica e tranquila lando Serenno, ube la 
vetero sempre plezas e la homi sempre sorgas 
nur lia propra aferi, la novajo ke Mitek esis 
furtita da Prezidanto Zanni ed eskapis kuris tra 
la lando, e la populo levis su furioze. La 
Konservemi postulis, ke ta akuzaji insultanta, 
senbaza, e nekredebla esez explorata. La 
Progresemi postulis, ke Zanni demisionez. La 
Socialisti postulis, ke Zanni esez arestita ed 
enkarcerigita. La Verdi postulis, ke lu esez 
rehabilitata. La sindikati postulis nulo: li ne 
povis konkordar inter su pri dato por kunvenar 
por decidar postulaji. 

La chefi di omna nacioni expresis repugneso, 
ke stat-chefo agis tante male e ne plu bone celis 
sua krimino. La alta reprezentanto di Bosnia e 
Herzegovina deklamis, ‘Ico esas shaminda 
tempo en la politiko di moderna Europa.’ La 
chefa ministro dil Republika Chekia deklaris, 



‘Esas nigra dio por Serenno, nigra dio por 
Europa, nigra dio por la tota mondo.’ La 
kancelero federala di Germania intonis, ‘Omna 
nacioni civilizita mustas abominar tale 
remarkinda ofenso kontre la maxim 
fundamentala yuri di homi.’ La chefa ministro 
di Britania diskursis, ‘Ni rimemorez, ke ta grav 
alegaji ne ja esas pruvita. Tamen, se vera, ni 
agos por restaurar la bona stando politikal en la 
regiono.’ E la prezidanto di Usa ululis, ‘Tala 
mokeso kontre lego internaciona ne toleresos! 
Mediaco milital forsan bezonesas!’ 

Komenteri en Serenno paroladis sencese. Uli 
sugestis, ke la parlamento konsiderez plusa 
inquesto; altri sugestis, ke la akuzaji esas nur 
Roijnana konspiro por sapar Zanni, do la 
populo devas sustenar la prezidanto kontre la 
trahizanta liberalisti. 

‘Ma,’ dicis un komentero, ‘inquesto restaurus 
fido a nia sistemo politikal.’ 

‘Progresema sensencajo!’ aboyis altru. ‘Mem 
insinuar ke ca mentii esas vera sustenas la 
radikala Roijnani e liberala Serennani qui 
destruktas nia tota viv-maniero! Ka vu volas 
demolisar la stato?’ 

‘Me nultempe sugestis—’ 

Prezidanto Zanni defensis su per lua remedio 
kustumal: il atakis. La Posto obediis per artiklo 
da Davide Delsano sur la unesma pagino 
asertante ke Mitek esforcis subornar la 
prezidanto ipsa, e do esis legale arestita. Maria 
Santata redaktis artiklo (sen signaturo) 
asertante, unesme, ke Mitek nultempe esis en 

Serenno; duesme, ke se Mitek esis en Serenno, 
lu nultempe esis en Fricchi; triesme, ke se Mitek 
ya esis en Fricchi, lu certe ne kunvenis kun la 
prezidanto. 

La Voco di Populo (di qua la nombro de 
exempleri vendita augmentabis tante multe, ke 
ol esis komence publikigita dufoye, pose trifoye 
omnasemane) kontreagis per interviuvar la 
olima ministri. Singla ministro negis konoco pri 
la evento. 

Anna Fadena questionis sro Luca. ‘Pro quo 
vu demisionis de vua ofico?’ 

‘Pro kauzi personal.’ 

‘E pro quo sro Vaghi demisionis? E sro 
Frusoni? E mem sro Fedoro?’ 

‘Me ne parolas por Faltri. Me nur verifikas, 
ke me ya demisionis e savas nulo pri to quo 
eventis pose. Me ne komentos pluse.’ 

Singla ex-ministro respondis same, ecepte 
Eufemia Frusoni. 

‘Quo eventis dum ta ministro-kunveno ke vu 
demisionis tante dramatatre?’ 

‘La prezidanto postulis to quon me ne povis 
donar. Ne esis dramatatra.’ 

‘Quon lu postulis?’ 

‘To restas inter me e la prezidanto.’ 

‘La populo darfas savar.’ 

‘La populo ne darfas invadar mea vivo 
personal.’ 

Kande la interviuvi aparis — en quar kolumni 
paralela sur Funesma pagino, brilanta kompost- 
exempluro da Fazi — la konforma nerespondi 
ululis plu laute kam irga reveluro. 

‘Damninda rebeli!’ klamachis Zanni. ‘Se me 
kaptus li, li nultempe eskapus!’ II regardis Pucci 
suspekteme. 

Protestanti aparis avan ed la Palaco Federala 
ed la domo dil prezidanto, unesme kelki, pose 
dek, pose plu e plu multa homi omnadie, til ke 
kinadek, nonadek, centi marchis portante afishi 
e baneri. ‘Zanni: No! No! No!’ o ‘Purigez ica 
domo!’ 

Pucci sekrete engajis homi por protestar 
kontre la protestanti. Li quik nomizis su la 
Nacionala Movado Republikala, ma la jurnali, 
mem la Posto, quik nomis li ‘Zanni-i.’ Esante 
kelki, la Zanni-i klamis terorinde laute. Kande 
triacent socialisti marchis avan la Palaco 
Federala e nur sis Zanni-i en blua kamizi 
pendigis figuro di Mitek, dum la sequanta 
matino aparis en la jurnali fotografuro dil 
Zanni-i. Kande du Zanni-i jetis siteledo de 
verda farbo adsur membro dil Verda Partiso qua 
jus postulabis specala voto kontre Zanni, esis la 
Zanni-i, en blua kamizi neta e starchita, qui esis 
interviuvita, ne la verda Verdo. E kande plu 
kam duamil homi asistis diskurso di Ugo Onesti 
en Vedea e nur kin Zanni-i en blua kamizi 
interpelachis lu, jetis boteli e stoni vers la 
ceneyo, e tote disruptis la diskurso, esis filmi dil 
Zanni-i, ne di Onesti, olquin la televizion- 
stacioni brodkastis. 

Stranje, nula Zanni-o esis ultempe arestita od 
akuzita. 

‘Ni triumfos, Pucci, tu ya vidos,’ Zanni 
obstineme deklaris. ‘La populo ne povas tenar 

un ideo en lia kapi dum du minuti. Ni nur 
bezonas repetar to quon ni volas ke li kredez. 
Dicez ulo trifoye, e la populo kredas ol, dicez ol 
kinfoye e l’asni pensas, ke li ispe inventis ol.’ 

Pucci ipsa docabis ta trista principo a Zanni. 
II restis prudente tacema. 

Balde la Zanni-i sempre aparis nur minuti 
pos komenco di irga protesto. Li atakis la 
protestanti per blasfemi, pedfrapi, stoni, boteli, 
ma miraklatre quik desaparis avan I’arivo dil 
policisti. E la policisti arestis pose multi del 
atakita protestanti. 

La prezidanto ofte aparis che-televizione e 
sempre ofris la sama diskurso. ‘Me dicas nun, 
quale me sempre dicis, esas konspiro kontre me 
e nia procedo politikal. Serenno atakesas! Ni 
Serennani esas amikal e naiva homi. Forsan tro 
naiva, tro amikal. Ni ne povas defensar ni 
kontre la ruzi di exterlandani. Homi honoroza 
ed estiminda sempre desfavoresas. Mentieri 
parolas plu laute kam ni. Ma lo vera triumfos. 
Me volunte submisas me ad inquesto ... ’ 

Dop la kuliso, Zanni laboregis furioze por 
negar inquesto. II pregis, il minacis, il promisis, 
il temporisis. II questionis, ‘Kad me havas yuro 
ajornar parlamento? Ka ne esas regulo uzebla 
dum krizo? Se ico ne esus krizo, quo esus?’ 

Pucci restis prudente tacema. 

Ofte, dum ke la prezidanto aparas che- 
televizione, Pucci ekiras la staciono. La diatribo 
dil prezidanto duras exakte sis minuti, plus du o 
tri minuti por flatachanta questioni de la 
interviuvisto, sata tempo por kurta eskapeto. 11 

stacas extere kun la korpo-gardisto, Italo Grop, 
e dicas a lu, ‘Do, quon ni lektas hodie, Italo?’ E 
Grop respondas, ‘Doktor Faustus,’ o ‘Fratuli 
Karamazov’ o ‘Pan Tadeus.’ 

‘Ha, facila libro hodie, ka ne?’ 

‘Yes, danko, sioro.’ 

Pucci sospiras. ‘Ulfoye on bezonas bona 
libro.’ 

‘Yes, sioro, me ofte pensas lo, danko.’ 

‘Me envidias vu. Me ne komprenas, quale vu 
trovas sata libera tempo, kande la prezidanto 
laborigas vu nokte e jorne, nultempe permisas 
vu restar.’ 

‘Yes, sioro, danko.’ 

Pos singla televizion-aparo di la prezidanto, 
Leo Fazi publikigis interviuvo, di Karl Mitek, o 
di la ambasadisto Jak Vlaamstad, o postulis itere 
ke la prezidanto esez akuzata. Pos protesto, pos 
atako da Zanni-i, Fazi publikigis artiklo 
fanfaronanta la suceso di Onesti, la mikreso dil 
audantaro che diskursi di Canale, o la duranta 
skandalo di la Stanko-proceso, qua nun fineskis. 

‘Ta damninda Vocol’ Zanni furiegis. ‘Ka tu 
vidis lia karikatur-skisuro hodie? Ni devas 
klozar ol.’ 

Pucci dicis, ‘Li ne agas nelegale.’ 

‘Devas esar ulo utila. Pro quo tu ne trovas 
ulo, Pucci? Pro quo me salarias tu? Tu facas 
nulo recente, nulo. Me mustas facar omno, 
omno! Komprenez, sen me tu esas nulo! Nun 
irez, meritez tua salario, o me engajos ta qua ya 
meritos ol!’ 

Dum la sequanta nokto, la kontoro di La 

Voco di Populo esis atakita. Nekonocati frakasis 
la fenestri, ruptis la mobli e mashini, skribachis 
minaci sur la muri: ‘Trahizanti!’ ‘Pregez 
indulgo!’ ‘Retroirez a ROIJNA!’ 

Fazi stacis inter la fragmenti e fricionis sua 
kalva kapo. Anna ploris apud il. 

‘Ne plorez,’ Fazi dicis. ‘Quon vu expektis?’ 

‘Ne co.’ 

‘Me esas nur surprizita, ke co ne eventis plu 
balde.’ 

Anna squatis por prenar du klavi de sua olda 
Adler skribmashino, la literi D ed O. ‘To 
eventas hike,’ el dicis nelaute. 

‘Irgube,’ Fazi dicis. ‘Se homi permisas.’ Lu 
klakis sua manui. ‘Nu, ni laboreskez.’ 

E1 regardis lu. ‘Quale?’ 

‘Quale?’ Lua voco pluforteskis. ‘Irge quale! 
Ni publikigas jurnalo. Nun, plue kam antee, La 
Voco di Populo mustas klamar.’ 

♦ 

La Festivalo dil Arti klaudikis a sua komenco. 
Plusa triadek-e-kin artisti negis lia kontrati kom 
protesto kontre la prezidanto di Serenno. Nur 
dek-e-du artisti adportis kulturo a Fricchi. 

Siorino Zanni ne agnoskis la skandalo en sua 
komencanta diskurso. ‘Mea amiki internaciona, 
ica Festivalo dil Arti, l’unesma en la historio di 
nia lando, klare demonstras, ke diversa landi e 
populi povas kunvenar, povas obliviar disputi, 
deskonkordi, prejudiki, hike en la sino dil arti, 
l’arti qui unionigas ni omna. Ica unesma 

Festivalo di Arti Internaciona en Serenno 
venigas ... multa artisti e grupi de la tota 
mondo: Albania, Bulgaria, Chinia, Finlando, 
Francia, Germania, Roijna—’ 

Kriegi interruptis la diskurso. ‘Forjetez li!’ 
‘Abasez Roijna!’ e, kontree, ‘Vivez Roijna!’ ‘Ma 
Bang rokas!’ 

‘—Kanada,’ siorino Zanni duris deklamar, ‘ed 
Usa. Mea amiki—’ la krii plulauteskis ‘—en la 
deala sino dil arti ni obliviez trivialaji, ignorez 
sensignifika plendaji, meditez pri eterna beleso, 
harmonio, vereso—’ 

‘Parolez vere, siorino Zanni!’ ulu aboyis. 

‘—yusteso—’ 

‘Yusteso!’ homi kantis. ‘Yusteso por Roijna!’ 
od ‘Yusteso por Serenno!’ 

‘—ed amo.’ 

Siorino Zanni livis la ceneyo. E1 trepidis pro 
timo e furio. La plu-multo del audantaro 
aplaudis jentile. 

La Festivalo avaniris quale tala omna 
festivali: expozeyo de pikturi e skulturi quin 
nulu prizis ma quin omnu fingis aprobar; 
koncerto orkestral havanta plu multa bruiso 
kam melodio; poemo-prizento duranta tri hori 
en linguo nekomprenebla dal audantaro; 
teatraji da marioneti, mimisti, surdi, blindi; e 
baleto da preske nuda dansisti qui konvulsis e 
movis spasmatre segun mixuro di muziko da 
Handel, Louis Armstrong, e Guerilla Poubelle. 

La prezidanto ne asistis multa spektakli. II 
esis tro okupata pri kunveni, interviuvi, 
diskursi, televizion-apari. Ministri mankis a lu, 

il devis dependar de Pucci; ma il nun komplotis 
sen Pucci, ordinis sua propra kalendario, mem 
kompozis sua propra diskursi. Zanni grandege 
juis sua nova nedependeso e gloriizis su pri sua 
povo. Por pruvar la vulgara mieno qua olime 
popularizis su, il ofte montris violentoza 
kamaradeso, mem ad Italo Grop. Hastante a 
limuzino, il frapetis la shultro di Grop. ‘Itere a 
la rempari, ka ne, Grot?’ Riveninte al kontoro 
pos longa dio di politikala komploto, il 
forsendis la korpo-gardisto per varma rideto. 
‘Forirez, Gurk, repozez. Por me, nula labor- 
fino.’ 

Dum la duesma dio dil Festivalo, Zanni fine 
kunvenis kun la Roijnan ambasadisto, Jak 
Vlaamstad. Quo eventis dum ta kunveno? Nulu 
dicis: la pordo restis klozita ed Angebca Bosco 
skribis nula noti. Ma sro Vlaamstad ekiris la 
palaco havante abomininda mieno, e Zanni 
riaparis ridetante. 

Jurnalisti kriis, ‘Sinioro Prezidanto! Quo 
eventis? Sinioro Prezidanto!’ 

Zanni susuris a Grop, ‘La hundi aboyas, Grip. 
Ma li ne sizos l’old ucelo.’ 

Tanokte protestanti amasigis su exter la 
teatro, la Koncert-teatro, e la expozeyo. ‘Arto 
trompas Yusteso!’ li kantis. Sur lia afishi esis, 
‘Falsa Arto = Falsa Politiko’ ‘Tribunalo, ne 
Teatraji!’ Zanni-i anke aparis, jetis boteli, briki. 
Li atakis, batis, pedfrapis. La protestanti fugis. 
Triumfante la Zanni-i ululis e levis pugni. Esis 
to quon la televizion-brodkasti fanfaronis. 

Siorino Zanni iracoze deskriptis la ceno a sua 

spozulo. ‘Tante humiliganta! La tota mondo 
regardas ni, Bobo, e ni aparas kom barbari.’ 

Zanni spektis televizion-spektaklo de Roijna. 
La autoro Sholz repetis, ke la prezidanto di 
Serenno esas dementulo. ‘Zanni celas su dop la 
jupo di Arto, ma Arto ne shirmas lu de vereso. 
La populo postulas, Forprenez la maskilo! La 
populo postulas, Forprenez mentii! Abasez la 
maskili! Abasez mentii! Ed anke abasez 
Prezidanto Zanni!’ 

‘Regardez!’ siorino Zanni dicis. ‘Ni esas 
mokajo. Quon tu facos?’ 

Ye la sequanta nokto, la Zanni-i aparis, 
quankam esis nula protestanti atakesar. Esis plu 
kam kinadek Zanni-i, ne omni pagita da Pucci; 
la bandacho populareskis. Li portis afishi: 
‘Abasez Stranjeri!’ ‘Serenno por SerennanU’ 
‘MOdeRna arTO es Feko’, ‘Irez adube vi devenis!’ 

Zanni en sua kontoro tenis la telefonilo for 
sua orelo dum ke la akra voco di sua spozino 
resonis ek ol. ‘Ma mea karino,’ il dicis, ‘quon 
me povas facar? ... No, certe no, ni ne permisis. 
Ma quon tu expektas me facar?... Yes, mea 
karino, yes, me savas ... me savas! Me ne povas 
parolar nun, me havas grava kunveno.... Yes, 
yes, me facos ulo.... Me ne savas quo, ulo!’ 

II akrochis la telefonilo. Nulu esis en la 
chambro ecepte lu e Grop, qua sidis en mikra 
sidilo apud la pordo. Zanni facis febla rideto. 
‘Homini. Li ne komprenas quale la mondo jiras, 
ka ne, Grup?’ 

Anke en Borgo omnadie esis protesti, mikra 
ma persistanta. Avan la Domo Provincala 

marchis plura socialisti portanta afishi: 
‘Guvernerio por la Populo, Guvernerio per la 
Populo’, ‘Purgez koruptado’, ‘Me ne povas 
afordar politikisto, do me facis ca afisho’. Ico 
lasta esis da Vito, qua tenis ol alte, fiera pro sua 
espritajo. Kande la protestanti kantis, ‘Nul 
Zanni! Nul Zanni! No, no, no!’ il kantis plu 
laute kam irgu altra. 

Ula preterpasanti ridetis, uli desafable 
regardis, uli aplaudis, la plu-multo abasis sua 
kapi e forhastis. 

Subite sono di fora tamburi, ratata ratata, 
quale segilo tranchis la jentila kantado dil 
socialisti. Vito vidis serio de homi portanta 
nigra vesti e drola maskili. Li havis suflili ek 
stano, sukusis mi-tamburi, surdigis omnu per 
granda bruisego. Li anke havis afishi: ‘Nul 
Zanni! Nul Elekti! Nul Guvernerio!’ ed 
‘Guvernerio = Koruptado!’ ed ‘Abasez politiko! 
Levez la homaro!’ 

Vito ridetis. Anarkiisti. 

Li dansis ed ululis preterpasante la socialisti. 
Un de li reverencis a Vito. ‘Nun sur la stradi, 
he?’ dicis Sergio en maskilo reprezentanta 
Darth Vadar. ‘Tu progresas, puer’. Ma ka 
socialisti? Plu bone marchez kun dementi. 
Omnakaze, tu ya avancas, puer’. Me gratulas 
tu.’ 

Maskitino shovis Sergio. ‘Marchez, frato, 
marchez, ne disipez tempo kun infanti.’ 

Vito rikonocis la voco di Gisela. 

‘Me ne konkordas,’ respondis Sergio. ‘Per 
parolado on propagas—’ 

‘Forigez tua parolado. Marchez!’ 

La anarkiisti marchis avane. La socialisti 
itere kantis, ‘Nul Zanni! Nul Zanni! No, no, no!’ 

♦ 

La lasta dio dil Festivalo dil Arti esis anke la 
dio ante la specal elekto. Kom la finala koncerto 
la Festivalo prizentis Ma Bang, Roijnana rok- 
kantisto. Policisti pozesis exter la halo. 
Grandega turbo sen mem un afisho aparis avan 
la Koncert-teatro, e quankam plura Zanni-i 
aparis e kantis ‘Serenno por Serennani!’, la 
turbo klamis kontre li e forigis li. 

La koncerto komencis paceme. La muzikisti 
eniris la ceneyo, la audantaro voco-salutis li, 
klamis ‘Brave!’, e kande Ma Bang komencis sua 
unesma kansono, ‘Esez Bona,’ li klamegis, ‘Yo!’ 

Fine, pensis siorino Zanni en sua lojio. Fine, 
suceso. 

Ma Bang quik pos ta kansono kantis ‘Sen 
Tu.’ La audantaro aplaudis til ke la muri 
kliktigis. Ma Bang klamis, ‘Hola, Serenno!’ 

‘Hola, Ma Bang!’ li omna respondis. 

Ma Bang dicis rauke, ‘Me joyas saveskar, ke 
es ankore kelka sana menti en Fricchi.’ 

La plu-multo ridis ed aplaudis. 

‘Do, por vi qui ne es kuli, ni rokez!’ 

Un ‘Ba!’ flotacis super la chambro, ma ol 
dronesis en granda krio, ‘Yes!’ Siorino Zanni 
staceskis e livis sua lojio; nulu remarkis. 

Ma Bang kantas simile a kamiono plena de 
gravio qua glitas flanke sur choseo glaciizita, 

ma el esis virtuozo pri gitaro. E1 pleis elektrala 
violino dum la kansono ‘Donez a me omno,’ e 
la audantaro preske esvanis. E1 dansis quale 
baletistino dum ‘Arto por Arto,’ e la audantaro 
anke dansis en la pasvoyeti e sur la sidili. E1 
kantis la balado ‘Dronita Maria,’ e la audantaro 
ploreskis. 

Dum la koncerto plura homi eniris la audeyo. 
Ti ne aplaudis. Ti ne dansis. Ti ne movis sua 
kapi segun la ritmo nerezistebla. Ti portis blua 
kamizi. 

Ma Bang kantis la rapida kansono ‘Pueruli.’ 
Ye la lasta harmonio la audantaro dementeskis. 
E1 levis manuo, vartis por silenco. ‘Per Deo,’ el 
dicis, ‘vi omna ya hungregas por bon amuzo.’ 

Li ridegis ed aplaudis. 

‘Nul bon muziko en Fricchi catempe, ka yes? 
Vi sufras pro tro multa kulturo, ka ne?’ 

Rori. 

‘Nu, bone, bone. Me joyas, ke me venis.’ 
Aplaudo. ‘Vi saveskez,’ el murmurachis aden 
mikrofono, ‘plura homi dicis a me, “Ne irez a 
Serenno.” Vi recente ne es tro amikal a ni 
Roijnani.’ 

‘Ma Bang! Ma Bang!’ kantis la turbo. 

‘Uli dicis, “He, Ma, ne irez adibe. Mala tempo. 
Ta Serennani frenezieskas.’” 

Aplaudo taceskis. 

‘Me respondis, “Yes, li ya frenezieskas.’” 

Taco. 

E1 cirkume regardis la audeyo, ridetis. 
‘Frenezieskas por rok-muziko!’ 

Viv-klami. 

E1 marchegis cirkum la ceneyo, frapis 
harmonii hazarde per sua gitaro til ke la 
klamado minlauteskis. ‘Yes, yes. Me ne blamas 
vi bona homi por to quo eventas. Es tua 
dementa chefo qua fekizas omno.’ 

La plu-multo aklamis. Multi ne aklamis. 

‘Yes, fekizas ni omna. Ka lua bona spozino 
ankore asistas?’ E1 regardis la obskura audeyo. 
‘Semblas, ke el deskurajeskis. Bonege. Nun ni 
povas parolar libere inter ni. Oke, ’miki. 
Serioze. Vi mustas gardar vi kontre ta kuli qui 
regnas. Ne permisez li agar talmaniere. Tal feko 
ne bonodoras. Ne atakez via vicini. Es nebona, 
homi.’ 

Kelki aplaudis necerte. 

‘Ma, nu, es via lando, ne la mea. Vi devas 
forigar ta feko. Do, komencez.’ 

Ulu kriis del dopa parto dil audeyo, ‘Se tu ne 
prizas ol, forirez a Roijna!’ 

Ma Bang respondis, ‘Ho yes? En tua boko, 
anuso.’ 

‘Tacez!’ uli kriis. 

‘Shut!’ altri sisis. 

‘Nu, oke, oke, me regretas,’ dicis Ma Bang. 
‘Me iraceskis. Esis nebona. Me deziris esar 
jentila canokte. Me es gasto hike.’ 

‘Ekpulsez el!’ kriis la sama voco. 

Elua okuli streteskis. ‘Se ta kulo klozos sua 
feko-boko, me kantos nova kansono. Me 
recente kompozis ol por homi quale tu, yes. 
Nova balado. Ka vi deziras audar ol?’ 

Multi aplaudis. Pluri klamis, ‘Ba!’ 

Ma Bang iris al fronto dil ceneyo e sidis, la 

gambi pendanta de la bordo. La muzikisti 
regardis l’una l’altra e levis sua shultri. 

‘Oke, yen balado por ta desagreabla picho- 
kapo.’ E1 kantis simple. 

En la trefelica landeto Serenno, 

Omnu esas bona, yust, aminda, 

Savante nul trubleto, 

Li vivas en reveto 
E fiere restas surda, muta, blinda. 

La audantaro ridis. Nun la bas-gitaristo 
akompaneskis Ma Bang. 

En la trefelica landeto Serenno, 

On jame audas vorto grosiera. 

De puero, de sioro, 

On ne audas ‘diktatoro. ’ 

Tal jokaji omnu trovas tro severa. 

Nun la plu-multo perdis lia rideti. Ridado 
faliis. Multi kriis, ‘Ba!’ La tamburisto batis 
nelauta ritmo. 

En la trefelica landeto Serenno, 

Kande prezidanto agas kontre legi, 
Quankam altra landi grondas, 

‘Quo importas?’ vi respondas. 

‘Atencez vi pri via propra negi. ’ 

Multi, ne nur homi portanta blua kamizi, nun 
klamegis, ‘Abasez Bang!’ 

Ma Bang pauzis kurtatempe. E1 modulacis e 
kantis la lasta strofo. 

En la trefelica landeto Serenno, 

Tu es teroristo se tu nur dubitas. 

On arestas tu jentile, 

Bastonbatas tu habile, 

Efacile kontre tot Europa militas. 

La audantaro staceskis. 

Ma Bang anke staceskis e lente retropazis al 
dopajo dil ceneyo. La muzikisti cirkondis el. 

E1 levis sua manui. ‘He, homi, kalmigez vi—’ 

Botelo frapis la ceneyo ye elua pedi e ruptis 
en vitro-sprico. E1 saltis adsinistre. 

La tamburisto falis adsur sua cimbali. 

‘Fi,’ Ma Bang murmuris al muzikisti. ‘Me 
evidente fushis ol.’ 

‘Serenno por Serennani! Abasez Ma Bang! 
Serenno por Serennani! Abasez Roijna!’ 

Ulu arachis sidilo del pavimento e lansis ol al 
ceneyo. Altru jetis shultro-sako. 

Exter la Koncert-teatro, siorino Zanni sidis 
en sua limuzino. E1 spektis la teatro til ke la 
unesma homi ekkuris. Uli frapis l’una l’altra. 
Plura homi klimeskis la muri dil teatro. Pluri 
jetis roketi vers strado-lampo; fine un atingis ol 
e la lampo-globo explozis. 

Siorino Zanni dicis kalme a la motoristo. 
‘Matteo, ni irez adheme.’ 

En la audeyo, ulu portanta blua kamizo 
acendis serio de petardeti. La homi panikis pro 
la explozi ed ekhastis aden la stradi. Ma Bang e 

sua muzikisti celis su en Volkswagen-furgono 
ed eskapis a la limito. Stranje, nula policisti 
asistis, quankam dekedui de policisti ya 
gardabis la enireyo ante la koncerto. La hom- 
amaso destruktis strado-lampi, renversis 
automobili, frakasis fenestri. 

Por komprenar la sequanta eventi dum ta 
eceso di patriotismo, on devas subisar kurta 
leciono pri urbal administrado. 

Fricchi, kom chefurbo di Serenno, esas hemo 
di multa politikisti. La kapitalo rezervata por la 
manteno dil infrastrukturo ofte vakuigesas da 
irga elektita oficisto qua povas konvinkar altra 
politikisti pri sua kaprici. Do esas sempre poka 
kapitalo por importanta projeti. 

L’anciena kloaki di Fricchi esis rikonstruktita 
dum la frua yari di la lasta yarcento. La 
entraprezisto qua fine ganabis ta komisiono 
(hazarde bofratulo dil urbestro), por 
kompletigar la komisiono segun la permisata 
budjeto ma ankore juar apta profito, uzis chipa 
materii e senexperienca laboranti. La kloaki 
funcionis sat bone, ma ne perfekte, dum longa 
tempo, ma recente la aperturi, per qui eskapis 
nociva gasi fermentacanta sub la stradi, 
krulabis od esis stopita da forjetaji. Konseque, 
la gaso-preso gradope kreskabis, til ke la 
habitanti flaris gasi ek dreni e tualeti. Li ignoris 
ol kom triviala desagreablajo dil urbala vivo. La 
direktisto di aferi publika plurfoye avertis pri la 
danjeroza situeso; ma sempre esis plu urjanta 
bezoni, or, la direktisto esis Progresemo, do la 
Konservema guvernerio ne atencis la problemo. 

Ergo, kande Zanni-o jetis petardeto aden 
kloako-aperturo, la legi kemial e fizikal 
neeviteble agis: serio de explozi kuris tra la 
Placo Centrala. La stradi krumplis, la bordo- 
petri peceteskis, edifici shancelis. Strado-lampi 
falis e la centro dil urbo obskureskis. Homi 
kriachis en edifici ed ekkuris aden la 
shancelanta stradi. 

Ye la sequanta matino, per solena mieno ed 
apene celata joyo, Prezidanto Bobo Zanni 
preparis deklarar krizo nacional en Serenno. 

17 

Ye jornesko la voteyi en Caprio Provinco 
apertesis por la specal elekto. Multa homi ja 
avide vartis avan la voteyi; pose, inquesto di ti 
qui votabis montris, ke Ugo Onesti facile 
devancas Dario Canale. Yolanda Nova, la 
kandidato Progresema, anke devancas Canale. 
Mem la nekonocita kandidati Socialista e 
Komunista devancas Canale. Ma Ugo Onesti 
devancas omnu. 

Televizion-jurnalisto dicis, ‘Ica specal elekto 
esas advere refer-voto pri la koruptado di la 
Zanni-administrado. Quale iras la provinco, tale 
iras la lando.’ 

Onesti e Galli surveyis la rezultaji per 
televiziono en la provizora stabeyo dil 
kampanio, plu agreabla loko kam la kontoro di 
la lokala Verda Partiso, pro ke ol ne esas en 
kelero ed havas fenestri. Onesti esis sorcita da 
la nombri rulanta trans la televizion-skreno; 



mixuro de astoneso e fiereso e nauzeo piktis lua 
vizajo. Galli sidis quale roko en rivereto de noti 
e mesaji quin sua stabani adportis. 

‘Unesma rezultaji de Lindoro, ni devancas de 
plu kam cent voti. Val de Maggiore, ni devancas 
de duadek procent. Princi, Nova devancas.’ 

‘Ho.’ Onesti glutegis. 

‘E1 naskis en Princi.’ 

‘Ho yes.’ 

Ye non kloki, la elekto-novaji che-televiziona 
esis interruptita; omna radio- e televiziono- 
stacioni samtempe brodkastis la deklarajo dil 
prezidanto. 

‘Mea amiki,’ Prezidanto Zanni dicis solene, 
‘hiere nokte abomininda atako lansesis kontre 
nia bela lando. La Roijnana kantisto, Ma Bang, 
incitis sedicio en la Koncert-teatro, sedicio qua 
inundis la tota centro di nia chefurbo. Ma Bang 
e sua komplici desaparis pos explozo-serio. Ni 
ne ja determinas la kauzi, ma proprietajo- 
domajo esas severa. Ni dankez nia Deo, ke nula 
vivo perdesis. Til inquesto facesas pri ta 
terorinda eventi, ni ne povas evitar deklarar 
krizo nacional. Me ja komandis, ke la militistaro 
gardez kontre revolto. Omna kontori guvernial 
nun esas e restos klozita, ecepte ti qui servas la 
publika sekureso. 

‘Mea amiki, me pregas, ne panikez. Esas nula 
nemediata danjero. Nia policistaro e militistaro 
shirmas ni kontre la perfida enemiki di nia 
lando. Kurajez! Atencez! Quik informez 
l’autoritati pri agado suspektinda. Kune ni 
montrez, ke ni restas forta e loyala, kurajoza e 

stoikal. Ni Serennani ne cedos ni a teroro. Me 
dankas vi.’ 

La kamero movis al fluktuanta standardo di 
Serenno. 

‘Me esperas, ke tu atencis, Pucci,’ dicis Zanni 
pos ke la kameri esis extingita. ‘Yen genio 
politikal. Du per un frapo. Advera diversiono!’ 

Pucci restis prudente tacema. 

Onesti beis a la televiziono. ‘Quo? Sedicio en 
Fricchi?’ 

Galli murmuris, ‘11 komencas danjeroza ludo. 
Marcus!’ Yunulo adkuris. ‘Telefonez a Paolo e 
Stefano, saveskez pri to quo eventas che lia 
posteni.’ La yunulo forkuris. ‘Quon Zanni 
probas?’ 

Onesti susuris, ‘Krizo?’ 

‘Omno malodoras de paniko. Pro quo nun, 
kande ni certe ganus?... Marcus! Qua informo 
del voteyi?’ 

La yunulo kovris la telefonilo. ‘Es vera, oli es 
klozita.’ 

Galli lente afirmis per kap-signo. 

‘Stefano esas an strado Camerra. La voteyo- 
laboristi ekpulsis votanti e klefagis la pordi. Ti 
qui vartis nun stacas extere.’ 

‘Ka Paolo?’ 

‘Ne ja telefonas.’ 

Altra homo vokis de apuda skrib-tablo. ‘Me 
havas Paolo telefone.’ 

‘Quon il dicas? Me parolos.’ Galli sizis la 
telefonilo. ‘Paolo, hike Galli, parolez. Yes?’ II 
kovris la telefonilo e dicis ad altri, ‘Li anke 
klozis l’Urbo-domo. Procedez,’ il dicis. ‘Mmm. 

Katenizis la pordi! Ed? Ka la baloti? Saveskez. 
Ka policisti omnaloke? Nu, retrovenez adhike. 
No, ne defiez la policisti, ni mustas semblar 
kooperar. Yes.’ 

Onesti ne movis. ‘Kad on klozis la voteyi?’ 

Galli jiris a sua propra skrib-tablo, sizis 
telefono. ‘Ta bastardo ne darfus ... Damnez 
omni, la linei esas okupata. Marcus, telefonez a 
Russo en Fricchi. Hastez.’ 

‘Kad on advere klozis la voteyi?’ Onesti 
repetis. II sentis su koldeskar. Lua fingri 
tamburagis sur la skrib-tablo, ma lua pedi 
semblis esar petra bloki. 11 vidis la chambro 
quaze tra nebulizita lenso. La subalterni qui 
hastis adhike ed adibe esis nur skisuri di homi. 
II komprenis, ke il enirabis la unesma etapo di 
shoko. Quaze me havis acidento, perdis 
membro, il pensis. Quon me devas facar? Ka 
pozar mea kapo inter mea genui? 

‘Russo, hike Galli. Quo en Fricchi? Yes, ni jus 
saveskis. Pro quo vu ne telefonis? Yes, yes, 
ma— Ka vu esas certa? Pruvi? Neracional ... 
pro quo? No, ne agez, ne parolez til ke ni havas 
ula pruvi. Ho, se il ya—!’ II ripozis la telefonilo. 
‘Zanni ya dementeskas, tote dementeskas. Se 
Russo esas justa ... ’ 

Onesti sidis taceme meze dil jiranta turbo. II 
kompreneskis. Depos ta posdimezo kande 
Mitek sonigis ilua pordo-klosho, il ne havis un 
instanto repozema. II desengajesis. II sufris 
interviuvi. Galli aparis, inspiris il, il prizentis su 
kom kandidato. Pose la sencesa diskursi, 
kunveni, rideti, partii, rideti, presado di manui, 

rideti, sempre rideti. Nula minuto tranquila. E 
Giuliana anke presis tro multa manui, 
renkontris tro multa nekonocati, ridetis e 
ridetis sen plendar. Pose la skandali, un, du, tri 
shoki qui shanceligis il. 11 nultempe, nultempe 
oblivios, ke sua filiulo vizitis anarkiisti, o plu 
male, ke sua bomatro volis votar kontre il. Ma 
ne esis tempo por rekuperar, quik venis la furto 
di Mitek. La prezidanto — por qua il votabis, il 
forte rimemoris sua satisfaco skribante ta voto 
— la prezidanto ipsa kriminis. E pose la 
kampanio quik rikomencis, itere la sencesa 
diskursi, kunveni, rideti, partii, rideti, presado 
di manui, rideti, rideti. Ma nun ... la voteyi esis 
klozita. Policisti. Militisti. 

Fakte, Onesti pensis, es tro multo. Simple e 
pure tro multo. 

La grava voco di Galli ne cesis. ‘Obtenez 
raporto de Kacni, hastez. Marcus, telefonez a 
Vijnul, ta Mitek, saveskez kad il es sekura, me 
suspektas la bravachi di Zanni. Paolo, bonege,’ 
il dicis a homo evanta cirkum kinadek yari qua 
jus enirabis la chambro, ‘venez. Telefonez a 
Vlaamstad, ni mustas saveskar la reakto 
diplomacal. Ta dementulo Zanni militeskos se 
ni ne agas.’ 

Onesti staceskis. II pauzis til ke la chambro 
cesis ocilar. II movis sorgeme al pordo. 

Galli regardetis il. ‘Onesti, me ne— Adube vu 
iras?’ 

‘Adheme.’ 

‘Ka vu maladeskas?’ 

Ugo afirmis per kap-signo ed apertis la 
pordo. 

‘Bon ideo,’ dicis Galli. ‘Irez. Repozez. Ne 
povas facar bone hike. Vu mustas esar sana e 
pronta kande omno kalmeskas.’ 

Onesti ekiris. 

An la strado il remarkis la suno brilanta, la 
vento suflanta freshe. Kelka homi marchis o 
stacis parolante. Automobili pasis. Onesti vagis 
preter butiki, parki. Pos poka tempo il marchis 
aden la kolineti exter la urbeto. Hike es kelka 
domi. Agri extensis su ultre ta domi. Fore esis 
bosketi de olivieri griza. Infre il vidis Borgo, 
beleta Borgo, mixuro de blanka e flava e griza 
muri e reda tekti. Supre il regardis la verda 
kolineti nun oreskanta. Ucelo-kanti flotacis ad 
ilua oreli. 11 ne rimemoris kande il laste audis 
kanti di uceli, o bramado di mutono, vice 
bramado di politikisti. Onesti esis sempre homo 
urbal; segun il, naturo esas nur to quon on 
vizitas dufoye yarale. Ma nun, ca-instante, il 
regardis naturo kom miraklo. Imaginez! Ankore 
esas mondo plena de vivanta enti qui nultempe 
pensas pri politiko, o kalumnias, o mem disipas 
instanto per pensar pri homi ecepte por evitar li 
e lia sencesa agitado. Mondo qua felice existis 
dum yarcenti, mili de yarcenti ante ke homi 
reptis ek la polvo, e probable existos pos ke ta 
experimento pri su-koncio finabos. Mondo qua 
ne sucias, sive on ganus elekto sive prezidanto 
militeskus. 

II retroiris aden la urbeto e ne remarkis la 
nervoza mieni dil homi preterpasanta. II atingis 

strado Calvino e gestis jentile ad Oberto, 
garsono del Cafe Ris, qua stacis en la enireyo, 
sigareto en la boko. II ne remarkis la tri militala 
veturi qui pasis rorante. II flotacis adsupre per 
la eskalero, apertis la pordo di sua apartamento, 
e vokis joyoze, ‘Papa rivenas!’ 

Nulu respondis. 11 audis voci en la libraro- 
chambro. 

Giuliana e sro Sette sidis avan la televiziono. 
Giuliana tordis naztuko en sua manui. Sro Sette 
sidis, la brakii ferme krucumita sur la pektoro. 

‘Papa rivenas,’ Onesti itere dicis. 

Giuliana regardis il. ‘Ho, Ugo, danko al Deo, 
tu es sekura!’ 

‘Drola frazo. Pro quo me ne esus sekura?’ 

‘La tota lando dementeskas,’ dicis sro Sette. 
‘Me sempre amis la populo, ma nun, nu, la 
diablo sizez li omna.’ 

La felica nebulo di Onesti quik desaparis kun 
sono rauka e suganta. ‘Ka vi parolas pri ta 
sedicio en Fricchi? 01 esis nur—’ 

‘Ho, forigez ta sedicio, qua sucias sedicio? 
Ma ta Zanni, il deklaras ke ol esas krizo.’ 

‘Me savas lo.’ 

‘E volas militeskar!’ La bomatro staceskis ed 
ekiris. 

‘Ka milito?’ Onesti dicis. ‘To esus dementa.’ 

Giuliana esis furioza. ‘Milito, Ugo! Quon ni 
facez? Ni havas du filiuli, du yuna filiuli. Se esus 
milito, li certe konskriptesus. Li esas nur pueri, 
Ugo!’ 

Onesti proximeskis e tushis elua brakio. ‘Ne 
esos milito, Giuli’. Es nur komploto da Zanni. 

Galli explikis. Zanni deklaris krizo por haltigar 
l’elekto.’ 

Sro Sette retrovenabis. ‘Kad lo es vera?’ 

Giuliana dicis, ‘Ho, neposibla. Kad esas 
posibla? Nulu es tante maligna!’ 

‘Me ne surprizesus,’ dicis sro Sette. ‘Me ne 
surprizesus, se il ipsa komencis ta sedicio e jetis 
la bombi. II facus irgo por sucesar. Ma klozir la 
landlimiti—’ 

'Quo!’ kriis Onesti. 

‘Ube esas mea pueri?’ subite questionis 
Giuliana. 

‘Yes,’ dicis sro Sette, ‘il jus klozis la 
landlimiti. “Por ke ni protektez nia sakra 
naciono,” il deklaris. La tota mondo 
dementeskas.’ 

Onesti sentis, ke la kolda torporo rivenas e 
reptas alonge ilua membri. ‘Quo?’ 

‘Me ne vidis Pietro o Vito depos dejuno,’ 
dicis Giuliana. ‘Ugo, ube li esas?’ 

♦ 

La pueri stacis sur la promeneyo super la 
fluvio. Li spektis dum ke tri soldati 
senentuziasme pozis barili trans la Norda 
Ponto. 

‘Quon li facas?’ questionis Pietro. Lua fingri 
nervoze skrapis la stoni. ‘Quon tu pensas?’ 

Vito pozis sua kudi adsur la muro e sua 
mentono aden sua manui. ‘Li klozas la 
landlimiti.’ 

‘Yes, ma pro quo?’ Pietro dicis nepaciente. 

‘Altra Zann-ideo.’ 

‘Es stupida!’ 

‘Komprenende. Esas Zann-ideo.’ 

Pietro presis sua brovo an la petra muro. 
‘Kad il ya deziras militeskar?’ 

‘Forsan yes, forsan no. Ma il certe volas 
haltigar l’elekto. Pro quo li ne tale raportas ca 
novaji? Omni savas, ke Zanni facus irgo por 
retenar povo, mem riskus milito. Ma nulu dicas 
lo laute. Tre interesiva psikologiale.’ 

Pietro jemis. ‘Tua psikologio ne interesas 
me.’ 

‘Ol devas, Piet’. Ca eventi es historiala. Ni 
spektas historio, frato.’ 

‘Me ne sucias historio!’ 

‘Tacez.’ 

‘Tacez tu! Elena esas en Vijnul kun la 
genitori. Me esas hike. E nun ta filii di hundi 
klozas la ponto! Quale el retrovenos?’ 

‘E1 ne retrovenos, nulu retrovenos. Esas to 
quo signifikas klozar landlimiti.’ 

Pietro grunis. 

‘Oli nur klozesos dum du-tri dii, forsan 
semano,’ Vito dicis. ‘Ecepte ke il ya militeskos.’ 

Pietro formarchis. Vito kuris dop il e kaptis il 
per shultro. ‘Adube tu iras, puero?’ 

‘A Vijnul, evidente, ad Elena.’ 

‘Ho, no! Kad itere me restos heme inter 
plorado e jemado? Fek’, no! Omnafoye malajo 
eventas, tu forkuras ed agas stupide e me 
mustas audar sencesa plorado. Ne nun! Me ne 
plus konsolacos la familio pro tu. Ni irez 
adheme!’ 11 sizis Pietro per kudo. 

Pietro forfrapis la manuo. ‘Mea tota vivo 
krulas e tu nur plendas!’ 

‘Itere tua vivo krulas, hu hu hu! Idiota 
romantikulo! Tu evas dek-e-ok yari, tua vivo ne 
krulas, e se ol ya krulis, ne esis tante multa 
vivo. Do haltez! Pliz,’ il pledis, ‘esforcez pensar 
unfoye. Uzez ta klasik edukado pri quo tu olime 
fanfaronis. Quale Platon agus? II pensus, tale il 
agus. Do, ni pensez. Se tu probus transirar la 
ponto, quo eventus? Ta soldati komandus, ke tu 
tranez tua kulo adheme. Tu sendubite iraceskus 
ed probus pasar, e konseque ili batus od arestus 
tu, forsan pafus tu. E pose? Mama ploros, papa 
blamos su. Tua filio matureskos sen patro, 
Elena ululos e fine mariajeskos kun altra 
stupidulo. Tu divenos nur rakonto romantika 
por tedar elua nepoti. To omna eventus.’ 

Pietro pedfrapis la strado. ‘Tu havas nul 
anmo, Vit’.’ 

‘Danko, me preferas cerebro.’ 

‘Damnez omno. Quon me devas facar?’ 

‘Agez quale racionozo. Vartez.’ 

‘Ho!’ Pietro kriis. ‘Qua facis tala mondo?’ 

‘Ni,’ respondis Vito. ‘Homi. Omni. Pro ke ni 
single agas segun nia deziri, o per to quon ni 
supozas esar nia deziri. E dume altri agas segun 
lia supozata deziri. Ed omna agado e dezirado 
mixesas aden granda, sordida, sensenca raguto, 
e yen: socio homal. Se ni omna sideskus e 
parpensus klare, ni forsan agus racionoze. Ma 
pensar klare es desfacila laborego, do ni simple 
vivas e dicas, ‘Oke, bone,’ a to quo eventas, e ni 
blamas altri od historio o Deo por la feko quan 

ni ipse facas.’ 11 levis sua brovi. ‘He, lo es advere 
bona. Me devas skribar lo.’ 

Bruiso di motoro kaptis la atenco di Pietro. 
La soldati klimabis aden lia militala veturo e 
forveturiris. Sur la ponto restis la barili sola e 
senefika e frajila. 

Lumo brilis en la okuli di Pietro. 

Vito sizis lua brakio. ‘Ho no, no!’ 

Pietro forsukusis il ed hastis al ponto. 

‘Damnez tu, Piet’, retrovenez!’ 

Pietro atingis la ponto. Vito adkuris. 

‘Vit’, dicez nulo. Me mustas.’ 

‘No, tu ne mustas!’ Vito preske jetis su adsur 
sua fratulo. 

‘Uldie tu komprenos. Uldie tu amoreskos ed 
agos stupide. Tua filozofio e politiko ne haltigos 
tu, ne plu kam la Greka e Latina haltigis me.’ 11 
ridetis. ‘Vit’, ni forsan ne rividos l’una l’altra 
dum longa tempo. Ne esez iracoza.’ 

‘Me volas strangular tu!’ 

Pietro ridis. 

‘Ka tu havas pekunio?’ 

Anxio subite sizis Pietro. ‘Me ne savas. Yes, 
me havas duadek. Duadek-e-kin.’ 

Vito sospiris. ‘Ne savas mem quanta 
pekunio.’ II ektiris sua burso ed ofris kelka 
bank-bilieti. 

Pietro aceptis oli. 11 presis la manuo di Vito e 
dicis, ‘Me dankas tu, Vit’.’ 

‘Nu, irez. Hastez, ante ke ta soldati 
retrovenas e mortigas tu.’ 

Pietro afirmis per kap-signo e kuris trans la 
ponto. Kande il atingabis la fora rivo, il 

retroturnis su e manusignifis a Vito. Vito anke 
manusignifis, triste sukusis sua kapo, ed 
marchis adheme. 

18 

Pos la elekto abortinta, Galli retrovenis a sua 
kontoro en Fricchi e kunvenis sua Verdo-stabo. 
‘Ni mustas quik saveskar to quon la prezidanto 
komplotas. Me ne pensas, ke il advere deziras 
militeskar. To esus dizastroza sensencajo, 
quankam dizastroza sensencaji semblas esar la 
modus operandi de ca guvernerio. Kad il 
inventis ta krizo nur por ajornar la specal 
elekto? To esus anke dizastroza sensencajo, 
minacar milito nur por fortenar Verdo de 
parlamento. No, esas tro ridinda, mem de 
Zanni. Ni mustas obtenar fakti. Quon vi 
deskovris pri la sedicio ed explozi?’ 

Belega muliero tre chike vestizita respondis. 
‘Mea amikino asistis la koncerto. E1 raportas, ke 
la sedicio ya incitesis da Ma Bang, qua facis 
anti-Serennana komenturi e kantis kansono 
male konceptita, quankam ol nun juas granda 
suceso en Roijna. Ma mea amikino anke dicas, 



ke plura Zanni-i enirabis l’audeyo malgre la 
policisti — on povas imaginar quale to eventis 
— ed esis ti qui atakis la muzikisti.’ 

‘Ha. E1 esas certa pri la Zanni-i?’ 

‘E1 sidis en la dopajo dil audeyo, vidis li 
enirar, mem rikonocis un de li.’ 

‘Bone. Me dankas vu, Elisa. E ta explozi?’ 

Viro havanta blanka hararo respondis. 
‘L’explozi venis de la kloaki. Zanni implikas 
Roijnana teroristi, ma urbo-laboristi konfirmas 
private, ke la kloako-sistemo es tante kaduka, 
ke exploziva gasi freque kolektesas. Fakte, li 
surprizesas, ke la kloaki ne explozis ante nun. 
Do l’explozi esas probable acidental.’ 

‘Acidental! Marcello, ka vu sugestas 
koincido? Nekredeble.’ 

‘Ne koincido. Acidento,’ Marcello dicis. ‘La 
Zanni-i acendis petardeti, segun raporti. Se 
petardeto falabus aden kloako ... ’ 

‘Od esis jetita,’ Elisa sugestis. 

Galli rapide pensis. ‘Ka ni povas pruvar lo?’ 

Elisa levis sua shultri. ‘Probable no. Mea 
amikino vidis la Zanni-i, ma kad el atestus 
publike? Me dubitas.’ 

‘Pro quo?’ 

‘Tro danjeroza. Vu savas pri l’eventi che La 
Voco di Populo. Nulu opozanta Zanni restas 
sekura dum ke lua bravachi marchas e la 
policisti komplezas.’ 

‘E ni bezonus tempo por kolektar oficala 
raporti pri la kloako-sistemo, se raporti existas, 
probable anke pekunio por subornar burokrati,’ 
dicis Marcello. 

Galli sospiris. ‘Nu, ni pripensos to. L’unesma 
paniko nun diminutas, komuna raciono forsan 
rivenos.’ 

Grosa yunulo portanta orel-binoklo snortis. 
‘E me forsan brandisos mea brakii e flugos al 
luno.’ 

‘Russo, quon vu saveskis pri la recent agadi 
dil prezidanto?’ 

‘Nur to quon ni ja savas per televiziono. 
Zanni laboras nokte e jorne, livas la palaco nur 
por dormar, ofte ne mem por dormar. II recevas 
serio de Europan ambasadisti, unesme la Cheka, 
pose ti di Polando, Hungaria, Germania, ed 
hodie il kunvenis kun l’ambasadisto Austrian. 
Stranje, il ne serchas reklamado pri ta viziti. 
Nula jurnalar-konferi, nula fotografuri.’ 

Galli meditis. ‘Nebona, nebona. Od il penas 
semblar preparar milito, od il ya preparas 
milito.’ 

‘Precize.’ 

‘Sato pri Zanni. Renata, pri Pucci.’ 

Yunino lektis de noti. ‘Ni ne povis ganar 
informo pri sro Pucci dum la lasta du dii.’ 

Galli levis sua brovi. ‘Quo? Pro quo ne?’ 

‘Pucci sempre agas dop la kuliso,’ dicis 
Renata, ‘ma dum la lasta du dii il esas preske 
nevidebla. Maxim recenta informaji: sundie, il 
kurte videsis an strado Libicocco eniranta 
automobilo. Yes,’ Renata respondizis la nedicita 
questiono sur la vizajo di Galli, ‘proxim la domo 
dil ex-ministro Vaghi. Lundie il videsis 
marchante en strado Cesaro. Vi savas, ke strado 


292 



Cesaro es dop la Placo di Ganimedo, ube lojas 
Umberto Fedoro.’ 

La okuli di Galli obskureskis. ‘Kad il 
renkontras altra ministri?’ 

Renata negis per kap-signo. ‘Ti es nia nura 
raporti. Sro Frusoni restas en Frankfurt e ne 
povas retrovenar, komprenende, pro ke la limiti 
esas klozita.’ 

‘Me deziregas saveskar, pro quo el subite iris 
a Frankfurt.’ Galli pensis. La subalterni vartis 
paciente. 11 staceskis e pazis adhike ed adibe. 
‘Zanni restas en la palaco. Pucci sekrete 
renkontras l’ex-ministri. Per la diablo, quon li 
facas? Marcello, kad informaji ek la militistaro?’ 

Marcello tusis. ‘L’armeo prontigas su. Hiere 
nokte Generalo Franchi anuncis, ke il deziras 
pre-atakar kontre ... nu, kontre irgu qua 
minacas. Pro ke nulu minacas, ca anunco 
atraktis poka kritiko en la jurnali. Franchi es 
Konservemo ed avida por milito, do nulu 
surprizesis, ma tal insinuajo danjeroze altigas la 
krizo.’ 

‘Esas nur intrigo,’ Galli dicis. ‘Franchi es 
marioneto di Zanni, do di Pucci. Ha, me es tro 
longe enkarcerigita en Borgo, me ne atencabis 
la reala mondo. Quale l’exterlanda jurnali 
raportas pri to omna?’ 

Elisa adportis amaso de jurnali al tablo e 
pulsis li unope a Galli. ‘Freitag questionas, ke 
Usa intervenez, e blamas ol, pro ke ol ne agas 
plu rapide. Wiener Zeitung exploras la posibla 
konsequi ekonomial di sancioni kontre 
Serenno. Le Monde publikigis artiklo explikanta 

la tota historio di Balkana politiko, militi, ras- 
agiteso, edc. To konfuzigas omni, pro ke nek 
Serenno nek Roijna esas Balkana. Corriere della 
Sera blamas nia sistemo di plura partisi e 
postulas, ke ni havez nur du partisi, 
Konservema e Komunistal. La Vanguardia 
questionas, ka Serenno o Roijna ganos la 
Mondo-Taso? Tote nula menciono en 
l’Amerikana jurnali.’ 

‘Nulo nova. Nu, bone.’ Galli frunsis sua 
brovi. ‘Do. Un: Ni mustas saveskar to quon 
Pucci facas. Du: Ni bezonas konvinkar la 
jurnali, ke li inquestez l’origino dil explozi. 
Kolektez irga raporti ed atestanti, anonime se li 
insistas. Mem anonima pruvi esas plu bona kam 
nulo. Esforcez parolar kun ta laboranti urbal. Ni 
probable ne konvinkos nun, ma ni esez pronta 
kande pasioni koldeskos. Tri: Ni devas 
kontaktar l’ex-ministri. Ni forsan saveskos ulo, 
se nur per lia maniero refuzanta. Dume me 
solicitos parlamentani, determinos lia pensi. Me 
ne kredas, ke irgu esas felica pri ta eventi. Se ni 
juntus ni al Progresemi, ni forsan povus forsar 
inquesto parlamental. La plaso di Stanko 
ankore restas vakua, to helpas.’ II regardis la 
dubitema vizaji avan il. ‘Ne probable, me savas, 
ma ni esforcez. Renata, telefonez a l’ambasadisti 
de Hungaria, Chekia, omni. E skribez ta historio 
di vua amikino, sendez ol al jurnali, un forsan 
atencos.’ 

Renata gestis per kap-signo e skribachis noti. 

‘E duopligez la homi qui atencas Pucci, ni 
bezonas saveskar lua agadi tam rapide posible.’ 

‘Ma—’ 

‘Yes, ni ne savas nun ube il esas, ma per sat 
multa homi en la stradi, ni trovos lu. Lu ne es 
facile celata.’ 

Li ridetis. ‘Yes.’ 

‘Vu, Marcello, kolektez ta raporti pri kloaki, 
facez oli komprenebla, koordinez la atesti di 
Elisa, telefonez a vua kolegi che la Voco, la 
Standardo, irgu qua interesesos.’ 

‘La PostoT 

‘La Posto ne esas utila. Ne obliviez la radio- e 
televizion-stacioni. Mustas esar adminime un 
yuna jurnalisto avida por famo.’ 

Marcello afirmis per kap-signo. 

‘Russo, parolez kun vua amiko en la palaco. 
Saveskez to quon Zanni facas dum omna horo, 
omna minuto. Ni bezonas informo.’ 

Li staceskis ed hastis a lia taski. 

Galli turnis su al fenestro, a la brilanta 
sunlumo e la homi preterpasanta sur la strado 
qui ne suciis politiko. Ho, il pensis, se me esus 
muso an la muro dil palaco nun.... 

♦ 

La posdimeza sunlumo reflektante de la 
skrib-tablo dil prezidanto preske blindigis 
Angelica. E1 palpebragis ma ne pauzis 
stenografar la prezidantala zumado. Elua paneo 
en la kunveno-chambro esis taceme obliviita. La 
prezidanto ne plus furieskis, ne plus blasfemis. 
II divenabis nefatigebla, neperturbebla. Ilua 
okuli cintilifis. 11 marchis per granda pazi, omna 

vorto esis deklamajo, omna kaprico esis urjanta 
necesajo. Evidente krizo konvenis. 

Italo Grop sidis en sua sidilo apud la pordo, 
manui en sua gremio. Lua larja vizajo expresis 
nulo. Nur okazionala regardeto a la lumo 
fluanta tra la fenestri revelis dezirego esar 
altraloke. 

Angelica nun vivis en kontinua tranco. Ma el 
savis, ke el laboris plu kompetente kam antee. 
Kande la prezidanto deziris ulo, bezonis ulo, 
nula posibleso por eroro toleresis. E1 laboris 
bone, astonive bone, ma elua laboro hororigis 
el. Singla jorno ofris nova ofenso ad elua mento 
yusta e decoza. E1 sempre kredabis, ke 
prezidanto ne povas agar neyuste o nedecante. 
Ta kredo nun esis mortinta. Elua kordio e 
ventro insistis, ke klozar la landlimiti, ignorar la 
legi, desengajar la ministri, skribar sekreta 
imperi — ti omna esas nejusta. Danko al Deo, el 
esis tro okupata por nova paneo. 

‘E do me regretinde ne havos la plezuro di 
vua vizito,’ Zanni diktis. ‘Vua sincera kolego, 
edc., edc. Certigez, ke ta letro livresos morge ne 
plu frue kam dek kloki.’ 

Angelica klozis la not-libreto. ‘L’ambasadisto 
Norvegiana ankore vartas.’ 

Zanni gestis per manuo. ‘Forsendez lu, me 
havas nula tempo.’ 

‘Lu ja vartis plu kam horo.’ 

‘Do lu disipis sua tempo.’ Zanni ridetis. 
‘Norvegia ne importas, Angel’. Komprenez, ni 
devas sucieme selektar ti kun qui ni traktas.’ 

‘Yes, Sinioro Prezidanto.’ 

‘Kande es la telefon-voko a Britania?’ 

‘Li ne respondis. Ne ja.’ 

Zanni pulsis su de la skrib-tablo, grunachis, 
‘Yen superbeso! Ne respondis? Telefonez quik a 
ta chef-ministro e dicez, ke la prezidanto di 
Serenno volas parolar nun!’ 

‘Yes, Sinioro Prezidanto.’ El staceskis. 

‘Ma jentile, Angel’, jentile. Tu savas bone 
quale kondutar.’ 

‘Yes, Sinioro Prezidanto.’ 

‘E trovez Pucci. Me ne renkontris lu depos 
hiere. Ube lu esas?’ 

Angelica, ye la pordo, respondis, ‘Lu asistas 
kunveni.’ 

‘Qua kunvenin lu asistas sen me?’ 

‘Me regretas, Sinioro Prezidanto, lu ne dicis.’ 

II sniflis. ‘Telefonez a Britania. E forsendez ta 
damninda Norvegiano.’ 

Angelica ekiris. 

La prezidanto murmuris, ‘Damnez Britania!’ 
II ridetis regardante Grop. ‘La kompatinda 
yunino ne komprenas. Kelki komprenas. Nur tu 
e me, Grup. Me, pro ke me direktas omno, e tu, 
pro ke tu restas sempre apud me. Generalo e 
sua loyala lietnanto. Es milito, tu savas, mea 
amiko. Yes, milito. Nedeklarita, ne ja, ma to es 
nur detalo. E pro ke ni militeskas, Serenno, 
mikra Serenno, senimporta Serenno, es nun la 
centro di Europa. Omna landi spektas e vartas, 
vartas to quon ni facos. E pro quo ni subite 
importas? Pro ke me igis ni importar, Grump. 
Me dicis, “No, la Roijnani ne trompos ni. No, la 
Konservemi ne perdos majoritato.” Do ni nun 

importas en la mondo. Mem Pucci ne tote 
komprenas. Homi nomas il mea cerebro, me ya 
savas, me lektas la jurnali. Ma nun me facas 
omno. II ne plus vidas la granda ceneyo, ne plus 
savas mea pensaji. Nulu antee suciis Serenno, ni 
facabis nulo importanta. Ma nun li timas. Omnu 
timas.’ 

Grop regardis la prezidanto. 

La prezidanto gaye supozis, ke to signifikis 
profund admiro. ‘Nun, ube es ta Pucci? Antee lu 
ne lasis me esar sola, nun lu nultempe asistas. 
Me deziras ... nu, inter ni, Grips, me deziras 
pokete fanfaronar. Yes, me esas homal. E me 
deziras fanfaronar, pokete.’ II ridis. 

♦ 

Pucci, qua nultempe fanfaronis, sidis en la 
gardeno di Mauro Luca. La olima ministro vagis 
inter sua flori. ‘Fakte, il esas dementa. Tote 
dementa.’ II arachis insektacho de floro. 
‘Regardez to — quo esas? Pro quo sur mea 
anemoni? Me nultempe vidis tala bestio. E me 
partikulare imperis, ke la gardenisto mortigez 
omna paraziti. Lu nultempe obedias.’ 

‘Do,’ dicis Pucci, ‘ka ni konkordas?’ 

‘Hm? Ho, yes. Regretinde, yes, ma restas nul 
altra solvuro.’ II prenis ulo de altra floro. ‘Altro! 
Me devas desengajar ta gardenisto.’ II regardis 
Pucci. ‘Ed Eufemia?’ 

‘Me parolis kun sro Frusoni camatine.’ 

‘Kaptita en Frankfurt!’ Luca ridis. ‘Probable 
klimas la muri.’ 


298 



‘Naturale ni ne povis parolar libere. Me 
ankore juas la fido dil prezidanto, e quankam 
me supozas, ke il ne askoltas telefon-voki’ 

‘Yes, plu bone gardar vu. Nulo quon il agus 
nun surprizus me. Me ya povas imaginar Zanni 
squatanta en obskur kabineto, bavanta pro ke lu 
sekrete askoltas konversado inter servistino ed 
amoranto. Kad Eufemia konkordas?’ 

‘Segun mea kompreno.’ 

Luca triste gestis per kap-signo. ‘Tre mala.’ 

Pucci ne esis certa, ka ta vorti relatis o la 
situeso politikal o la invado di sua anemoni. 

‘Tre desagreabla. Pro quo la parlamentani ne 
haltigas lu? Nu, li es neutila, tote senvalora. Yen 
la bazala defekto di demokratio, Pucci — la 
demos, la populo. Demokratio esas nur longa, 
tedanta, nedrola komedio.’ Luca lente aplastis la 
insekto per sua fingri. II acide studiis la reliquii, 
vishis sua manuo per naztuko. ‘Nu. Omno esas 
nun ordinata. Me dankas vu por vua vizito, 
Pucci.’ 

Pucci komprenis, ke la interviuvo esis finita. 
‘Me dankas vu por vua tempo, sinioro Luca.’ 

‘Vu deziras livar per la dopa pordo, ka ne?’ 

‘Esas plu prudenta, danko.’ 

Luca duktis lu ad pordeto en la gardeno- 
muro ed frapetis cifri aden la seruro. La pordeto 
apertesis. 

‘Me ne savas, quale ni agus sen vu, Pucci. Ni 
bone savas, ke vu sucias nur la honoro e 
sekureso dil stato.’ 

‘Danko. Adio, sinioro.’ 


299 



La pordeto klozesis dop il. II regardis la 
strado, vidis nulu, rapide marchis a sua 
automobilo distanta del domo per du stradi. 

En Toyota proxim la pordeto, yunino dicis 
aden smartfono, ‘Sro Galli, quik. Hike 
Adrienne. Importanta.’ E1 vartis. ‘Yes, sro Galli. 
II jus livis.... Adminime triadek minuti. ... Tra la 
dopa pordeto dil domeno di Luca, me konocas 
ol, me laboris ibe dum partio ante sis monati.... 
Yes, me avertos Jakob, il vartas proxim 
l’automobilo di Pucci.... Danko, sioro.’ 

E1 frapetis butoni, dicis rapide, ‘Jakob! Hike 
Adrienne. II venas, ne faliez.’ 

Galli akrochis la telefonilo dum ke subalterni 
kuris cirkume. Pro quo ta sekreta renkontri? Ka 
Zanni esperas kalmigar l’ex-ministri, rinominar 
li? Esus stroko teatral, ma kad ol sucesus? Li es, 
sume, politikisti ed facus irgo profitebla. Se la 
parlamento nur ... ma la partisi equilibras 
perfekte, Konservemi unlatere, Progresemi, 
Socialisti, Komunisti, Verdi, e l’altri altralatere. 
Utinam il ganabus la plaso por Onesti! Ma nun, 
se la ministraro itere kunvenus ... 

La prezidanto ne longe povas ajornar la 
specal elekto. La provinco tandem postulos 
reprezentanto, plu avide nun, pro ke li afrontas 
Roijna. Ma se Zanni durus pavorigar la populo, 
plulongigar la krizo ... Me mustas finigar ca 
pato. 

II sizis la telefonilo. ‘Onesti, hike Galli.’ II 
parolis tam gaye kam sua voco permisis. 

‘Ho,’ respondis Onesti. 

‘Bona novajo. La sedicio esas certe incitita da 
Zanni ipsa, per lua bravachi. Me dicis lo, ka ne?’ 

‘Hm. Interesiva.’ 

‘E ta explozi esis probable hazardal, ta sama 
idioti qua sediciis facis li neintence. Do Zanni 
mustas balde finigar ta krizo, pos du, tri dii 
admaxime. Ni postulos ke l’elekto quik 
rikomencos. Ni preparos—’ 

Onesti interruptis. ‘Me ne ... me ne duras.’ 

‘... Me ne audis—’ 

‘Me ne povas,’ Onesti dicis. ‘Me ne povas 
durar.’ Ilua voco stridis. ‘Ne povas.’ 

Galli profunde respiris e dicis, forsan pro 
reala kompato, ‘Ugo, mea amiko, me tote 
komprenas. Ica lasta dii esis terorinda, 
hororinda. Ma kredez me, la mondo ne krulas. 
Omna politikisto experiencas tal eventi.’ 

‘Me ne duras.’ 

‘Vu bezonas repozo. E nun es bona tempo, ni 
ne povas agar til ke ta folo Zanni cesas. Do 
repozez, dormez ... ’ 

‘Me ne duras.’ 

‘Du o tri dii sen diskursi, kun vua kara 
familio, e vu—' 

Onesti dicis, sen emoco, ‘Mea kara familio ne 
plus esas.’ 

‘Pardonez?’ 

‘Mea familio ne plus esas,’ Onesti dicis. ‘Mea 
filiulo fugis a Roijna, a Vijnul, a sua spozino. 
Giuliana ne ekiris la lito depos hiere. Me ne 
renkontris Vito depos hiere, ne savas ube il 
esas, quon il facas.’ Ilua voco akuteskis. ‘La tota 
forco dil prezidanto di mea lando batas me. Me, 

Ugo Onesti. Homo qua deziris nulo ecepte 
laborar, edukar du bona pueri, oldeskar kun sua 
bela spozo, e sidar en bistro vesperale kun glaso 
de vino e kuketo.’ II ridis, sono kordio- 
laceranta. ‘Drola, ka ne?’ 

‘Onesti—’ 

‘Me esis nulu, nun me incitas milito. Omno 
falias, Galli. Mea laborado, mea familio.’ 11 
jemis. ‘Nu, me ne havas irgo nun, ma per Deo 
me povas facar un bonajo ante ke me velkas. 
Me povas dicar no. No, Galli. Esas finita. La 
komedio quan vu skribis por me esas finita.’ 

II finis la telefon-voko. 

Dum plura sekundi Galli askoltis la telefon- 
tono. 11 kalme akrochis la telefonilo. 11 sidis 
taceme til ke Russo proximeskis. 

‘Sioro.’ 

Galli regardis lu. ‘Yes?’ 

‘Me havas la kalendario dil prezidanto.’ 

Galli regardis lu. 

II gestis per kap-signo. ‘Bonege. Donez ol a 
me. Telefonez a Soavi, ni mustas presar por 
inquesto.’ 

19 

En la kontoro, Prezidanto Bobo Zanni jacis sur 
la nova divano (sur qua il ofte dormis, il esis 
tante okupata nuntempe), revuis sua dio, e 
vidis, ke ol esis bona. 

II vekabis a sunlumo saltanta de la tekti di 
Fricchi por plunjar tra sua fenestro. La spozino 
ankore dormis ed il juis preske tota horo di 
silenco. 11 forpozis omna pensaji pri raporti od 
aferi urjanta, e lektis chapitro di biografio di 
Perikles. 11 ne tote komprenis la longa vorti 
quin la autoro dispersis tra la pagini quale 
pipro, ed il konfundis la nomi Greka; ma la alta 
ideali, vana heroismo, e prodaji intelektal plezis 
ad il. II imaginis su kom kulmino-pinto di lineo 
de Perikles a Iulius Kaesar a Charlemagne a 
Louis XVI a Bismarck a ... nu, a Zanni. Pro quo 
ne? La mondo stacas an kruco-voyo. Omnube 
partiseti kombatas: fanatiki religial e fanatiki 
politikal, revanti e monstri, perfidi e kredemi. 



Homo bezonesas qua komandos e dicos, ‘Yen 
nia voyo, adibe ni irez.’ Tala homi sempre 
aparas de neprobabla loki, e Serenno esas certe 
la maxim neprobabla loko. Se homo kurajeskus 
e dicus, ‘Tavoye ni irez, tavoye e ne altre,’ qua 
savas to quo eventus? Bobo Zanni sentis la 
pezoza manuo di fato sur sua shultro. Omna 
instanto duktis il a nemortiva famo. 

II dejunabis bone. Lauretta dicis nulo 
perturbanta. E1 jus komencabis plendar pri 
insulto imaginita di servisto kande la juniora 
filiino vizitis kun la infanto e la konversado 
quik transmutesis ad infanto-babilado. Italo 
Grop frapetis la pordo en bona tempo; lua eniro 
produktis infanto-paroxismi. Zanni kisis la 
infanto, kisis sua filiino, kisis Lauretta, ed ekiris 
per saltetanta pasi. Miraklatre, jurnalisti ne 
vartis exter la pordo kun impertinenta 
questioni e suspektema mieni. La limuzino 
rapide veturiris al Palaco Federala ed ibe anke 
esis nula jurnalisti, nula protestanti. Nul afishi, 
nula krii, ‘Zanni exhortas, qua mortas?’ 

La prezidanto eniris la palaco e Grop sequis 
lu. La pordo-gardisto salutis per manuo. ‘Bona 
matino, Sinioro Prezidanto.’ 

‘Yes, yes, esas bona, danko,’ respondis Zanni. 
II kustumale ne atencis gardi, ma esis ya bona 
matino. 

Angelica renkontris il en koridoro. ‘Bona 
jorno, sinioro!’ E1 semblis esar felica. E1 ne 
semblabis esar felica dum longa tempo. Elua 
rideto radiis joyo. 

II dicis, ‘Esas ya tre bona matino, Angel’. E 
quale tu standas hodie? Tu aspektas belege.’ 

E1 redeskis. ‘Me standas tre bone, danko, 
sinioro. Ka vu?’ 

II esis kurioza pri ta redesko. Forsan viro fine 
enirabis elua vivo; evidente nur amoro 
produktas ta koloro. II ridetis patratre. ‘Bonege, 
mea karino. Kad ol duros? Qua savas? Nun, 
agendo.’ 

‘Ambasadisto Serbiana ye non kloki duimo,’ 
Angelica recitis. ‘Pose barbisto. Repasto kun 
asociuro di komercisti lokal, pose jurnalar- 
konfero.’ 

Zanni sospiris kontente. ‘Realeso invadas nia 
felica jorno. Ho ve. Ube es mea noti por 
l’ambasadisto?’ 

‘Hike.’ E1 donis paperi. 

‘Ka Pucci?’ 

‘II venos instante.’ 

Tainstante eniris Pucci eleganta en nova 
bruna vestaro. 

‘Hola, nekonocito!’ la prezidanto dicis. ‘Ante 
longa tempo ni ne havis la plezuro vidar tua 
rozea vangi. Quante eleganta! Ka fotografisti 
venos?’ 

Pucci regardetis Grop, donis al prezidanto 
faxuro. ‘La Nacioni Unionita ne sucesis 
sancionar kontre ni. Usa vetis la propozo.’ 

La vizajo di Zanni brilis plu lumoze kam la 
suno. ‘Ha! Ka me ne dicis? La tota mondo 
suportas ni!’ II han-kriis. ‘Triumfo! Venez! 
Serbia vartas!’ 

La ambasadisto Serbiana esis homo solena 
qua portis ombro qua poke obskuris la 
sunlumo, ma ne obskuris la mieno di Zanni. La 
ambasadisto staceskis e reverencis kande la 
prezidanto e Pucci eniris la konfero-chambro. 
Grop restis extere. 

‘Saluto, Ecelenco,’ dicis Zanni. ‘Qua novajo 
de vua belega lando?’ 

La novajo esis bona. La ambasadisto solene 
informis li, ke Serbia ne kontreagus se Serenno 
bezonus uzar solvuro milital pro la nuna trubli; 
nu, ne kontreagus, se Serenno ne mencionus la 
komplezeso di Serbia. Serbia serchis landi 
amikal por esar invitita aden la Europana 
Uniono. Kolego dil ambasadisto samtempe 
konferis kun chef-ministro Kecal en Kacni e 
promisis, ke Serbia ne kontreagus se Roijna 
bezonus uzar solvuro milital pro la nuna trubli; 
nu, ne kontreagus, se ... 

‘Lu ne povis esar plu afabla,’ Zanni dicis pos 
la ekiro dil ambasadisto. ‘Nu, Pucci? Me esis 
justa. La mondo agnoskas nia yuro protektar ni 
e mem ofras helpo. Ed Usa vetis la sanciono! 
Ha!’ 

Barbisto eniris akurate ye dek-e-un kloki. 
Grop sequis lu aden la ofico. 

Zanni ridetis. ‘Ha, sro Parilo, sempre akurata. 
Esas belega jorno!’ 

La barbisto ligis tuko sub la mentono 
prezidantal. ‘Tam bela posible,’ lu murmuris. 

‘Por perfektigar ca jorno, me nur bezonas ke 
tu bone tondez me. Nu, Parilo, quan tu pensas 
pri la recent agadi?’ 

‘Qua agadi?’ Lu tranchis loklo de la kapo dil 
prezidanto. 

‘La kombato por nia Serenno.’ 

‘Ho, politiko. Me ne atencas tala kozi.’ 

‘He?’ 

La barbisto movis la kapo dil prezidanto 
addextre. ‘Quale pobtiko profitas me? 01 esas 
ludo por la richi e la povri. Me es borgezano, ol 
ne tushas me.’ 

‘Me timas, Parilo, ke tu ne esas serioza 
homo.’ 

‘Me traktas serioze serioz aferi, ma me ne 
tedas me pro tala tripo, pardonez me. Suficas 
laborar, alimentar la famibo, e suciar nur mea 
propra aferi. Ne pozez vua nazo aden la furno 
di altru. Lo mea patro sempre dicis, ed 
experienco pruvas, ke il esis justa. Ni omna 
vivus plu bone, se ni omna retenus nia nazi. Ne 
movez, sinioro.’ 

‘Tu deskontentigas me, Parilo. Me konocas tu 
quante longe, plu kam dek yari? E nun me 
trovas, ke tu ne esas bona civitano.’ Ma il 
pensis, Forsan esus plu bona se omna civitani 
kondutis talmaniere. 

‘Vu nultempe questionis. Voluntez regardar 
adinfre. Danko.’ 

Zanni subite kriis, ‘Angel’!’ 

Angelica quik aparis ye la pordo. 

‘Yes, sinioro.’ 

‘Ube la komercisti repastos? Ka me mustas 
veturirar?’ 

‘No, Sinioro Prezidanto, en la blua chambro.’ 

‘Bone. Quanta homi?’ 

‘Duadek-e-du.’ 

‘Kad en la blua chambro? Tro mikra por 
tante multa. Pro quo ne la halo?’ 

‘La halo preparesas por la granda partio 
canokte.’ 

‘Ha, yes. Qua manjaji por repasteto?’ 

‘Fisho.’ 

II frunsis sua brovo. ‘To esos tro—’ 

‘Sen osti.’ 

II ridetis. ‘Tu sorgas omno.’ 

Angelica ridetis. 

‘Me prizas fisho, ma on desfacile manjas ol 
jentile,’ la prezidanto explikis al barbisto, qua 
ne atencis. ‘Aparo es omno, Parilo. Prezidanto 
ne devas lacerar manjajo quale sovaja hundo.’ 

La barbisto ofris spegulo. 

La prezidanto kontente studiis sua imajo. 
‘Tre bona.’ 

‘Es mea mestiero.’ 

La barbisto brosis e pudrizis la prezidanto. 
Grop apertis la pordo e la barbisto ekiris. Pose 
Pucci quik eniris. 

‘Me ya prizas fisho,’ dicis Zanni a su. ‘Ha, 
yen Pucci. Ni irez.’ II marchis aden la koridoro. 
La du granda homi pozis su dop il. ‘Ka tu prizas 
fisho, Grip? Ma tu ne povas manjar inter ni, 
komprenende. Oportas ne pavorigar la bona 
komercisti. Pucci, igez on preparar plado por 
nia Grip.’ 

Pucci dicis, ‘Yes, sinioro,’ e gestis a Grop per 
kap-signo. 

‘Ka l’omna homi esas bona Konservemi?’ 

‘Komprenende. Suportanti qui donis al 
partiso. Vu dicos, ke vu ne agos neprudente. Vu 
dicos, ke lia kolokaji restos sekura.’ 

‘Me ja savas.’ 11 haltis avan pordo, ordinis sua 
vesto. ‘Anuncez me.’ 

Pucci apertis la pordo, eniris, deklaris, ‘Siori, 
la Prezidanto di Serenno.’ 

La komercisti di Serenno turnis su al pordo e 
staceskis. Zanni preterpasis Pucci, Grop pozis 
su exter la chambro, la pordo klozesis 
susurante. 

La komercisti aplaudis. Zanni brilis sub ta 
bela sono. 

‘Bona jorno, mea amiki. Bonvenez al Palaco 
Federala.’ 

Ulu klamis, ‘Brave!’ 

Zanni modeste reverencis; to incitis plusa 
‘Brave!’ ed ulu kriis, ‘Hura!’ 

Zanni metis rideto tenera e sakra, rideto di 
santo en ikono; tale ridetante, il sentis su esar 
santa. Pro ico me tante laboregas, il pensis, pro 
ico me tante sufras. Por mea populo. La bona 
homi, la saja homi, la homi qui estimas mea 
laborego. 

11 invitis li sideskar. Pucci anke sideskis, 
Zanni restis stacanta. Omna vizaji regardis il. 
Duadek-e-tri ronda, grosa, kontenta vizaji. 

‘Mea amiki, me repetas, bonvenez al Palaco 
Federala. Tamen, me esas prezuntoza. La Palaco 
Federala ne esas la mea. No. 01 apartenas a vi, 
ad omna Serennani. Me es tempal okupanto. Ni 
politikisti esas nur efemera insekti, hike dum 
un dio, pose obliviata. Esas vi, la komercisti, vi 

qui esas la stabila bazo di nia lando e la fonto di 
omna prospero. Konservemi o Progresemi,’ 
quankam li omna esis evidente Konservemi, ‘vi 
esas la spino di nia naciono, per qua ni stacas 
fiere. Me venas koram vi por—’ 

Aplaudo ne permisis il durar. II vartis dum 
ica expresuro di lia estimo. 

‘Danko, amiki, danko. Dum ica obskura dii, 
dum ke forsi abomininda minacas ni omnube, 
dum ke la maxim pasionoza patrioto ne savas 
ube serchar helpo, ulfoye, me konfesas, ulfoye 
me dubitas mem mea maxim profunda 
konvinki. Yes. Me ne sufras iluziono di 
omnopovo, irge quon la jurnali raportas.’ La 
komercisti pasionoze ululis. ‘Via aprobo 
montras, ke me agas juste, ke me ne devas 
vagar de la streta voyo quan me elektis.’ 

Aplaudo. Ula komercisti staceskis. 

Pos la repasto, la prezidanto konfidencis a 
Grop, ‘La sekreto esas, agnoskar la problemi e 
pose ignorar oli. Tale on montras forteso.’ II 
frapis la shultro di Grop, o tam proxim la 
shultro kam il povis atingar. ‘Nu, mea bonulo, 
ni havas la komercisti en nia manui. Nun ta 
damnita jurnalisti.’ 

La turbo en la audeyo ne esis tam densa kam 
olime: plura jurnalisti ne plus trublis su per 
asistar, ma kompozis artikli de la buletini 
guvernerial; e multa altri nekooperanta 
perdabis lia pas-permisi. Do la prezidanto ne 
plus shamigesos pro questioni nekonvenanta o 
pro neapta opozado. Ta altri ne protestis; li ne 
audacis. 

Zanni acensis la estradeto e regardis la 
obediema jurnalisti, gardisti di lo vera e 
kurateri di la yuri dil naciono. Yen bona 
jurnalar-konfero, il pensis, omni respektema e 
jentila. Irge quon il dicis esas aceptita sen 
objeciono. 

Nulu questionas, ‘Kande parlamento akuzos 
vu pri la furto di Karl Mitek?’ Vice on 
questionas, ‘Quale la guvernerio di Roijna 
respondis a vua postulo por l’extrado di Karl 
Mitek?’ Nulu questionas, ‘Pro quo vu incitis la 
Posto Nacionala atakar Onesti?’ Vice on 
questionas, ‘Ka vu ja selektas ulu por la vako 
parlamental dum ta krizo?’ Nulu questionas, 
‘Pro quo vu mentiis per dicar, ke Roijnani 
sediciis ed explozis bombi en la stradi, kande 
advere esis vua propra bravachi?’ Vice on 
questionas, ‘Quale vu shirmas nia landlimiti e 
sekurigas la populo?’ E komprenende nulu 
questionas, ‘Ka vu serioze komplotas militor 
kontre Roijna?’ Vice on questionas, ‘Ka 
diplomaco evitos milito, o kad esas ja tro tarda 
por paco?’ 

La konfero procedis tre bone. La jurnalisti 
mem laute ridis pro jokaji dil prezidanto. 

Yes, il pensis dum ke lu jacis sur la divano, 
esis bona dio. 

II destensis su, sospiris e regardis la 
krepuskulo exter la fenestro. Omno procedas 
segun mea volo. La Stanko-afero esas tote 
obliviita. Parlamento equilibras perfekte inter 
nia partiso e ta damnita liberali. Ta Verda 
bastardo es nihiligita, la specal elekto ajornesas 

permanante. Europa e la mondo vartas, vartas 
me, timas me. E me ipsa facis omno! Pucci tote 
ne helpis, nu, mea nepoto esus plu helpema. Me 
ne kredabus, ma il esas ya preske senvalora. 
Tam senvalora kam l’altri. Me facis omno. Me 
ipse. Sole. 

Nelauta bruiseto luris il de ta felica meditado. 
‘Ho, Grep. Me obliviis, ke tu asistas. Evidente 
me dormetis.’ 

Grop staceskis. 

‘Me ne intencis retenar tu tante longe. 
Omnakaze, nun esas la tempo por ta damnita 
dineo statal.’ 

Grop movis vers la prezidanto. 

‘Me es fatigita, Grimp. Me ne agnoskis 
quante fatigita. Esis longa dio, e me ne plus esas 
puero. Ta sencesa jirado energiizas me, certe, 
ma ... mea eroro esis kushar me dum instanto.’ 

Grop stacis apud la divano, grandega turmo 
super la prezidanto. 

Zanni regardis lu kurioze. 

‘Pardonez me, sinioro,’ Grop dicis. Lua voco 
esis tre alta por tante granda homo, tenera kam 
voco di flegistino. Lu extensis manuo ed ektiris 
kuseno de sub la kapo dil prezidanto. 

‘He?’ dicis Zanni. 

‘Me regretas. Plu saja kapi opinionas, ke co 
esos maxim bona.’ 

“He?” 

Grop levis la kuseno. ‘Ne pro insulto, Sinioro 
Prezidanto. Es nur politiko.’ 

‘Ma ... Grop ... ’ 

Grop pozis la kuseno adsur la vizajo di la 
prezidanto e presis, presis. La lukto ne duris 
tam longe kam lu expektabis. Certiginte ke la 
rezultajo esas nerevokebla, lu fortiris la kuseno. 
La vizajo di Zanni montris konfuzeso. Grop 
levis la kapo e ripozis la kuseno sub ol, aranjis 
la brakii decante sur la pektoro. Lu forbrosis 
kelka hari de la brovo. Un okulo esis apertita. 
Grop delikate klozis ol. 

Lu pasis retroe, regardis la ceno, ed iris al 
telefono. 

‘Yes, sro Pucci. Me regretas, sioro, ma la 
prezidanto ulmaniere jus mortis.... Yes, me 
regretas. Forsan la kordio.... No, nul doloro. II 
mortis dormante.... Yes.... Tre bone, sioro, me 
vartos. Chao.’ 

Lu regardis itere la prezidanto, sospiris, ed 
iris a sua sidilo apud la pordo por vartar la 
neevitebla agitado. 

20 

En la felica e tranquila lando Serenno, ube la 
vetero sempre plezas e la homi sempre sorgas 
nur lia propra aferi, Vice-Prezidanto Salo 
veturiris hastoze de sua rurala dometo e rapide 
e sen ceremonio esis jurigita kom Prezidanto di 
la Republiko. To eventis en la mikra kontoro di 
Angelica, pro ke la kadavro dil olima prezidanto 
ankore jacis sur la divano. Pucci, Grop, ed 
Angelica atestis la rituo. Judiciisto recitis la 
formulo anciena, Salo repetis ol. Pucci esis 
solena. Angelica nelaute ploretis. Grop stacis 
neremarkite. 

La publik inauguro eventis tri dii plu tarde, 
quik pos la funero statala. Parado trifoye portis 
la sarko cirkum la Palaco Federala. Turbo 
havanta portebla telefoni e kameri plenigis la 
trotuari e fotografis respektoze. Siorino Zanni e 
la filiini pede sequis la sarko. Li portis shika 
nigra robi sen juveli, sen veli, por ke omnu 



videz lia vizaji. Uli dicis, ke siorino Zanni 
kurajoze retenis la lakrimi, altri ke el semblis 
iracoza. Irge qua pensaji movis en elua mento, 
el retenis oli private; quankam elua spozo 
nultempe lernabis ta leciono, el savis bone la 
valoro di tacar. 

La kadavro esis portita al tombeyo ed 
enterigita. La politikisti e jurnalisti retrokuris al 
palaco por la publik inauguro. Ceneyo esabis 
konstruktita sur la larja gradi dil perono. 
Siorino Zanni ne asistis. E1 iris adheme kun sua 
filiini e samdie departis por Paris, ube el juis 
bone meritita anonimeso. Ibe el restis dum la 
restajo di sua longa vivo, ed ibe ni livas el. 

Televizion-kameri aranjesis sur la gazono dil 
palaco. Sidili, ja okupata, esis rangizita avan la 
ceneyo. Sur la ceneyo esis sidili neokupata. 
Pucci stacis ye un latero dil ceneyo kun la olda 
judiciisto. Italo Grop stacis preske celate dop lu. 

La inauguro ipsa duris nur du minuti. La 
judiciisto itere recitis la juro, Salo itere repetis 
ol laute aden la mikrofoni. Pose Pucci pasis 
adavane ed anuncis, ‘Gesiori, la Prezidanto di la 
Republiko, Nessuno Salo.’ 

La audantaro staceskis ed aplaudis. La nova 
Prezidanto Salo, perfekte nememorebla homo, 
reverencis a Pucci, reverencis al judiciisto, 
reverencis al kameri. Febla krio, ‘Brave,’ esis 
audita. II levis sua manui, e la audantaro 
sideskis. 

‘Mea kara samlandani,’ Salo dicis per voco 
sen emoco, ‘ni triste kunvenas hodie, triste pro 
la tro frua paso di granda viro, granda homo, 

granda chefo di nia lando. Nur unfoye dum 
generaciono on povas expektar tala homo. Me 
savas tro bone, ke me nultempe eklipsos la 
memorajo di Bobo Zanni. Ma me facos omna 
esforco por proximeskar ilua brilant exemplo.’ 

La cielo interdiktez lo! pensis Galli. 11 sidis en 
la kinesma rango dil audantaro. Salo esas 
marchanta deserto, vivanta vakueso. Nur per 
multa peni il forsan proximeskus tal absurda 
nadiro. Spektez e vartez. 

Anna Fadena stacis kun Leo Fazi apud arboro 
dop la sidilo-rangi. E1 levis sua brovi. Elua 
pensado ne esis tam jentila kam ta di Galli, ma 
similesis. 

Ugo Onesti sidis en la Cafe Ris kun sua 
amiko Aldo Tretta ed olima kolego Emilio Stasi. 
La tri drinkis ek botelo de brandio olquan 
Onesti, per jeneroza gesto, komprabis po sua 
lasta moneti. 

‘Ka vi audas?’ Tretta dicis. La radiofono 
bramis la inauguro de la drinkajo-tablo, ube 
garsono askoltis avide. ‘Kustumala komerco.’ 

‘Me ne atencas,’ Onesti murmuris. 

‘Onesti ne plus prizas politiko,’ Stasi dicis. 
‘Me ne surprizesas. Sordid afero, sendubite.’ 

Onesti dicis nelaute, ‘Me ne deziras diskutar 
ol.’ 

‘Komprenende ne. Ni chanjez la temo. Ka vu 
audis pri la recent eventi che 1’ kontoro?’ 

‘Quo?’ questionis Tretta. 

‘La chefo anuncis, ke il retretas.’ 

Onesti esis shokita. ‘Ka vere?’ 

‘Yes ya. E pro quo?’ 

Onesti levis sua brovi. 

‘Me ne prizas babilacho, ma on dicas, pro 
ke— Ka vu rimemoras ta rumori pri suborno?’ 

‘No!’ 

La garsono an la drinkajo-tablo subite sisis, 
‘Me pregas, siori, ni deziras audar!’ 11 despitante 
augmentigis la lauteso. 

‘Hm. Lu perdas granda gratifikuro,’ Tretta 
murmuris. 

‘Por realigar la grand ideali di Prezidanto 
Zanni,’ dicis Prezidanto Salo, ‘me ne povas 
restar sola. Pro to me invitis la olima ministri 
rivenar a lia ofici, e me joyoze anuncas, ke li 
konsentis. Morge la gesiniori Eufemia Frusoni, 
Mauro Luca, Dionisios Vaghi, ed Umberto 
Fedoro itere sidos apud la prezidanto por guidar 
la stato.’ 

Fa audantaro aplaudis. La ex-ministri unope 
acensis al ceneyo, unope presis la manuo dil 
prezidanto, e sideskis en la vakua sidili. Singlu 
havis mieno serioza e respektinde trista, ma 
singlu anke radiis sana lumo di justifiko. 

Nu, pensis Galli, Pucci tushas la deserto e 
verdigas ol. 

Anna Fadena regardegis. 

Fazi kud-pulsis el. ‘Quon me dicis?’ 

‘On povas faligar me per sternuto,’ dicis 
Anna. ‘Ni inquestez.’ 

‘Komprenende. Quik pos la inauguro.’ 

En La Verda Kakatuo, Vito sidis an la 
drinkajo-tablo sub la televiziono e glutegis sua 
triesma biro. Sergio apud il frapis la tablo per la 
du manui. ‘La kulpozi retrovenas al ceno dil 

krimino!’ Du olduli severe regardis il. ‘Nun 
omno rikomencos.’ 

Vito, ja poke ebria, dicis, ‘No, nulo 
rikomencos. Ne povas. Zanni es mortinta.’ 

‘E ni meditez pri to,’ dicis Sergio, fingro apud 
ilua nazo. ‘Ka kordiiko? Ha! Ta bastardo ne 
havis kordio. 11 esis plu forta kam tu e me. 
Maligneso nultempe mortas. Ulo malodoras en 
Serenno.’ 

‘Tu ne opinionas, ke ...?’ 

‘Me dicas nulo. Nun. Ma vartez, puer’, nur 
vartez.’ 

Che-televizione Prezidanto Salo duris. ‘Ica 
publika servisti helpos nia guvernerio riganar 
nia kustumala paco ed efikiveso, tro multe 
perturbita dum ca lasta semani.’ 

‘Ha!’ snortis Sergio. 

‘Hm,’ grunis Galli. 

Anna dicis, ‘Ho ... ’ 

‘Nia lando recente multe sufras. Nia unesma 
koncerno esas pri la vako parlamental qua 
haltigas nia procedo legifanta. Por remediar ta 
vako, me nominas, segun nia konstituco, sro 
Yolanda Nova dil Progresema Partiso al plaso 
provincal di Caprio til l’elekto general 
eventonta pos du yari. Sro Nova ja donis multa 
yari a sua provinco ... ’ 

La audantaro murmuris. Anna sizis la brakio 
di Fazi. ‘Ka me juste audis?’ el susuris. Fazi 
ridetis. 

Galli klozis sua okuli. Do, Nova ja traktis la 
nov administrado dum ke me esis altre okupata. 
Me devas vizitar la kara damo, balde. 

Aldo Tretta ed Emilio Stasi regardetis Onesti. 
II ne movis. Pos instanto, il permisis su exhalo 
longa e nelauta. Tretta e Stasi destensis su. 

‘Ma,’ dicis la prezidanto, ‘la maxim grava 
trublo qua nun afrontas ni esas la trista fenduro 
inter ni e nia vicini en la bela lando Roijna. Tala 
miskompreno inter du anciena kunfederiti esas 
shaminda. Plu kam shaminda. Me deziras 
forigar ta shamo. Mea unesma kunveno ofical 
kom prezidanto esos kun la chef-ministro di 
Roijna, facio kontre facio, en la Roijnana 
chefurbo Kacni ipsa.’ 

Nun la murmurado kreskis a tempesto. 
Prezidanto Salo levis sua manui por pregar 
silenco; la tempesto diminutis a venteto. 

‘Dum ta kunveno me anuncos la rezultaji di 
nia inquesto pri la sedicio qua perturbis nia bela 
chefurbo e la Festivalo dil Arti.’ Salo regardis 
rekte la televizion-kameri, sua mikra okuli tam 
larja posible. ‘La frua rezultaji di ta inquesto 
demonstras konkluze, ke nula Roijnano incitis 
la sedicio. Nula bombi explozesis.’ 

La audantaro vartis anhelante. 

Galb pensis, Fine. 

‘Ni saveskis,’ dicis la prezidanto, ‘ke fakte 
plura de nia propra civitani incitis ta tumulto.’ 

Anna susuris, ‘Kad il konfesos?’ 

La prezidanto dicis, ‘Segun inquesti, la 
kulpanti esas membri di anarkiisto-grupi quin 
ni tro longe toleris en nia lando liberal.’ 

‘Certe no.’ Fazi rubs sua okuli. 

En La Verda Kakatuo, Sergio falis de sua 
tabureto. Vito regardis lu. 

‘Nun komencas!’ Sergio jemis del pavimento. 
‘Persekutado! Pogromi! Aresti e farso-korti! Ni 
es sempre la peko-kapri. Fek’!’ 

‘Drinkez tua biro,’ dicis Vito. 

‘Me fugos quik!’ 

‘On ne serchos anarkiisti hike en Borgo. On 
serchos en Fricchi. Irgakaze, ka tu timas 
karcero?’ 

‘Se me facus irgo, me fiere esus 

enkarcerigita. Ma me ne sufros por nulo.’ 

Vito pensis. ‘Racionoza. Me joyas, ke tu ne es 
romantika folo.’ II aspektis triste. ‘Do tu iros. 
Me preske deziras irar kun tu.’ 

‘Ne timigez me, Vit’. Juez esar puero poke 
plu longe. Adulteskar ne konvenas.’ 

‘Quale tu savus?’ 

Sergio palpebragis ed arufis lua hararo, 
turnis su e kuris al pordo. 

‘Fortuno a tu, Sergio,’ Vito vokis. ‘Ni itere 
renkontros, pos ica kaoso.’ 

Sergio ridetis feble. ‘Kaoso jame finas. Ma se 
yes, en La Verda Kakatuo!’ II ekkuris. 

Vito levis sua biro e tostis nulo. ‘En La Verda 
Kakatuo.’ II glutegis. ‘Hu! Me irez adheme.’ II 
faligis moneti adsur la drinkajo-tablo e 
shancelis al pordo dum ke la voco monotona dil 
nova prezidanto duris. 

‘... nia agadi, quankam naturala dum tal 
eventi, esis male konceptita e domajas komerco. 
Do me ja imperas, ke la barili ye nia limiti quik 
esez levita. Talmaniere ni rieniras la socio di 
nacioni ed itere aceptas bonvolunte nia vicini 
aden nia lando.’ 

La garsono e klienti dil Cafe Ris voco-salutis. 
Onesti klozis sua okuli e susuris, ‘Danko a Deo.’ 

Stasi dicis, ‘Bona tempo ke ni riapertas la 
ponti. Me deziregas mea dinei che Chez Kibul 
en Vijnul. 01 ofras la maxim bona gulasho exter 
Budapest.’ 

Salo foliumis a nova pagino. ‘Ni reparos 
interrelati maxim rapide posible. Ni joyoze 
anuncas ... ’ 

La pordo dil Cafe Ris apertesis bruisoze e sro 
Sette enhastis. Onesti vokis, ‘Matro! Quo esas? 
Me esas hike.’ 

E1 kuris a lu. ‘Ugo, Ugo, advenez quik!’ E1 
sizis lua brakio e tiris lu. 

‘Ho Deo,’ il dicis, ‘quo nun?’ 

‘No, no, es bonega! Pietro telefonis. Giuliana 
parolas kun lu nun, venez! 

‘Pietro?’ 

‘Lu regardas la televiziono, komprenende. Li 
vizitos morge.’ 

‘Quo? Morge?’ 

‘Morge matine. Lu habitas che Mitek. Ed 
imaginez, Mitek engajis lu por laborar en sua 
fabrikerio. No, ne en la fabrikerio ipsa, en la 
kontoro. Kom helpanto. Ho, me ne savas 
precize, venez adheme, lu informos tu. Kad me 
ne dicis, ke omno esos fine bona? Venez! 

Tretta saltis a sua pedi ed embracis Onesti. 
‘Gratuli, Ugo! Bonega novajo!’ 

Stasi afirmis per kap-signo. ‘Yes, bonega.’ 

‘Ni irez,’ Onesti dicis. Sro Sette tiris lu al 
pordo. 

‘Fortuno!’ Tretta kriis. II sideskis. ‘Danko al 

cielo! Fine aferi normaleskas.’ 

Stasi ekvarsis la lasta brandio aden sua glaso 
e tostis. ‘A normaleso.’ 

Li tushigis lia glasi. 

‘Fine,’ deklaris Prezidanto Salo, ‘ni honoros 
nia kara olima chefo per komisiono por 
skulturo dal famoza Roijnana skultisto, Borislav 
Makman. La skulturo di nia kara Prezidanto 
Bobo Zanni esos erektita hike ube ni stacas, sur 
la perono dil Palaco Federala, kom eterna 
simbolo dil amikeso inter nia du landi, e por 
honorizar la maxim neegoista, maxim jeneroza, 
maxim inteligenta prezidanto en la glorioza 
historio di nia lando. 

‘Kar amiki, hodie me eniras grava e desfacila 
etapo di mea kariero politikal. Ma,’ il levis sua 
voco ad preske heroatra tono, ‘per via bon 
deziri, e per l’exemplo di mea pre-iranto, me 
intencas exekutar mea devi honoroze ed 
honeste. Kune ni prosperos, e nia fiera lando, 
l’origino di libereso e yusteso, stacos kom 
brileganta lumo por la tota mondo.’ 

♦ 

Galli restis sidante dum ke la audantaro 
zumis. Me esas kurioza, il pensis, ka me povas 
staceskar? Ka mea gambi sustenos me? 11 
regardis la cielo, cielo vasta e blua, la infiniteso 
qua extensis su super Fricchi e la mikra lando 
Serenno. Pro quo staceskar? Quon facar? Qua 
importas? La cielo restos ibe, se me staceskus o 
ne. Ta nubi movos avan la suno sen mea 

suflado. Me povus krular nun al polvo e la 
mondo ulmaniere duros. 

II regardis la grupi diskutanta ico od ito. Lia 
granda vorti esas nur vibradi en la aero, lia 
granda idei nur fola nocioni quin li aceptis de 
hike, de ibe, de omnaloke, sen exploro, sen 
meditado. Nur vakua vestari e robi inflatita per 
varmega aero. Nepensema kustumi en 
fantaziala kostumi. 

Nu, il pensis, nova epoko komencas. Forsan 
plu bona kam la olda, ma probable same. Nu, 
posibleso existas. Chanjo sempre posiblesas. 

II sukusis la kapo. Esas agin facar, kunveni 
asistar, nova komedii redaktar. II mustas quik 
telefonar a sro Nova. 


♦ 

Anna e Fazi vagis trans la gazono. ‘Me ne 
komprenas,’ Anna dicis. ‘Quo povus previdar 
to?’ 

Fazi ridetis. ‘Pos preske quaradek yari en ta 
afero, la nura surprizo esas, ke me ankore 
ulfoye surprizesas.’ 

‘Regardez, yen Delsano, la prostitucato del 
Posto’ 

‘Lu ne aspektas felica. Komprenende. Nova 
rejo rare engajas la jokisto dil olima rejo. Irez, 
salutez lu.’ 

‘Me ya ne ... damnez omno. Lu vidas ni.’ 

Delsano proximeskis portanta rideto fatigita. 
‘Saluto, kolegi. Nekredebla dio, ka ne?’ Lua 

okuli sidis en nigra kavaji, il havis kelka griza 
hari. ‘Kad vi promenas?’ 

‘Ni laboras, Davide,’ Anna dicis. ‘Ni nomas ol 
jurnalismo.’ 

‘Ha yes, me audis pri la nova kontoro. Ube?’ 

‘An avenuo Tito, dop la Posto. Ni esos vicini.’ 

Delsano ridetachis. ‘Bonege! Ni repastetos 
kune.’ 

La tri kunmarchis. ‘Quon vu nun facas, 
Delsano?’ questionis Fazi. ‘Kad la Posto traktas 
vu bone?’ 

Delsano levis sua shultri. ‘Es sempre krizo. 
Maxim ofte sensenca. Ka vu savas, ke li forjetis 
Nazario?’ 

‘No!’ Fazi komprenende savis. II palpebragis 
ad Anna. 

‘Evidente politiko, ma nulu komprenas quala 
politiko. II esis la maxim bona redaktisto en nia 
historio. II vivis, respiris ta jurnalo. La nova 
redaktisto, Bice, nu, il ne bone impresas me. Ca 
inauguro esas l’unesma bona tasko asignit a 
me. Forsan me venos a vi. Me sempre deziris 
raportar por la Voco’ 

Fazi ridis. ‘Ni joyoze engajus vu.’ 

Anna facis mieno hororigita. 

‘Ma ni ne povas ofrar vua kustumala salario.’ 

Delsano fingis meditar. ‘La nobla lukto ne 
ofte pagas bone, ka ne? Nu, me supozas, ke me 
restos che la Posto. Loyaleso ankore esas prizita 
da uli. 01 ne helpis Nazario, kompatindo.’ II 
sospiris. ‘La bonulo qua laboras bone e prizas 
sua laboro sempre sufras.’ 

‘E Zanni ganos skulturo,’ Anna dicis. 
‘Sempre la maxim granda kriminanti.’ 

‘Qua deziras skulturi di mikra kriminanti?’ 
Fazi questionis. 

Delsano ridetis. ‘Ka vi konocas l’arto di ta 
Makman? Ta skulturo esos amaso de tordita 
kubi e pintoza metal-fili, e pos un semano esos 
kovrita per kolombo-exkremento.’ 

Li ridegis. 


♦ 

Giuliana jus ekiris la koqueyo kande Onesti e 
la matro rivenis. ‘Ho, Ugo, tu es tro tarda! Me 
regretas. Pietro laboras, Ugo, tro multe, me 
opinionas. Mitek donas a lu multa devi.’ 

Ugo anhelis pro klimir la eskalero. ‘Ka Mitek 
advere engajis lu?’ 

‘Kom helpanto, yes, imaginez! Pietro dicis, ke 
Mitek dicis, “Se me ne mortigos vu, vu ne 
darfas vivar sen laborar.” Pietro opinionas, ke 
Mitek preparas lu administrar la fabrikerio pos 
ke Mitek retretabos. Ma lu ed Elena venos 
morge matine, li ipsa dicos omno. Li anke 
adduktos le Mitek, es bona tempo konoceskar li. 
Me iras a sro Bassano por komendar kuko.’ 

Onesti sideskis. ‘Nekredeble!’ 

Giuliana apertis fenestro. ‘Quala jorno! 
Regardez ta suno! Me ne rimemoras nia lasta 
belega dio. Nu, Ugo, metez tua blua vestaro 
morge. Tu recente aspektas desnete. E razez tu!’ 

‘Certe, komprenende.’ 

La pordo apertesis e Vito eniris shancelante. 
‘Hola, vi omna!’ il kriis. 

‘Ho, VitT Giuliana dicis. ‘Quon tu supozas? 
Tua fratulo telefonis! Li vizitos morge.’ 

‘Hu!’ 

‘E tu helpos me netigar la— Vito!’ E1 flaris. 
‘Tu itere malodoras de biro!’ 

‘Yes!’ lu dicis fiere. 

La telefono sonis. 

‘Ka tu itere esis kun ta terorinda homi? Ka tu 
ne audis la nova prezidanto? Ka tu ne savas, 
quante danjeroza li esas? Kande tu adulteskos?’ 
‘Ho, Ma ... ’ 

Ugo eniris la koqueyo e levis la telefonilo. 
‘Hola, hike Onesti.’ 

‘Ha, sro Onesti,’ dicis nekonocata voco. 

‘Yes?’ 

‘Hike Kancelero Utero, quale vu standas?’ 
‘Kancelero ... ’ Onesti automate metis 

respektoza tono. ‘Nu, yes, ha, saluto, sinioro! 
Danko, me standas bone. Quale me helpos vu?’ 

‘Ka helpas me? Mea kar Onesti, me telefonas 
por exkuzar me, pro ke me ne komunikis dum 
tante longa tempo.’ 

Onesti regardegis la telefonilo. ‘He?’ 

‘Ma vu komprenas, sencesa aferi, ed omno 
esas tante konfuza nuntempe. Nu, Onesti, me 
esis kurioza, ka vu saveskis pri recenta eventi 
en la departmento?’ 

‘He?’ 

‘Ha, vu ne savas, ke la chefo decidis retretar.’ 
‘Nu ... yes, me audis lo.’ 

‘Me joyas. Vu ne tote obliviis vua old amiki 
dum vua aventuri politikal.’ 

Onesti sentis varma ondo reptanta adsupre 
alonge sua dorso. 

Dicis la kancelero, ‘Vu bone savas quante 
importis la chefo al departmento. Lu esis un de 
nia reprezentanti al guvernerio federala, lu 
konocis multa homi ye ta rango. Nun lu livas e 
ni mustas trovar ... nu, me pensis, qua povas 
remplasar lu? E me esis frapita: Ube esas nia 
bon Ugo Onesti?’ 

‘Ube esas nia bon Ugo Onesti,’ Onesti repetis. 

‘Yes, exakte, ube esas Onesti? E me pensis, 
pos ta inauguro ... ka vu regardis la inauguro?’ 

‘Me askoltis.’ 

‘Do, me pensis, ube esas Onesti? La justa 
homo por l’ofico. Ica lasta monati certe montris, 
ke vu posedas la qualeso di direktisto, ke vu 
bone traktas krizi, komprenende vua honesteso 
ed etiko esas nekontestebla. E vu nun havas 
bona konocati politikal ... vu esas perfekta por 
l’ofico. E pro ke vu ne iros a Fricchi, adminime 
dum kelka yari... ’ 

‘No,’ Onesti dicis. 

‘... me pensis, ka ne esus maxim bone por 
omnu — por ni, me intencis dicar, ma forsan 
anke por vu — ka ne esus maxim bone, ke vu 
retrovenez a ni e direktez la departmento?’ 

Onesti ne respiris. 

‘Pos tante multa yari en la—’ 

‘Yes,’ Onesti interruptis. 

‘Pardonez me?’ 

‘Yes, Sinioro Kancelero, me respondas yes. 
Me aceptas vua afabla ofro.’ 

‘Bonege! Ni kunvenez morge matine e 
diskutos—’ 

‘No, ne morge matine,’ Onesti dicis rapide. 
‘Me regretas, Sinioro Kancelero, ma me ... nun 
ke la limiti riapertesas, me konferos morge 
matine kun plura homi de Roijna.’ 

‘Roijna!’ La Kancelero questionis per nelauta 
voco, ‘Kad importanta?’ 

Onesti ridetis. ‘Tre importanta, sinioro.’ 

‘Nu, do, komprenende.’ 

‘Me esos libera morge vesperale.’ 

‘He? Yes, to esos bona. Venez ye duadek 
kloki.’ II quik anke dicis, ‘Se to konvenas.’ 

‘To maxime konvenas, Sinioro Kancelero. Me 
tre multe dankas vu pro ta oportunajo.’ 

‘No, Onesti, me es gratitudoza. Me avide 
anticipos vu morge vesperale.’ 

Onesti ripozis la telefonilo ed iris aden la 
salono. Giuliana ankore reprochis Vito, Vito 
ignoris el, sro Sette lektis jurnalo. 

Onesti iris a sua sidilo. Giuliana remarkis il e 
dicis, ‘Ugo? Ka tu standas bone, karo?’ 

II regardis li solene. ‘Giuliana, Matro, Vit’ ... 
me deziras dicar ulo tre grava.’ 

Li vartis expektante. 

‘Me dicas lo: Uli kredas, ke la mondo es facita 
segun motivo. Ke homi vivas sur la mondo por 
granda skopo. Ma yen la simpla vereso: Ne esas 
irga logiko od raciono en ol. Ne kredez, ke la 
mondo havas signifiko. Ni esas jetita adhike sen 
reguli, sen indiki, e ni stumblas til ke nia kurta 

vivi finas. Merkez mea vorti: La mondo esas 
dementerio. Dementerio! Ma — nun askoltez 
bone, Vito, tua generaciono konkluze mustas 
komprenar — ulfoye, ulfoye, se on ne deziras 
multo, se on ne pensas tro multe, la mondo 
povas esar stranje komfortoza.’ 

E la felica e tranquila lando Serenno itere 
sinkis aden sua kustumala dormado. 


FINO 

